
Administratorul se foi în pat auzind scrâşnetul cauciucurilor pe 
pietriş. Se înserase şi pe cer se mai zărea doar o geană de 
lumină. Nu avea nici un chef să se scoale din pat, dar 
curiozitatea învinse. Vizitatorii din Alexandria se aventurau foarte 
rar în cimitirul de la Ivy Hill; bătrânul oraş de pe Potomac putea 
oferi nenumărate alte atracţii, mai exotice şi mai amuzante. In 
ce-i privea pe localnici, în zilele de lucru nu prea dădeau pe 
acolo; şi cu atât mai puţin într-o seară târzie şi ploioasă de 
aprilie. 

Privind prin geamul uşii, administratorul văzu un bărbat care 
cobora dintr-o maşină obişnuită. Să fie autorităţile publice locale? 
Vizitatorul, care părea să aibă puţin peste patruzeci de ani, înalt 
şi foarte bine făcut, purta o canadiană impermeabilă, pantaloni 
de culoare închisă şi nişte ghete solide. 

Administratorul urmări atent modul în care bărbatul se 
îndepărtă de maşină şi privi de jur-împrejur, de parcă voia să-şi 
dea seama unde se află. Wu e de /a autorități - e din armată. 
Deschise uşa şi ieşi în prag, continuând să-l ţină sub observaţie 
pe vizitator. Acesta se uita prin gardul cimitirului, fără să dea nici 
o atenţie ploii care îi udase părul negru. 

Poate că vine pentru prima oară aici, îşi zise administratorul. 
Toţi erau la fel de şovăitori când veneau pentru prima dată, căci 
detestau ideea de a intra într-un loc asociat cu moartea, durerea 
şi pierderea. Se uită la mâna stângă a omului şi nu văzu nici o 
verighetă. Să fie oare văduv? Incercă să-şi amintească dacă 
fusese îngropată recent vreo femeie tânără. 

— Bună. 

Vocea îl luă prin surprindere pe administrator. Era prea blândă 
şi dulce pentru un bărbat atât de solid. 

— Bună ziua. Dacă vreţi să vizitaţi cimitirul, aş putea să vă 
ofer o umbrelă. 

— Mulţumesc, v-aş fi foarte recunoscător, spuse bărbatul, fără 
să se clintească. 

Administratorul luă din suportul meşterit dintr-o găleată veche 
o umbrelă şi se îndreptă spre bărbat, privind trăsăturile plăcute 
ale vizitatorului şi ochii uimitor de albaştri. 

— Numele meu e Barnes. Sunt administratorul. Dacă îmi 
spuneţi al cui e mormântul pe care vreţi să-l vizitaţi am să vă 
scutesc de osteneala de a rătăci prin hăţişul ăsta. 

— Sofia Russell. 

— Russell? Aţi spus Russell? Nu-mi amintesc. Staţi să mă uit în 
registru. Numai un minut. 

— Nu vă deranjaţi. Găsesc drumul şi singur. 

— Oricum, tot va trebui să semnaţi în registrul vizitatorilor. 

Bărbatul desfăcu umbrela. 

— Jon Smith. Doctor Jon Smith. Ştiu unde se află. Vă 
mulţumesc. 

Administratorului i se păru că sesizează ceva ciudat în vocea 
bărbatului. Ridică mâna şi dădu să strige ceva în urma lui, dar 
vizitatorul se îndepărtase deja păşind ferm. 

Administratorul privi în urma lui. Un fior rece îi străbătu şira 
spinării. Intră în casă, închise uşa şi o zăvori cu grijă. Apoi scoase 
din sertar registrul vizitatorilor, îl deschise şi scrise cu grijă 
numele vizitatorului şi ora la care sosise. Când termină întoarse 
maşinal registrul şi se uită la sfârşit, acolo unde erau trecute în 
ordine alfabetică numele celor înmormântați. 

_ Russell... Sophia Russell. Aici este: figura 17, locul 12. 
Inmormântată... exact acum un an! 

Printre cei trei îndoliaţi care semnaseră în registru se afla şi 

numele lui Jon Smith. 


În timp ce parcurgea drumul spre Ivy Hill, Smith era bucuros 
că plouă. Ploaia era ca un văl tras peste amintirile care încă îl 
mistuiau, amintiri care-l însoţiseră pe parcursul întregului an, 
şoptindu-i noapte de noapte adevărul la ureche, bătându-şi joc 
de lacrimile lui, silindu-l să retrăiască iarăşi şi iarăşi momentul 
teribil. 

Vede camera rece şi albă de la spitalul Institutului de Cercetări 
Medicale în domeniul bolilor infecțioase al Armatei Statelor Unite 
din Frederick, Maryland. Se uită la Sophia, iubirea lui, viitoarea 
lui soție, care se crispează chinuindu-se să respire. El stă în 
picioare, la mai puțin de un metru de ea, neputincios, incapabil s- 
o ajute. Nici medicii nu ştiu ce este cu ea. Sunt la fel de 
neputincioşi ca şi el. 

Și dintr-o dată Sophia strigă - un strigăt pe care Smith îl mai 
aude şi acum în coşmarurile lui. Coloana ei vertebrală se 
curbează într-un unghi de-a dreptul imposibil: sudoarea începe 


să curgă din ea ca şi când ar fi vrut să elibereze trupul de toate 
toxinele. Faţa îi străluceşte de febră. Pentru o clipă rămâne 
încremenită aşa. Apoi se prăbuşeşte. Sângele îi ţâşneşte din nas 
şi din gătlej. Din adâncul pieptului se aude horcăitul morții, 
urmat de un fel de oftat uşor în momentul în care sufletul ei, în 
sfârşit eliberat, scapă din îngrădirea chinuitoare a trupului... 

Smith se cutremură şi aruncă rapid o privire în jur. Se oprise 
din mers fără să-şi dea seama. Ploaia continua să răpăie pe 
umbrelă, dar parcă mai slăbise în intensitate. | se părea că aude 
fiecare picătură care se lovea de nailonul umbrelei. 

Nu ştia exact de cât timp stătea nemişcat, ca o statuie, în faţa 
mormântului ei. Nu ştia cum ajunsese pe poteca ce ducea la 
mormântul ei şi nici cum ajunsese să stea acum în picioare în 
faţa lui. 


SOPHIA RUSSELL 
ACUM IN CASA DOMNULUI 


Smith se aplecă şi îşi trecu vârfurile degetelor peste partea de 
sus a pietrei funerare din granit. 

— Ar fi trebuit să vin mai des, şopti el, dar n-am avut puterea 
s-o fac. Mă gândeam că venind mai des, va trebui să mă împac 
cu gândul că am pierdut-o pentru totdeauna. Şi n-am putut să 
fac asta... până acum. 

„Proiectul Hades”. Aşa se numeşte, Sophia, aşa se numeşte 
nenorocirea care te-a luat de lângă mine. N-ai văzut niciodată 
chipurile oamenilor care au fost implicaţi în el. Dumnezeu te-a 
cruțat de asta. Vreau însă să ştii că au plătit pentru crimele lor. 
Am simţit şi eu gustul răzbunării, iubita mea şi am crezut că 
acesta o să-mi aducă pacea în suflet. Dar n-a fost aşa. Luni în şir 
m-am tot întrebat cum aş putea să găsesc această linişte. De 
fiecare dată, răspunsul era acelaşi. 

Smith scoase din buzunarul hainei o cutiuţă. Deschise 
căpăcelul şi se uită la inelul cu un diamant de şase carate într-o 
montură de platină pe care-l alesese la magazinul Van Clef & 
Arpel din Londra. Era inelul de logodnă pe care intenţionase să-l 
pună în degetul femeii care urma să devină soţia lui. 

Smith se ghemui şi îngropă inelul în pământul moale de la 
baza pietrei funerare. 

— Te iubesc, Sophia. Te voi iubi întotdeauna. Continui să fii 
lumina vieţii mele. A venit însă vremea să merg mai departe. Nu 


ştiu unde şi nici cum am să ajung acolo. Dar trebuie să plec. 

Smith îşi duse degetele la buze, apoi atinse piatra rece. 

— Dumnezeu să te binecuvânteze şi să aibă grijă de tine 
veşnic. 

Luă umbrela şi făcu un pas înapoi, cu privirile aţintite la piatra 
funerară, ca şi când ar fi vrut să-şi întipărească pentru totdeauna 
în minte imaginea acesteia. Auzind nişte paşi uşori în spatele lui, 
se întoarse rapid. 

Femeia care se apăra de ploaie cu o umbrelă neagră avea în 
jur de treizeci şi cinci de ani, era înaltă, iar părul roşu şi-l purta 
legat la spate, într-o coadă de cal. Nasul şi pomeţii îi erau 
acoperiţi de pistrui mărunți. Ochii verzi, ca apa mării, se măriră 
brusc când îl recunoscu pe Smith. 

— Jon? Jon Smith? 

— Megan...? 

Megan Olson se apropie repede şi îl luă pe Smith de braţ. 

— Eşti tu cu adevărat? Dumnezeule, a trecut... 

— Foarte mult timp. 

Megan se uită peste umărul lui la mormântul Sophiei. 

— Îmi pare foarte rău, Jon. N-am ştiut că o să mai fie şi 
altcineva aici. Nu voiam să te tulbur. 

— Nu face nimic. Am terminat ceea ce am vrut să fac. 

— Presupun că amândoi ne aflăm aici din acelaşi motiv, spuse 
ea blând. 

II trase la adăpostul unui stejar masiv şi îl privi cu duioşie. 
Remarcă ridurile noi care apăruseră pe chipul lui. Ele o făcură să- 
şi imagineze prin ce trecuse Jon în toată perioada aceea. 

— Imi pare rău pentru pierderea pe care ai suferit-o, Jon, 
spuse ea. Aş fi vrut să-ţi fi putut spune asta mai devreme. Megan 
şovăi o clipă înainte de a continua: Aş fi vrut să fi fost aici când ai 
avut nevoie de cineva. 

— Te-am sunat, dar erai plecată, răspunse el. Serviciul... 

Megan dădu din cap cu tristeţe: 

— Am fost plecată. 

Sophia Russell şi Megan Olson crescuseră împreună în Santa 
Barbara, urmaseră aceeaşi şcoală şi fuseseră colege la UCLA. 
Apoi, drumurile lor se despărţiseră. Sophia plecase să-şi termine 
studiile de biologie celulară şi moleculară şi se angajase apoi la 
Institutul de Cercetări Medicale în domeniul bolilor infecțioase al 
Armatei Statelor Unite. Megan, după ce obținuse masteratul în 
biochimie, acceptase un post la Institutul Naţional al Sănătăţii. 


După trei ani se mutase la secţia de cercetări medicale a 
Organizaţiei Medicale a Sănătăţii. Sophia primise ilustrate din 
toată lumea şi le lipise într-un album, ca să urmărească astfel 
drumurile făcute de prietena ei. Brusc, Megan se întoarse spre 
Smith. 

— NASA, spuse ea, răspunzând întrebării lui nerostite. M-am 
plictisit de viaţa de nomad, am fost primită la o şcoală pentru 
candidaţii la naveta spaţială şi acum sunt prima rezervă pentru 
următoarea misiune spaţială. 

Smith nu-şi ascunse uimirea. 

— Sophia avea dreptate. Spunea că nu ştie niciodată la ce se 
poate aştepta din partea ta. Felicitări. 

Megan schiţă un zâmbet. 

— Mulţumesc. Cred că nimeni nu ştie la ce se poate aştepta. 
Mai eşti în armată, la Institut? 

— Nu am nici un fel de obligaţii, răspunse Smith. Răspunsul 
era destul de aproape de adevăr. Apoi, schimbă subiectul. Mai 
rămâi la Washington? Poate vom reuşi să recuperăm ceva din 
timpul pierdut. 

— Mi-ar face mare plăcere, spuse Megan, dar trebuie să mă 
întorc la Houston în seara asta. Aş vrea să păstrăm legătura, Jon. 
Locuieşti tot în Thurmont? 

— Nu, am vândut casa. Îmi trezea prea multe amintiri. 

li scrise pe o carte de vizită adresa din Bethesda şi numărul de 
telefon la care putea fi găsit. 

— Să nu dispari, spuse el. 

— N-am să dispar, răspunse Megan. Ai grijă de tine, Jon. 

— Şi tu la fel. 

Megan îl privi cum dispărea în ploaia măruntă. 

„Nu am nici o obligaţie...” 

Megan nu şi-l putea închipui pe Smith ca pe un om care nu 
ştie încotro se îndreaptă, care să nu aibă un scop. Se mai gândea 
încă la răspunsul lui enigmatic în timp ce se îndepărta de 
mormântul Sophiei. 

La Pentagon lucrează peste douăzeci şi trei de mii de oameni - 
militari şi civili - găzduiţi într-o singură clădire care acoperă o 
suprafaţă de aproximativ un milion de metri pătraţi. Cine voia 
securitate, anonimat şi acces la cele mai sofisticate sisteme de 
comunicaţii ale lumii şi la centrele puterii din Washington nu-şi 
putea dori un loc mai potrivit. 

Divizia de Achiziţii ocupă o parte modestă din birourile 
Pentagonului aflate în blocul E. Divizia are ca sarcină 
achiziţionarea, managementul şi securitatea clădirilor şi a 
terenurilor pentru armată, de la depozitele din St. Louis până la 
întinderile uriaşe ale deşertului Nevada, terenul de testări al 
forţelor aeriene. Dată fiind monotonia acestei activităţi, angajaţii 
sunt în majoritate civili. Ei vin la serviciu la ora nouă dimineaţa, 
îşi fac conştiincioşi datoria la locul de muncă şi pleacă la ora 
cinci. Evenimentele mondiale care îi ţin uneori pe colegii lor la 
birou zile întregi nu au nici un impact asupra lor. Mulţi oameni 
agreează acest mod de viaţă. Nathaniel Fredrick Klein făcea 
parte dintre angajaţi, dar motivaţia lui era diferită. Biroul lui Klein 
se afla la capătul coridorului, înghesuit între o uşă pe care scria 
CAMERA ELECTRICĂ şi o alta pe care se putea citi ÎNTREŢINERE. 
În spatele acestor uşi se găsea în realitate altceva. Ele nu puteau 
fi deschise nici cu cele mai sofisticate carduri cu bandă 
magnetică. Spaţiul făcea parte din apartamentul secret al lui 
Klein. 

Pe uşa biroului lui Klein nu exista plăcuţa cu numele acestuia, 
ci un cod intern al Pentagonului: 2E377. Dacă ar fi fost întrebaţi 
cum arată, cei câţiva colaboratori ai lui l-ar fi putut descrie pe 
Klein ca pe un bărbat puţin trecut de şaizeci de ani, de înălţime 
medie, care nu se distingea prin nimic altceva decât prin nasul 
cam lung şi ochelarii cu ramă de sârmă. Ar fi putut să-şi 
amintească eventual şi costumele lui demodate, destul de 
„obosite”, poate şi felul în care zâmbea scurt când trecea prin 
hol. S-ar fi putut să ştie că fusese convocat din când în când la 
Comitetul Inter-Arme sau la un comitet al Congresului, dar 
aceasta se explica prin vechimea lui în funcţie. Poate mai ştiau şi 
că era investit cu răspunderea de a verifica proprietăţile din 

lumea întreagă pe care le închiria sau concesiona Pentagonul sau 
în care avea vreun anumit interes. Asta putea explica şi faptul că 
era văzut foarte rar. De fapt era foarte greu de spus cine sau ce 
era în realitate Nathaniel Klein. 

La ora opt seara, Klein se afla la biroul lui din încăperea 
modestă, identică cu celelalte aflate în aceeaşi clipă. Adăugase, 
totuşi, câteva elemente personale: reproduceri după hărţi ale 
lumii aşa cum le imaginaseră litografii din secolul al XVI-lea; un 
glob pământesc demodat, cu suport de lemn şi o fotografie 
mare, înrămată, reprezentând imaginea pământului văzut dintr-o 
navetă spaţială. 

Foarte puţini oameni ştiau că această afinitate a lui Klein 
pentru dimensiunea globală reprezenta o reflectare directă a 
mandatului lui real: era ochii şi urechile preşedintelui. Din acest 
birou modest, Klein conducea o organizaţie extrem de bine 
organizată cunoscută sub numele de Serviciul de Operaţiuni sub 
Acoperire Unu. Conceput de preşedinte după monstruozitatea 
cunoscută sub numele de Proiectul Hades, acest serviciu 
reprezenta principalul sistem de avertizare timpurie a şefului 
executivului american şi arma lui secretă. 

Intrucât Serviciul Operaţiuni sub Acoperire Unu funcţiona în 
afara birocraţiei curente a sistemului de informaţii şi departe de 
ochii Congresului, nu avea o structură formală şi nici sediu. În 
locul unor ofiţeri operativi acreditaţi, Klein recruta bărbaţi şi 
femei pe care îi numea „cifruri ambulante” - persoane 
recunoscute ca experţi în domeniile lor dar care, din diverse 
motive, se aflau la periferia societăţii. Mulţi dintre ei aveau o 
oarecare pregătire militară, deţineau diverse medalii şi premii, 
dar nu reuşiseră să se acomodeze în cadrul unei structuri rigide 
şi preferaseră să renunţe la respectivele servicii. Alţii proveneau 
din lumea civilă: foşti anchetatori - statali şi federali; lingvişti 
care excelau în cunoaşterea câtorva limbi străine; medici care 
străbătuseră lumea întreagă şi erau obişnuiţi cu condiţii din cele 
mai dure. Cei mai buni dintre aceştia, cum era cazul colonelului 
Jon Smith, făceau legătura între cele două categorii. Dar mai 
exista o particularitate care îi elimina pe mulţi dintre cei la care 
reflecta Klein: nu aveau familie şi posedau o reputaţie 
profesională care rezista la analiza cea mai riguroasă, calităţi 
obligatorii pentru un om trimis în misiune la mii de kilometri de 
casă. 

Klein închise dosarul cu raportul pe care îl citea, îşi scoase 

ochelarii şi îşi frecă ochii obosiţi. Abia aştepta să ajungă acasă, 
să fie întâmpinat de cocherul lui spaniol, Buck, să savureze un 
deget de whisky şi să-şi potolească foamea cu mâncarea pe care 
i-o lăsase menajera în cuptor. Tocmai se pregătea să se ridice, 
când uşa care făcea legătura cu camera învecinată se deschise. 

— Nathaniel? 

In încăpere intră o femeie slăbuţă, cu câţiva ani mai tânără 
decât Klein, cu ochi strălucitori de nevăstuică, cu părul blond, 
încărunţit, strâns într-un coc. Purta un taior albastru cu o croială 
clasică, înviorat de un şirag de perle şi o brățară din filigran din 
aur. 

— Credeam că ai plecat, Maggie. 

Maggie Templeton, care fusese asistenta lui Klein în cei zece 
ani cât lucrase la Agenţia Naţională de Securitate, îşi ridică 
sprâncenele fin arcuite. 

— Când s-a întâmplat ultima dată să plec înaintea ta? Şi bine 
că n-am plecat. Ar trebui să vezi ceva. 

Klein o urmă în camera alăturată, care era de fapt o uriaşă 
staţie de computere. Trei monitoare stăteau aliniate unul lângă 
altul, împreună cu mai multe unităţi de depozitare, conduse 
toate de cel mai avansat soft al guvernului. Klein rămase în urmă 
admirând viteza şi dexteritatea cu care Maggie mânuia 
claviatura. 

In afară de preşedinte, Maggie Templeton era singura 
persoană care era la curent cu lucrările serviciului Acoperire Unu. 
Conştient de faptul că va avea nevoie de cineva priceput şi 
instruit care să fie mâna lui dreaptă, Klein insistase ca Maggie să 
fie implicată încă de la început. Pe lângă faptul că lucrase 
împreună cu el la ANS, avea o experienţă de peste douăzeci de 
ani ca funcţionar superior în cadrul CIA. Dar lucrul cel mai 
important pentru Klein era relaţia lor de rudenie: sora lui Maggie, 
Judith, răpusă de cancer cu ani în urmă fusese soţia lui Klein. Şi 
Maggie avusese parte de o tragedie: soţul ei, agent secret al CIA, 
nu se mai întorsese dintr-o misiune în străinătate. 

După ce termină ce avusese de făcut la claviatură, Maggie 
atinse ecranul cu degetul. 

VECTORUL ŞASE. 

Cele două cuvinte pulsau în centrul ecranului ca un semafor 
lăsat pe „Atenţie!” într-o intersecţie pustie dintr-un orăşel de 
provincie. Klein simţi cum i se ridică firele de păr de-a lungul 
braţelor. Ştia exact ce este Vectorul Şase; îi vedea chipul la fel 

de clar ca şi când omul s-ar fi aflat chiar în faţa lui. Vectorul 
Şase: atunci când apărea această expresie codificată, Klein ştia 
că este vorba de un semnal de panică. 

— Să scot mesajul? întrebă calm Maggie. 

— Te rog... 

Maggie atinse mai multe clape şi mesajul cifrat compus din 
litere, simboluri şi cifre apăru pe ecran. Repetă operaţiunea 
folosind alte clape, pentru a activa softul de decriptare. Câteva 
secunde mai târziu, mesajul apăru în clar: 

Diner - prix fixe - 8 euro 

Specialite: Fruits de mer 

Specialite du bar: Bellini 

Ferme entre 14-16 heures! 

Chiar dacă cineva ar fi reuşit să decripteze mesajul, meniul 
acestui restaurant francez fără nume era pe cât de inofensiv, pe 
atât de derutant. Klein stabilise acest cod foarte simplu ultima 
dată când se întâlnise faţă-n faţă cu Vectorul Şase. Sensul lui nu 
avea nici o legătură cu bucătăria franceză. Era un ultim strigăt 
de ajutor, o rugăminte disperată de a fi scos din dispozitiv. 

Klein nu şovăi. 

— Răspunde te rog: Reservations pour deux?. 

Degetele lui Maggie alergară pe clape, trimițând răspunsul 
printr-un canal protejat. Expresia atât de simplă fu preluată de 
doi sateliți militari înainte de a fi trimisă înapoi pe pământ. Klein 
nu ştia unde se află Vectorul Şase, dar atât timp cât mai avea 
acces la laptopul pe care i-l dăduse Klein, putea să descarce şi să 
descifreze mesajul. 

Haide! Vorbeşte! 

Klein aştepta înfrigurat scurgerea timpului după expedierea 
mesajului. Nu trecuseră decât două minute. 

Un răspuns fulgeră pe ecran: Reservations confirmees:. 

Klein răsuflă uşurat în timp ce ecranul redevenea negru. 
Vectorul Şase nu putea rămâne mai mult on-/ine decât era strict 
necesar. Contactul fusese stabilit, se propusese un itinerar, 
acceptat şi verificat. Vectorul Şase nu va mai utiliza niciodată 
acest canal de comunicare. 

In timp ce Maggie închidea canalul de legătură, Klein se aşeză 


t Cina - preţ fix - 8 euro. Specialitate: fructe de mare. Specialitatea 
barului: Bellini. Inchis între orele 14 - 16. 

2 Rezervare pentru două persoane (în limba franceză în original). 

3 Rezervarea confirmată (în limba franceză în original). 

pe un scaun, întrebându-se ce împrejurări extraordinare îl 
obligaseră pe Vectorul Şase să ia legătura cu el. 

Spre deosebire de CIA şi de alte agenţii de informaţii, 
Acoperire Unu dispunea de o reţea de agenţi străini. Cu toate 
acestea, Klein avea câteva persoane de contact în străinătate. 
Unele dintre ele fuseseră cultivate încă din perioada când lucra 
la ANS; altele erau rezultatul unor întâlniri întâmplătoare care se 
transformaseră apoi într-o relaţie bazată atât pe încredere, cât şi 
pe un interes reciproc. 

Era un grup foarte divers: un medic din Egipt printre ai cărui 
pacienţi se afla cea mai mare parte a elitei; un om de afaceri din 
domeniul computerelor de la New Delhi care îşi oferea 
echipamentele şi talentele guvernului său; un bancher din 
Malaysia specializat în transferul, ascunderea şi manevrarea 
fondurilor off shore oriunde în lume. Oamenii nu se cunoşteau 
între ei, nu aveau nimic comun în afară de prietenia cu Klein şi 
agenda electronică pe care acesta le-o dăduse fiecăruia. Il 
acceptau pe Klein drept un funcţionar de nivel mediu, dar ştiau 
că în secret era mult mai mult decât atât. Fuseseră de acord să 
devină spionii lui nu numai din prietenie şi din încredere în ceea 
ce reprezenta, ci şi pentru că erau convinşi că îi va ajuta dacă, 
dintr-un motiv sau altul, la un moment dat patria lor va deveni 
un loc periculos pentru ei. 

Vectorul Şase era unul dintre aceşti puţini oameni. 

— Nate? 

Klein îi aruncă o privire lui Maggie. 

— Cine răspunde la apel? 

Bună întrebare... 

Klein îşi folosea întotdeauna cartea de identitate de la 
Pentagon atunci când călătorea în străinătate. Dacă urma să se 
întâlnească cu o persoană de contact, se asigura ca acest lucru 
să se petreacă într-un loc public, sigur. Funcţiile oficiale de la 
Ambasada SUA erau cele mai potrivite pentru acest scop. Dar 
Vectorul Şase nu se afla în apropierea nici unei ambasade. 
Vectorul Şase fugea. 

— Smith, spuse Klein în cele din urmă. Fă-mi legătura cu el, 
Maggie. 


Smith o visa pe Sophia; sunetul insistent al telefonului îl 


smulse din reverie. În vis se făcea că amândoi şedeau pe malul 
unui râu, în umbra unei clădiri imense de formă triunghiulară. În 

depărtare se zărea un oraş mare. Aerul era fierbinte, plin de 
mireasmă de trandafiri şi de parfumul Sophiei. Cairo... Erau la 
piramidele de la Gizeh, în apropiere de Cairo. 

Linia secretă... 

Smith se ridică repede în capul oaselor pe canapeaua unde 
aţipise îmbrăcat după ce venise de la cimitir. Afară continua să 
plouă, vântul gemea şi mâna mai departe norii grei de-a 
curmezişul cerului. Fost medic militar şi chirurg de campanie, 
Smith se trezea imediat, cu mintea clară. Această calitate îl 
ajutase mult în timpul cât lucrase la Institutul de cercetări, unde 
reprizele de somn erau înghesuite între orele lungi de muncă 
istovitoare. 

Smith se uită la ora indicată în colţul din dreapta al 
monitorului: era aproape ora nouă. Dormise două ore. Epuizat 
din punct de vedere emoţional, obsedat de imaginea Sophiei, 
venise acasă cu maşina, îşi încălzise o supă, apoi se întinsese pe 
canapea şi ascultase ploaia care răpăia pe acoperiş. Nu avusese 
intenţia să doarmă, dar nu regreta că se întâmplase aşa. Un 
singur om îl putea chema pe această linie specială. Indiferent 
care ar fi fost semnalul, acesta prevestea începutul unei zile 
lungi. 

— Bună seara, domnule Klein. 

— Bună seara, Jon. Sper că nu te-am deranjat de la masă. 

— Nu, domnule. Am mâncat mai devreme. 

— Cât de repede poţi să ajungi la Baza Forţelor Aeriene de la 
Andrews? 

Smith trase adânc aer în piept. Ca de obicei, Klein avea o voce 
calmă, egală. Smith nu-l văzuse niciodată prins pe picior greşit. 

Ceea ce înseamnă că e de rău - şi că treaba este foarte 
urgentă, gândi el. 

— Cam în patruzeci şi cinci de minute, domnule. 

— Foarte bine. Jon, fă-ţi bagajele pentru câteva zile. 

Smith era atât de bine antrenat, încât acţiona aproape 
automat: trei minute pentru duş şi bărbierit; două minute pentru 
îmbrăcat; alte două pentru a verifica şi mai adăuga câte ceva în 
bagajul gata pregătit aflat în dulapul din perete, în timp ce ieşea 
din casă, puse în funcţiune sistemul de alarmă. După ce scoase 
maşina pe alee, închise garajul cu ajutorul telecomenzii. 

Din cauza ploii, drumul spre Baza Aeriană Andrews dură mai 
mult ca de obicei. Smith ocoli intrarea principală şi se îndreptă 
spre poarta pentru aprovizionare. Un paznic cu un poncho pe 

umeri îi examină legitimaţia, verifică numele pe lista personalului 
şi îi făcu apoi semn cu mâna să intre. 

Smith venise de multe ori la Andrews, aşa că nu întâmpină nici 
o dificultate şi ajunse repede la hangarul care adăpostea 
avioanele. Parcă în zona marcată, departe de pistele de rulare 
ale avioanelor, îşi luă din portbagaj sacoşa şi porni repede spre 
hangarul imens. 

— Bună seara, Jon, spuse Klein. Ce noapte păcătoasă. 

Smith puse sacoşa jos. 

— Da, domnule. Dar numai pentru marină. 

Gluma veche nu reuşi de astă dată să clintească nici un 
muşchi de pe chipul lui Klein. 

— Imi pare rău că te-am scos afară pe o noapte ca aceasta. 
Dar a intervenit ceva. Vino cu mine. 

Smith privi în jur în timp ce îl urma pe Klein la automatul de 
cafea. In hangar erau patru avioane Gulfstream, dar nici un om 
de la întreţinere. Smith îşi dădu seama că Klein le ordonase să 
plece pentru a se asigura că vor fi singuri. 

— Alimentează o pasăre cu rezervoare pentru cursă lungă, 
spuse Klein, aruncând o privire la ceas. Ar trebui să fie gata în 
zece minute. 

li întinse lui Smith un pahar de carton plin cu cafea neagră, 
aburindă, apoi îl privi cu atenţie. 

— Jon, este vorba despre o extragere. De aceea ne grăbim aşa 
de tare. 

Și de aici nevoia unui cifru mobil. 

Smith ştia ce înseamnă termenul „extragere”, atunci când era 
folosit de Klein. Insemna că cineva sau ceva trebuie recuperat 
cât mai repede cu putinţă dintr-un loc sau dintr-o situaţie - cu 
maximă discreţie şi rapiditate. Dar Smith mai ştia că existau 
specialişti, militari şi civili, care se ocupau de acest gen de 
operaţiuni. Când spuse acest lucru, Klein răspunse: 

— Există nişte motive speciale în cazul de faţă. Nu vreau să 
implic nici o altă agenţie - cel puţin deocamdată, în plus, pe 
acest individ îl cunosc personal. Ca şi tine de altfel. 

Smith făcu o figură mirată. 

— Poftim? 

— Omul pe care o să-l întâlneşti şi o să-l aduci aici este luri 
Danko. 

— Danko... 

Smith îşi aminti: un bărbat cu câţiva ani mai în vârstă decât el, 

cu faţa blândă, ca o lună plină şi purtând urmele acneei juvenile. 
luri Danko, fiul unui miner din Doneţ, născut cu un handicap la 
picior, ajunsese colonel în Divizia de Informaţii Medicale a 
armatei ruse. 

Smith ştia că înainte de a-l pune să semneze acordul de 
securitate prin care devenea membru al diviziei Acoperire Unu, 
Klein îi examinase cu lupa toată viaţa. Asta însemna că era 
conştient de faptul că Smith îl cunoştea pe Danko. Cu toate 
acestea, Klein nu făcuse niciodată nici cea mai mică aluzie la 
relaţia lui cu rusul. 

Şi Danko face parte din... 

— Acoperire Unu? Nu. Şi nici tu nu trebuie să menţionezi faptul 
că faci parte din ea. In ceea ce îl priveşte pe Danko, nu trebuie 
să ştie decât că îi trimit pe cineva cunoscut ca să-l scoată de 
acolo. Atâta tot. 

Smith se cam îndoia în privinţa aceasta. Klein avea 
întotdeauna şi alte gânduri decât cele care i se citeau în ochi. Un 
lucru era însă sigur: Klein n-ar fi pus niciodată în primejdie viaţa 
unui ofiţer operativ nespunându-i tot ceea ce trebuia să ştie. 

— Ultima dată când m-am întâlnit cu Danko, spuse Klein, am 
stabilit un cod foarte simplu care să fie utilizat numai în caz de 
urgenţă, un meniu. Preţul - 8 euro - înseamnă data - 8 aprilie, 
peste două zile. O zi, dacă ne referim la ora Europei. 
Specialitatea „fructe de mare” reprezintă calea pe care va veni 
Danko - pe mare. Bellini este un cocteil care a fost preparat 
pentru prima dată în barul Harry din Veneţia. Orele între care 
este închis restaurantul - între două şi patru după-amiază - 
reprezintă intervalul de timp în care persoana de contact trebuie 
să se afle la locul de întâlnire. Klein făcu o pauză. Chiar dacă 
mesajul a fost interceptat şi descifrat, nimeni nu va înţelege 
nimic. 

— Dar Danko urmează să vină abia peste douăzeci şi patru de 
ore, de ce atâta grabă? întrebă Smith. 

— Pentru că Danko s-ar putea să ajungă la Veneţia înainte de 
momentul prevăzut. S-ar putea să şi întârzie. Dacă se adevereşte 
prima variantă, nu vreau să-l las în aer. 

Smith încuviinţă dând din cap şi sorbi din cafea. 

— Am înţeles. Acum, o întrebare de şaizeci şi patru de mii de 
dolari: ce l-a determinat pe Danko să vrea s-o şteargă? 

— Numai el ne poate spune ce motive a avut. Şi te rog să mă 
crezi că îl cunosc. Danko este într-o poziţie deosebită. N-ar 

compromite-o niciodată... 

Smith ridică o sprinceană: 

— Decât dacă? 

— Decât dacă se află pe punctul de a o compromite. Klein 
puse jos paharul cu cafea. Presupun că Danko a obţinut anumite 
informaţii. Dacă aşa stau lucrurile înseamnă că, după părerea lui, 
informaţiile trebuie să-mi parvină mie. 

Klein privi peste umărul lui Smith la un sergent de aviaţie care 
tocmai intrase în hangar. 

— Avionul este gata de decolare, domnule, anunţă 
regulamentar sergentul. 

Klein îl luă pe Smith de cot şi porniră spre uşă. 

— Du-te la Veneţia, spuse el încet. la-l pe Danko şi descoperă 
ce are. Dar fă-o cât mai repede. 

— Am înţeles, domnule, dar la Veneţia voi avea nevoie de încă 
ceva. 

Smith n-ar fi trebuit să coboare vocea când ieşiseră afară. 
Răpăiala ploii acoperea cuvintele. Doar faptul că Klein dădea din 
cap dovedea că Smith vorbea. 

În Europa catolică, săptămâna Paştelui este o perioadă de 
pelerinaj şi reuniuni. Firmele şi şcolile îşi închid porţile, trenurile 
şi hotelurile sunt supraaglomerate, iar locuitorii celor mai 
interesante oraşe ale Lumii Vechi se pregătesc să înfrunte valul 
de străini. 

In Italia, Veneţia este una dintre cele mai populare destinaţii 
pentru cei care încearcă să îmbine credinţa cu turismul. 
Străduţele înguste pavate cu piatră cubică adăpostesc 
nenumărate restaurante şi cafenele pentru un spectru foarte larg 
de gusturi şi preferinţe culinare. 

Exact la ora unu şi patruzeci şi cinci de minute după-amiaza, 
aşa cum procedase şi în cele două zile precedente, Smith trecea 
printre şirurile de mese aşezate în faţa cafenelei Florian din Piaţa 
San Marco. Alegea întotdeauna aceeaşi masă, în apropierea unei 
platforme pe care se afla un pian mare. Pianistul urma să 
sosească şi, peste câteva minute, exact la ora două, notele 
scrise cândva de Mozart şi de Bach aveau să se înalțe deasupra 
sporovăielii şi zgomotului sutelor de paşi ai turiştilor care se 
plimbau prin piaţa aglomerată. 

Chelnerul care îl servise pe Smith în ultimele două zile se grăbi 
să vină în întâmpinarea clientului său. Americanul - căci nu 
putea fi altceva judecând după accentul cu care vorbea italiana - 
era un client bun; cu alte cuvinte, unul care nu accepta servicii 
de proastă calitate şi dădea oricum bacşişuri generoase. 
judecând după costumul lui elegant, de culoare gri închis şi după 
pantofii de comandă americanul trebuia să fie vreun funcţionar 
superior prosper de la vreo firmă care, după ce încheiase o 
tranzacţie, se bucura de câteva zile de odihnă pe cheltuiala 
companiei sale. 

Smith îi zâmbi chelnerului, comandă ca de obicei cafea cu 
lapte şi un sandviş cu şuncă afumată, după care deschise ziarul 
The International Herald Tribune la rubrica de afaceri. 

Gustarea lui sosi exact în momentul în care pianistul executa 
primele acorduri. Smith puse două bucăţi de zahăr în cafea şi 
începu să mestece pe îndelete. Când deschise din nou ziarul, 
parcurse cu privirea spaţiul dintre masa lui şi Palatul Dogilor. 

Piaţa San Marco, datorită aglomerației, era aproape în orice 
moment al zilei un loc ideal pentru a prelua un fugar. Dar fugarul 
întârziase cu o zi la întâlnire şi Smith se întreba dacă luri Danko 
reuşise să scape din Rusia. 

Smith lucra la Institutul de Cercetări Medicale când îl 
cunoscuse pe Danko, omologul său din cadrul Diviziei de 
Informaţii Medicale a armatei ruse. Locul în care se cunoscuseră 
fusese Grand Hotel Victoria-Jungfrau din apropiere de Berna. 
Reprezentanţii celor două ţări se întâlniseră într-un cadru 
neoficial ca să se informeze reciproc asupra progresului 
înregistrat în domeniul lichidării treptate a programelor destinate 
armelor biologice. Întâlnirile erau o măsură adițională pe lângă 
verificările oficiale efectuate de inspectorii internaţionali. 

Smith nu se ocupase niciodată de recrutarea de agenţi, dar la 
fel ca şi alţi membri ai echipei SUA, fusese informat de CIA cu 
privire la modul în care partea adversă ar fi putut să facă primii 
paşi şi să abordeze chestiunea. In primele câteva zile ale 
conferinţei, lui Smith îi fusese repartizat ca partener de discuţii 
Danko. Deşi era totdeauna deosebit de precaut, simţise simpatie 
pentru rusul înalt şi masiv. Danko nu ascunse faptul că era 
patriot. Dar, îi spuse el lui Smith, munca lui era importantă 
pentru el, deoarece nu dorea ca fiii lui să trăiască cu spaima că 
vreun nebun va folosi arma biologică pentru a răspândi teroarea 
sau pentru a se răzbuna. 

Smith era cât se poate de conştient de faptul că un astfel de 
scenariu nu era numai posibil, ci şi foarte probabil. Rusia trecea 
printr-o perioadă de mari schimbări, crize şi incertitudini. Ea 
poseda stocuri uriaşe de arme biologice depozitate în containere 
ruginite şi personal militar care de cele mai multe ori nu era 
suficient de bine plătit ca să-şi poată întreţine familia. Pentru 
aceşti oameni, tentaţia de a vinde câte ceva pe de lături era 
copleşitoare. 

Smith şi Danko începură să se întâlnească şi în afara orelor 
programate pentru conferinţă. In momentul în care cele două 
delegaţii se pregăteau de plecare, între cei doi bărbaţi se 
închegase o prietenie bazată pe respect şi încredere reciprocă. 

In următorii doi ani se mai întâlniseră de câteva ori - la Sankt 
Petersburg, Atlanta, Paris şi Hong Kong - în cadrul unor 
conferinţe oficiale. De fiecare dată, Smith observase că Danko 
era din ce în ce mai tulburat şi se arăta uneori revoltat de 
duplicitatea stăpânilor lui militari. Rusia, lăsa el să se înţeleagă, 

încălca acordurile cu Statele Unite şi cu restul ţărilor. În timp ce 
se prefăcea de ochii lumii că îşi reduce programele destinate 
armelor biologice, cercetările avansau în ritm accelerat. Cel mai 
rău era faptul că oamenii de ştiinţă şi tehnicienii ruşi dispăreau 
din Rusia şi apăreau după aceea în China, India şi Irak, unde li se 
ofereau fonduri nelimitate. 

La sfârşitul uneia dintre confesiunile chinuitoare ale lui Danko, 
Smith spusese: 

— Am să mă ocup împreună cu tine de asta, luri. Dacă vrei, 
fireşte. 

Danko reacţionase ca un păcătos absolvit de povara păcatului 
său şi fusese de acord să-i ofere lui Smith informaţii pe care 
considera că Statele Unite ar fi trebuit să le deţină. El pusese 
două condiţii: să aibă de-a face numai cu Smith şi nu cu Serviciile 
de Informaţii ale SUA; Smith să-i dea cuvântul de onoare că va 
avea grijă de familia lui dacă i se va întâmpla ceva. 

— Nu ţi se va întâmpla nimic, luri, spusese Smith la vremea 
respectivă. Ai să mori în patul tău, înconjurat de nepoți. 

Privind mulţimea care ieşea din Palatul Dogilor, Smith reflecta 
acum la acele cuvinte. La vremea respectivă, le rostise cu toată 
sinceritatea. Dar acum, când Danko întârziase douăzeci şi patru 
de ore, simţea un gust de cenuşă în cerul gurii. 

Dar n-ai vorbit niciodată de Klein, îşi zise el. Aşadar aveai deja 
o legătură în Statele Unite. De ce, luri? Klein este asul tău din 
mânecă? 

Alţi turişti sosiseră cu gondola şi barca cu motor legate; acum 
la debarcaderul din faţa leilor din Piaţa San Marco. Smith îi privea 
pe toţi cu atenţie - cupluri de tineri care se ţineau de mână, taţi 
şi mame mânându-şi turma de copii, grupuri de turişti înghesuiți 
în jurul ghizilor care strigau în limbi diferite. Smith ţinea ziarul la 
nivelul ochilor, dar privirea lui scurta fără încetare feţele, 
încercând să găsească una anume. 

Unde eşti? Ce ai descoperit aşa de cumplit încât a trebuit să 
compromiți totul şi să-ți rişti viața ca să dezvălui? 

Întrebarea aceasta îl rodea pe Smith. După cum susţinea 
Klein, rusul urma să treacă prin Iugoslavia bântuită de război, 
ascunzându-se şi mişcându-se prin haosul din această regiune 
până va ajunge la mare. Acolo trebuia să găsească un vas sau un 
feribot care să-l aducă până la Veneţia. 

Gulfstream-ul aştepta, pe aeroportul Marco Polo din Veneţia; o 
barcă cu motor rapidă era ancorată la docul din faţa Palatului dei 

Prigioni de pe Rio di Palazzo. Smith îl putea urca pe Danko pe vas 
în următoarele trei minute din momentul în care îl zărea. O oră 
mai târziu ar fi fost deja în aer. 

Unde eşti? 

Smith întinse mâna după cafea, dar ceva îi atrase atenţia: un 
bărbat solid care ocolea un grup de turişti. Poate că făcea parte 
din grup, poate că nu. Purta o jachetă impermeabilă şi o şapcă 
de golf. Faţa îi era ascunsă de o barbă deasă şi de nişte ochelari 
de soare mari. Ceva la omul acesta îi atrăsese atenţia. 

Smith continuă să-l privească şi în clipa următoare îşi dădu 
seama - omul şchiopăta uşor. luri Danko se născuse cu un picior 
puţin mai scurt decât celălalt. Nici chiar pantoful ortopedic nu 
reuşea să ascundă în întregime infirmitatea. Smith se foi pe 
scaun şi îşi aranjă în aşa fel ziarul încât să poată urmări mişcările 
lui Danko. Rusul profita în mod foarte eficient de grupul de 
turişti; se ţinea pe margine, suficient de aproape pentru a fi 
considerat ca făcând parte din grup, dar nu prea aproape ca să 
nu atragă atenţia liderului. 

Grupul reveni de la bazilică şi se îndreptă spre Palatul Dogilor. 
În mai puţin de un minut ajunse în dreptul şirurilor de mese de la 
cafeneaua Florian. Câţiva turişti se rupseră de grup şi se duseră 
către un mic bar aflat lângă cealaltă uşă a cafenelei. Smith nu 
ridică ochii decât atunci când Danko trecu pe lângă el. 

— Scaunul acesta e liber. 

Danko tresări. Era clar că-i recunoscuse vocea. 

— Jon? 

— Eu sunt, luri. Stai jos. 

Rusul se lăsă să cadă pe scaun; pe faţă i se citea uimirea. 

— Dar domnul Klein... Pe tine te-a trimis? Lucrezi...? 

— Nu aici, luri. Da, am venit să te recuperez. 

Dând din cap, Danko făcu semn unui chelner aflat în trecere şi 
comandă o cafea. Degetele îi tremurau când îşi aprinse ţigara. 

— Tot nu-mi vine să cred că eşti tu... 

— luri... 

— Foarte bine, Jon. N-am fost urmărit. Sunt „curat”. Danko se 
lăsă pe spătarul scaunului şi privi ţintă la pianist. Minunat, nu-i 
aşa? spuse el. Vreau să spun, muzica. 

— Te simţi bine? întrebă Smith aplecându-se în faţă. Danko 
încuviinţă din cap. 

— Acum da. N-a fost uşor să ajung până aici, dar... Danko făcu 
o pauză deoarece venise chelnerul cu cafeaua. Apoi continuă: 

— În Iugoslavia a fost foarte greu. Sârbii au devenit de-a 
dreptul paranoici. Aveam paşaport ucrainean, dar am fost 
verificat minuţios. 

Smith încerca să-şi ţină în frâu sutele de întrebări care i se 
învălmăşeau prin cap, concentrându-se asupra mişcării 
următoare pe care trebuia s-o execute. 

— Este ceva ce trebuie să-mi spui sau să-mi dai chiar acum? 
întrebă el. 

Danko părea că nu-l auzise. Atenţia lui era atrasă de o 
pereche de carabinieri care mergeau încet printre turişti. 

— O mulţime de poliţişti, murmură el. _ 

— Sunt sărbătorile, răspunse Smith. Intotdeauna trimit mai 
multe patrule în stradă. luri... 

— Am ceva să-i spun domnului Klein, Jon, spuse Danko 
aplecându-se peste masă. Ce intenţionează ă/a să facă - n-aş fi 
crezut nici în ruptul capului - e nebunie curată! 

— Şi ce anume au de gând să facă? întrebă Smith, încercând 
să-şi controleze vocea. Şi cine sunt ăia? 

Danko privi neliniştit în jur. 

— Ai făcut toate aranjamentele? Poţi să mă iei de aici? 

— Putem pleca chiar acum. 

In timp ce băga mâna în buzunar după bani, Smith observă că 
cei doi carabinieri mergeau printre mesele cafenelei. Unul râse 
ca şi când celălalt ar fi spus o glumă bună şi făcu semn către 
barul cu sandvişuri. 

Smith numără câteva lire, puse bancnotele sub o farfurie şi 
tocmai se pregătea să împingă scaunul în spate când universul 
explodă. 

— Jon! 

Urletul lui Danko fu retezat scurt de răpăitul armelor 
automate. După ce trecuseră de masă, cei doi carabinieri se 
răsuciseră brusc şi deschiseseră focul asupra lui Danko. Impactul 
rafalelor îi ţintui acestuia trupul de spătarul scaunului. 

Smith abia apucă să-şi dea seama de măcel înainte să se 
arunce în spatele platformei pe care se afla pianul. Pianistul 
comise eroarea de a încerca să se ridice şi fu tăiat în două. 
Secundele curgeau greu. Lui Smith nu-i venea să creadă că 
ucigaşii aveau nevoie de atâta timp. Era conştient de faptul că 
pianul mare, cu carcasa lui neagră strălucitoare şi claviatura 
mutilată de gloanţe îi salva viaţa. 

Ucigaşii erau profesionişti. Aruncară armele, se ghemuiră în 

spatele unei mese răsturnate şi îşi scoaseră la repezeală 
uniformele. Pe dedesubt purtau nişte haine ponosite şi cenuşii. 
Folosindu-i pe trecători drept pavăză, ţâşniră şi o luară la fugă 
spre cafeneaua Florian. Unul din ei strigă în momentul în care se 
năpusti pe uşa din faţă: 

— Assassini! Ucid pe toată lumea! Pentru Dumnezeu, chemaţi 
polizia! 

Smith se ridică la timp pentru a apuca să-i vadă pe cei doi 
ucigaşi dispărând în mulţimea înspăimântată. Se uită spre 
Danko. Acesta zăcea pe spate, cu pieptul perforat de gloanţe. Un 
urlet animalic ţâşni din gâtlejul lui Smith în momentul în care se 
năpusti peste platformă şi începu să-şi facă drum cu coatele spre 
cafenea. Mulțimea îl împinse spre uşa de serviciu şi apoi pe aleea 
din spate. Gâfâind, Smith se uită în ambele direcţii. Spre stânga 
zări o jachetă cenuşie care dispărea după colţ. 

Ucigaşii cunoşteau foarte bine zona. Scurtară drumul tăind 
două alei întortocheate şi ajunseră la un canal îngust unde se 
afla o gondolă legată de stâlpul debarcaderului. Unul dintre ei 
sări în gondolă şi apucă vâsla, celălalt dezlegă funia. După 
câteva secunde alunecau în josul canalului. 

Ucigaşul care vâslea făcu o pauză ca să-şi aprindă o ţigară. 

— O zi de muncă destul de uşoară, îi spuse el partenerului 
său. 

— Pentru douăzeci de mii de dolari a fost chiar prea uşoară, 
răspunse tovarăşul lui. Ar fi trebuit să-l curăţăm şi pe-al doilea. 
Diavolul ăla de elveţian a fost foarte clar: ţinta şi orice persoană 
aflată cu el. 

— Basta! Ne-am respectat contractul. Dacă diavolul de 
elveţian vrea să... 

Cuvintele îi fură întrerupte brusc de o exclamaţie a vâslaşului: 

— Diavolul în persoană! 

Al doilea ucigaş se răsuci în direcţia pe care i-o indica 
prietenul lui şi rămase cu gura căscată când îl văzu pe partenerul 
victimei care alerga cât îl ţineau picioarele de-a lungul canalului. 

— Impuşcă-l pe figlio di putana! strigă el. 

Vâslaşul scoase un pistol mitralieră de calibru mare. 

— Cu plăcere. 

Smith văzu cum se ridică braţul vâslaşului şi pistolul care se 
balansa din cauza mişcării gondolei. Era conştient de nebunia pe 
care o comitea, alergând după nişte ucigaşi înarmaţi neavând 
drept armă de apărare nici măcar un briceag, însă imaginea lui 

Danko îi dubla hotărârea şi forţele. Mai avea de parcurs zece 
metri. Vâslaşul nu-şi putea păstra echilibrul ca să tragă. 

Şapte metri. 

— Tommaso... 

Văslaşul, Tommaso, ar fi vrut ca partenerul lui să termine o 
dată. II vedea pe dementul acela care se apropia, dar ce conta? 
Era clar că nu avea armă, altfel ar fi tras. 

Apoi văzu altceva, un obiect pe jumătate ascuns printre 
scândurile de pe fundul gondolei: un fel de baterie cu mai multe 
fire multicolore... chestia aceea pe care o folosea el însuşi destul 
de des. 

Strigătul lui Tommaso fu întrerupt de explozie. Gondola fu 
aruncată în aer la o înălţime de zece metri. Pentru o clipă, nu se 
mai văzu decât un fum gros şi negru. Smith nu mai zări nimic 
după acea lumină orbitoare, dar simţi mirosul de lemn ars înainte 
de a se prăbuşi. 


În panica creată în piaţă un singur om rămăsese calm. El se 
afla ascuns sub unul din pilaştrii care sprijineau leii de granit de 
la San Marco. La prima vedere părea să aibă puţin peste cincizeci 
de ani. Dar poate că mustaţa şi barbişonul îl îmbătrâneau. Purta 
o haină sport de croială franţuzească şi o cravată vişinie. Un 
observator întâmplător îl putea considera drept un profesor 
universitar la pensie. Bărbatul se mişca foarte repede. In 
momentul în care focurile de armă răsunară în piaţă, el se 
îndreptă spre pistolarii care fugeau. Trebuia să se decidă: să-i 
urmărească pe atentatori, pe american sau să vadă ce e cu 
victima. Se decise rapid: 

— Dottore! Daţi-mi voie să trec! Sunt medic! 

Turiştii îngrămădiţi în piaţă reacționară imediat. Câteva 
secunde mai târziu stătea în genunchi lângă trupul ciuruit de 
gloanţe al lui luri Danko. O singură privire îi fu de ajuns ca să-şi 
dea seama că pe Danko nu-l mai putea ajuta nimic. Işi puse 
totuşi degetele pe gâtul lui, de parcă ar fi vrut să-i găsească 
pulsul. În acelaşi timp vâri cealaltă mână în buzunarul interior al 
hainei lui Danko. 

Oamenii începuseră să se adune în jurul lui şi a victimei. Unii 
se apropiară. Oricât de şocaţi erau, ar fi putut pune întrebări pe 
care omul prefera să le evite. 

— Ei, tu de colo! strigă doctorul, adresându-se unui tânăr care 
arăta a student. Vino încoace şi ajută-mă! Il trase pe student şi îl 

sili să-l ţină pe Danko de mână. Acum strânge... Am spus să 
strângi! 

— Dar e mort, protestă studentul. 

— Tâmpitule! se răsti doctorul. Mai trăieşte, dar o să moară 
dacă nu simte un contact uman! 

— Dar dumneavoastră... 

— Trebuie să aduc ajutoare. Rămâi aici! 

Doctorul îşi făcu loc prin mulţimea care se adunase. Nu-i păsa 
de privirile curioase ale oamenilor. Ştia că cei mai mulţi martori 
nu sunt de mare folos în astfel de împrejurări. Nimeni nu va fi în 
stare să-l descrie cu precizie. 

Auzi sirena poliţiei. In câteva minute, piaţa avea să fie plină de 
carabinieri şi zona delimitată cu un cordon. Vor fi adunaţi 
eventualii martori. Interogatoriile vor dura zile întregi. Doctorul 
nu-şi putea permite să fie prins în această plasă. 

Fără să lase impresia că se grăbeşte o porni repede către 
Puntea Suspinelor, o traversă, trecu pe lângă tarabele unde se 
vindeau suveniruri şi maiouri cu mânecă scurtă şi se strecură în 
holul hotelului Danieli. 

— Bună ziua, Herr Doktor Humboldt, îi spuse portarul. 

— Bună ziua, răspunse bărbatul care nu era nici doctor şi nici 
Humboldt. Pentru puţinii care-i cunoşteau numele era Peter 
Howell. 

Howell nu se mira că ştirea despre masacrul din piaţă nu 
ajunsese încă în oaza Danieli. O mică parte din lumea de afară 
putea pătrunde în palatul construit în secolul al XIV-lea pentru 
dogele Dandolo. 

Howell o coti spre stânga, intră în salonul splendid şi se 
îndreptă spre micul bar din colţ. Comandă un coniac şi când 
barmanul se întoarse cu spatele spre el închise ochii o clipă. 
Howell văzuse destui morţi la viaţa lui, iniţiase şi fusese 
destinatarul multor acte de violență.. Cu toate acestea, 
asasinatul comis cu sânge rece în Piaţa San Marco îi făcea 
greață. 

Dădu pe gât jumătate din coniac. Când alcoolul îşi făcu efectul 
şi se simţi puţin mai relaxat, băgă mâna în buzunarul sacoului. 

Trecuseră câteva decenii de când Howell învățase meseria 
hoţilor de buzunare. Când pipăi hârtiile lui Danko, se simţi 
încântat că nu-şi pierduse dexteritatea. 

Citi propoziţia o dată, apoi a doua oară. Deşi ştia la ce se 
poate aştepta, spera totuşi ca acea hârtie să-i dea vreun indiciu 

în legătură cu motivul pentru care fusese măcelărit Danko. Şi 
despre cine ar putea fi răspunzător de asta. Cuvintele, cu 
excepţia unuia singur - Bioaparat - nu-i spuneau nimic. 

Howell împături din nou hârtia şi o împinse la o parte. 

Sorbi şi ce mai rămăsese din coniac şi îi făcu semn barmanului 
să i-l umple din nou. 

— E totul în ordine, signore? întrebă plin de solicitudine 
barmanul în timp ce îi turna băutura. 

— Da, mulţumesc. 

— Dacă mai aveţi nevoie de ceva, vă rog să nu ezitaţi să-mi 
spuneţi. 

Barmanul se retrase din faţa privirii de gheaţă a lui Howell. 

Nu mă poți ajuta cu nimic, bătrâne. Nu eşti tu cel de care am 
nevoie. 


Când deschise ochii, Smith fu uimit să vadă mai multe chipuri 
groteşti care se zgâiau la el. Se trase înapoi şi atunci constată că 
era proptit în uşa de intrare, puţin retrasă de la stradă, a unui 
magazin cu măşti şi costume de epocă. Se ridică încet în 
picioare, clătinându-se. Apoi se pipăi ca să vadă dacă nu este 
rănit. Nu avea nici un os rupt, dar îl ustura faţa. Işi trecu mâna 
peste obraji şi aceasta se umplu de sânge. 

Cel puțin sunt în viață. 

Nu putea spune acelaşi lucru despre cei doi ucigaşi din 
gondolă. Explozia care provocase dezintegrarea ambarcaţiunii 
dusese în eternitate şi identitatea ocupanților. Chiar dacă poliţia 
va aduna depoziţiile martorilor oculari, acestea nu vor fi de nici 
un folos: ucigaşii profesionişti erau cel mai adesea adevăraţi 
maeştri în arta deghizării. 

Gândul la poliţie fu cel care îl puse pe Smith în mişcare. Din 
cauza sărbătorilor, toate magazinele erau închise. Nu existau 
oameni prin preajmă, însă sirena bărcii cu motor a poliţiei se 
auzea din ce în ce mai puternic. Autorităţile făcuseră fără 
îndoială legătura între masacrul din Piaţa San Marco şi explozia 
de pe canal. Martorii le indicaseră direcţia în care fugiseră 
asasinii. 

Dacă mă vor găsi... aceiaşi martori vor face legătura între 
mine şi Danko. 

Poliţia va dori să ştie ce relaţie are Smith cu cel asasinat, de 
ce se întâlniseră, despre ce vorbiseră. Vor sesiza faptul că el 
făcea parte din armata americană şi interogatoriul va deveni şi 

mai dur. În ultimă instanţă, putea să nu le spună nimic care să 
explice masacrul. 

Smith îşi adună puterile, îşi şterse faţa şi îşi scutură hainele. 
Făcu încet câţiva paşi, apoi porni cât putu de repede spre capătul 
trotuarului. Traversă o punte şi se strecură în umbra unui 
sequero, un şantier de construcţii de gondole. Ceva mai încolo 
intră într-o biserică mică şi ieşi afară pe altă uşă. Câteva minute 
mai târziu se afla pe promenada de lângă Canal Grande, 
amestecat printre oamenii care se deplasau de-a lungul falezei. 

Când ajunse din nou în Piaţa San Marco, o găsi înconjurată de 
poliţie. Carabinierii, cu pistoalele mitralieră la bandulieră creau o 
barieră umană între leii de granit. Europenii, mai ales italienii, 
ştiau foarte bine ce trebuie să facă imediat după ce se petrece 
un atac terorist: priveau drept înainte şi continuau să treacă pe 
lângă scena măcelului. Smith procedă la fel. 

Traversă Puntea Suspinelor, intră pe uşa turnantă de la hotelul 
Danieli şi se duse direct la toaleta pentru bărbaţi, îşi spălă faţa 
cu apă rece şi încercă să se calmeze. Privi în oglinda de deasupra 
chiuvetei, dar nu văzu decât trupul lui Danko, tresărind sub 
impactul gloanţelor. Auzea strigătele trecătorilor, răcnetele 
ucigaşilor când îl zăriseră fugind spre ei şi explozia teribilă care îi 
spulberase... 

Şi toate acestea într-un oraş care se număra printre cele mai 
sigure din Europa. Pentru numele lui Dumnezeu, oare ce adusese 
Danko cu el care să merite un asemenea dezastru? 

Smith mai rămase câteva clipe la toaletă ca să-şi revină, apoi 
ieşi. În hol nu mai era nimeni în afară de Peter Howell, aflat la o 
masă ascunsă în spatele unui stâlp de marmură. Fără un cuvânt, 
Smith apucă paharul de coniac şi îl goli dintr-o înghiţitură. Howell 
păru să înţeleagă. 

— Incepusem să mă întreb ce s-a întâmplat cu tine. Ai pornit 
după ticăloşii ăia, aşa e? 

— Ucigaşii aveau o gondolă, răspunse Smith. Cred că 
intenționau să se piardă în peisaj. Nimeni nu dă atenţie unei 
gondole. 

— Cu excepţia...? 

— Cu excepţia celui care i-a angajat ca să-l ucidă pe Danko şi 
n-a avut încredere că-şi vor ţine gura. Gondola era dotată cu o 
bombă cu explozie întârziată. 

— Şi a făcut un zgomot îngrozitor. S-a auzit până aici, în piaţă. 

Smith se aplecă în faţă: 

— Danko? j 

— În privinţa lui n-au dat greş, răspunse Howell. Îmi pare rău, 
Jon, am ajuns acolo cât am putut de repede, dar... 

— Ai făcut ceea ce trebuia să faci - să mă acoperi pe mine în 
timp ce îl recuperez pe Danko. Nu puteai să faci nimic mai mult. 
Danko mi-a spus că nu e urmărit şi eu l-am crezut. Era nervos, 
dar nu de teamă că l-ar urmări cineva, ci din alte motive. Ai găsit 
ceva? 

Howell îi dădu bucata de hârtie care arăta de parcă ar fi fost 
ruptă dintr-o agendă şi îl privi fix pe Smith. 

— Ce este? 

— N-am vrut să mă uit, spuse Howell. De altfel rusa mea e 
destul de aproximativă. Totuşi, este un cuvânt care... Făcu o 
pauză. Nu ai nici cea mai mică idee ce ar fi putut aduce Danko cu 
el? 

Smith parcurse cu privirea textul scris de mână. Remarcă 
imediat acelaşi cuvânt care îl frapase şi pe Peter Howell: 
Bioaparat - Centrul rus pentru cercetări în domeniul armelor 
biologice, proiectare şi fabricare. Danko vorbise de multe ori 
despre el, dar din câte ştia Smith, munca lui nu-l dusese 
niciodată până acolo. Sau poate că da? Poate că survenise o 
rotaţie de cadre şi fusese trimis la Bioaparat? Descoperise oare 
ceva atât de cumplit încât singura modalitate de a-l scoate de 
acolo fusese să-l aducă chiar el? 

Howell studia reacţia lui Smith. 

— Mă sperie şi pe mine. Ai vrea să-mi împărtăşeşti ceva, Jon? 

Smith îl privi pe englezul taciturn. Peter Howell îşi petrecuse 
toată viaţa în serviciul armatei şi spionajului militar britanic, mai 
întâi la serviciile speciale ale aviaţiei, apoi la MI 6. Serviciile lui 
nu fuseseră trâmbiţate şi se „pensionase”, dar nu-şi părăsise de 
tot profesiunea. Nevoia de oameni cu experienţa lui Howell 
exista în continuare. Solicitanţii - guverne sau anumite persoane 
- ştiau unde să-l găsească. Howell îşi putea permite să-şi aleagă 
misiunile, dar întotdeauna nevoile prietenilor lui aveau prioritate. 
Îl ajutase pe Smith să-i demaşte pe instigatorii Proiectului Hades. 
Nu ezitase să-şi părăsească locuinţa din High Sierra, California, în 
momentul în care Smith îi ceruse să vină să-l acopere la Veneţia. 

Uneori Smith era nemulţumit de restricţiile pe care i le 
impunea Klein în calitate de agent sub acoperire. De exemplu, nu 
putea să-i spună nimic lui Howell despre Acoperire Unu - nici 
măcar că exista, sau că el făcea parte din acest serviciu. Nu se 

îndoia că Peter bănuia ceva, dar fiind un adevărat profesionist, 
nu punea întrebări. 

— Ar putea fi ceva grav, Peter, spuse Smith calm. Trebuie să 
mă întorc în State, dar vreau să aflu mai multe despre cei doi 
ucigaşi - identitatea lor şi, ceea ce e şi mai important, pentru 
cine lucrau. 

Howell îl privi gânditor pe Smith. 

— Aşa cum spuneam. Chiar şi cea mai vagă aluzie la Bioaparat 
este suficientă ca să mă ţină treaz toată noaptea. Am câţiva 
prieteni în Veneţia. Lasă-mă să văd ce pot afla. Făcu o pauză, 
apoi continuă: Prietenul tău, Danko, avea familie? 

Smith îşi aminti de fotografia unei femei frumoase, cu părul 
negru şi a unui copil pe care i-o arătase cândva Danko. 

— Da, avea. 

— Atunci du-te şi fă ceea ce trebuie să faci. Ştiu cum să dau 
de tine dacă e nevoie. Şi, pentru orice eventualitate, ai aici 
adresa locuinţei din apropiere de Washington pe care o folosesc 
câteodată. Nu se ştie când o să ai nevoie de puţină intimitate. 

Noile terenuri de antrenament ale NASA din apropiere de 
Houston se compuneau, printre altele şi din patru hangare 
uriaşe, fiecare de dimensiunea unui teren de fotbal. Poliţia 
forţelor aeriene patrula tot timpul prin acest perimetru; în 
interiorul gardului, senzorii de mişcare şi camerele de luat vederi 
susțineau supravegherea. 

Clădirea numită G-3 adăpostea mai multe copii ale ultimei 
generaţii de navete spaţiale. Construită ca un simulator de 
zboruri comerciale folosit pentru pregătirea piloților, aceasta 
asigura echipajului experienţa de care avea nevoie pentru a 
zbura în spaţiu. 

Megan Olson se afla în tunelul lung care lega puntea mijlocie a 
navetei de partea din spate a hangarului, îmbrăcată în pantaloni 
albaştri şi o bluză largă de bumbac, plutea în mediul cu forţă 
gravitaţională redusă ca un fulg care cădea încet spre pământ. 

O voce răsună în căştile ei: 

— Se pare că te distrezi grozav acolo. 

Megan apucă unul din mânerele de cauciuc care erau fixate în 
peretele tunelului şi se răsuci ca să se întoarcă cu faţa spre 
camera de luat vederi care îi urmărea înaintarea. Părul ei roşu, 
legat la spate într-o coadă de cal, plutea acum în faţa ei aşa că 
fata îl dădu la o parte. 

— Este partea mea preferată din toată această experienţă. Te 
simţi ca şi cum ai face scufundări! 

Megan pluti spre un monitor unde văzu chipul doctorului Dylan 
Reed, şeful programului biomedical de la NASA. 

— Uşa laboratorului se deschide peste zece secunde, o 
atenţionă Reed. 

— Am pornit. 

Megan se lăsă în jos în unghi de patruzeci şi cinci de grade 
faţă de uşa circulară cu zăvor. Exact în momentul în care atinse 
mânerul acesteia, auzi făşâitul aerului comprimat care elibera 
bolţurile cilindrice. Impinse uşa şi o dădu încet la o parte. 

— Am intrat. 

Se aşeză pe podeaua special căptuşită şi simţi cum tălpile 
ghetelor aderă la suprafaţa plastică a acesteia. Acum stătea în 

echilibru stabil. Închise uşa, apoi formă un cod pe panoul 
alfanumeric de alături. Uşa se închise ermetic. 

Se întoarse cu faţa spre zona de lucru a laboratorului, 
împărţită în douăsprezece module. Fiecare avea dimensiunile 
unui compartiment în care se păstrează măturile şi materialele 
de curăţenie şi era destinat unui anumit experiment. Megan 
porni cu grijă prin spaţiul central, foarte îngust dintre module. 
Trecu de Facilităţile pentru Punctul Critic şi de Experimentul de 
Fiziologie Spațială îndreptându-se spre staţiunea ei, Biocelula. 

La fel ca şi celelalte staţiuni, Biocelula era fixată într-un 
cilindru de titaniu care semăna cu o conductă mare de aer 
condiţionat cu o lăţime de peste un metru şi o înălţime de 
aproape doi metri; partea superioară era înclinată spre utilizator 
într-un unghi de treizeci de grade. Acest profil era necesar 
deoarece întregul laborator se afla într-un cilindru uriaş. 

— Astăzi avem meniu bogat, spuse Reed vesel. Alege ceva din 
coloana A şi ceva din coloana B. 

Megan se opri în faţa Biocelulei şi apăsă pe întrerupător. 
Partea de sus a modulului, congelatorul, fu prima care prinse 
viaţă. Apoi se activară pe rând răcitorul, incubatorul A, 
compartimentul pentru mănuşi şi incubatorul B. Megan verifică 
panoul de acces şi de con trol şi, în cele din urmă, generatorul 
electric aflat la înălţimea genunchiului. Biocelula sau Bernie, cum 
i se mai spunea acestei unităţi, funcţiona ireproşabil. 

— Cred că am să aleg gripa şi am s-o condimentez puţin - cu 
boala legionarilor. 

Reed chicoti. 

— Sună bine. Pornesc cronometrul imediat ce intri în 
compartimentul pentru mănuşi. 

Compartimentul pentru mănuşi era o unitate de dimensiunile 
unei cutii de pantofi care ieşea ca o excrescenţă din Biocelulă cu 
câţiva centimetri. Modelată după unităţile similare reale care se 
puteau vedea în cele mai multe laboratoare, era absolut sigură. 
Dar spre deosebire de verişoarele ei de pe pământ, această cutie 
fusese proiectată în aşa fel încât să funcţioneze în condiţii de 
microgravitaţie. Aceasta îi permitea lui Megan şi colegilor ei, 
oameni de ştiinţă, să studieze organismul într-un mod imposibil 
în alte condiţii. 

işi introduse mâinile în mănuşile groase de cauciuc care 
ieşeau din cutie. Garniturile de etanşare dintre mănuşi şi cutie 
erau din cauciuc gros de cinci centimetri, metal şi keflex - un fel 

de sticlă groasă, practic încasabilă. Dacă se produceau scurgeri, 
acestea urmau să fie reţinute în cutie. 

Asta-i bine, îşi spuse ea, dat fiind faptul că era vorba de boala 
legionarilor. 

Deşi mănuşile păreau groase şi stânjenitoare, în realitate erau 
foarte sensibile. Megan atinse ecranul de control situat în 
interiorul cutiei şi formă cu grijă o combinaţie de trei cifre. 
Aproape instantaneu unul din cele cincizeci de panouri - nu mai 
mare decât un spaţiu pentru CD - alunecă înainte. In adâncitura 
acestuia, în loc de un CD, se afla o tavă circulară de sticlă cu 
diametrul de zece centimetri. Chiar şi fără microscop, Megan 
văzu lichidul cenuşiu din interior: boala legionarilor. 

Atât pregătirea ei ştiinţifică, cât şi specializarea în biochimie o 
învăţaseră pe Megan să nutrească un profund respect pentru 
culturile cu care lucra. Chiar şi în condiţiile de strictă protecţie, 
nu uita niciodată cu ce are de-a face. Aşeză cu mare grijă tava 
de sticlă pe suport, apoi scoase capacul, eliberând bacteriile. 

Vocea lui Reed răsună în căşti: 

— Am pornit cronometrul. Nu uita, în câmpul de gravitație 
parţială nu ai decât treizeci de minute pentru fiecare experiment. 
Pe navetă o să ai la dispoziţie tot timpul din lume. 

Megan îi era recunoscătoare pentru profesionalismul lui. Reed 
nu distrăgea niciodată atenţia cercetătorilor vorbindu-le în timpul 
unui experiment. După ce deschise mostra, rămase singură. 

Megan scoase microscopul fixat în partea de sus a cutiei şi 
trase adânc aer în piept. Privi fix la specimen. Mai lucrase cu 
boala legionarilor şi înainte. Era ca şi când s-ar fi uitat la un vechi 
prieten. 

— Bună, bătrâne, spuse ea cu voce tare. Să vedem ce eşti în 
stare să faci când nu mai cântăreşti la fel de mult. 

Atinse butonul care activa videorecorderul şi se puse pe 
treabă. 

Două ore mai târziu, Megan Olson se îndrepta plutind din 
laboratorul spaţial înapoi spre puntea din mijloc, în care se aflau 
spaţiile de dormit, dulapurile cu alimente, spălătoarele, 
depozitele. De acolo urcă pe scara care ducea la puntea de zbor, 
acum pustie şi ajunse la interfon. 

— Bună, băieţi, daţi-mi drumul. 

Se încordă până când presiunea aerului din interiorul 
simulatorului se egaliză. După o jumătate de zi de gravitație 
parţială, propriul trup i se părea extrem de greu. Era o senzaţie 

cu care nu se putea obişnui. 

Când presiunea ajunse la valoarea normală, mânerul cabinei 
se deschise automat. Adierea de aer condiţionat care o lovi în 
momentul în care ieşi afară îi lipi hainele de trup. Primul ei gând 
după o şedinţă de antrenament era întotdeauna acelaşi: 
Mulţumesc lui Dumnezeu că pot să fac un duş adevărat. La 
bordul simulatorului obişnuia să se spele cu un prosop ud. 

Va trebui să te obişnuieşti cu ştersul cu prosopul, dacă ai să fii 
vreodată selecționată, îşi amintea ea mereu. 

— Te-ai descurcat foarte bine. 

Dylan Reed, un bărbat înalt, cu trăsături distinse, în vârstă de 
aproximativ cincizeci de ani, o salută pe Megan când aceasta ieşi 
din simulator. 

— Avem un print al rezultatelor? 

— Computerele mârâie exact în momentul în care vorbim 
despre asta. 

— Este al treilea test pentru boala legionarilor. Pot să pun 
pariu cu tine pe o cină la Sherlock că şi de astă dată rezultatele 
vor fi identice cu precedentele: legionarii se înmulţesc într-un 
ritm alert, chiar şi în condiţiile unei gravitaţii relativ reduse 
creată de noi. lmaginează-ţi ce se întâmplă atunci când 
acţionează în condiţii de microgravitaţie. 

— Chiar crezi că am să pariez? râse Reed. 

Megan porni în urma lui spre scara rulantă care îi ducea la 
parter. Se opri o clipă şi se uită înapoi la simulatorul 
impresionant sub strălucirea miilor de becuri. 

— Pun pariu că aşa arată şi în spaţiu, spuse ea încet. 

— Intr-o zi ai să te plimbi prin spaţiu şi ai să vezi, o asigură 
Reed. 

— Intr-o zi... şopti Megan. 

Ca membru de rezervă al echipajului, Megan ştia că şansele ei 
de a face parte din misiunea programată să plece peste şapte 
zile erau foarte reduse, dacă nu chiar inexistente. Grupul de 
cercetători ai lui Reed se afla într-o formă excelentă. Ar fi trebuit 
ca unul din ei să-şi rupă un picior pentru ca ea să intre în echipaj. 

— Plimbarea prin spaţiu o să mai aştepte, spuse Megan în 
timp ce mergea spre camerele membrilor echipajelor. Ceea ce 
îmi trebuie acum este un duş fierbinte. 

— Era să uit, spuse Reed. Se află aici o persoană pe care cred 
că o cunoşti. 

Megan ridică din sprâncene. 

— Nu aştept pe nimeni. 
— E Jon Smith. 


La două ore după ce Gulfstream-ul decolase de pe Aeroportul 
Marco Polo din Veneţia, pilotul veni în cabină cu un mesaj pentru 
Smith. 

— Vreun răspuns, domnule? 

Smith scutură din cap: 

— Nu. 

— Schimbarea rutei de la Andrews la Houston înseamnă încă 
două ore de zbor. Puteţi să dormiţi dacă doriţi. 

Smith îi mulţumi pilotului, apoi încercă să mănânce ceva din 
cele oferite de bucătăria avionului. Mesajul de la Klein era 
succint. Date fiind evenimentele sângeroase de la Veneţia şi 
natura materialului pe care îl adusese Danko, Klein dorea să fie 
informat direct. De asemenea, dorea să fie mai aproape de 
preşedinte, aflat în vizită la Houston pentru a-şi manifesta 
sprijinul faţă de programul spaţial, în cazul în care informaţiile lui 
Smith ar fi trebuit aduse imediat la cunoştinţa şefului 
executivului. 

După ce termină gustarea, Smith îşi pregăti informarea pentru 
Klein. Puse pe hârtie şi ceea ce gândea el că ar trebui făcut în 
continuare şi îşi motivă propunerile. Nici nu băgă de seamă când 
avionul începu să coboare spre Golful Mexic apropiindu-se de 
pista de aterizare de la NASA. 

Când văzu clădirile uriaşe, Smith îşi aminti pe neaşteptate de 
Megan Olson şi zâmbi. 

Pilotul conduse avionul pe pistă spre zona de securitate unde 
era parcat Air Force One. Smith cobori treptele şi fu întâmpinat 
de un sergent înarmat de la Poliţia militară care îl conduse cu 
maşina până la centrul pentru vizitatori. Smith văzu de departe 
careul uriaş, plin de angajaţi ai NASA care ascultau cuvântarea 
preşedintelui. Se îndoia că şeful lui se află acolo. 

Sergentul îl introduse într-un birou mic, aflat departe de scena 
centrală a evenimentelor. In încăpere nu se găsea decât un birou 
şi câteva scaune. Klein închise laptopul de ultimă generaţie la 
care lucra şi se apropie de Smith. 

— Slavă Domnului că eşti în viaţă, Jon. 

— Mulţumesc, domnule. Vă rog să mă credeţi, împărtăşesc şi 
eu sentimentele dumneavoastră. 

Klein îl lua întotdeauna prin surprindere pe Smith. Exact atunci 

când gândea că şeful Biroului de operaţiuni sub acoperire are 
apă rece ca gheaţa în vine, acesta dădea dovadă de o îngrijorare 
sinceră pentru agentul secret pe care îl trimisese într-o misiune 
periculoasă. 

— Preşedintele va pleca în mai puţin de o oră, Jon, îl informă 
Klein. Spune-mi ce s-a întâmplat ca să-mi dau seama dacă este 
sau nu cazul să-l informez. 

Văzând că Smith se uită prin cameră, spuse: 

— Serviciile secrete au verificat camera. Nu sunt microfoane, 
poţi vorbi liniştit. 

Smith îi povesti în amănunt tot ce se întâmplase din momentul 
în care îl zărise pe Danko în Piaţa San Marco. Observă că şeful lui 
tresări când îi descrise măcelul. Când menţionă cuvântul 
Bioaparat, Klein fu de-a dreptul şocat. 

— Ţi-a spus Danko ceva înainte să moară? întrebă Klein. 

— N-a mai apucat. Dar avea asta la el. li înmână lui Klein 
pagina scrisă de mână de Danko. 


Bioaparat nu poate trece de la Stadiul Unu la Stadiul Doi. Nu 
este vorba de bani, ci de facilități nepotrivite. Persistă totuşi 
Zvonurile conform cărora Stadiul Doi va fi realizat, dar nu aici. Un 
curier va pleca de la Bioaparat până în 4/9 cu marfa. 


Klein se uită la Smith. 

— Cine-i curierul? E bărbat sau femeie? Pentru cine lucrează? 
Este absolut echivoc! Şi ce înseamnă Stadiul Unu şi Doi? 

— De regulă se referă la viruşi, domnule, răspunse Smith, apoi 
adăugă: Aş vrea să ştiu şi eu ce aduce curierul ăsta. Şi încotro se 
îndreaptă. 

Klein se duse la fereastră. 

— Nu înţeleg nimic. De ce fugea Danko dacă asta e tot ce 
avea? 

— Este exact întrebarea pe care mi-o pun şi eu, domnule. Să 
ne gândim la următoarea posibilitate: Danko dă peste informaţia 
despre curier în timp ce se produce rotația la Bioaparat. Începe 
să facă cercetări şi sfârşeşte prin a săpa mai adânc decât ar fi 
trebuit. Cineva devine bănuitor şi el trebuie să fugă. Nu are timp 
sau nu îndrăzneşte să pună pe hârtie nimic din ceea ce a aflat. 
Dacă Danko a descoperit cumva identitatea curierului, 
încărcătura sau destinaţia, aceste informaţii au dispărut o dată 
cu el. 

— Nu-mi vine să cred că a murit degeaba, spuse încet Klein. 

— Eu nu cred, spuse Smith pe un ton vehement. Cred că 
Danko dorea să ajungă la noi pentru că indiferent ce reprezintă 
lucrul acela din Rusia, este îndreptat împotriva noastră. 

— Vrei să spui că cineva aduce aici o armă biologică rusească? 

— Date fiind împrejurările, cred că există această posibilitate. 
Ce altceva ar fi putut să-l sperie în asemenea hal pe Danko? 

Klein îşi masă rădăcina nasului. 

— Dacă aşa stau lucrurile, chiar dacă nu avem certitudinea 
trebuie să-l avertizez pe preşedinte. Sunt necesare măsuri. Făcu 
o pauză. Dar cum să ne apărăm când nu ştim ce căutăm? Danko 
nu ne-a lăsat nici un indiciu. 

Ceva din cele spuse de Klein îi dădu o idee lui Smith. 

— Poate că nu e tocmai aşa, domnule. Imi daţi voie? Făcu un 
gest spre computerul Dell care se afla pe birou. 

Smith se conectă la Institutul de cercetări şi îşi croi drum prin 
numeroasele puncte de verificare până când ajunse la bibliotecă, 
cea mai mare şi mai completă bază de date din lume referitoare 
la arma biologică. Introduse Stadiul Unu şi Stadiul Doi şi ceru 
computerului să-i arate numele viruşilor care aveau două niveluri 
distincte de dezvoltare. 

Maşina îi oferi treisprezece variante. Smith ceru apoi 
computerului să confrunte cei treisprezece viruşi cu _ viruşii 
despre care se ştia că fuseseră cultivați şi depozitaţi la 
Bioaparat. 

— Ar putea fi Marburg sau Ebola, spuse Klein, privind peste 
umărul lui. Două dintre microorganismele cele mai periculoase. 

— Stadiul Doi înseamnă reconfigurare, splitarea genelor sau 
alte forme de modificare, îi spuse Smith. Marburg, Ebola şi alţii 
nu se pot „elabora” ca atare. Aceştia există în natură şi, evident, 
în laboratoarele de arme biologice. În cazul lor se pune mai 
degrabă problema proiectării unui sistem eficient de livrare la 
faţa locului, pe câmpul de luptă. 

Brusc, Smith încremeni. 

— Dar ăsta... cu acesta se poate umbla. Ştim că ruşii s-au 
jucat ani de zile cu el, încercând să-l modifice pentru a obţine o 
tulpină mai virulentă. Ar fi trebuit să închidă acele laboratoare, 
dar... 

Klein îl asculta, dar privirea lui fixa ecranul unde literele 
străluceau pe fondul întunecat: VARIOLA. 

Cuvântul virus derivă de la un cuvânt latin care înseamnă 
otravă. Viruşii sunt atât de mici, încât existenţa lor n-a fost 
cunoscută până la sfârşitul secolului al XIX-lea, când Dmitri 
Ivanovski, un microbiolog rus, a dat peste ei în timp ce cerceta 
cauzele unei boli ce apăruse în fabricile de ţigări. 

Variola face parte din grupa bolilor cauzate de aceste 
microorganisme. Ea a fost semnalată pentru prima dată în China, 
în anul 1122 î.e.n. De atunci, a modificat de multe ori cursul 
istoriei omenirii, decimând populaţii întregi din Europa în secolul 
al XVIII-lea cât şi populaţiile băştinaşe din cele două Americi. 

Variola major atacă sistemul respirator. După o perioadă de 
incubație de cinci până la zece zile, boala începe cu febră mare, 
vomă, dureri de cap, rigiditatea încheieturilor. După o săptămână 
apare o urticarie care se răspândeşte pe tot corpul şi provoacă 
pustule. Apar coji care cad şi lasă cicatrice care servesc drept 
incubație pentru următorul asalt al bolii. Moartea poate surveni 
în două sau trei săptămâni sau, în cazul variolei negre, în câteva 
zile. 

Abia în 1796 a început lupta împotriva virusului. Un medic 
britanic, Edward Jenner, a descoperit că mulgătoarele care 
contractaseră o formă mai uşoară, luând virusul de la vaci, 
păreau să fi devenit imune la variolă. Prelevând mostre din 
leziunile mulgătoarelor, Jenner a inoculat un tânăr care ulterior a 
supravieţuit epidemiei. Jenner şi-a denumit descoperirea vaccinia 
- vaccin. 

Ultimul caz cunoscut de variolă a fost raportat şi tratat în 
Somalia, în 1977. In mai 1980, Organizaţia Mondială a Sănătăţii a 
declarat că variola a fost eradicată şi a dispus încetarea 
programului de vaccinare. 

La sfârşitul anilor '80, în lume mai existau două depozite de 
Variola major: la Centrul pentru Controlul Bolilor din Atlanta şi la 
Institutul Ivanovski de la Moscova. Ulterior, virusul fusese mutat 
la Bioaparat, care se afla nu departe de oraşul Vladimir, la 350 
de kilometri sud-est de Moscova. 

În conformitate cu un tratat internaţional semnat atât de 
Statele Unite cât şi de Rusia, mostrele urmau să fie păstrate în 
laboratoare de maximă securitate, sub o strictă supraveghere 
internaţională. Nici o mostră nu putea fi utilizată pentru vreun 
experiment, fără avizul şi monitorizarea OMS. Asta teoretic. 


— Teoretic, inspectorii trebuia să fie prezenţi, spuse Smith. Îi 

aruncă apoi o privire lui Klein. Dar ştim amândoi ce înseamnă 
asta. 

Klein scrâşni: 

— Ruşii i-au aiurit pe birocraţii de la OMS cu fel de fel de 
gogoşi despre instalaţiile lor modernizate de la Vladimir şi 
tâmpiţii ăia le-au dat voie să mute variola. Ceea ce n-au înţeles 
niciodată este faptul că ruşii le-au arătat numai acele părţi ale 
Bioaparatului pe care voiau ca OMS să le vadă. 

Aşa stăteau lucrurile. Prin intermediul dezertorilor şi al unor 
surse de la faţa locului, Statele Unite reuşiseră de-a lungul anilor 
să pună cap la cap informaţiile şi să reconstituie ceea ce se 
întâmplase în realitate la complexul Bioaparat. Inspectorii 
internaţionali văzuseră numai vârful aisbergului - instalaţiile de 
depozitare a virusului variolei, în realitate existau şi alte clădiri, 
mascate sub denumirea de laboratoare de însămânţări şi 
îngrăşăminte care rămăseseră ascunse de ochii lumii. Klein 
putea furniza suficiente dovezi OMS-ului, pentru ca acesta să 
ceară ca Bioaparat să fie deschis în întregime. Din păcate, 
intervenea o problemă de politică. Administraţia actuală nu 
dorea să irite Rusia, care ameninţa că se va întoarce la regimul 
comunist. Pe de altă parte, unii dintre inspectorii OMS nu erau 
înclinați să ia în considerare dovezile furnizate de americani. De 
altfel nu se putea pune în loialitate bază pe ele. Agenţiile 
americane de informaţii protejau vieţile celor care le furnizaseră 
informaţii, fiind convinse că dacă ruşii ar descoperi ce ştie 
Occidentul informatorii s-ar afla în pericol. 

— N-am de ales, trebuie să-i spun preşedintelui, spuse Klein 
posomorât. 

— Ceea ce ar putea duce la o situaţie încordată între cele 
două guverne. Se pune întrebarea: avem suficientă încredere în 
ruşi pentru a merge pe urmele scurgerii de informaţii şi ale 
curierului? Nu ştim cu cine anume din Bioaparat avem de-a face, 
ce funcţie are sau cine i-a dat ordinele de deplasare. S-ar putea 
să fie doar un cercetător care doreşte să facă rost de un câştig 
rapid oferind un pachet pentru New York. Aşa cum s-ar putea să 
ajungem până sus de tot, la Kremlin. 

— Vrei să spui că dacă preşedintele vorbeşte cu primul- 
ministru rus s-ar putea să arătăm cu degetul spre cine nu 
trebuie? Sunt de acord, dar dă-mi o alternativă. 

Smith avu nevoie de trei minute pentru a-şi expune planul la 
care se gândise în avion. Observă expresia sceptică de pe faţa lui 

Klein şi se pregătea să riposteze, dar acesta îl luă din nou prin 
surprindere. 

— Sunt de acord: este singura posibilitate de a acţiona în 
momentul de faţă şi are ceva şanse de succes. Dar vreau să te 
previn: preşedintele n-o să ne dea prea mult timp. Dacă 
rezultatele nu apar destul de repede, nu va avea încotro şi va 
trebui să-i ia tare pe ruşi. 

Smith inspiră profund. 

— Daţi-mi două zile. Raportez la fiecare douăsprezece ore. 
Dacă întârzii mai mult de şaizeci de minute nu mă mai aşteptaţi. 

Klein clătină din cap. 

— Este al naibii de riscant, Jon. 

— In momentul de faţă nu avem de ales, spuse Smith sumbru. 
Şi mai este ceva ce ar trebui să-i spui preşedintelui. Am încetat 
producţia de vaccin împotriva variolei cu mulţi ani în urmă. In 
momentul de faţă, avem o sută de mii de doze la Institutul 
nostru, exclusiv pentru uzul armatei. Nu putem vaccina 
populaţia. Mai există un scenariu de-a dreptul înfricoşător: dacă 
cineva fură virusul variolei pentru că nu pot trece la stadiul doi 
de dezvoltare în Rusia, înseamnă că îl aduce aici pentru că aici o 
pot face. Curierul este aşteptat. Dacă aşa stau lucrurile şi se 
urmăreşte nu numai să se creeze o tulpină mutantă, ci şi să se 
răspândească virusul în această ţară, atunci suntem total lipsiţi 
de apărare. Putem fabrica vaccinul, dar acesta nu va avea efect 
în faţa unei tulpini noi de variolă. 

Klein îl privi ţintă pe Smith şi îi spuse cu o voce răguşită: 

— Du-te şi află ce naiba vor ruşii. Dar află repede! 

Tocurile lui Megan ţăcăneau pe pardoseala de ciment lustruit 
în timp ce străbătea hangarul uriaş şi ieşea la lumina zilei. Deşi 
se afla la Houston de aproape două luni, nu se obişnuise încă cu 
clima. Era abia aprilie însă aerul devenise umed. O bucură 
gândul că antrenamentul ei nu avea să se prelungească până 
vara. 

Noul centru pentru vizitatori era înghesuit între clădirile G-3 şi 
G-4. Megan trecu pe lângă parcul de autobuze ale NASA şi intră 
în holul în formă de atrium. De grinda plafonului atârna macheta 
unei navete spaţiale. Strecurându-se pe lângă grupurile de copii 
care se uitau cu gurile căscate la machetă, se îndreptă spre 
biroul serviciului de pază. Vizitatorii de la NASA precum şi 
destinațiile lor din interiorul complexului erau consemnate într- 
un computer. Megan se întreba unde o să-l găsească pe Jon 
Smith când îl zări chiar sub macheta navetei. 

— Jon! 

Smith tresări surprins auzindu-şi numele, dar încruntarea i se 
transformă în zâmbet când o zări pe Megan. 

— Megan... ce bine îmi pare că te văd. 

Megan se apropie de el şi îl luă de braţ. 

— Arăţi ca un tip în misiune - eşti mult prea serios. Să nu-mi 
spui că n-aveai de gând să mă cauţi. 

Smith ezită. Gândurile lui fugiseră şi spre Megan Olson, dar nu 
se aşteptase să dea peste ea pur şi simplu. 

— N-aş fi ştiut de unde să încep să te caut, mărturisi el. 

— Cum aşa? Un bărbat atât de perspicace ca tine, îl tachină 
Megan. Ce faci aici? Ai venit cu preşedintele? 

— Nu tocmai. Am avut o întâlnire, a intervenit ceva în ultimul 
moment. 

— Oh! Şi acum alergi în galop. Ai cel puţin timp să bei o cafea? 

Deşi era nerăbdător să se întoarcă la Washington, Smith hotărî 
că nu e cazul să trezească prea multe bănuieli, mai ales că 
Megan părea să fi acceptat explicaţiile vagi referitoare la 
prezenţa lui la NASA. 

— Mi-ar face mare plăcere, spuse el, apoi adăugă: Mi se pare 
că mă căutai - sau sunt cam încrezut? 


40 


— E adevărat, te căutam, spuse Megan, conducându-l spre 
ascensoare. De fapt, un prieten de-al tău, Dylan Reed mi-a spus 
că ai fi pe aici. 

— Dylan... înţeleg. 

— De unde îl cunoşti? 

— Am lucrat împreună când NASA şi Institutul nostru au 
refăcut programul biochimic pentru navetă. A trecut ceva timp 
de atunci. 

Mă întreb: de unde naiba a aflat Reed sau altcineva că sunt 
aici? 

Ştia că spaţiul aerian din jurul NASA era restricţionat şi că 
pilotul de pe Gulfstream avea obligaţia să prezinte o listă cu 
pasagerii şi echipajul controlorilor de la NASA. 

Aceştia o transmiseseră la serviciul de pază şi securitate. 
Informaţia ar fi trebuit să rămână însă confidențială - doar dacă 
nu monitoriza cineva sosirile avioanelor. 

Megan introduse o cartelă magnetică în fanta liftului şi urcară 
până la sala de mese. Trecură apoi pe lângă peretele de sticlă al 
sălii care oferea o vedere panoramică asupra facilităţilor de 
antrenament ale centrului. Megan nu se putu abţine să 
zâmbească când văzu un KC-135, un transportor aerian care 
cobora spre pistă. 

— Amintiri duioase? o întrebă Smith. 

Megan râse. 

— Numai dacă privim retrospectiv lucrurile. Acest unu-treizeci 
şi cinci a fost modificat pentru a efectua diverse experimente şi a 
face o testare preliminară a echipamentului pentru gravitația 
redusă de pe navetele spaţiale. Urcă brusc până când acceleraţia 
lui ajunge la Gs, apoi cade liber, creând un mediu imponderabil 
timp de douăzeci sau treizeci de secunde. Când am mers prima 
dată cu el, habar n-aveam cât de mare este stresul gravitaţiei 
scăzute asupra organismului. Megan zâmbi. Atunci am înţeles de 
ce unu-treizeci şi cinci era aprovizionat din belşug cu pungi 
pentru rău de avion. 

— Din cauza asta i se spune Cometa Vomă. 

Megan fu surprinsă: 

— Ai zburat vreodată cu chestia asta? întrebă ea. 

— Nici prin gând nu mi-a trecut. 

Se aşezară la o masă lângă geam. Megan comandă o bere, dar 
Smith, care urma să se întoarcă la avion, preferă un suc de 
portocale. Când sosiră băuturile, ridică paharul: 

— Să ajungi până la stele! 

Megan îi căută privirea. 

— Sper. 

— Eu ştiu că va fi aşa. 

Apoi îl văzură pe dr. Dylan Reed care stătea în picioare lângă 
masa lor. 

— Jon, mă bucur să te revăd. Aşteptam pe cineva la un alt 
zbor când ţi-am văzut numele pe lista celor sosiți. 

Smith răspunse la strângerea de mână viguroasă a lui Reed şi 
îl invită să ia loc. 

— Tot la Institut lucrezi? întrebă Reed. 

— Tot acolo. lar tu eşti aici de trei ani, nu-i aşa? 

— Patru. 

— Pleci în următoarea misiune? 

Reed zâmbi. 

— N-au cum să mă ţină departe. Am devenit un veteran al 
navetelor. 

Smith ridică din nou paharul: 

— Pentru un zbor sigur, plin de succes. 

După toast, Reed se întoarse către Megan. 

— Nu mi-ai povestit niciodată cum v-aţi cunoscut. 

Zâmbetul dispăru de pe chipul lui Megan. 

— Sophia Russell era prietena mea din copilărie. N 

— Scuză-mă, spuse Reed. Am auzit de moartea Sophiei. Imi 
pare foarte rău. 

Smith asistă la discuția despre antrenamentul de dimineață 
din simulator. Remarcând cu câtă afecțiune o trata Reed se 
întreba dacă între ei era ceva mai mult decât o simplă relație 
profesională. 

Şi chiar dacă ar fi, nu e treaba mea. 

Smith simţi că este privit. Işi schimbă poziţia ca din 
întâmplare, ca să poată cuprinde cu privirea întreaga încăpere. 
Lângă biroul şefei de sală stătea un bărbat destul de plin, de 
înălţime medie, trecut de patruzeci de ani, ras pe cap. Deşi 
distanţa era mare, Smith îşi dădea seama că omul îl priveşte. 

Nu te cunosc, aşadar de ce interesează atât de mult persoana 
mea? 

— Dylan? 

Smith făcu un semn în direcţia biroului. Omul observă şi se 
ghemui, dar fără succes. 

— Aştepţi pe cineva? 

Reed privi în jur. i 

— Da. Este Adam Treloar, medicul-şef al misiunii. li făcu semn 
cu mâna. Adam! 

Smith văzu că Treloar se apropie cam fără chef, ca un copil 
care îşi târăşte în silă picioarele când este chemat la masă. 

— Adam, ţi-l prezint pe doctorul Jon Smith de la Institutul de 
cercetări pentru boli infecțioase al Forţelor Aeriene, spuse Reed. 

— Încântat, spuse Smith. 

— Da, mă bucur să vă cunosc, murmură Treloar cu un uşor 
accent englezesc. 

— Ne-am mai văzut cumva? întrebă Smith politicos. 

Constată surprins că întrebarea lui îl făcu pe celălalt să se 
holbeze la el. 

— O, nu cred. Mi-aş fi amintit. Treloar se întoarse grăbit către 
Reed. Trebuie să facem ultimele analize ale echipajului. Şi am 
întâlnirea aceea cu Stone. 

Reed dădu din cap. 

— Lucrurile se precipită o dată cu apropierea datei lansării, se 
scuză el faţă de Smith. Mi-e teamă că va trebui să vă părăsesc. 
Jon, mă bucur că te-am văzut. Să nu mai lăsăm să treacă atâta 
timp, bine? 

— Neapărat. 

— Megan, ne vedem la ora trei în laboratorul bio. 

Smith îi urmări cu privire pe cei doi bărbaţi care se îndreptau 
spre celălalt capăt al încăperii. 

— Treloar e cam ciudat, comentă el. Mai ales că voia să 
discute despre testele fizice, dar nu avea nici un fel de fişe la el. 

— Da, aşa este, fu de acord Megan. Ca medic, Adam este unul 
din cei mai buni. Dylan l-a furat de la Bauer-Zermatt. Este un 
excentric. 

— Vorbeşte-mi despre Dylan, spuse Smith ridicând din umeri. 
Cum e să lucrezi cu el? Imi amintesc că era foarte meticulos. 

— Dacă vrei să spui că ştie cu adevărat să se concentreze, ai 
dreptate. Mă provoacă tot timpul, mă obligă să gândesc mai 
profund, să mă perfecţionez. 

— Mă bucur că lucrezi cu cineva ca el. Se uită la ceas. Trebuie 
să plec. 

Megan se ridică. 

— Şi eu. 

Când ieşiră din ascensor, fata îl atinse pe braţ. 

— Mi-a făcut plăcere să te revăd, Jon. 

— Şi mie, Megan. Data viitoare când mai vii la Washington, fac 
eu cinste. 

Megan zâmbi: 

— Am să-ţi aduc aminte de asta. 


— Nu te mai uita la ei! 

Adam Treloar smuci capul, surprins de duritatea tonului lui 
Reed. Nu înţelegea cum putea Reed, cu zâmbetul acela blând pe 
faţă, să vorbească pe tonul acela. 

Apelând la vederea periferică, Treloar îi urmări pe Jon Smith şi 
pe Megan Olson care se îndreptau spre ascensor. Auzi un bang 
uşor când sosi liftul şi respiră uşurat. Luă un şervet şi se şterse 
pe faţă şi pe frunte. 

— Ştii cine este Smith? întrebă el cu o voce răguşită. 

— Chiar foarte bine, spuse calm Reed. Il cunosc de ani de zile. 

Se îndepărtă, încercând să scape de mirosul acru care părea 
să-l urmeze pe Treloar oriunde se ducea. Lui Reed nu-i păsa că 
gestul lui era de-a dreptul grosolan; nu făcuse niciodată un 
secret din disprețul pe care îl nutrea pentru medicul-şef al 
misiunii navetei spaţiale. 

— Dacă ştii cine este, atunci spune-mi ce face aici, întrebă 
Treloar. El a fost la Veneţia cu Danko. 

Mâna lui Reed ţâşni ca o cobră, apucându-l pe Treloar de 
încheietura mâinii stângi şi strângând-o puternic. Treloar îşi dădu 
ochii peste cap şi deschise gura gâfâind. 

— Ce ştii despre Veneţia? întrebă Reed cu o voce blândă. 

— Eu... am auzit fără să vreau ce-ai spus tu! reuşi să murmure 
Treloar. 

— Atunci uită că ai auzit ceva, înţelegi? Veneţia nu te priveşte 
pe tine. Şi nici Smith. 

— Mi se pare mai mult decât o coincidenţă faptul că Smith 
apare la Veneţia şi pe urmă aici, spuse Treloar. g 

— Crede-mă, Smith nu ştie nimic. Nu are nimic. In plus, există 
o explicație foarte simplă pentru faptul că era la Veneția. Danko 
şi Smith se cunosc de la conferințele internaționale. Erau 
prieteni. Când Danko a decis să evadeze, s-a gândit că Smith 
este omul în care poate avea încredere. Asta e tot. 

— Atunci nu e nici un pericol dacă plec? 

— Eşti în siguranță, îl asigură Reed. De fapt, ce ar fi să mai 
luăm ceva de băut şi să revedem toate aranjamentele. 

Peter Howell aşteptă câteva ore înainte să plece de la hotelul 
Danieli şi să-şi facă drum către Rio del San Moise, unde asasinii 
îşi găsiseră moartea. Aşa cum anticipase, acolo nu mai erau 
decât câţiva carabinieri care patrulau pentru a se asigura că nici 
un turist nu se aventurează în perimetrul delimitat cu o bandă de 
către poliţie. 

Bărbatul pe care se aştepta să-l vadă acolo examina resturile 
carbonizate ale gondolei. In spatele lui, scafandrii continuau să 
scotocească în canal pentru a găsi şi alte probe. 

Un carabinier îi blocă drumul. 

— Doresc să vorbesc cu inspectorul Dionetti, spuse Howell 
într-o italiană fluentă. 

El aşteptă până când polițistul se duse la bărbatul scund şi 
îndesat, care îşi mângâia gânditor barbişonul în timp ce examina 
bucata de lemn înnegrit. 

Marco Dionetti, inspector la Poliţia Statală, ridică privirile şi 
clipi recunoscându-l pe Howell. Işi scoase mănuşile de cauciuc, 
îşi scutură o scamă imaginară de pe costumul lui de comandă, 
apoi veni spre Howell şi îl îmbrăţişă. 

— Pietro! Ce plăcere să te revăd. Dionetti îl examină pe Howell 
din cap până în picioare. Cel puţin aşa sper. 

— Mă bucur să te văd, Marco. 

In perioada de vârf a terorismului de la mijlocul anilor '80, 
Peter Howell, împrumutat de la SAS, lucrase cu funcţionarii 
superiori ai poliţiei italiene la cazurile de răpire în care erau 
implicaţi cetăţeni britanici. Unul dintre oamenii pe care îi 
respectase cel mai mult era un aristocrat care vorbea încet, dar 
era dur ca oţelul şi care se numea Marco Dionetti, pe atunci o 
stea în ascensiune în cadrul Poliţiei Statale. De-a lungul anilor 
păstrase legătura cu el. Howell era oricând bine venit în 
străvechiul palat al lui Dionetti. 

— Aşadar, te afli din nou în Serenissima. Nu mi-ai dat nici un 
telefon şi nici nu m-ai lăsat să-ţi fiu gazdă, îl tachină Dionetti. 
Unde locuieşti? La Danieli, sunt sigur. 

— Te rog să mă scuzi, Marco, răspunse Howell. Am sosit ieri şi 
lucrurile s-au încurcat rău. 

Dionetti privi în spatele lui spre dezastrul de la debarcader. 

— Incurcat? Evident, aşa înţeleg britanicii lucrurile astea. Pot 
îndrăzni să te întreb dacă ştii ceva despre nenorocirea asta? 

— Poţi. Şi am să fiu fericit să-ţi spun. Dar nu aici. 

Dionetti fluieră tare. Aproape instantaneu o şalupă cu motor a 

poliţiei se apropie de cheiul cu trepte. 

— Putem discuta pe drum, spuse Dionetti. 

— Pe drum, încotro? 

— Zău aşa, Pietro! Mergem la Chestură. Ar fi nepoliticos din 
partea mea să-ţi cer să răspunzi la întrebările mele fără ca eu să- 
ţi răspund la ale tale. 

Howell îl urmă pe inspector la pupa şalupei. Aşteptară până 
când barca ieşi din Rio del San Moise şi pătrunse în Canal 
Grande. 

— Spune-mi, Pietro, ce ştii despre grozăvia care s-a produs în 
oraşul nostru de basm? 

— Nu conduc nici o operaţiune, îl asigură Howell, dar în 
incident a fost implicat un prieten de-al meu. 

— Nu cumva prietenul tău este domnul acela misterios din 
Piaţa San Marco? întrebă Dionetti. Cel care a fost văzut împreună 
cu victima? Cel care a alergat după ucigaşi şi după aceea a 
dispărut? 

— El este. 

Dionetti oftă teatral. 

— Spune-mi că treaba asta nu are nimic comun cu terorismul, 
Pietro. 

— Nu are. 

— Am găsit asupra victimei un paşaport ucrainean, dar cam 
atât. Arăta ca după un drum greu. E cazul ca Italia să-şi facă griji 
pentru motivul care l-a adus aici? 

— Italia n-are de ce să-şi facă griji. Omul se afla în trecere. 

Dionetti privi circulaţia de pe canal, taxiurile şi autobuzele de 
apă, maşinile de colectat gunoi şi gondolele elegante care săltau 
în siajul vaselor mai mari. Canal Grande era artera principală a 
iubitei lui Veneţia şi simţea cum pulsul îi bate mai puternic. 

— N-am chef de bucluc, Pietro, spuse el. 

— Atunci ajută-mă. O să am grijă ca buclucul să plece de aici. 
Făcu o pauză. Ai găsit suficiente date ca să identifici asasinii şi 
modul în care au fost ucişi? 

— Cu o bombă, spuse sec Dionetti. Mai puternică decât ar fi 
fost nevoie. Cineva a vrut să-i şteargă de pe faţa pământului. ŞI, 
totuşi, au dat greş. Am găsit suficiente probe pentru identificare 
- presupunând că ăştia doi figurează în evidenţele noastre. O să 
vedem foarte curând. 

Şalupa încetini când ajunse pe Rio di Ca Gazoni, apoi se 
apropie uşor de docul din faţa Chesturii, sediul Poliţiei Statale. 

Dionetti îl conduse printre paznicii înarmaţi aflaţi în faţa 
palatului din secolul al XVII-lea. 

— A aparţinut cândva unei familii foarte vechi, spuse Dionetti 
peste umăr, dar a fost confiscat pentru neplata taxelor. După ce 
l-a preluat guvernul, a devenit un excelent sediu de poliţie. 

Howell îl urmă de-a lungul unui coridor larg şi pătrunse într-o 
cameră care părea să fi fost cândva un salon. Dincolo de ferestre 
se vedea o grădină cam părăginită. 

Dionetti ocoli biroul şi acţionă tastele computerului. 
Imprimanta prinse viaţă. 

— Fraţii Rocca - Tommaso şi Luigi, spuse el, înmânându-i lui 
Howell paginile imprimate. 

Howell contemplă fotografiile bărbaţilor care păreau să aibă 
vreo treizeci de ani. 

— Sicilieni? N 

— Exact. Mercenari. li bănuiam mai de mult că au împuşcat un 
procuror federal din Palermo şi un judecător de la Roma. 

— Sunt scumpi? 

— Foarte. De ce întrebi? 

— Pentru că numai cineva care are şi relaţii şi bani putea să 
angajeze nişte profesionişti. 

— Dar de ce să ucidă un ţăran ucrainean, dacă asta era. 

— Nu ştiu, dar trebuie să aflu. Ai vreo idee unde îşi au sediul? 

— La Palermo. Locul unde s-au născut. 

Howell încuviinţă din cap. 

— Ce poţi să-mi spui despre exploziv? 

Dionetti se întoarse la computer. 

— Da... raportul preliminar de la laboratorul de criminalistică 
arată că era C-12, cam o jumătate de kilogram. 

Howell făcu ochii mari: 

— C-12? Eşti sigur? 

Dionetti ridică din umeri. 

— Sper că îţi aminteşti că laboratoarele noastre sunt foarte 
performante. Pentru mine concluziile lor sunt valabile. 

— Şi pentru mine, spuse Howell. 

Oare cum de pusese mâna ucigaşul celor doi sicilieni pe 
explozivul cel mai nou al armatei Statelor Unite? 


Marco Dionetti locuia într-un palat din calcar cu patru etaje, 


datând din secolul al XVI-lea, cu faţada spre Canal Grande, la o 
aruncătură de băț de Accademia. In sufrageria mare, dominată 

de un cămin sculptat de Moretta, chipurile grave ale strămoşilor 
lui Dionetti din portretele pictate de maeştrii Renaşterii vegheau 
încăperea. 

Peter Howell îşi termină porţia de seppioline şi se lăsă pe 
spătarul scaunului, în timp ce un servitor în vârstă îi lua farfuria. 

— Complimentele mele pentru Maria. Peştele a fost excelent - 
exact aşa cum îmi aminteam. 

— Am să-i transmit, răspunse Dionetti în timp ce i se prezenta 
o tavă cu bussolai. Luă unul din biscuiţii cu chimen şi începu să-l 
ronţăie gânditor. 

— Pietro, înţeleg că trebuie să fii discret, dar am şi eu stăpâni 
şi trebuie să le dau anumite răspunsuri. Nu poţi să-mi spui nimic 
despre ucrainean? 

— Sarcina mea a fost să asigur acoperirea persoanei de 
contact, răspunse Howell. Nu exista nici un indiciu că va urma o 
baie de sânge. 

Dionetti îşi împreună vârfurile degetelor. 

— Pot să presupun că fraţii Rocca au avut un contract pe care 
nu l-au executat corect şi că omul care a fost văzut alergând 
după ei ar fi trebuit să fie victima. 

— Aceasta nu explică de ce au fost aruncaţi în aer fraţii Rocca, 
sublinie Howell. 

Dionetti respinse obiecţia fluturând din mână. 

— Fraţii Roca aveau mulţi duşmani. S-ar putea ca unul dintre 
ei să fi reuşit în sfârşit să încheie socotelile. 

Howell îşi termină cafeaua. 

— Nu cred. Acum, fără să par nepoliticos, trebuie să plec, ca 
să prind cursa spre Palermo. 

— Şalupa mea îţi stă la dispoziţie, spuse Dionetti, însoţindu-l 
pe Howell în holul central. Am să iau legătura cu tine dacă apar 
noutăţi. Promite-mi că după ce îţi termini treburile ai să treci pe 
la mine în drum spre casă. Te invit la La Fenice. 

Howell zâmbi. 

— Mi-ar face mare plăcere. Mulţumesc pentru tot, Marco. 

Dionetti îl urmări pe englezul care păşi peste marginea 
ambarcaţiunii şi ridică mâna în timp ce şalupa dispărea 
pătrunzând în Canal Grande. Abia după ce fu absolut sigur că 
Howell nu mai putea să-l vadă, expresia prietenoasă de pe chipul 
lui se şterse. 

— Ar fi trebuit să-mi spui mai multe, prietene, şopti el. Poate 
aş fi putut să te ajut să rămâi în viaţă. 

La opt mii de mile spre vest, în insula Oahu din Hawaii, Pearl 
Harbor suporta placid soarele fierbinte, tropical. În faţa portului 
se aflau clădirile administrative ale marinei militare şi sediul de 
comandă şi control, în dimineaţa aceea, în clădirea Nimitz nu 
putea intra decât personalul autorizat. Unităţi ale Patrulei de 
Coastă erau staționate la exterior şi în interior, pe coridoarele 
lungi şi răcoroase şi în faţa uşilor închise ale sălii de şedinţe. 

Sala de şedinţe avea dimensiunile unei săli de gimnastică şi 
putea găzdui uşor trei sute de persoane. In clipa aceea se aflau 
doar treizeci, aşezaţi cu toţii în primele câteva rânduri din faţa 
podiumului. Necesitatea măsurilor de securitate era justificată de 
medaliile şi  panglicile care împodobeau uniformele celor 
prezenţi. Reprezentanţi ai tuturor sectoarelor serviciilor armatei, 
oamenii din sală erau ofiţeri superiori din flota Pacificului care 
răspundeau de detectarea şi eliminarea oricăror ameninţări de la 
San Diego până la Strâmtoarea Taiwan din Asia de Sud-Est. Toţi 
erau veterani, care participaseră la numeroase conflicte. Nici 
unul din ei nu avea răbdare cu politicienii şi teoreticienii, cu alte 
cuvinte nu puteau să-i sufere pe neaveniţi. Se bazau pe propria 
lor experienţă şi pe instincte şi îi respectau pe cei care îşi 
dovediseră bărbăţia pe câmpul de luptă. De aceea ochii tuturor 
erau aţintiţi la persoana de pe podium, generalul Frank 
Richardson, veteran al războaielor din Vietnam şi din Golf şi al 
multor alte încleştări de care poporul american uitase. Dar nu şi 
aceşti oameni. Pentru ei, Richardson, ca reprezentant al 
Comitetului Inter-Arme, era un adevărat războinic. Când avea 
ceva de spus, toată lumea asculta. 

Richardson apucă pupitrul cu ambele mâini. Era un bărbat 
înalt, bine făcut, la fel de impunător ca pe vremea când lucra la 
schelele şantierului naval din West Point. Cu părul lui grizonat 
tuns perie, cu ochii reci şi verzi, cu maxilarul inferior ferm, era 
omul ideal pentru relaţii cu publicul. Numai că Richardson îi 
detesta pe toţi cei care nu sângeraseră pentru patrie. 

— Aşadar să recapitulăm, spuse Richardson, privindu-i pe cei 
din faţa lui. Nu ruşii sunt cei care mă îngrijorează. De cele mai 
multe ori este greu de ştiut cine conduce ţara asta nefericită - 

politicienii sau mafia. Nu poţi şti cine sunt jucătorii dacă nu ai 
fişele de concurs. 

Richardson făcu o pauză pentru a savura hohotele de râs 
provocate de mica lui glumă. 

— Dar în timp ce Mama Rusia stă pe toaletă, continuă el, nu 
acelaşi lucru se poate spune despre chinezi. Administraţiile 
trecute au fost atât de grăbite să se împrietenească cu ei încât n- 
au reuşit niciodată să-şi dea seama de intenţiile reale ale 
Beijingului. Le-am vândut cea mai avansată tehnologie din 
domeniul computerelor şi sateliților fără să ne dăm seama că se 
infiltraseră deja în principalele noastre structuri de proiectare şi 
producţie nucleară. Los Alamos a fost numai o escală pentru 
indivizii ăştia. Spun mereu actualei administrații, aşa cum am 
făcut-o şi cu precedentele, că China nu poate fi ţinută în frâu 
doar cu forţa nucleară. 

Richardson îşi mută privirile spre fundul încăperii. Un bărbat 
cu părul de culoarea nisipului, abia trecut de patru zeci de ani, 
îmbrăcat în haine civile, se rezema de perete, cu braţele 
încrucişate la piept. Generalul sesiză încuviințarea aproape 
imperceptibilă a civilului şi continuă: 

— Dar nici chinezii nu pot spera să ne joace pe degete cu 
arma nucleară. Nebunia constă în faptul că au totuşi o opţiune: 
războiul chimic şi biologic. Introduci un virus în principalele 
noastre centre populate sau în computerele de comandă şi 
control şi gata! Haosul se dezlănţuie imediat! Şi ei pot nega de o 
manieră plauzibilă că sunt amestecați. De aceea este imperativ 
necesar, ca prin patrulele dumneavoastră, prin zborurile şi 
raidurile de recunoaştere să obţineţi cât mai multe informaţii cu 
privire la programul de arme biologice al Chinei. Bătăliile 
viitorului război nu vor fi câştigate sau pierdute pe câmpul de 
luptă - cel puţin la început. Ele se vor duce în laboratoare, acolo 
unde forţele inamicului se măsoară cu trilioane de batalioane 
care pot fi stocate în vârful unui ac cu gămălie. Numai atunci 
când vom şti unde sunt create aceste batalioane, unde sunt 
hrănite şi păstrate ne putem desfăşura forţele pentru a le 
elimina. 

Richardson făcu o pauză. 

— Domnilor, vă mulţumesc pentru atenţie. 

Bărbatul din fundul sălii nu participă la aplauzele furtunoase 
care urmară şi nu se amestecă printre cei care îl înconjuraseră 
pe general felicitându-l şi asaltându-l cu întrebări. Anthony Price, 

director adjunct al Agenţiei Naţionale de Securitate, îşi păstra 
întotdeauna comentariile pentru momentele de intimitate. 

După ce ofiţerii se împrăştiară, Richardson se îndreptă spre 
Price, care îşi zicea în sinea lui că generalul semăna cu un cocoş 
care îşi înfoaie penele. 

— Dumnezeule, ce-mi place să-i văd pe oamenii ăştia! Miros 
cu toţii a război. 

— Ceea ce miros eu, Frank, replică sec Price, este că ai cam 
dat-o în bară. Dacă nu ţi-aş fi prins privirea, le-ai fi turnat totul. 

Richardson îi aruncă o privire furioasă. 

— Poţi să-mi acorzi şi mie puţină încredere, nu crezi? Deschise 
uşa şi continuă: Haide, întârziem. 

leşiră afară şi porniră grăbiţi pe aleea de pietriş care înconjura 
sala. 

— Va veni o zi, Tony, când politicienii vor trebui să-şi înghită 
limba, spuse posomorit Richardson. Hotărârile luate după 
sondaje de opinie or să ne termine. E suficient să vrei să faci 
depozite de antrax sau de Ebola şi imediat îţi scade 
popularitatea. E o adevărată porcărie! 

— Astea sunt lucruri fumate, Frank, răspunse Price. Sper că n- 
ai uitat. Problema noastră cea mai mare este verificarea. Şi noi şi 
ruşii am căzut de acord să lăsăm inspectorii internaţionali să ne 
monitorizeze rezervele de arme biochimice. Laboratoarele 
noastre, institutele de cercetare, fabricile, sistemul de transport - 
toate acestea sunt deschise. Aşa că politicienii n-au de ce să 
înghită nimic. In ceea ce îi priveşte pe ei, arma biologică este o 
chestiune moartă şi îngropată. 

— O să vadă ei atunci când o să se întoarcă şi o să-i muşte de 
fund, spuse caustic Richardson. Atunci or să înceapă să strige: 
unde sunt ale noastre? 

— Şi atunci o să le puteţi da un răspuns, nu-i aşa? Cu puţin 
ajutor din partea bunului doctor Bauer. 

— Mulţumesc lui Dumnezeu că mai există oameni ca el, rosti 
Richardson printre dinţi. 

In spatele sălii era un mic heliport. Un elicopter Jet Ranger 
comercial, cu număr de înregistrare civil, aştepta cu motorul 
pornit. Price tocmai se pregătea să se urce în cabină, când 
Richardson îl opri. 

— Ce e cu treaba de la Veneţia? strigă el acoperind zgomotul 
din ce în ce mai puternic al motorului. Au luat-o peste bot? 

Price dădu din cap. 

— Lovitura s-a desfăşurat aşa cum a fost programată, dar a 
intervenit ceva neprevăzut. Aştept informaţii cât de curând. 

Richardson mormăi ceva şi îl urmă pe Price în cabină, legându- 
şi apoi centura de siguranţă. E drept că îi respecta pe Price şi pe 
Bauer, dar şi ei erau doar nişte civili. Numai un soldat ştia că 
întotdeauna poate interveni ceva neprevăzut. 


Priveliştea pe care o oferea Big Island de la înălţimea de şapte 
sute de metri îl impresiona întotdeauna pe Richardson. In 
depărtare se vedea splendida coastă Kona, cu hotelurile ei mari 
ca nişte vapoare uriaşe ancorate de-a lungul țărmului. Mai 
departe, în interiorul insulei se vedeau câmpiile negre din lavă 
solidificată, la fel de neprimitoare ca un peisaj lunar. In centrul 
acestui ţinut al dezolării se afla însăşi fântâna vieţii: vulcanul 
Kilauea, cu craterul roşu strălucind din cauza magmei care ieşea 
şuierând din măruntaiele pământului. Acum vulcanul era liniştit, 
dar Richardson îl văzuse în timpul erupţiilor. Formarea celui mai 
nou loc de pe planetă fusese o privelişte pe care nu o uitase 
niciodată. 

In timp ce elicopterul vira de-a lungul marginii câmpiei de 
lavă, apăru în depărtare ceea ce fusese cândva Fortul Howard. 
Intins pe o suprafaţă de mai multe sute de mii de metri pătraţi 
între câmpul de lavă şi ocean, fusese primul centru de cercetări 
medicale al armatei specializat în tratarea bolilor tropicale, 
inclusiv a leprei. Cu mulţi ani în urmă, Richardson începuse 
dezafectarea bazei. Găsise un senator oportunist din Hawaii 
care, cu puţin sprijin din culise, reuşise să treacă proiectul prin 
Congres: înfiinţarea unei baze de cercetări medicale noi la Oahu. 
În schimb, senatorul, care făcea parte din Comitetul pentru 
Achiziţii al Armatei, ştampilase cererea lui Richardson ca Fort 
Howard să fie pus la naftalină şi vândut unei întreprinderi 
particulare. 

Richardson avea deja un cumpărător în aşteptare: firma de 
produse chimico-farmaceutice Bauer-Zermatt A.G. Cu sediul la 
Zurich. După ce în contul senatorului fură depozitate două sute 
de mii de acţiuni ale companiei, politicianul avu grijă ca nici o 
altă ofertă să nu mai fie acceptată de comitetul său. 

Richardson îi comandă pilotului: 

— Coboară spre complex. 

Elicopterul se înclină, oferind o vedere panoramică asupra 
peisajului aflat dedesubt. Chiar şi de la această înălţime se 

observa că gardul incintei era nou şi solid - avea trei metri 
înălţime şi se termina cu sârmă ghimpată. Cele patru intrări erau 
supravegheate de personal militar. Maşinile mari, parcate în faţa 
fiecărui post, făceau ca efectul să fie şi mai puternic. 

Complexul ca atare era uimitor de pustiu. Instalaţiile de 
aprovizionare, cazărmile şi depozitele zăceau sub soarele 
tropical. Nici o activitate nu se desfăşura în jurul lor. Doar vechea 
clădire de comandă, zugrăvită proaspăt, cu câteva jeep-uri 
parcate în apropiere demonstra că baza lui e părăsită. Efectul 
era perfect: o instalaţie militară pusă la conservare, la care nu 
aveau acces decât câţiva localnici care deserveau personalul 
redus staționat aici. In realitate, ceea ce fusese cândva Fort 
Howard se afla cum la trei etaje sub pământ. 

— Am primit permisiunea de aterizare, domnule general, îl 
informă pilotul. 

Richardson mai privi o dată pe fereastră şi văzu o siluetă care 
urmărea zborul elicopterului. 

— Aterizează, ordonă el. 


Bărbatul scund, musculos, de vreo şaizeci şi ceva de ani, cu 
părul argintiu pieptănat spre spate şi un barbişon tuns cu grijă 
stătea cu picioarele depărtate, cu spatele foarte drept şi mâinile 
împreunate la spate - ofiţer al unor războaie de altădată. 

Dr. Karl Bauer privea elicopterul care cobora peste zona 
acoperită de iarbă a terenului de aterizare. Bauer ştia că 
vizitatorii lui îi vor pune întrebări foarte dure pentru el. În timp ce 
rotoarele încetineau, îşi revizui în minte ce intenţiona să le 
spună. Lui Herr Doktor nu-i plăcea să ofere explicaţii sau scuze. 
Timp de peste o sută de ani compania întemeiată de străbunicul 
lui Bauer se aflase în fruntea tehnologiei din domeniul produselor 
chimico-farmaceutice. Bauer-Zermatt A.G. deţinea milioane de 
patente care îi asigurau un flux neîntrerupt de venituri. 
Cercetătorii săi inventaseră pilule şi loţiuni care se găseau în 
orice casă; în acelaşi timp, aduseseră pe piaţă medicamente 
pentru care compania câştigase premii internaţionale. 

In afară de medicamentele şi vaccinurile pe care le distribuia 
personalului sanitar din lumea a treia, Bauer-Zermatt avea şi o 
latură mai obscură a activităţii la care broşurile şi pliantele de 
reclamă nu făceau niciodată aluzie, în timpul primului război 
mondial, compania produsese un gaz deosebit de toxic care 
provocase moartea a mii de soldaţi ai Aliaților. Un sfert de secol 

mai târziu, ea furnizase companiilor germane anumite produse 
chimice care fuseseră apoi combinate între ele şi transformate în 
gazul utilizat în camerele morţii din întreaga Europă Răsăriteană. 
Firma monitorizase de aproape experimentele cumplite ale dr. 
Josef Mengele şi ale altor medici nazişti. La sfârşitul războiului, în 
timp ce alţi criminali şi complici ai lor fuseseră arestaţi şi 
spânzurați, Bauer-Zermatt se retrăsese în spatele mantiei 
elveţiene de anonimat şi extrapolase în linişte cercetările 
medicale ale naziştilor. Cât despre proprietarii firmei Bauer- 
Zermatt şi funcţionarii ei superiori, aceştia negaseră că ar fi ştiut 
ceva în legătură cu utilizarea produselor corporației după ce 
acestea părăseau frontierele ţării lor. 

In cea de-a doua jumătate a secolului al XX-lea, dr. Karl Bauer 
nu numai că reuşise să menţină firma în fruntea cercetărilor 
legale din domeniul farmaceutic, dar extinsese şi programul 
secret de producere a armei lor biochimice. Ca o lăcustă, Bauer 
se ducea acolo unde era terenul cel mai fertil: în Libia lui 
Gaddafi, în Irakul lui Hussein, la dictaturile tribale din Africa, la 
regimurile infestate de nepotism din Asia de Sud-Est. Aducea cu 
el cei mai buni oameni de ştiinţă şi echipament de ultimă oră; în 
schimb, era recompensat cu o generozitate transferată printr-o 
apăsare pe claviatură în depozitele de la Zurich. 

Concomitent, Bauer întreţinuse şi îşi îmbunătăţise relaţiile atât 
cu armata americană, cât şi cu cea din Rusia. Studiind atent 
situaţia politică globală, Bauer prevăzuse destrămarea Uniunii 
Sovietice şi declinul inevitabil al Rusiei care se lupta să 
instaureze democraţia. El pescuia la confluenţa dintre râul 
disperării ruse şi cel al ascendenţei americane. 

Bauer făcu un pas înainte ca să-şi întâmpine oaspeţii. 

— Domnilor. 

După ce îşi strânseră mâinile, cei trei bărbaţi porniră spre 
clădirea în stil colonial cu două etaje, care adăpostea centrul de 
comandă. De o parte şi de alta a coridorului elegant, cu lambriuri 
de lemn se aflau birourile personalului ales cu mare grijă de 
Bauer pentru a rezolva problemele administrative ale centrului. 
Urmau apoi micile încăperi în care trudeau din greu asistenții 
oamenilor de ştiinţă, introducând în calculator datele furnizate de 
experimentele de laborator. In fundul coridorului se aflau două 
ascensoare. Unul dintre ele era ascuns în spatele unei uşi ce se 
deschidea cu o cartelă magnetică. Construit de Hitachi, acest lift 
de mare viteză făcea legătura între centrul de comandă şi 

laboratoarele din subteran. Al doilea lift era o colivie frumoasă de 
alamă. Cei trei bărbaţi se urcară în acesta din urmă şi în câteva 
secunde ajunseră în biroul particular al lui Bauer, care ocupa tot 
etajul al doilea. 

Biroul arăta ca cel al unui guvernator colonial din secolul al 
XIX-lea. Covoare orientale vechi împodobeau podeaua de lemn 
lustruită; biblioteci de mahon şi opere de artă din Pacificul de 
Sud se înşirau de-a lungul pereţilor. Biroul masiv al lui Bauer se 
afla în faţa unui perete uriaş de sticlă care dădea spre complex şi 
spre oceanul aflat dincolo de câmpurile mari de lavă. 

— Ai făcut câteva îmbunătăţiri de la ultima mea vizită, 
comentă sec Richardson. 

— Am să vă conduc mai târziu la birourile personalului şi la 
zona de agrement, răspunse Bauer. Viaţa de aici seamănă cu cea 
de pe o platformă de foraj: oamenii mei pleacă de aici doar o 
dată pe lună şi atunci numai pentru trei zile. Avantajele pe care 
le ofer merită efortul. j 

— Şi permisiile astea - spuse Richardson. li laşi pe oamenii 
dumitale să plece de capul lor? 

Bauer râse încet. 

— Nu tocmai, domnule general. Le facem rezervări într-un 
hotel exclusivist. Securitatea şi paza sunt prezente, doar că ei nu 
ştiu nimic despre asta. 

— Dintr-o colivie de aur în alta, remarcă Price. 

Bauer ridică din umeri. 

— Nu am primit nici un fel de reclamaţii până acum. 

— Ţinând seama cât le plăteşti, nu e de mirare, spuse Price. 

Bauer se apropie de o măsuţă bine garnisită cu băuturi. 

— Pot să vă ofer ceva de băut? 

Richardson şi Price aleseră câte un suc de ananas cu gheaţă. 
Bauer bău ca de obicei apă minerală. 

După ce cei doi oaspeţi se aşezară, Bauer se instală la biroul 
lui. 

— Domnilor, aşadar să recapitulăm. Proiectul pentru care ne- 
am dedicat cinci ani din viaţă este pe punctul de a da roade. Aşa 
după cum ştiţi, în timpul administraţiei Clinton virusul variolei, 
care urma să fie distrus în 1999, a fost conservat. In momentul 
de faţă există două rezerve în lume: una la Centrul de Boli 
Contagioase din Atlanta, iar cealaltă în Rusia Centrală, la 
Bioaparat. Planul nostru se baza pe capacitatea de a procura o 
mostră de virus de variolă. Eforturile de a obţine o astfel de 

mostră de la Centrul din Atlanta s-au dovedit inutile; măsurile de 
securitate sunt mult prea stricte. Nu la fel se prezentau lucrurile 
în cazul Bioaparatului. Dată fiind nevoia stringentă a ruşilor de 
valută, am reuşit să fac anumite aranjamente. Am plăcerea să vă 
informez că în câteva zile un curier va părăsi Rusia purtând 
asupra lui o mostră din acest virus. 

— Ruşii îţi garantează livrarea? întrebă Richardson. 

— Evident. În situaţia puţin probabilă că respectivul curier nu 
va reuşi să ia legătura cu oamenii noştri, cea de a doua jumătate 
a sumei respective nu va mai fi vărsată. 

Bauer făcu o pauză şi îşi plimbă limba peste dinţii mici şi 
ascuţiţi. 

— Vor mai fi şi alte consecinţe, mult mai grave. Pot să vă 
asigur că ruşii sunt conştienţi de asta. 

— Dar există o problemă, nu-i aşa? spuse brusc Richardson. 
Veneţia. 

Bauer nu răspunse, dar introduse o dischetă într-un aparat 
video. Monitorul deveni albastru apoi prezentă câteva imagini 
tulburi, pentru ca în final să redea o imagine clară a Pieței San 
Marco. 

— Imaginile au fost luate de un ziarist italian aflat acolo cu 
familia, explică Bauer. 

— Le mai are şi altcineva? întrebă imediat Price. 

— Nu. Oamenii mei au ajuns imediat la ziarist. Nu numai că nu 
va trebui să cheltuiască nici un cent pentru educaţia copiilor, dar 
poate să se şi retragă din ziaristică ceea ce, de fapt, a şi făcut. 

Bauer arătă spre ecran. 

— Omul din dreapta este luri Danko, ofiţer superior în secţia 
medicală a serviciilor ruse de securitate. 

— lar acesta din stânga este Jon Smith, adăugă Price. Se uită 
spre Richardson. Frank şi cu mine îl cunoaştem pe Smith de la 
Proiectul Hades. Înainte de asta a lucrat la Institutul de cercetări. 
Se spune că are relaţii destul de apropiate cu cineva de la Divizia 
de Informaţii Medicale a ruşilor. ANS voia să-l atragă, dar Smith a 
refuzat să coopereze. Susţinea că nu are nici un fel de sursă de 
felul acesta. 

— Acum puteţi constata care era sursa lui: Danko, spuse 
Bauer. În urmă cu o lună am început să primesc rapoarte cum că 
Danko adulmeca prin Bioaparat; urma să fie mutat acolo ca 
urmare a rotației cadrelor. Când s-a apropiat ziua plecării 
curierului nostru, Danko s-a dat de gol. Era aşa de grăbit să 

plece, că a devenit neglijent. Ruşii au descoperit că fugise şi mi- 
au transmis mie informaţia. 

— Şi atunci ai aranjat chestia cu ucigaşii plătiţi, spuse 
Richardson. Ar fi trebuit să plăteşti pe alţii mai pricepuţi. 

— Oamenii erau cât se poate de buni, spuse Bauer rece. L-am 
mai folosit şi în alte ocazii cu rezultate satisfăcătoare. 

— Nu şi de astă dată. 

— Ar fi fost mai bine să-l lichidăm pe Danko cât se mai afla 
încă în Europa de Est, admise Bauer, însă n-am avut de ales. S-a 
mişcat prea repede şi şi-a ascuns urmele excelent. Veneţia era 
ultima noastră şansă. In momentul în care oamenii mei mi-au 
raportat că Danko este împreună cu o persoană de legătură am 
înţeles imediat că trebuie s-o lichidăm şi pe aceasta. 

— Dar nu s-a întâmplat aşa, spuse Price. 

— O greşeală care va fi corectată, răspunse Bauer. N-am avut 
nici cea mai mică idee cu cine va intra în legătură Danko. 
Esenţial este faptul că Danko, cel care a lucrat la Bioaparat, este 
mort. Indiferent ce ştia, secretul a murit o dată cu el. 

— Dacă nu cumva i-a transmis ceva lui Smith. 

— Studiaţi filmul, spuse Bauer. Verificaţi timpul. 

Puse din nou caseta. Richardson şi Price priviră atenţi ecranul. 
Masacrul din Piaţa San Marco durase doar câteva secunde. 

De astă dată, cei doi bărbaţi se concentrară asupra întâlnirii lui 
Danko cu Smith. Richardson scoase un cronometru şi cronometră 
scurta întrevedere, cu privirile aţintite la mâinile lui Danko. Rusul 
nu-i dădu nimic lui Smith. 

— Ai dreptate, spuse în cele din urmă Price. Danko vine, se 
aşază, comandă o cafea, vorbeşte cu Smith... 

Bauer scoase două hârtii cu ceva imprimat pe ele şi le dădu 
celor doi bărbaţi. 

— Am pus pe cineva care ştie să citească pe buze să 
pregătească asta. Nu au făcut decât o conversaţie banală. Atât şi 
nimic mai mult. 

Richardson parcurse pagina. 

— Se pare că ai dreptate: Danko n-a apucat să spună nimic. 
Dar poţi să fii sigur că Smith n-o să-şi strângă cortul şi să dispară 
în noapte. O să sape adânc şi cu sârg. 

Generalul făcu o pauză, apoi continuă: 

— Cine ştie ce alte legături mai are în armata rusă. 

— Inţeleg, răspunse Bauer. Vă rog să mă credeţi, nu am 
intenţia să-l subestimez pe doctorul Jon Smith. V-am invitat aici 

ca să decidem împreună cum să procedăm cu el. 

Price, care se jucase cu telecomanda pentru a revedea 
anumite imagini, opri un anumit cadru pe ecran. 

— Individul ăsta de aici, bunul samaritean. Mi se pare 
cunoscut. 

— După cum spun sursele mele, s-a prezentat drept un doctor 
italian. 

— Poliţia l-a interogat? 

— Nu, a dispărut în mulţime. 

— Ce s-a întâmplat, Tony? întrebă Richardson. 

Celularul lui Price începu să sune. Acesta deschise clapeta, îşi 
spuse numele şi, privind la ceilalţi, ridică un deget. 

— Bună ziua, domnule inspector Dionetti. Mă bucur că aţi 
sunat. Am câteva întrebări în legătură cu al doilea bărbat 
implicat în problema asta... 

In biroul lui elegant, plin de cărţi, Dionetti şedea şi contempla 
un bust etrusc. 

— Spuneaţi că vreţi să ştiţi dacă vine cineva să se intereseze 
de fraţii Rocca, spuse el. 

— Şi? 

— Un vechi prieten de-al meu, Peter Howell de la SAS. 

— II ştiu, zise Price. Ce voia? 

Dionetti descrise întâlnirea cu englezul şi încheie spunând: 

— Imi pare rău că nu pot să vă dau mai multe informaţii, dar 
dacă pui prea multe întrebări... 

— Ce i-ai spus lui Howell? 

— M-a întrebat dacă am identificat cadavrele. l-am spus că 
erau fraţii Rocca. N-am avut încotro. Howell are şi alte legături la 
Veneţia. Dacă nu i-aş fi spus eu, i-ar fi spus alţii. 

— Şi ce altceva? întrebă Price. 

— A văzut rezultatele exploziei... 

— Şi te-ai grăbit să-i spui că e C-12. 

— Ce altceva puteam să-i spun. Howell e militar. Se pricepe la 
lucrurile astea. Ascultă-mă, Antonio, omul a plecat spre Palermo, 
de unde sunt fraţii Rocca. Călătoreşte singur. E o ţintă uşoară. 

Price reflectă o clipă. 

— Foarte bine, spuse el în cele din urmă. Dacă Howell mai ia 
legătura cu tine vreau să ştiu şi eu. 

După ce închise telefonul, Price privi chipul de pe ecran. 

— Este Peter Howell, îi informă el pe ceilalţi. Apoi le relată pe 
scurt ceea ce aflase de la Dionetti şi le făcu un rezumat al 

carierei lui Howell. 

— Ce ar putea avea comun un astfel de om cu Smith? întrebă 
Bauer. 

— Să-i păzească spatele, spuse mohorât Richardson. Smith nu 
e prost. Nu s-a dus singur la întâlnirea cu Danko. Se întoarse 
către Price. Ticălosul ăsta de Dionetti are gura cam mare. Mai 
putem avea încredere în el? 

— Atât timp cât îl plătim, da, răspunse Price. Fără noi, Dionetti 
dă faliment. Cinci sute de ani de tradiţie - Price pocni din degete 
- gata, s-au dus! Şi are dreptate: Howell ar fi aflat oricum despre 
fraţii Rocca şi despre C-12. 

— Se pare că Smith nu este singurul pericol, observă Bauer. 

— Aşa-i, admise Richardson. Dar Palermo poate fi un loc 
periculos, chiar şi pentru un bărbat ca Peter Howell. 

După sosirea de la Houston, Jon Smith se duse direct acasă, la 
Bethesda. Făcu un duş, îşi făcu valiza şi chemă o maşină de 
serviciu care să-l ducă la Aeroportul Dulles. 

Tocmai punea în funcţiune sistemul de securitate când sună 
telefonul special. 

— Aici Klein, Jon. Ai făcut aranjamentele necesare? 

— Mi-am rezervat loc la un avion Delta spre Moscova, 
domnule. Pleacă peste trei ore. 

— Bine. Am discutat cu preşedintele. Ne dă mână liberă cu 
condiţia să acţionăm rapid. 

— Am înţeles, domnule. 

— Ascultă şi informaţiile de care ai nevoie. După ce îi dădu 
toate detaliile, Klein adăugă: Ştiu că a fost ceva între tine şi 
Randi Russell, dar asta nu trebuie să te împiedice să afli ceea ce 
trebuie să afli. 

Smith îşi stăpâni mânia. Tactul nu era punctul forte al lui Klein. 

— Voi raporta la fiecare douăsprezece ore, domnule. 

— Atunci, noroc. Să sperăm că indiferent despre ce e vorba, 
ruşii vor putea să ne lămurească. 

Smith se instală în scaunul comod de la clasa business a 
avionului Delta L-1011. Mâncă puţin, apoi dormi tot drumul până 
la Londra. După ce realimentă, avionul îşi continuă drumul spre 
est şi ateriză dimineaţă devreme pe Şeremetievo. Călătorind cu 
cartea de identitate de militar, Smith nu avu nici un fel de 
probleme la vamă şi la serviciul de imigrare. După un drum de 
patruzeci de minute cu maşina ajunse la noul hotel Sheraton din 
Piaţa Roşie. 

Smith atârnă placheta - NU DERANJAŢI! - pe uşă, se spălă şi 
mai dormi încă patru ore. Asemeni majorităţii soldaţilor, îşi 
însuşise de mult arta de a dormi atunci când dorea. 

Puțin după ora douăsprezece ieşi în aerul rece al primăverii 
moscovite, depăşi şase intersecţii şi pătrunse în pasajul acoperit 
din faţa unei clădiri din secolul al XIX-lea. De o parte şi de alta 
erau magazine care ofereau absolut totul, de la blănuri şi 
parfumuri la icoane preţioase şi diamante albastre de Siberia. 
Smith îşi croi drum pe lângă cumpărătorii cu aspect prosper. 

Întrebându-se care dintre ei făceau parte din noua elită a 
oamenilor de afaceri ruşi şi care erau criminali sadea. In Rusia 
această distincţie era greu de făcut. 

Ajunse aproape de capătul pasajului când descoperi adresa pe 
care i-o dăduse Klein. Firma anunţa în rusă şi în engleză: BAY 
DIGITAL CORPORATION. 

Prin geamul vitrinei, Smith văzu biroul recepţiei şi în spatele 
lui mai multe puncte de lucru la fel de moderne ca cele de pe 
Wall Street. Bărbaţi şi femei îmbrăcate elegant îşi desfăşurau 
activitatea cu multă eficacitate. Una dintre femei îi atrase atenţia 
în mod deosebit. Avea vreo treizeci şi cinci de ani, era înaltă, iar 
părul blond îl purta tuns scurt. Nasul drept, bărbia fermă şi ochii 
negri îi amintiră de Sophia. 

Smith trase adânc aer în piept şi intră. Tocmai voia să se 
prezinte recepţionerei, când femeia blondă ridică privirile. Pentru 
o clipă, Smith îşi ţinu respiraţia. Asemănarea cu Sophia îl copleşi. 

— Jon? 

Randi Russell nu-şi putuse ascunde uimirea, ceea ce atrase 
privirile curioase ale celorlalţi angajaţi. Ea se apropie repede de 
biroul recepţionerei. 

— Hai să stăm de vorbă în biroul meu, spuse, încercând să 
păstreze un ton neutru, de afaceri. 

Smith o urmă într-un birou mic, dar cochet. Randi Russell 
închise uşa şi îl examină din cap până-n picioare. 

— Nu-mi vine să cred, spuse ea, clătinând din cap. Când? 
Cum? _ 

— Mă bucur să te revăd, Randi, spuse Smith calm. Imi pare 
rău că nu mi-am anunţat sosirea. A fost o decizie de ultim 
moment. 

Randi miji ochii. 

— La tine nimic nu poate fi o decizie de ultim moment, Jon. 
Cum de-ai ştiut unde să mă găseşti? 

Smith aflase că după tragedia cu Proiectul Hades, Randi 
fusese trimisă ca agent de teren al CIA la Moscova, însă Klein 
fusese cel care-i descoperise acoperirea şi cum putea fi găsită. 

Smith se uită de jur-împrejur. 

— Se poate vorbi în siguranţă aici? 

Randi arătă către ceea ce părea a fi un videoplayer. 

— Ultimul cuvânt în materie de detectare a microfoanelor. Pe 
lângă aceasta, dispozitivele noastre „mătură” camera în fiecare 
noapte. 

Smith dădu din cap. 

— Foarte bine. În primul rând, ştiam că eşti la Moscova, dar 
habar n-aveam cum să dau de tine. M-au ajutat alţii în privinţa 
asta. În al doilea rând, am nevoie de ajutorul tău pentru că un 
om - un om bun - a murit şi vreau să aflu de ce. 

Randi îl privi tăcută. De obicei îşi dădea seama când oamenii 
minţeau, chiar atunci când era vorba de profesionişti a căror 
specialitate era tocmai înşelătoria. Simţea că Smith spune 
adevărul, sau cel puţin atât cât putea să-i spună. 

— Te ascult, Jon. 

Smith îi povesti pe scurt cine era Danko, apoi descrise 
întâlnirea cu rusul. Nu o cruţă de amănuntele masacrului din 
Piaţa San Marco. Randi ştia ce înseamnă violenţa. 

— Eşti sigur că nu erai şi tu vizat de ucigaşi? întrebă ea. 

— Dacă aş fi fost ţinta principală, nu m-aş mai afla aici, 
răspunse Smith posomorit. Ţinta lor era Danko; au vrut să fie 
siguri că e mort. Abia după aceea s-au întors spre mine. 

Randi dădu din cap. 

— Salvat de un pian. Dumnezeule mare! Nu pot să cred că te- 
ai repezit după ei neînarmat. Ai avut noroc că i-a lichidat cineva. 
Randi trase adânc aer în piept. Şi ce doreşti, Jon - să-l răzbuni pe 
Danko sau să ajungi la Bioaparat? 

— luri şi-a sacrificat viaţa ca să-mi aducă un secret, răspunse 
el. Dacă îl descopăr, am să aflu şi cine l-a ucis. Indiferent cine 
este, are legături cu Bioaparat. 

— Şi ce doreşti de la mine? 

— Cele mai bune legături ale tale din Rusia, oameni aflaţi în 
funcţii importante, în care poţi avea încredere. 

Randi ezită o clipă, apoi îi răspunse: 

— Oleg Kirov, general-maior în Serviciul Federal Rus de 
Securitate. Seamănă foarte mult cu acest Danko pe care mi l-ai 
descris: realist, patriot, demn de încredere. Numărul doi este 
Lara Teleghina. Foarte inteligentă, versată în politică, foarte 
bună în domeniu. 

— Imi amintesc că l-am cunoscut pe Kirov pe când lucram la 
Institutul de Cercetări Medicale al Armatei, spuse Smith. Dar nu-l 
cunosc suficient de bine ca să-l contactez pe neaşteptate. Poţi să 
aranjezi o întâlnire? 

— Sigur că da. Dar Kirov va dori să ştie dacă acţionezi în mod 
oficial - ca şi mine de altfel. 

— Nu lucrez pentru Institutul de Cercetări al Armatei şi nici 

pentru o agenţie de informaţii. Ăsta e adevărul. 

Randi îl privi bănuitoare. 

— Asta este ce pot să spun. 

Randi ridică mâinile ca să se apere de protestele lui. 

— Hei, eu ştiu cum merg treburile astea. Şi Kirov la fel. 

— Asta înseamnă foarte mult pentru mine, Randi. Randi dădu 
din mână ca să-l facă să înceteze cu mulţumirile şi între ei se 
lăsă o tăcere stânjenitoare. 

— Sunt anumite lucruri pe care trebuie să ţi le spun, vorbi 
Smith în cele din urmă. Nişte chestiuni personale. 

Îi relată vizita la mormântul Sophiei şi apoi spuse: 

— După înmormântare am avut sentimentul că erau anumite 
lucruri pe care voiam să ni le spunem unul altuia, dar nu ni le-am 
spus. Ne-am despărţit pur şi simplu. 

Randi îl privi fix. 

— Inţeleg ce vrei să spui. Pe atunci, o parte din mine încă te 
mai învinuia pentru ceea ce i se întâmplase Sophiei. Mi-a trebuit 
multă vreme ca să scap de sentimentul acesta. 

— Tot mai crezi că sunt vinovat? 

— Nu. Nu puteai să faci nimic ca s-o ajuţi. Nu ştiai despre 
Tremont şi despre ucigaşii lui şi nici că Sophia reprezenta un 
pericol pentru ei. 

— Aveam nevoie să aud asta de la tine, spuse Smith. Randi 
privi fotografia înrămată de pe birou care le în făţişa pe ea şi pe 
Sophia la Santa Barbara, înainte de tragedie. Deşi trecuse mai 
bine de un an, Randi continua să se simtă vinovată că nu fusese 
acolo atunci când sora ei avusese cea mai mare nevoie de 
ajutorul ei. În timp ce Sophia, pe moarte, zăcea în patul acela de 
spital, Randi era la mii de kilometri depărtare, lucrând sub 
acoperire în Irak, ajutându-i pe cei din rezistenţă în lupta 
împotriva lui Saddam Hussein. Aflase că Sophia fusese asasinată 
câteva săptămâni mai târziu, când Jon Smith apăruse pe 
neaşteptate la Bagdad ca un duh rău. 

In durerea ei, Randi reuşise în cele din urmă să găsească ceva 
de care să se sprijine. Dar sentimentele ei pentru Smith 
rămăseseră confuze. li era recunoscătoare că fusese alături de 
Sophia în ultimele clipe, că n-o lăsase să moară singură. Dar pe 
măsură ce se implica mai mult în reţeaua Proiectului Hades se 
întreba dacă Smith n-ar fi putut să preîntâmpine asasinarea 
surorii ei. Ezita. Ştia că Smith o iubise sincer şi profund pe Sophia 
şi nu i-ar fi pus niciodată cu bună ştiinţă viaţa în pericol. Cu toate 

acestea, când se oprise în faţa mormântului surorii ei, era 
convinsă că el ar fi putut face ceva ca s-o salveze. 

Randi alungă acest ultim gând şi se întoarse către Smith. 

— Va fi nevoie de ceva timp ca să aranjez întâlnirea cu Kirov. 
Vrei să ne vedem mai târziu şi să bem ceva împreună? 

— Mi-ar face mare plăcere. 

După ce Randi îşi închise biroul, se instalară în holul de la 
Sheraton. 

— Ce este, de fapt, Bay Digital? întrebă Smith. Şi ce faci tu 
aici? 

— Vrei să spui că cei care te-au trimis aici nu ţi-au spus? 
întrebă Randi zâmbind. Jon, sunt şocată. Conduc biroul din 
Moscova al unei firme de mare succes, care doreşte să 
investească în tehnologia de vârf din Rusia. 

— Numai că fondurile nu provin de la investitori privaţi şi nici 
din surse protejate, spuse Smith. 

— Indiferent cum ar fi, oricine are bani poate deschide toate 
uşile din Rusia. Am legături la Kremlin şi în armată, ba chiar şi în 
mafia rusă. 

— Intotdeauna am spus că ai legături suspecte. Există ceva 
care se poate numi tehnologie de vârf în ţara asta? 

— Ai face bine să crezi că da. Ruşii nu au echipamentele 
noastre, dar dacă le dai instrumentele necesare, devin 
strălucitori. II bătu uşor pe braţ. Mă bucur să te revăd, Jon - 
indiferent ce motive te aduc aici. Ai nevoie de ceva anume în 
clipa de faţă? 

Smith se gândi la văduva lui Danko şi la copil. 

— Spune-mi cu ce se duc ruşii în vizită la o femeie care şi-a 
pierdut soţul şi încă nu ştie acest lucru. 


64 


8 


La ora 7:36, ora Houston-ului, dr. Adam Treloar se urcă la 
bordul unui avion englezesc care urma să-l ducă la aeroportul 
Heathrow din Londra. La sosire fu însoţit spre holul de tranzit 
unde, în calitate de pasager de clasa întâi, beneficia de serviciile 
unei maseze. După ce făcu repede un duş, Treloar îmbrăcă un 
costum proaspăt călcat şi se prezentă la poarta şaizeci şi opt, 
unde fu îndrumat către compartimentul din faţă al unui alt avion 
al companiei British Airways, cu destinaţia Moscova. La douăzeci 
şi opt de ore după ce îşi începuse călătoria, Treloar trecu prin 
vama rusă şi serviciul de imigrare fără nici un incident. 

Treloar respectă cu stricteţe itinerarul pe care îl stabilise 
împreună cu Reed. Un taxi îl depuse în faţa noului hotel Nikko, 
aflat în apropierea Kremlinului. Se înregistră şi îi dădu portarului 
un bacşiş exorbitant ca să-i ducă bagajele în cameră. Apoi părăsi 
hotelul şi chemă alt taxi, care îl duse la cimitirul de pe bulevardul 
Mihalciuk. Bătrâna care vindea flori la poarta cimitirului fu uluită 
când primi douăzeci de dolari americani pentru un buchet ofilit 
de margarete şi floarea-soarelui. Treloar porni pe o alee 
mărginită de mesteceni. Se opri în dreptul unei cruci ortodoxe 
deosebite care marca locul odihnei veşnice a mamei lui, Helen 
Treloar, născută Helena Sviatoslava Bunin, unde depuse 
buchetul de flori. 

Când Treloar făcuse cerere pentru a ocupa postul de medic- 
şef, anchetatorii de la FBI notaseră cu conştiinciozitate că mama 
lui Treloar era născută în Rusia, dar nu ridicaseră steguleţul roşu. 
Concurând pentru atragerea talentelor medicale din sectorul 
particular, NASA era încântată să profite de serviciile unui expert 
ca Adam Treloar, care venea la agenţie după ce petrecuse 
cincisprezece ani la Bauer-Zermatt A.G. Nimeni nu s-a întrebat 
de ce renunţase Treloar la o firmă atât de prestigioasă sau de ce 
acceptase un salariu cu 20% mai mic. Agenţia spaţială 
prezentase dosarul impecabil al lui Treloar şi referinţele 
strălucite care-I însoțeau şi ceruse biroului să urgenteze 
verificarea dosarului personal. 

O dată cu încetarea războiului rece, călătoriile în Rusia n-au 
mai ridicat probleme. Mii de americani s-au dus să-şi viziteze 

rudele pe care de multe ori nu le cunoşteau decât din fotografii. 
Adam Treloar venise şi el să-şi viziteze mama după ce aceasta 
divorțase şi se întorsese la Moscova, unde se născuse. De atunci 
el venise în fiecare primăvară la Moscova ca să petreacă o 
săptămână cu ea. 

In urmă cu doi ani, Treloar îşi informase superiorii de la NASA 
că mama lui avea cancer într-o fază avansată. Aceştia îl 
compătimiseră şi îi spuseseră că poate să-şi ia concediu mai des, 
oricând doreşte. Fiul iubitor crescuse numărul vizitelor la trei pe 
an. În toamna care trecuse, când Helena Bunin se stinsese din 
viaţă, stătuse la Moscova o lună întreagă, chipurile ca să rezolve 
problemele de familie. 

Treloar era convins că FBI îl urmărea când venea în vizită la 
Moscova. Dar mai ştia că, la fel ca toţi birocraţii, cei de la FBI 
erau mulţumiţi când puteau să detecteze un anumit tipic şi 
constatau că acesta nu se modifică. De-a lungul anilor, Treloar 
crease tocmai un astfel de tipic, modificându-l numai atunci când 
avea motive foarte bine întemeiate s-o facă. Întrucât se 
împlineau şase luni de la moartea mamei lui, ar fi fost ciudat să 
nu se ducă la mormântul ei. 

In drum spre hotel, Treloar recapitulă ceea ce făcuse. 
Taximetristul de la aeroport, portarul de la hotel, bătrâna de la 
cimitir, ceilalţi taximetrişti - toţi îşi vor aminti de el datorită 
bacşişurilor generoase, dacă cineva ar fi dorit să verifice ce 
făcuse. Era normal ca în continuare să se odihnească câteva zile 
la Moscova înainte de a se întoarce. Numai că medicul de la 
NASA mai avea şi altceva pe agenda lui decât vizitarea oraşului. 

Treloar se retrase în camera lui şi dormi câteva ore. Când se 
trezi, întunericul se lăsase deasupra oraşului. Făcu un duş, se 
bărbieri, îşi puse un alt costum, îmbrăcă un palton călduros şi 
părăsi hotelul. 

Gândurile îl copleşeau în timp ce se plimba. Cât timp îl 
chinuiau nu putea să le alunge, aşa că se lăsa în voia lor şi gâfâia 
chinuit până scăpa de ele. 

Adam Treloar credea despre sine că fusese însemnat precum 
Cain. Era obsedat de nişte dorinţe cumplite pe care nu putea nici 
să le controleze, nici să le învingă. Din acest motiv îşi ratase 
cariera de la Bauer-Zermatt. 

Intr-o perioadă, Treloar fusese vedeta secţiei de virusologie de 
la Bauer-Zermatt şi se bucurase de respectul colegilor şi 
admiraţia subordonaţilor. Printre aceştia se remarca un ieduţ cu 

ochi migdalaţi, care se dovedi irezistibil. Dar ieduţul se dovedi a 
fi un ţap viclean, vândut unuia dintre concurenţii firmei Bauer- 
Zermatt. Acesta trebuia să-l ademenească pe iubitul neatent, să- 
| compromită şi să-l silească apoi să se plece în faţa voinţei 
concurenţei. 

Treloar nu intuise capcana, avea ochi numai pentru ieduţ. Se 
trezise în momentul în care nişte indivizi veniseră în 
apartamentul lui şi îi arătaseră nişte benzi cu înregistrări sexy în 
care el era actorul principal. li oferiseră cu sânge rece 
posibilitatea de a alege: să fie demascat sau să coopereze. 
Datorită caracterului secret al cercetărilor de la Bauer-Zermatt, 
toţi angajaţii trebuia să semneze un contract cu o clauză 
referitoare la moralitate. Torţionarii lui Treloar îi amintiseră de 
acest lucru când puseseră banda din nou, repetându-şi 
pretenţiile şi  ameninţându-l cu demascarea. Evident, 
demascarea nu era decât începutul. Urma acuzaţia publică de 
perversiune sexuală. După ce i se făcea publicitate în acest sens, 
repercusiunile, poate chiar penale, ar fi făcut inutilă orice 
încercare de a căuta un alt loc de muncă în lumea medicală. 

Treloar avusese la dispoziţie patruzeci şi opt de ore ca să se 
hotărască. lrosise primele douăzeci şi patru încercând să 
găsească o soluţie. Apoi, privind spre viitorul în care nu se 
vedeau decât ruine, îşi dădu seama că n-are de ales. 

Datorită vechimii lui la Bauer-Zermatt, Treloar reuşise să 
obţină o întrevedere cu însuşi dr. Karl Bauer. in elegantul birou al 
lui Bauer, aflat la Zurich, mărturisise greşelile pe care le 
comisese şi modul în care era şantajat. 

Spre surprinderea lui Treloar, Bauer nu se arătă revoltat de 
turnura pe care o luaseră evenimentele legate de angajatul său. 
II ascultă fără nici un comentariu, apoi îi spuse să revină în 
dimineaţa următoare. 

Nici până în ziua de astăzi Treloar nu aflase ce se întâmplase 
în spatele scenei. În dimineaţa următoare, când se prezentă în 
faţa lui Bauer, i se spuse că nu va mai auzi niciodată vorbindu-se 
despre şantajişti. Dovezile împotriva lui nu mai puteau fi folosite. 
| se preciză că nu va suporta nici un fel de repercusiuni, dar nu 
va primi nici recompense. Bauer îl informă că, în schimbul 
faptului că îi salvase reputaţia, Treloar va trebui să părăsească 
compania. Va primi o ofertă de angajare de la NASA şi o va 
accepta. Colegilor lui li se va spune că a profitat de această 
şansă pentru a efectua genul de cercetări pe care şi-l dorea şi de 

care n-ar fi avut niciodată parte dacă rămânea la Bauer-Zermatt. 
O dată ajuns la NASA trebuia să se pună la dispoziţia dr. Dylan 
Reed. Acesta avea să fie îndrumătorul şi mentorul lui, iar Treloar 
trebuia să-l asculte fără să crâcnească. 

Treloar îşi amintea tonul rece cu care Bauer îi comunicase ce 
avea de făcut. Işi amintea de lucirea furioasă şi apoi amuzată din 
ochii lui Bauer, atunci când îndrăznise să-l întrebe ce gen de 
cercetări va face la NASA. 

— Munca de acolo va fi o chestiune de ordin secundar, îi 
spusese Bauer. Ceea ce mă interesează este legătura pe care o 
ai cu mama dumitale din Rusia. Presupun că vei dori s-o vizitezi 
periodic. 

Treloar se răsuci, ca să se apere de rafalele de vânt rece din 
Piaţa Gorki şi o porni pe străzile întunecoase care duceau spre 
cartierul Sadovaia. Barurile deveneau mai sumbre, cerşetorii şi 
beţivii mai agresivi. Nu era pentru prima oară când Treloar se 
ducea în Sadovaia, aşa că se obişnuise cu atmosfera. 

Inainte de-a ajunge la următoarea intersecţie, văzu reclama 
luminoasă de neon pe care o cunoştea: KROKODIL. O clipă mai 
târziu, bătu la uşa masivă şi aşteptă să se deschidă vizorul. O 
pereche de ochi negri, bănuitori îl examinară, apoi uşa se 
deschise. Când intră, Treloar îi dădu uriaşului mongol de la pază 
o hârtie de douăzeci de dolari. 

Treloar îşi scoase paltonul şi simţi cum ultimele gânduri dispar 
alungate de luminile orbitoare şi muzica stridentă. 

Directorul, un tip mărunţel, semănând cu o nevăstuică, se 
grăbi să iasă în întâmpinarea clientului său. În câteva secunde, 
Treloar, cu un pahar de votcă în mână, fu condus spre capătul 
unui culoar, într-o zonă mai retrasă, cu pereţii acoperiţi cu pluş şi 
cu divane moi. 

Oftă şi se relaxă rezemându-se de perne. 

— Să vă aduc o mostră? şopti nevăstuică. 

Treloar dădu din cap fericit. Ca să-i mai treacă timpul, închise 
ochii. Se mişcă numai când ceva moale îi atinse obrazul. 

In faţa lui erau doi băieţi blonzi, cu ochii de un albastru intens 
şi tenul impecabil. Nu păreau să aibă mai mult de zece ani. 

— Gemeni? 

Nevăstuică încuviinţă din cap. 

— Şi ceea ce e încă şi mai important - virgini. 

Treloar gemu de plăcere. 

— Dar sunt foarte scumpi, îl avertiză nevăstuică. 

— Asta nu contează, spuse Treloar răguşit. Adu-ne nişte 
Zzakuski. Şi nişte băuturi răcoritoare pentru îngeraşii mei. 

Bătu cu palmele în sofa, de o parte şi de alta, făcându-le semn 
copiilor să se aşeze. 

— Veniţi aici, îngeraşii mei, arătaţi-mi cum e în cer... 


La şase kilometri de Krokodil trei blocuri flanchează Piaţa 
Dzerjinski. În primii ani după 1990, aici continuase să se afle 
sediul KGB; după democratizare, complexul fusese preluat de 
nou-înfiinţatul Serviciu Federal Rus al Securităţii. 

Generalul-maior Oleg Kirov stătea cu mâinile la spate în faţa 
ferestrelor biroului său de la etajul al cincisprezecelea, privind 
cerul Moscovei. 

— Vin americanii, murmură el. 

— Ce ai spus, duşa? 

Kirov auzi ciocănitul tocurilor pe podea, simţi nişte degete 
subţiri care alunecau de-a curmezişul pieptului lui şi inhală 
parfumul dulce. Se întoarse şi o cuprinse în braţe pe frumoasa 
brunetă, sărutând-o apăsat. Pasiunea lui era împărtăşită, căci îi 
simţi limba care îl gâdila şi mâinile care alunecară pe sub curea. 

Kirov se trase înapoi, privind ochii negri şi provocatori care îl 
torturau. 

— Aş dori să se poată, murmură el. 

Locotenent Lara Teleghina, adjuncta lui Kirov, se desprinse din 
îmbrăţişare. Chiar şi în uniforma militară rigidă semăna cu un 
manechin pe podiumul de prezentare. 

— Mi-ai promis că luăm masa împreună în seara asta, îi 
reproşă ea. 

Kirov nu se putu împiedica să zâmbească. Lara Teleghina 
fusese şefa de promoţie la Academia Militară Frunze. Era o 
profesionistă de excepţie; aceleaşi mâini care îl mângâiau 
puteau să-i ia viaţa în mai puţin de o secundă. In acelaşi timp, 
putea să fie la fel de neruşinată şi de provocatoare pe cât era de 
bună profesionistă. 

Kirov oftă. Două femei într-una singură. Uneori nu putea spune 
care era cea adevărată. La cei treizeci de ani ai ei, Lara îşi 
începea cariera. În mod inevitabil avea să urce în ierarhie şi să 
deţină în cele din urmă o funcţie de comandă. Kirov, care era cu 
douăzeci de ani mai mare, avea să se transforme din iubit în 
naşul ei. 

— Nu mi-ai spus nimic despre americani, zise Lara, care acum 

nu se mai gândea decât la profesie. Despre care din ei e vorba? 
Acuma sunt mulţi pe aici. 

— Nu ţi-am spus pentru că ai fost plecată toată ziua şi m-am 
luptat singur cu hârţoagele astea, mormăi Kirov. li întinse o 
hârtie scoasă de la imprimantă. 

— Doctor Jon Smith, citi ea. Un nume cât se poate de obişnuit. 
Apoi ridică din sprâncene: Institutul Militar de Cercetări Medicale 
în domeniul bolilor infecțioase? 

— Acest doctor Smith al nostru nu e deloc un om obişnuit, 
spuse sec Kirov. M-am întâlnit cu el pe vremea când era la Fort 
Detrick. 

— Era? Credeam că încă mai este. 

— După cum spune Randi Russell, mai are anumite legături cu 
Institutul, dar acum se află într-un concediu mai lung. Mi-a 
telefonat să mă întrebe dacă pot să mă întâlnesc cu el. 

— Randi Russell... Lara lăsă numele să plutească în aer. 

— Nu e nevoie să te zbârleşti, zâmbi Kirov. 

— Mă zbârlesc numai când am motive întemeiate, i-o reteză 
Lara. Aşadar, îi netezeşte drumul lui Smith... care, după cum 
spune aici, a fost logodit cu sora ei. 

Kirov încuviinţă din cap. 

— A murit din cauza Proiectului Hades. 

— Şi Randi Russell - despre care bănuim că este agenta CIA, 
garantează pentru el? Au vreo misiune comună? Ce se întâmplă, 
dragul meu? 

— Cred că americanii au o problemă, spuse Kirov pe un ton 
apăsat. Fie că noi reprezentăm acea problemă, fie că au nevoie 
de ajutorul nostru. În orice caz, vom afla foarte curând. O să ne 
întâlnim în seara asta cu Smith. 


După-amiază târziu, Smith ieşi din blocul de pe strada 
Markovo. Îşi ridică gulerul ca să se apere de vânt şi privi faţada 
cenuşie şi posomorită a clădirii. Undeva în spatele uneia din 
ferestrele anonime de la etajul douăzeci, Katrina Danko îşi 
îndeplinea datoria cumplită de a-i spune fiicei ei în vârstă de şase 
ani, Olga, că nu-şi va mai vedea niciodată tatăl. 

Pentru Smith, sarcina de a face vizite rudelor celor morţi era o 
grea povară. Ca toate soțiile şi mamele, Katrina Danko înţelesese 
de ce se află acolo din primul moment în care deschisese uşa şi 
dăduse cu ochii de el. Dovedise multă tărie. Refuzase să se lase 
pradă lacrimilor şi îl întrebase pe Smith cum murise luri Danko şi 

de ce anume suferise. Smith îi relatase, atât cât putuse, cum se 
petrecuseră lucrurile, apoi îi spuse că se luaseră deja toate 
măsurile pentru ca trupul lui Danko să fie adus la Moscova, 
imediat ce autorităţile venețiene vor permite acest lucru. 

— Vorbea foarte mult despre dumneavoastră, domnule Smith, 
spuse Katrina. Zicea că sunteţi un om bun. Constat că a avut 
dreptate. 

— Aş vrea să vă pot spune mai multe, spuse Smith cu 
sinceritate. 

— La ce bun? întrebă Katrina. Ştiu la ce lucra luri - ştiu că era 
ceva secret, că trebuia să tacă. Făcea acest lucru pentru că îşi 
iubea ţara. Era mândru de serviciul lui. Tot ce îmi doresc este ca 
jertfa lui să nu fie zadarnică. 

— Vă promit că nu va fi. 

Smith se întoarse la hotel şi timp de o oră rămase cufundat în 
gânduri. Vederea familiei lui Danko adăugase o notă de urgenţă 
misiunii sale. Evident că se va îngriji ca soţia şi fiica prietenului 
său să nu ducă lipsă de nimic. Dar nu era suficient. Acum, mai 
mult ca oricând, voia să afle cine l-a ucis pe Danko şi de ce. 
Dorea să se poată uita în ochii văduvei lui şi să-i spună nu, omul 
pe care l-ai iubit nu a murit zadarnic. 

Când se întunecă, Smith cobori în barul din hol. Randi, 
îmbrăcată într-un taior bleumarin, îl aştepta. 

— Eşti cam palid, Jon. Te simţi bine? 

— E în ordine. Mulţumesc că ai venit. 

Comandară votcă cu piper şi o farfurie de zakuski - ciuperci 
murate, hering şi alte gustări. După ce chelneriţa plecă, Randi 
ridică paharul. 

— Pentru prietenii absenţi. 

Smith se alătură toastului ei. 

— Am vorbit cu Kirov, spuse Randi şi îi dădu amănunte despre 
întâlnirea care urma să aibă loc. Apoi se uită la ceas. Trebuie să 
pleci. Pot să mai fac ceva pentru tine? 

Smith numără câteva ruble şi le lăsă pe masă. 

— Să vedem cum merge treaba cu Kirov. 

Randi se apropie de el şi îi strecură o carte de vizită în mână. 

— Adresa şi numărul meu de telefon - pentru orice 
eventualitate. Ai un canal de comunicare sigur, da? 

Smith duse mâna la buzunar. 

— Ultimul cuvânt în materie de telefoane celulare secrete. 

— Jon, dacă afli ceva ce ar trebui să ştiu şi eu... Lăsă fraza 

neterminată. 
Smith îi strânse mâna. 
— Inţeleg. 


Jon Smith fusese de mai multe ori la Moscova, dar nu avusese 
niciodată ocazia să viziteze Piaţa Dzerjinski. Acum, când se afla 
în holul uriaş al clădirii Zamat 3, îi veneau în minte toate 
poveştile pe care le auzise. Ecourile paşilor pe scândurile podelei 
vopsite aminteau de paşii sutelor de condamnaţi, bărbaţi şi 
femei care, de la instaurarea comunismului, trecuseră pe aici în 
drum spre camerele de interogatoriu şi spre celulele de detenţie. 
Smith se întreba cum se descurcă cu fantomele trecutului cei 
care lucrează aici. Le simțeau prezenţa? Sau trecutul era negat, 
de teamă ca nu cumva, precum golemul, să revină la viaţă? 

Smith îl urmă pe tânărul său însoțitor în ascensor. În timp ce 
cabina urca, revăzu în memorie detaliile pe care i le oferise Randi 
despre generalul-maior Oleg Kirov şi despre adjuncta lui, Lara 
Teleghina. 

Kirov părea să fie genul de soldat care trecuse cu bine din 
trecut în viitor. Crescut în regimul comunist, se distinsese în 
luptele din Afghanistan, Vietnamul Rusiei. Apoi trecuse de partea 
reformatorilor. Când fragila democraţie ajunsese la putere, 
patronii lui Kirov îl recompensaseră cu un post în recent 
înfiinţatul Serviciu de Securitate al Federaţiei Ruse. Reformatorii 
doreau să distrugă fostul KGB şi să-i elimine pe angajaţii 
acestuia. Singurele persoane care se bucurau de încredere 
pentru efectuarea acestei operaţiuni de purificare erau soldaţii 
încercaţi în lupte, asemeni lui Kirov, a căror loialitate faţă de 
Rusia cea nouă era dincolo de orice dubiu. 

Dacă Kirov reprezenta puntea spre viitor, Lara Teleghina era 
cea care urma să-l pună în practică. Cu studii în Rusia şi Anglia, 
Lara reprezenta noua rasă de tehnocrat rus: poliglotă, cu o 
înfăţişare occidentală, stăpână pe tehnologie, cunoscând mai 
multe despre Internet şi Windows decât foarte mulţi occidentali. 

Dar Randi îi spusese că atunci când era vorba de probleme de 
securitate naţională, ruşii continuau să fie secretoşi şi suspicioşi. 
Puteau să bea cu tine toată noaptea, să-ţi vorbească de cele mai 
intime şi jenante experienţe personale, dar dacă puneai o 
întrebare greşită despre un subiect delicat, se simțeau imediat 
ofensaţi şi încrederea se spulbera. 

Bioaparat este o problemă extrem de sensibilă, îşi spuse 

Smith în timp ce era introdus în biroul lui Kirov. 

Dacă Kirov înțelege în mod greşit ceea ce am să-i spun, pot să 
mă urc în avion înainte de a se face ziuă. 

— Doctor Jon Smith! 

Vocea lui Kirov răsună în încăpere în timp ce el ieşi de după 
birou ca să-i strângă mâna. Era un bărbat înalt, cu pieptul lat şi 
părul argintiu, cu chipul parcă desprins de pe o efigie romană. 

— Mă bucur să vă revăd, spuse el. Ultima dată parcă a fost... 
la Geneva, acum cinci ani, aşa e? 

— Aşa este, domnule general. 

— Daţi-mi voie să vi-l prezint pe aghiotantul meu, locotenent 
Lara Teleghina. 

— Imi face plăcere, domnule doctor, spuse Lara, evaluându-l 
pe Smith din priviri şi apreciind ceea ce vedea. 

— Plăcerea este de partea mea, spuse Smith. 

Işi zise că Lara era arhetipul femeii fatale din romanele ruse 
ale secolului al XIX-lea, o sirenă care îi ademenea pe bărbaţi 
ducându-i la pierzanie. 

Kirov făcu un gest spre bufet. 

— Pot să vă ofer ceva, doctore Smith? 

— Nu, vă mulţumesc. 

— Foarte bine. |n acest caz, aşa cum se spune la 
dumneavoastră în America, ce vă trece prin minte? 

Smith aruncă o privire către Lara. 

— Nu vreau să vă jignesc, dar trebuie să vă spun că subiectul 
este strict confidenţial. 

— Nu mă jigniţi deloc, spuse Lara pe un ton egal. Sunt 
autorizată pentru cele mai secrete materiale, de genul celor pe 
care le raportați numai preşedintelui dumneavoastră. Pe de altă 
parte, înţeleg că nu sunteţi în misiune oficială. Aşa este? 

— Lara se bucură de toată încrederea mea, adăugă Kirov. 
Puteţi vorbi liniştit, domnule doctor. 

— Foarte bine, spuse Smith. Presupun că această conversaţie 
nu este ascultată. 

— Puteţi fi sigur, zise Kirov. 


— Bioaparat. 
Cuvântul produse reacţiile pe care le scontase: şoc şi 
îngrijorare. 


— Ce este cu Bioaparat, domnule doctor? întrebă Kirov calm. 
— Domnule general, am motive întemeiate să cred că există o 
anumită fisură în serviciul de securitate al centrului. Dacă nu 

lipsesc încă materiale, există în orice caz un plan pentru a se 
fura o parte din mostrele pe care le ţineţi acolo. 

— Ridicol! făcu Lara. Bioaparat are unul din cele mai avansate 
sisteme de securitate din lume. Am mai auzit acest gen de 
afirmaţii şi altă dată, domnule Smith. Sinceră să fiu, Occidentul 
crede că nu suntem altceva decât nişte copii nedisciplinaţi care 
ne jucăm cu jucării periculoase. Este insultător şi... 

— Lara! 

Vocea lui Kirov, blândă, dar fermă, exprima un ordin clar. 

— Trebuie s-o iertaţi pe colaboratoarea mea, îi spuse el lui 
Smith. Nu-i place când Occidentul pare să ne privească de sus - 
ceea ce se mai întâmplă uneori, nu-i aşa? 

— Domnule general, nu am venit aici ca să vă critic sistemele 
de securitate, răspunse Smith. Nu făceam tot drumul acesta 
dacă nu aş fi fost convins că aveţi o problemă serioasă - sau că 
cel puţin o să fiţi dispus să mă ascultați până la capăt. 

— Vă rog, continuaţi. Ce este cu „problema” noastră? 

Smith se calmă şi inspiră adânc. 

— inta cea mai probabilă este virusul de variolă. 

Kirov păli. 

— Dar e o nebunie! Nici un om întreg la minte n-ar îndrăzni să 
fure aşa ceva. 

— Un om întreg la minte nu va încerca să fure nimic din ceea 
ce ţineţi dumneavoastră la Bioaparat. Avem însă informaţii că 
hoţul s-a pus deja pe treabă. 

— Sursa dumneavoastră, domnule doctor, este demnă de 
crezare? interveni Lara. 

— Foarte demnă. 

— Aţi putea s-o aduceţi sau să-l aduceţi în faţa noastră ca să 
ne convingem singuri? 

— Sursa a murit, răspunse Smith, încercând să-şi păstreze 
calmul. 

— Foarte convenabil, spuse Lara. 

Smith se întoarse către Kirov. 

— Vă rog să mă ascultați. Nu cred că dumneavoastră sau 
guvernul rus aveţi vreun amestec. Furtul este pus la cale de 
altcineva, care în momentul de faţă este necunoscut. Pentru a 
putea scoate mostrele de virus acest cineva are nevoie de 
ajutorul celor din Bioaparat. 

— Sugeraţi că sunt implicaţi fie cercetătorii, fie personalul de 
pază şi securitate, spuse Kirov. 

— Poate fi oricine care are acces la mostrele de virus al 
variolei. Smith făcu o pauză. Nu fac nici un fel de aprecieri la 
adresa oamenilor dumneavoastră sau a serviciilor de securitate, 
domnule general. Ştiu că marea majoritate a celor care lucrează 
la Bioaparat sunt la fel de loiali ca oamenii care lucrează în 
centrele noastre. Vă spun doar că aveţi o problemă - care va 
deveni problema noastră şi probabil a întregii lumi - dacă acele 
mostre ies de acolo. 

Kirov îşi aprinse o ţigară. 

— Aţi venit doar să-mi spuneţi acest lucru, spuse el rar. 
Presupun că aveţi şi un plan, nu-i aşa? 

— Inchideţi Bioaparatul, spuse Smith. Chiar în acest moment. 
Plasaţi un cordon militar în jurul lui. Nimic şi nimeni nu mai intră 
şi, evident, nu mai iese. Mâine dimineaţă mergeţi chiar 
dumneavoastră să inspectaţi rezervele de virus. Dacă totul e în 
ordine, am scăpat şi puteţi să vă ocupați apoi de trădător. 

— Şi dumneavoastră, domnule doctor Smith? Unde veţi fi 
dumneavoastră în tot acest timp? 

— Vă voi ruga să-mi acordaţi statutul de observator. 

— Nu aveţi încredere că vă vom spune dacă stocurile sunt 
intacte sau nu, domnule doctor? ripostă Lara. 

— Nu se pune problema de încredere. Dacă lucrurile ar sta 
invers, nu aţi dori să vă aflaţi la faţa locului? 

— Rămâne problema sursei dumneavoastră, îi aminti Kirov. Vă 
rog să mă înţelegeţi, domnule doctor. Pentru a face ceea ce îmi 
cereţi, trebuie să ajung până la preşedinte. Evident că pot 
garanta pentru dumneavoastră, dar îmi trebuie un motiv foarte 
temeinic ca să-l scol din somn. Dacă aş avea numele sursei, dacă 
aş putea să-i verific dosarul - aceasta ar fi o garanţie pentru ceea 
ce ne-aţi spus. 

Smith ştia că se va ajunge aici - că i se va cere să ofere 
numele lui Danko în schimbul executării operaţiunii. 

— Omul are familie, spuse el în cele din urmă. Am nevoie de 
cuvântul dumneavoastră că nu vor fi pedepsiţi şi, dacă vor dori 
să plece, vor putea s-o facă. 

Ridică mâna înainte ca generalul să apuce să spună vreun 
cuvânt. 

— Omul acesta nu a fost un trădător, domnule general. A fost 
un patriot. A venit la mine numai pentru că nu ştia cât de sus 
ajunsese conspirația. A renunţat la tot ce are aici, pentru ca 
Rusia să nu fie învinuită dacă se întâmplă ceva. 


75 


— Înţeleg, răspunse Kirov. Îţi dau cuvântul meu că familia lui 
nu va păţi nimic. Mai mult chiar, singura persoană cu care voi 
vorbi va fi preşedintele Petrenko - dacă nu cumva o să-mi 
spuneţi că este şi el amestecat. 

— Nu cred că poate fi vorba de aşa ceva, răspunse Smith. 

— Atunci ne-am înţeles. Lara, cheamă ofiţerul de serviciu de la 
Kremlin. Spune-i că e ceva urgent. Am plecat spre ei. 

Se întoarse spre Smith: 

— Acum numele, vă rog. 


— Cred că le acorzi americanilor prea multă încredere, spuse 
Lara Teleghina în timp ce păşea alături de Kirov prin garajul de la 
subsol spre maşină. Poate chiar foarte multă. Dacă e mincinos 
sau, mai rău, un provocator, s-ar putea să fii nevoit să răspunzi 
la câteva întrebări cam stânjenitoare. 

Kirov răspunse la salutul şoferului şi se dădu la o parte ca s-o 
lase pe Lara să se urce în maşină. 

— Intrebări stânjenitoare, spuse el după ce se aşezară. Asta e 
tot? 

Lara se uită spre geamul care separa compartimentul şoferului 
de restul maşinii ca să vadă dacă este bine închis. 

— Ştii ce vreau să spun, făcu ea. Pentru un soldat, ai vederi 
extrem de progresiste. Tocmai de aceea ţi-ai făcut o mulţime de 
duşmani. 

— Dacă prin „progresist” înţelegi că doresc ca Rusia să intre în 
secolul douăzeci şi unu atunci mă declar vinovat. Şi dacă trebuie 
să-mi asum riscul de a face în aşa fel încât aceste vederi să fie 
precumpănitoare în faţa celor ale fosilelor care vor să ne 
expedieze înapoi într-un sistem politic falimentar, aşa voi face. 

Apucă mânerul portierei în momentul în care maşina ieşi în 
bulevardul larg care trece prin Piaţa Dzerjinski. 

— Ascultă-mă, Lara, continuă el. Oamenii ca Jon Smith nu-şi 
dau cuvântul aiurea. Poţi fi sigură că n-a venit până aici degeaba. 
Persoane cu funcţii importante în guvernul american au 
considerat că informaţia este suficient de importantă pentru a-l 
trimite pe Smith încoace. inţelegi ce vreau să spun? Ceea ce a 
fost autorizat Smith să facă, ceea ce i s-a spus să facă - nu 
cuvintele lui asta dă legitimitate informaţiei pe care o deţin 
americanii. 

— Cuvântul unui trădător, spuse ea înciudată. 

Avusese nevoie de douăzeci de minute ca să i se confirme că 

luri Danko lipsea de la locul de muncă şi nu se ştia unde este. Cu 
excepția americanilor, naiba să-i ia, care ştiau că e mort! 

— Aparent, Danko a fost un trădător, fu de acord Kirov. Dar 
înţelege şi dilema lui: dacă se ducea la superiorul lui sau undeva 
mai sus, pe scară ierarhică şi dădea tocmai peste cineva care 
făcea parte din „conspiraţie”? 

Kirov privi prin geamul antiglonţ al maşinii strada luminată. 

— Te rog să mă crezi, sper din tot sufletul ca americanul să nu 
aibă dreptate. Nu-mi doresc nimic mai mult decât să-i arăt lui 
Smith că Bioaparatul este în perfectă siguranţă şi că a fost 
victima unei farse. Dar până atunci, trebuie să-i acord beneficiul 
îndoielii. Inţelegi, iubito? 

Lara îl strânse de mână. 

— Mai bine decât crezi. La urma urmelor, am învăţat de la un 
maestru. 

Maşina intră în Kremlin pe poarta Spaski şi opri doar la punctul 
de control unde fură verificate actele de identitate ale 
pasagerilor. Câteva minute mai târziu, Kirov şi Teleghina, 
escortaţi, se îndreptau spre acea secţiune a Kremlinului care 
adăposteşte apartamentul preşedintelui. 

— E mai bine ca eu să aştept aici, spuse Teleghina când se 
opriră în foaierul cu cupolă, construit de Petru cel Mare. S-ar 
putea să mai primesc şi alte informaţii în legătură cu Danko. 

— O să mai fie şi Smith o să ni le transmită. A sosit însă timpul 
să înveţi să te prezinţi în faţa şefilor tăi civili. 

Lara abia reuşi să-şi ascundă surprinderea şi emoția în timp ce 
îl urmau pe ofiţerul de serviciu pe scara dublă. Fură introduşi 
într-o bibliotecă frumos mobilată, unde o persoană înfăşurată 
într-un halat gros şedea în apropierea unui cămin în care ardea 
focul. 

— Oleg Ivanovici, sper că ai un motiv foarte întemeiat ca să 
furi somnul unui biet bătrân. 

Viktor Petrenko se ridică ca să-l salute pe Kirov. 

— Daţi-mi voie să v-o prezint pe adjuncta mea, locotenent 
Lara Teleghina, spuse Kirov. 

— Teleghina, murmură Petrenko. Am auzit lucruri bune despre 
dumneata. Luaţi loc, vă rog. 

Larei i se păru că Petrenko îi reţinuse mâna ceva mai mult 
decât s-ar fi cuvenit. Poate că erau adevărate zvonurile conform 
cărora bătrânului preşedinte în vârstă de şaptezeci şi cinci de ani 
îi cam plăceau femeile tinere, mai ales balerinele. 

După ce se aşezară, Petrenko continuă: 

— Acum ce e cu tevatura asta în legătură cu Bioaparatul? 

Kirov îi prezentă rapid un rezumat al discuţiei sale cu Smith. 

— Cred că este ceva ce merită să fie luat în serios, conchise 
el. 

— Zău? mormăi Petrenko. Locotenent Teleghina, ce părere ai? 

Lara înţelese că de cuvintele pe care avea să le rostească 
depindea cariera ei. Dar mai ştia că cei doi bărbaţi erau maeştri 
în arta nuanţelor şi a inflexiunilor. Vedeau minciuna şi eschivarea 
mai repede decât zăreşte şoimul un iepure. 

— Mi-e teamă că trebuie să fiu avocatul diavolului, domnule 
preşedinte, spuse ea, apoi îşi explică rezervele cu privire la 
spusele lui Smith. 

Petrenko se întoarse către Kirov şi-i spuse: 

— Să n-o pierzi. Apoi făcu o pauză şi continuă: Aşadar, ce 
facem? Pe de o parte, americanii nu au nimic de câştigat dacă 
strigă uite hoţul. Pe de altă parte, ne cam deranjează să credem 
că un furt de asemenea anvergură se poate produce chiar sub 
nasul nostru - fără ca noi să avem habar de asta. 

Petrenko se ridică şi se apropie de cămin. Rămase tăcut o 
vreme, apoi vorbi din nou: 

— Avem un centru special de antrenament în apropiere de 
Vladimir, aşa e? 

— Da, domnule preşedinte. 

— Telefonează comandantului şi spune-i să instituie carantina 
în jurul Bioaparatului începând din acest moment. Dumneata, 
locotenent Teleghina şi domnul Smith veţi zbura acolo. Dacă 
furtul s-a produs, mă veţi anunţa imediat. In orice caz, vreau să 
se revizuiască strict procedurile de securitate. 

— Am înţeles, domnule preşedinte. 

— Oleg! 

— Da, domnule! 

— Dacă lipseşte fie şi numai un miligram de mostră, anunţă-i 
imediat pe vânătorii noştri de virusuri şi arestează-i pe toţi cei de 
acolo. 

După ce ateriză pe aeroportul din Neapole, Peter Howell luă un 
taxi până la docuri. Aici se urcă pe o barcă cu motor ca să ajungă 
la strâmtoarea Messina. Prin hubloul salonului, se vedea Sicilia: 
craterele de pe Etna, apoi oraşul Palermo la poalele masivului de 
calcar al muntelui Pellegrino, care se termina cu un platou întins 
la nivelul mării. 

Colonizată de greci şi invadată de romani, arabi, normanzi şi 
spanioli, Sicilia a fost secole la rând o haltă a mercenarilor şi 
soldaţilor de pretutindeni. Făcând şi el parte din această castă, 
Howell fusese pe insulă atât în calitate de vizitator, cât şi de 
războinic. După ce cobori de pe vas, o porni spre Quattro Centri. 
Işi găsi un loc la o mică penzione la care mai stătuse şi altă dată. 
Era destul de departe de traseele turistice, dar suficient de 
aproape pentru a putea ajunge pe jos la toate locurile care îl 
interesau. 

Ca de obicei, Howell făcu mai întâi o recunoaştere a zonelor pe 
care intenţiona să le viziteze. Constată fără să se mire că nu se 
schimbase nimic de la ultima lui vizită, astfel că planul pe care şi- 
| făcuse nu necesita modificări. 

Se întoarse la pensiune şi dormi până spre seară, când o porni 
către Albergheria, un grup de străduţe mici şi înguste din 
cartierul meşteşugarilor din Palermo. 

Sicilia era vestită pentru cuţitele făurite de meşteşugarii locali. 
Howell nu întâmpină nici un fel de probleme când îşi cumpără un 
cuţit fin, cu o lamă de 25 cm lungime şi mânerul îmbrăcat în 
piele. Astfel înarmat, Howell se îndreptă spre docuri, unde 
tavernele şi camerele de închiriat nu făcea parte în nici un caz 
dintre cele menţionate în ghidurile turistice. 

Howell ştia că barul se numeşte La Pretoria, deşi pe perete nu 
se vedea nici o firmă. Intră într-o încăpere mare, aglomerată, cu 
rumeguş pe jos, al cărui plafon era căptuşit cu bârne. Pescari şi 
constructori de bărci şedeau la mesele lungi şi beau grappa, un 
rachiu de tescovină, bere sau vin sec italian. Ilmbrăcat cu 
pantaloni de catifea reiată, cu un pulover pescăresc vechi şi cu o 
căciuliţă împletită pe cap, Howell nu atrăgea atenţia. Cumpără 
două grappa de la bar şi se aşeză la capătul uneia dintre mese. 

Bărbatul care şedea în faţa lui era scund şi îndesat, cu o faţă 
tăbăcită de vânturile mării. Ochii reci, cenușii îl priveau pe 
Howell prin fumul de ţigară. 

— M-am mirat când am primit veşti de la tine, Peter, spuse 
omul cu o voce răguşită. 

Howell ridică paharul şi spuse: 

— Sănătate, Franco. 

Franco Grimaldi, cândva membru al Legiunii Străine, acum 
contrabandist de profesie, lăsă jos ţigara şi ridică paharul. Nu 
avea decât mâna dreaptă, deoarece stânga îi fusese retezată de 
sabia unui rebel tunisian. 

Cei doi bărbaţi ciocniră paharele. 

— Şi aşa, bătrâne, ia zi, ce te aduce în salonul meu? 

— Fraţii Rocca. 

Buzele cărnoase ale lui Grimaldi se strâmbară exprimând ceva 
ce ar fi putut fi luat drept zâmbet. 

— Am auzit că treaba n-a mers prea bine la Veneţia, spuse el 
aruncând o privire poznaşă spre Howell. Vii chiar de acolo, nu-i 
aşa? 

— Fraţii Rocca au avut un contract, după care cineva i-a 
curăţat, răspunse Howell cu o voce seacă. Vreau să ştiu cine a 
făcut-o. 

Grimaldi ridică din umeri. 

— Nu e bine să scormoneşti prea adânc în treburile fraţilor 
Rocca - chiar dacă au murit. 

Howell puse câteva bancnote făcute sul pe masă. 

— Dar trebuie să aflu, Franco. 

Sicilianul făcu să dispară banii în palma lui, asemeni unui 
scamator. 

— Am auzit că a fost vorba de un contract special, spuse el în 
şoaptă. 

— Mai concret, te rog. 

— Nu pot să-ţi spun. De regulă, fraţii Rocca nu făceau nici un 
secret din contractele lor - mai ales după ce dădeau pe gât 
câteva pahare. De data asta au tăcut mâlc. 

— Dar tu ştiai despre afacere pentru că...? 

Grimaldi rânji. 

— Pentru că mă culc cu sora lor, care le face menajul. Ea ştie 
tot ce se petrece între zidurile alea. In afară de asta, se excită 
uşor şi e foarte vorbăreaţă. 

— Crezi că ai putea să-ţi foloseşti farmecele ca să obţii şi alte 

detalii? 

Rânjetul lui Grimaldi se lăţi. 

— Asta e o treabă al naibii de grea, dar pentru un prieten... 
Maria - aşa o cheamă - probabil că încă n-a aflat vestea. Am să i- 
o dau chiar eu şi am s-o las apoi să plângă pe umărul meu. Nimic 
nu dezleagă mai bine limba decât nenorocirea. 

Howell îi dădu numele pensiunii în care locuia. 

— Am să te caut eu mai târziu, spuse Grimaldi. Ne întâlnim în 
locul ştiut. 

In timp ce îl urmărea cu privirea pe Grimaldi, care îşi făcea loc 
printre mese în drum spre uşă, Howell observă doi bărbaţi care 
şedeau la o masă mai mică de lângă bar. Erau îmbrăcaţi ca cei 
de prin partea locului, dar alura lor şi părul tuns scurt le trăda 
adevărata identitate. Erau soldati. 

Howell ştia de marea bază americană din apropiere de 
Palermo. Pe vremea când lucrase la SAS avusese ocazia s-o 
folosească drept loc de întâlnire pentru operaţiunile comune cu 
Marina Americană. Din motive de securitate, majoritatea 
membrilor personalului locuiau în incinta bazei. Când se 
aventurau să iasă, mergeau de regulă în grupuri de cel puţin 
şase şi frecventau numai cluburi şi restaurante foarte cunoscute. 
Aşadar, cele două specimene nu aveau nici un motiv să se afle 
aici, doar dacă... 

C-12. 

Explozivii de producţie americană folosiţi pentru lichidarea 
fraţilor Rocca erau foarte strict controlaţi. Dar fără îndoială că se 
găseau şi la una din cele mai mari baze ale SUA din sudul 
Europei. 

Oare cel care îi plătise pe fraţii Rocca ca să-l lichideze pe 
Danko - era cel care aruncase gondola în aer? 

In timp ce se ridica de la masă, Howell mai aruncă o privire în 
direcţia celor doi soldaţi americani. 

Sau fusese o misiune militară de la bun început? 


Puțin înainte de miezul nopţii, portarul de la pensiune bătu la 
uşa lui Peter Howell ca să-l anunţe că este chemat la telefon. 
Omul fu surprins să constate că acesta era îmbrăcat de parcă 
tocmai s-ar fi pregătit să plece. 

Howell vorbi scurt la telefon, dădu un bacşiş portarului şi 
dispăru în noapte. Luna lumina magazinele cu obloanele trase 
din piaţa Vuccira. Howell traversă locul pustiu spre Piazza Bellini, 

apoi o luă pe Via Vitorio Emannuele, cea mai importantă arteră a 
oraşului. La Corso Calatofini coti la dreapta. Se afla la exact o 
sută de metri de destinaţie. 

Via Pindemonte este dominată de Mănăstirea Cappucinilor, un 
exemplu tipic de arhitectură medievală. Adevărata atracţie a 
mănăstirii o reprezentau catacombele care o înconjurau, unde au 
fost înhumate trupurile a peste opt mii de clerici şi laici. 
Conservate prin diverse procedee chimice, cadavrele, plasate în 
nişele din pereţii coridoarelor se află în sicrie de sticlă, puse unul 
peste altul, de la podea până la plafon. 

In timpul zilei catacombele sunt deschise pentru public. Ele 
fuseseră o ascunzătoare preferată a contrabandiştilor deoarece 
existau mai multe intrări şi ieşiri. Peter Howell, care studiase cu 
multă atenţie catacombele, le ştia pe toate. 

Când se apropie de porţile care străjuiau intrarea în mănăstire, 
Howell auzi un fluierat discret. Se prefăcu că nu-l observă pe 
Grimaldi care se strecură din umbră până ajunse la câţiva paşi 
de el. 

— Ce ai descoperit? întrebă Howell. 

— Ceva ce a meritat să te scot din pat, răspunse 
contrabandistul. Numele omului care i-a angajat pe cei doi 
Rocca. E înspăimântat. Işi închipuie că după Rocca urmează el. 
Vrea bani ca să poată fugi de pe insulă şi să se ascundă pe 
continent. 

Howell dădu din cap. 

— Banii nu sunt o problemă. Unde este? 

Grimaldi îi făcu semn englezului să vină după el. 

Ocoliră gardul înalt de fier forjat şi pătrunseră în umbra 
zidurilor mănăstirii. Contrabandistul încetini pasul, apoi se lăsă 
pe vine lângă o portiţă tăiată în gard, încercând parcă să 
deschidă lacătul. Howell descoperi ceva ce nu era în ordine. 

Lacătul era deschis! 

Imediat ce Grimaldi deschise poarta, Howell îi aplică o lovitură 
în tâmplă. Grimaldi scoase un suspin abia auzit şi se prăbuşi 
pierzându-şi cunoştinţa. 

Howell nu se opri. Se strecură pe poartă şi porni de-a lungul 
gardului viu care forma un coridor ce ducea la intrarea în 
catacombe. Nu văzu nimic, ceea ce însemna... 

Că de fapt capcana era în afara incintei, nu în interior! 

Chiar în momentul în care se răsuci, Howell auzi scârțâitul 
balamalelor porţii. Două umbre se repeziră spre el. In fracțiunea 

de secundă în care razele de lună le luminară chipurile, Howell îi 
recunoscu pe cei doi soldaţi din tavernă. 

Howell rămase pe loc cu cuțitul în mână. Apoi se răsuci ca un 
matador lăsându-l pe primul soldat să treacă pe lângă el şi răsuci 
lama în sus şi în jos, în dreptul mijlocului omului. Nu mai aşteptă 
să-l vadă pe ucigaş cum cade la pământ. Fentă spre dreapta şi 
se deplasă spre stânga, dar nu reuşi să-l păcălească pe cel de-al 
doilea soldat. Auzi un foc de automat. Suflul fierbinte al glonţului 
aproape că îi atinse tâmpla. Howell se ghemui şi lovi cu călcâiul 
genunchiul atacatorului. Apucă pistolul, dar înainte să tragă 
asupra soldatului, îl văzu pe Grimaldi care se ridica clătinându- 
se. Trase şi glonţul îi sfâşie gâtlejul lui Grimaldi, aruncându-l la 
pământ. Cel de-al doilea soldat o luă la fugă. Howell îşi vâri 
pistolul în curea, alergă spre Grimaldi şi îl trase în interiorul porţii 
până la intrarea în catacombe. Aşa cum se aştepta şi această 
uşă era descuiată. 

Câteva minute mai târziu, Howell pătrunse în tunelul 
mănăstirii. La lumina unei lanterne pe care o găsise întâmplător 
îl văzu pe Grimaldi alături de zidul de beton al unui puț cu 
tencuiala căzută şi pe soldatul rănit, rezemat de zidul de beton 
înalt de un metru. 

— Cum te cheamă? 

Soldatul respira anevoie, faţa îi devenise pământie din cauza 
sângelui pierdut. Ridică încet capul. 

— Să te ia dracu'! 

— Te-am percheziţionat, spuse Howell. Nu ai nici portofel, nici 
carte de identitate, nici măcar etichete pe haine. Numai oamenii 
care au ceva foarte important de ascuns procedează aşa. Deci, 
ce anume ascunzi? 

Soldatul scuipă. Howell îl trase până la marginea puţului. 

— l-ai ucis pe paznicii mănăstirii? întrebă el. Aşa ai scăpat de 
cadavrele lor? 

Apucându-l pe soldat de gât, Howell îl împinse peste zidul de 
beton. 

— Ai de gând să mă arunci şi pe mine? 

Soldatul gemu în momentul în care Howell, ţinându-l strâns de 
guler, îl împinse peste marginea zidului. Din adâncul puţului se 
ridica mirosul greu al apei stătute. Howell se uită în jos la 
punctele roşii care străluceau la suprafaţa apei. 

— Şobolani. Probabil că apa este suficient de adâncă şi n-ai să 
mori, însă şobolanii te vor devora de viu. 

ÎI smuci pe bărbat înapoi. Acesta îşi linse buzele. 

— N-ai să... 

Howell îl privi. 

— Eşti rănit. Partenerul tău a şters-o de mult. Dă-mi ceea ce îţi 
cer şi îţi promit că n-ai să suferi. Ascultă. 

Howell îl lăsă, se duse şi ridică trupul inert al lui Grimaldi şi îi 
făcu vânt în puţul întunecos. O secundă mai târziu se auzi o 
plesnitură înspăimântătoare urmată de chiţăiturile şobolanilor 
care se repeziseră asupra pradei. 

Pe chipul soldatului se aşternu groaza. 

— Numele? 

— Nichols. Travis Nichols. Sergent-major. Partenerul meu este 
Patrick Drake. 

— Forţele speciale? 

Nichols confirmă dând din cap. 

— Cine te-a trimis după mine? 

— Nu pot... 

Howell îl înşfacă şi îl trase mai aproape. 

— Ascultă-mă. Chiar dacă ai să supravieţuieşti, te vor termina 
stăpânii tăi când vor descoperi că eu n-am murit. Singura ta 
şansă este să-mi spui adevărul. Spune-l şi eu voi face ceea ce 
trebuie. 

— Drake şi cu mine făceam parte dintr-o echipă specială. 
Operaţiuni secrete. Primeam ordinele prin intermediul unei cutii 
poştale a cărui număr ni se comunica telefonic. 

— Ordine scrise? întrebă neîncrezător Howell. 

— Doar un nume şi un loc. După aceea ne întâlneam cu o 
persoană de contact care ne dădea informaţiile. 

— In cazul de faţă, persoana de contact a fost Grimaldi. Ce 
ordine aţi primit? 

— Să te ucidem şi să scăpăm de cadavru. 

— De ce? 

Nichols îl privi pe Howell. 

— Ştii la fel de bine ca şi mine. Nimeni nu-ţi dă explicaţii 
pentru treburi din astea. 

— Cine este „nimeni”? 

— Ordinele pot să vină din diverse părţi: Pentagon, Centrul de 
Spionaj din Frankfurt al Armatei, NSA. Alege ce doreşti. Ascultă, 
poţi să mă arunci la şobolani, dar n-ai să afli nici un nume. Doar 
ştii şi tu cum merg treburile astea. 

Howell ştia. 

— Numele de Dionetti îţi spune ceva? 

Nichols negă din cap. Ochii îi deveniseră deja sticloşi. 

Howell ştia că nimeni altcineva decât Marco Dionetti - omul 
care îl primise în casa lui şi îi oferise prietenia - nu ştia că 
plecase la Palermo. Dionetti... cu care va trebui să aibă o scurtă 
conversaţie. 

— Şi cum urma să raportezi că ţi-ai îndeplinit misiunea? îl 
întrebă Howell pe Nichols. 

— Să las un mesaj la altă cutie poştală cel mai târziu mâine la 
amiază. Numărul şaizeci şi şapte. O să vină cineva... O, Doamne, 
ce rău mă doare! 

Howell îşi apropie faţa de cea a lui Nichols. Mai trebuia să afle 
ceva de la el şi se ruga în gând ca soldatul să aibă destulă putere 
ca să vorbească. Işi încordă auzul pregătit să audă răspunsul la 
întrebarea încă nepusă şi auzi horcăitul care-i spunea că omul îşi 
dăduse duhul. 

Howell stătu o clipă ca să-şi revină, apoi aruncă trupul peste 
marginea puţului şi trase repede capacul greu, ca să nu mai 
audă chiţăitul şobolanilor înfometați. 

La prima vedere, complexul Bioaparat putea fi confundat 
noaptea cu un campus universitar. Clădirile din cărămidă 
aparentă cu acoperişul de ţiglă aveau uşi şi ferestre vopsite în 
culori vii şi erau legate unele de altele prin poteci flancate de 
copaci. Existau câteva scuaruri mici cu bănci de piatră şi mese 
din beton pe care angajaţii puteau să ia masa sau să joace o 
partidă de şah. In timpul zilei, când se vedea zidul înalt de trei 
metri terminat cu sârmă ghimpată care înconjura incinta şi 
paznici înarmaţi cu pistoale mitralieră, însoţiţi de dobermani, 
impresia se schimba. In interiorul unora dintre clădiri existau 
sisteme de securitate sofisticate. 

Pentru înfăţişarea exterioară a Bioaparatului, nu se făcuseră 
economii deoarece incinta era deschisă pentru inspectorii 
internaţionali în domeniul armelor biologice. Psihologii consultaţi 
recomandaseră ca Bioaparat să evoce o atmosferă caldă, 
familiară, dar care să impună respect. Fuseseră studiate multe 
proiecte şi, în cele din urmă, se alesese planul unui campus. 
Psihologii susţinuseră că cei mai mulţi dintre inspectori erau sau 
fuseseră profesori universitari şi se vor simţi foarte bine într-o 
atmosferă care sugera cercetarea pură, benefică. Dacă se vor 
simţi la largul lor, inspectorii se vor lăsa mai uşor ghidaţi în loc să 
facă pe detectivii. 

Psihologii avuseseră dreptate: echipele multinaționale care 
vizitaseră Bioaparatul fuseseră impresionate de atmosferă şi de 
facilităţile care reprezentau ultimul cuvânt al tehnicii în domeniu. 
Iluzia era întreţinută şi de caracterul familial al incintei. Aproape 
toată aparatura provenea din Occident: microscoape americane, 
cuptoare şi eprubete franceze, reactoare germane, fermenţi 
japonezi. Inspectorii asociau aceste instrumente cu cercetarea 
specifică, de pildă a Bruce//lei melintensis, o bacterie care decima 
vitele şi o proteină din lapte numită cazeină. Oameni în halate 
albe, apretate, mergeau de colo-colo prin laboratoarele 
strălucind de curăţenie. Ameţiţi şi vrăjiţi de impresia de ordine şi 
eficienţă, inspectorii erau gata să înghită ceea ce vedeau în 
Pavilionul 103 aşa cum li se prezenta. 

Pavilionul 103 era o structură din Zona Doi, construită ca o 

păpuşă Matrioşka. Dacă ai fi dat la o parte acoperişul, ai fi văzut 
un complex în cadrul altui complex. Carapacea exterioară era 
rezervată personalului administrativ şi de securitate care 
răspundea în mod direct de siguranţa mostrelor de variolă. 
Primele două cercuri interioare, reprezentând o arie „fierbinte”, 
conţineau cuştile cu animale, laboratoarele speciale pentru 
germenii patogeni şi un incubator uriaş de şaisprezece tone. A 
doua carcasă interioară, adevăratul nucleu, conţinea în afara 
frigoriferului imens în care erau depozitate mostrele de variolă, 
şiruri nesfârşite de centrifuge de oţel inoxidabil, maşini de uscat 
şi de măcinat. Aici se desfăşurau experimentele menite să 
dezvăluie misterul care acoperea Variola major. Natura testelor, 
durata lor, cantitatea de germeni folosiţi şi rezultatele erau 
introduse într-un computer la care aveau acces numai echipele 
internaţionale de inspecţie. Măsurile fuseseră luate pentru a 
împiedica folosirea neautorizată a mostrelor de variolă în 
experimente cum ar fi splitarea genelor sau donarea. 

Echipele de inspecţie nu găsiseră niciodată în Pavilionul 103 
vreo dovadă că s-ar face alte cercetări decât cele autorizate. 
Rapoartele lor îi lăudau pe oamenii de ştiinţă sovietici pentru 
încercările lor de a descoperi dacă variola ascunde cheia pentru 
alte boli. In final, după ce examinau măsurile de securitate 
extraordinare - care se bazau aproape în exclusivitate pe 
supraveghere şi monitorizare electronică şi video, astfel încât 
personalul uman era redus - inspectorii confirmau prin 
semnăturile lor integritatea Pavilionului 103. 


Preşedintele rus Petrenko telefonă la unitatea de antrenament 
a Forţelor Speciale de lângă Vladimir la ora 1.30 noaptea. Şase 
minute mai târziu, unul dintre ofiţerii de serviciu bătea la uşa 
vilei colonelului Vasili Kravcenko. La ora 1.40, Kravcenko asculta 
în biroul său ordinele detaliate ale lui Petrenko de a se instaura o 
carantină secretă care să separe complet şi etanş Bioaparatul de 
restul lumii. 

Kravcenko, un bărbat scund şi îndesat, luptase în Afghanistan, 
Cecenia şi în alte locuri unde fuseseră trimise Forţele Speciale. 
Rănit în luptă, fusese scos din serviciul activ şi trimis la Vladimir 
să supervizeze pregătirea noilor recruți. In clipa aceea avea la 
dispoziţie două sute de soldaţi care îşi încheiaseră instrucţia pe 
teren. Cu aceştia putea să izoleze întreg oraşul Vladimir, nu 
numai Bioaparatul. 

Kravcenko răspunse repede şi succint la întrebările lui 
Petrenko, asigurându-l că într-o oră oamenii lui puteau fi pe 
poziţii. Nimeni din interiorul complexului sau din oraş nu va afla 
nimic. 

— Domnule preşedinte, mai spuse el, care sunt exact ordinele 
dacă cineva încearcă să iasă din Bioaparat după ce se instituie 
carantina? 

— Un avertisment, colonele, unul singur. Dacă încearcă să 
fugă, te autorizez să-l ucizi. Nu e nevoie să-ţi spun de ce. 

— Nu, domnule preşedinte. 

Kravcenko era la curent cu toate preparatele acelea infernale 
depozitate în măruntaiele ultrasecrete ale Bioaparatului. Fusese 
martor şi la războiul cu arme chimice în Afghanistan şi imaginile 
îl mai obsedau şi acum. 

— Voi executa ordinele dumneavoastră, domnule preşedinte. 

— Şi aştept ştiri de la dumneata după ce cordonul va fi pe 
poziţii. 


Locotenentul Grigori lardeni de la Grupa de securitate a 
Bioaparatului se afla în biroul lui din Pavilionul 103. Urmărea 
grupul de monitoare de televiziune cu circuit închis când 
telefonul celular din buzunar începu să sune. 

Vocea era modificată de un sintetizator. 

— Acum. Fii gata să aplici Opţiunea Doi. Ai înţeles? 

lardeni abia reuşi să rostească răspunsul: 

— Opţiunea Doi. 

Rămase împietrit de implicaţiile cuvintelor pe care tocmai le 
auzise. Atâtea nopţi la rând îşi imaginase cum va fi când va auzi 
acest mesaj telefonic şi acum când îl auzise i se părea ireal. 

Ai aşteptat şansa asta toată viața. N-o lăsa să-ți scape! 

In zonele Unu şi Doi erau şase camere de luat vederi, legate la 
videoplayere. Aparatura se afla într-un dulap ignifug prevăzut cu 
un lacăt cu cronometru care putea fi deschis mimai la sfârşitul 
unui schimb de lucru, de superiorii lui lardeni. In plus, 
videoplayerele erau absolut sigure şi imposibil de accesat de 
către hackeri. lardeni îşi dăduse seama de mult că nu avea de 
ales în privinţa modului de acţiune. 

Locotenentul, un tânăr zvelt, foarte înalt, cu păr blond 
cârlionţat şi trăsături clasice era favoritul cabaretului Băieţelul 
Albastru, un club de striptease masculin din Vladimir. In fiecare 
marţi şi joi, lardeni şi alţi câţiva ofiţeri din Grupul de Securitate îşi 

dădeau cu ulei pe trupurile vânjoase şi dansau în faţa femeilor 
care urlau de plăcere, în acele câteva ore câştigau mai mult 
decât salariul lor pe o lună. 

lardeni avea însă ambiţii mult mai mari. Mare amator de filme 
de acţiune, era un admirator al lui Arnold Schwarzenegger. 
Considerând că acesta începuse să îmbătrânească, lardeni îşi 
zisese că cineva cu fizicul şi înfăţişarea lui l-ar putea înlocui pe 
actor. Auzise că Hollywoodul este un fel de Mecca pentru băieţii 
duri, frumoşi şi cu tupeu. 

In ultimii trei ani, lardeni se străduise să ajungă în Occident, 
dar marea problemă o reprezentau banii. Nu era vorba numai de 
taxele de viză exorbitante şi de preţul biletelor de avion, ci şi de 
banii necesari pentru a se întreţine acolo. lardeni nu avea 
intenţia să trăiască la Los Angeles fără un ban în buzunar, obligat 
să locuiască în ghetoul imigranţilor ruşi. 

Locotenentul se uită la ceasul de deasupra biroului său şi se 
ridică. Era puţin după ora unu noaptea. Cu excepţia patrulelor 
formate din oameni şi câini şi a personalului de securitate din 
interior, întreg Bioaparatul dormea. 

lardeni îşi repetă în minte procedura pe care o ştia pe 
dinafară, înainte de a deschide uşa. În timp ce se îndrepta către 
Zona Unu, se gândi la omul care îl abordase acum un an. 
Contactul fusese realizat la cabaretul Băieţelul Albastru şi la 
început crezuse că bărbatul era homosexual. Această impresie 
dispăru după ce omul îi dezvălui cât de mult ştie despre viaţa lui. 
li vorbi despre părinţi şi despre sora lui, îi relată detalii din şcoală 
şi din carieră, îi aminti momentul în care lardeni, campion de box 
al diviziei lui, fusese sancţionat aspru pentru că, într-un acces de 
furie, fusese cât pe-aci să-l omoare pe un coleg. Străinul îi spuse 
că îşi va încheia cariera aici, la Bioaparat, visând cu ochii deschişi 
la ceea ce ar putea face dacă ar ajunge într-unul din oraşele 
acelea strălucitoare. 

Evident, stă în puterea omului să-şi modifice destinul... 

Incercând să nu se gândească la camerele de luat vederi, 
lardeni se îndreptă spre Zona Doi printr-un coridor supranumit 
„pasajul sanitar”, o înşiruire de încăperi mici, sterile, legate între 
ele prin uşi cu încuietori codificate, încuietorile nu-l puteau opri 
pe lardeni; avea o cartelă magnetică şi cunoştea codul principal 
de acces. 

După ce intră în prima încăpere, un vestiar, se dezbrăcă şi 
apăsă pe butonul roşu din perete. O pulbere fină de 

decontaminare îl acoperi imediat. 

Următoarele trei încăperi conţineau diverse componente ale 
echipamentului de protecţie: şosete albastre; o bluză de bumbac 
şi o glugă; aparat de respirat, ochelari etanşi; ghete şi ochelari 
de protecţie. Inainte de a părăsi ultima încăpere, lardeni scoase 
ceva ce pusese într-un dulap la începutul schimbului său: un 
container de aluminiu strălucitor, de mărimea unei sticle. 

Luă containerul cu mâna înmănuşată. Din exterior, acesta 

părea o jucărie occidentală scumpă, funcţională, dar extrem de 
extravagantă. Dacă îi deşurubai capacul şi te uitai înăuntru nu 
vedeai nimic dubios. Dacă îi deşurubai fundul în sens invers 
acelor de ceasornic containerul îşi dezvăluia secretul. 
__ lardeni începu să deşurubeze cu grijă fundul până auzi un clic. 
In interiorul pereţilor dubli, recipientele mici dădură drumul 
conţinutului de azot. Imediat containerul deveni rece, ca un 
pahar umplut cu gheaţă. 

lardeni îl strecură în buzunarul costumului de protecţie şi 
deschise uşa laboratorului din Zona Doi. O dată intrat, trecu pe 
lângă mesele de oţel inoxidabil spre ceea ce cercetătorii numeau 
în glumă „maşina de cocs”, o cameră frigorifică cu o uşă 
construită special, închisă ermetic cu plexiglas. Lui lardeni îi 
amintea de barierele antiglonţ din faţa ghişeelor casierilor de la 
American Express. 

introduse cartela magnetică, formă combinaţia şi auzi sâsâitul 
lung al uşii care se dădea la o parte. Trei secunde mai târziu, 
aceasta se închise în urma lui. 

lardeni trase unul din sertare şi se uită la şirurile nesfârşite de 
fiole din sticlă specială. Lucrând repede, deşurubă containerul la 
mijloc şi puse partea de sus deoparte. La bază se aflau şase 
despărţituri. Aşeză câte o fiolă în fiecare din cele şase 
despărţituri, apoi puse la loc partea de sus şi o înşurubă bine. 

Folosindu-se de cartela magnetică ieşi din „maşina de cocs” şi 
părăsi laboratorul. Ajuns în vestiar dezbrăcă echipamentul de 
protecţie şi îl puse într-un dispozitiv de incinerare. După 
pulverizarea cu pulbere decontaminantă, se îmbrăcă în haine 
civile - blugi, un maiou şi o canadiană. 

__ Câteva minute mai târziu, lardeni respira adânc aerul nopţii. 
Işi aprinse o ţigară ca să se calmeze. Opţiunea Doi, îi spusese 
vocea. Asta însemna că ceva nu mersese cum trebuie. In loc să 
aleagă el momentul în care să subtilizeze variola, fusese nevoit 
să ia germenii acum. Şi repede, pentru că din nu se ştie ce 

motive, Moscova devenise bănuitoare. 

lardeni ştia totul despre Forţele Speciale de comandă de lângă 
Vladimir. Se împrietenise cu câţiva dintre antrenori la barurile din 
oraş; duri şi pricepuţi, nu erau genul de oameni cu care ar fi vrut 
să aibă vreodată de-a face. Votca îl ajutase însă să capete 
informaţii valoroase. 

lardeni strivi ţigara şi ieşi din Pavilionul 103, îndreptându-se 
spre unul dintre posturile de gardă din perimetru. Şi în seara 
aceasta, ca şi în lunile ce trecuseră, tovarăşi de-ai lui de arme 
erau de serviciu. lardeni hotărî să le spună că îşi încheiase 
schimbul. Dacă cineva se va obosi să verifice registrul 
computerizat, n-avea decât. 


În ultimele cincizeci de minute Kravcenko lucrase rapid şi 
silențios. Nici un fel de lumini nu se aprinseseră pe terenul de 
antrenament, nimeni nu dăduse alarma. Soldaţii fuseseră 
adunaţi şi aşezaţi în formaţiuni la adăpostul întunericului. Primul 
camion blindat ieşi pe poartă. Kravcenko nu avea cum să 
acopere zgomotul făcut de motorul camioanelor şi nici nu-i păsa 
prea mult de el. Locuitorii din Vladimir şi angajaţii de la Bioaparat 
care lucrau în schimburile de noapte erau obişnuiţi cu fel de fel 
de exerciţii militare. 

In fruntea coloanei, Kravcenko îşi conducea oamenii pe 
şoseaua cu două benzi care ieşea din complex. Ordinele lui 
fuseseră clare: dacă trădătorul se afla la faţa locului, va fi 
înconjurat. Kravcenko era sigur că nimeni nu va reuşi să iasă din 
carantină. 


— Grigori? 

— Eu sunt, Oleg. lardeni se apropie de ghereta de cărămidă în 
faţa căreia stătea un coleg de-al lui din forţele speciale. 

— Ţi-ai terminat schimbul? 

lardeni făcu o mutră plictisită. 

— Inî. Arkadi a venit mai devreme. Mi-a rămas dator de luna 
trecută. Mă duc acasă să trag un pui de somn. 

Arkadi era schimbul lui lardeni care, la acea oră, probabil că 
dormea alături de grăsana de nevastă-sa. Arkadi urma să-l 
schimbe peste patru ore, dar lardeni convinsese computerul să 
spună altceva. 

— Un moment, vă rog. 

lardeni se întoarse în direcţia din care venise vocea, în ghereta 

postului de pază se afla un gardian pe care nu-l mai văzuse 
niciodată. li aruncă o privire prietenului său. 

— Nu mi-ai spus că Alex lipseşte în noapte asta. 

— Are gripă. Acesta este Marko. De regulă lucrează ziua. 

— Foarte bine. Hai, spune-i să-mi dea drumul că am îngheţat 
de frig. 

Când Oleg deschise uşa gheretei de pază, lardeni îşi dădu 
seama că era prea târziu: celălalt paznic verifica computerul. 

— Schimbul dumitale n-a venit. Nu există nimeni la post, 
spuse el. Regulamentar vorbind, ţi-ai lăsat postul 
nesupravegheat. 

Tonul acuzator al gardianului îl făcu pe lardeni să acţioneze. 
Prietenul lui Oleg stătea cu spatele spre el. Acesta nu mai apucă 
să vadă braţul lui lardeni care se încolăci în jurul gâtului lui; simţi 
doar o smucitură bruscă înainte ca gâtul să i se rupă. 

Al doilea gardian încercă să-şi scoată arma, dar pumnul drept 
al lui lardeni îl lovi în plex. După ce paznicul căzu în genunchi, 
chinuindu-se să respire, lardeni îl ucise în acelaşi mod ca pe 
primul. 

lardeni ieşi clătinându-se din gheretă şi trânti uşa în urma lui. 

După ce ieşi în afara perimetrului, lardeni văzu luminile 
oraşului Vladimir şi auzi fluieratul unui tren în depărtare. Părăsi 
şoseaua şi se îndreptă spre pădurea care înconjura Bioaparatul. 
Işi petrecuse multe ore acolo, căutând potecile cele mai potrivite. 
Lumina lunii îl ajuta şi o porni cu pas vioi. Işi imagina persoana 
de contact care îl va aştepta şi îi va înmâna un paşaport care 
lăsa să se înţeleagă că este un om de afaceri canadian venit în 
vizită. O să primească şi un bilet de avion pentru Air Canada şi 
un teanc gros de bancnote americane care să-i ajungă până când 
va sosi la Toronto, la banca unde erau banii lui şi noua carte de 
identitate. 

Lasă-l în plata domnului pe Oleg! Uită de el! Uită-l şi pe 
celălalt! Eşti aproape liber! 

lardeni încetini ritmul când ajunse în inima pădurii. Mâna îi 
alunecă spre buzunarul cu fermoar al canadienei şi degetele 
mângâiară containerul rece de aluminiu. Garanţia noii lui vieţi se 
afla la loc sigur. 

In clipa aceea auzi zgomotul îndepărtat al unor vehicule grele; 
se mişcau spre vest, apropiindu-se de complex. lardeni le 
identifică imediat: aparţineau Forţelor Speciale. Nu intră în 
panică. Ştia ce are de făcut. Atât timp cât era în afara 

perimetrului pe care îl vor stabili ei, se afla în siguranţă. O luă la 
fugă. 


La o jumătate de kilometru de oraş, Kravcenko văzu 
reflectoarele de securitate care scăldau în alb incinta 
Bioaparatului. Ordonă coloanei să iasă de pe şosea şi conduse 
vehiculele pe drumuri lăturalnice până când Forţele Speciale 
creară un cerc impenetrabil în jurul incintei. La drumurile de 
acces în Bioaparat se instalară bariere. Unităţi de observaţie se 
instalară la treizeci de metri de zidul de cărămidă, la intervale de 
cincizeci de metri. La ora 2.45, folosind un releu prin satelit, 
Kravcenko îl informă pe preşedinte că laţul fusese întins. 

— Domnule! 

Kravcenko se întoarse spre adjunctul lui: 

— Da, ce este? 

— Domnule, unii dintre oameni se întreabă... S-a întâmplat 
ceva înăuntru? S-a produs un accident? 

Kravcenko îşi scoase ţigările. 

— Ştiu că unii dintre oameni au familii în oraş. Spune-le să nu- 
şi facă griji. Asta e tot ce poţi să le spui - deocamdată. 

— Mulţumesc, domnule. 

Kravcenko era un comandant bun şi ştia că trebuie să fii cinstit 
cu oamenii, dar în cazul de faţă n-ar fi fost prudent să le spună 
că un avion militar de transport aparţinând unităţii militare de 
combatere a pericolelor biologice aştepta gata de plecare la 
Moscova. Va fi cazul să-şi facă griji numai dacă avionul se va 
ridica de la sol. 


Trenul de pasageri care intră în Vladimir la ora 3.00 dimineaţa 
îşi începuse călătoria la peste o mie cinci sute de kilometri spre 
vest, la Kolima în munţii Urali. Vladimir era ultima staţie - o 
staţie foarte scurtă - înainte de Moscova. 

Mecanicul se uită afară pe geamul locomotivei în timp ce intra 
în staţie. Mormăi văzându-l pe singurul pasager care aştepta pe 
peron. Trenul oprea la Vladimir doar să ia soldaţi care mergeau 
în permisie la Moscova. 

Silueta înaltă, învăluită într-o manta cenuşie, nu se mişcă în 
momentul în care trenul trecu pe lângă ea. Aflat la câţiva metri 
de marginea peronului, continua să scruteze întunericul de 
dincolo de luminile slabe ale gării. 

Ivan Beria, născut în Macedonia în urmă cu treizeci şi opt de 

ani, era un om răbdător. Crescut în atmosfera vulcanică a 
Balcanilor, învățase ce înseamnă să ai răbdare. Bunicul lui îi 
povestise cum etnicii albanezi îi omorâseră aproape toate rudele. 
Povestea relatată atât de des îi lăsa impresia că evenimentele se 
petrecuseră recent. Şi dacă ai ocazia să te răzbuni, o faci. 

Beria avea doisprezece ani când ucisese primul om şi 
continuase să ucidă până când îşi răzbunase toată familia. La 
douăzeci de ani avea deja o reputaţie de asasin. Alte familii, ai 
căror fii sau soţi fuseseră ucişi sau mutilaţi veneau la el şi îi 
ofereau aurul de pe mâini sau din jurul gâtului pentru serviciile 
pe care le făcea. 

Beria avansă repede şi ajunse asasin profesionist, dispus să-şi 
ofere serviciile celui care oferea mai mult, de regulă KGB-ul. Pe 
măsură ce se apropia colapsul comunismului, aparatul de 
securitate apela tot mai mult la liber-profesionişti, pentru a nu fi 
el implicat. Apoi, când investiţiile occidentale începură să 
pătrundă în Rusia, aceiaşi capitalişti care veniseră să investească 
erau interesaţi şi de investiţii mai ciudate. Căutau un tip de om 
special care, datorită legăturilor computerizate dintre poliţie şi 
agenţiile de spionaj era din ce în ce mai greu de găsit în 
Occident. Prin relaţiile lui din KGB, Beria descoperi că buzunarele 
întreprinzătorilor americani şi europeni erau bine garnisite când 
era vorba să neutralizeze sau să elimine un concurent. 

Pe parcursul a cinci ani, Beria răpise peste o duzină de 
directori generali. Şapte dintre ei fuseseră ucişi pentru că nu se 
plătise răscumpărarea cerută. Una dintre ţintele lui fusese un 
funcţionar superior de la o firmă elveţiană pe nume Bauer- 
Zermatt. Beria fusese uimit să descopere că suma de 
răscumpărare era de două ori mai mare decât cea pe care o 
ceruse el. | se ordona să-i dea drumul directorului şi să 
descurajeze dorinţa concurentului lui Bauer-Zermatt de a 
pătrunde în regiune. Beria fusese foarte încântat s-o facă şi 
aceasta marcase începutul unei relaţii lungi şi profitabile cu dr. 
Karl Bauer. 

— Hei, n-ai de gând să te mişti? Am un orar de respectat! 

Beria se uită la conductorul rumen la faţă, îmbrăcat într-o 
uniformă şifonată. Chiar şi în aerul proaspăt al nopţii simţea 
damful de băutură. 

— Mai ai de stat trei minute. 

— Trenul ăsta pleacă atunci când spun eu, naiba să te ia! 

Conductorul tocmai se pregătea să se urce în tren, când se 

trezi strivit de peretele de oţel al vagonului. Vocea care îi susura 
la ureche era „dulce” ca sâsâitul unui şarpe. 

— Orarul s-a schimbat! 

Conductorul simţi că i se îndeasă ceva în mână. Când îndrăzni 
să privească în jos, descoperi un teanc de dolari americani. 

— Du-te şi dă-i mecanicului ce-i trebuie, şopti Beria. lţi spun eu 
când să plece. 

li făcu vânt conductorului şi îl urmări cum fugea împleticit spre 
locomotivă. Se uită la ceas. Omul de la Bioaparat întârzia; nici cu 
bacşişul dat nu putea reţine trenul prea mult. 

Beria sosise la Vladimir la începutul săptămânii. Şeful lui îi 
spusese să aştepte un om care venea de la Bioaparat. Beria 
trebuia să asigure transportul omului şi al pachetului pe care 
acesta îl ducea până la Moscova. 

Beria aşteptase cu răbdare, petrecându-şi aproape tot timpul 
într-o cămăruţă rece de la cel mai bun hotel al oraşului. Primise 
telefonul pe care îl aştepta cu numai câteva ore în urmă. Şeful îi 
vorbise despre o schimbare de plan, de nevoia de a se improviza 
ceva. Beria ascultase şi îi dăduse asigurări şefului că se poate 
adapta la aceste evoluţii neaşteptate. 

Se uită la ceas. Trenul ar fi trebuit să plece deja de cinci 
minute. Conductorul cel gras se întorcea gâfâind de la 
locomotivă. 

Beria îşi aminti de huruitul coloanei de blindate pe care îl 
auzise mai devreme, în timpul serii. Datorită şefului său, ştia tot 
ce trebuia să ştie despre Forţele Speciale: unde erau cazate şi de 
ce. Dacă omul de la Bioaparat n-a reuşit să iasă din complex... 

Auzi paşi grei pe peron. Mâna i se afundă mai adânc în 
buzunar şi degetele i se strânseră în jurul pistolului Taurus de 9 
mm. În momentul în care omul ajunse sub un bec se relaxă 
recunoscând trăsăturile care îi fuseseră descrise. 

— lardeni? 

Locotenentul respira greu. 

— Da! Şi dumneata eşti... 

— Cel cu care trebuia să te întâlneşti. Altfel de unde aş fi ştiut 
cum te cheamă. Haide, urcă. Am întârziat. 

Beria îl împinse pe tânăr în tren. Când veni conductorul, îi mai 
strecură în mână nişte bani. 

— Aştia sunt pentru tine! Ai grijă să nu mă deranjeze nimeni. 
Şi dacă sunt întârzieri pe drumul spre Moscova, vreau să ştiu 
imediat. Ai înţeles? 

Conductorul rămase cu ochii zgâiţi la bani. 

Trenul se pusese în mişcare în timp ce Beria îl conducea pe 
lardeni pe culoarul îngust, spre un compartiment de clasa întâi. 
Locurile fuseseră transformate în cuşete de dormit. 

— Ai ceva pentru mine, întrebă Beria, încuind uşa şi trăgând 
perdelele. 

lardeni îl privi pentru prima dată mai bine. Da, vocea aceea 
sepulcrală de la telefon ar fi putut aparţine unui om ca ăsta. 
Dintr-o dată îi păru nespus de bine că era mai tânăr, mai 
puternic şi mai înalt decât omuleţul cu figură de călugăr din faţa 
lui. 

— Mie mi s-a spus că tu o să ai ceva pentru mine, răspunse el. 

Beria scoase un plic sigilat şi îl privi pe lardeni în timp ce 
acesta îl deschidea şi îi examina conţinutul: un paşaport 
canadian, un bilet pentru Air Canada, bani şi mai multe cărţi de 
credit. 

— E totul în ordine? întrebă el. 

lardeni încuviinţă din cap, apoi băgă mâna în buzunar şi 
scoase recipientul de aluminiu. 

— Ai grijă. E foarte rece. A 

Beria nu-l atinse până nu-şi puse mănuşile. Il ţinu în aer un 
moment, ca un zaraf care cântăreşte o măsură de praf de aur, 
apoi îl puse la o parte. Scoase un container identic şi i-l înmână 
lui lardeni. 

— Ce e cu ăsta? întrebă tânărul. 

— Ai grijă de el. Asta e tot ce trebuie să ştii. Făcu o pauză, 
apoi continuă: Spune-mi ce s-a întâmplat la Bioaparat. 

— Nu s-a întâmplat nimic. Am intrat, am luat materialul şi am 
ieşit. 

— Şi camerele te-au filmat tot timpul ăsta? 

— Nu se putea evita. Le-am spus oamenilor tăi... 

— Când sunt examinate înregistrările? 

— La începutul fiecărui schimb, cam peste patru ore. Dar ce 
contează? Doar nu mă duc înapoi! 

— N-ai avut nici o problemă la poartă? 

lardeni nu ştia să mintă şi nici cu cine avea de-a face. 

— Nici una. 

— Înţeleg. Şi ai reuşit să ieşi înainte să sosească Forţele 
Speciale. 

lardeni nu reuşi să-şi ascundă uimirea. 

— Uite ce e, sunt aici, nu? se stropşi el. Şi, sunt obosit! N-ai 

nimic de băut? 

Beria scoase o sticlă de coniac şi i-o dădu lui lardeni. Acesta 
examină eticheta. 

— Franţuzesc, remarcă el în timp ce rupea folia de staniol. 
lardeni ridică sticla, trase o duşcă zdravănă şi apoi oftă. Îşi 
dezlegă ghetele, îşi scoase canadiana şi o împături făcându-şi 
pernă din ea. In timp ce se întindea pe pat, Beria se ridică în 
picioare. 

— Unde te duci? 

— La toaletă. Nu-ţi face griji. Nu te trezesc când mă întorc. 

Beria ieşi pe coridor, încuie uşa în urma lui şi se duse spre 
capătul vagonului. Cobori un geam exact atât cât era nevoie 
pentru ca antena celularului lui să iasă afară prin deschizătură. 
Câteva secunde mai târziu legătura cu Moscova era stabilită, iar 
vocea interlocutorului se auzea atât de clar de parcă acesta ar fi 
fost lângă el. 

Bubuiturile din uşă îl treziră pe Smith din somn. Încerca să 
aprindă lumina de pe noptieră, când doi milițieni se năpustiră 
înăuntru, urmaţi de Lara Teleghina. — Ce naiba s-a întâmplat? 
întrebă el. 

— Vă rog să veniţi cu mine, domnule doctor, răspunse Lara 
Teleghina. Apoi se apropie mai mult şi cobori vocea: S-au 
întâmplat anumite lucruri. Generalul vrea să vă vadă imediat. Vă 
aşteptăm afară. 

Smith se îmbrăcă rapid şi o urmă pe Teleghina spre ascensorul 
care îi aştepta. 

— Ce s-a întâmplat? 

— Generalul o să vă informeze, spuse Teleghina. Străbătură 
holul pustiu şi se îndreptară spre o maşină care îi aştepta cu 
motorul pornit. Drumul până în Piaţa Dzerjinski nu dură mai mult 
de zece minute. Smith nu observă nici un fel de activitate 
deosebită până când ajunseră la etajul al cincisprezecelea. Aici 
holurile erau pline de oameni în uniformă care alergau dintr-un 
birou în altul, cu fel de fel de hârtii în mână. In birourile lor, 
bărbaţii şi femeile erau aplecaţi peste claviatura calculatoarelor 
şi vorbeau calm cu căştile pe urechi. 

— Domnule doctor Smith, aş putea să vă spun bună 
dimineaţa, numai că nu este deloc bună. Lara, închide te rog uşa. 

— Ce s-a întâmplat? 

Kirov îi oferi un pahar cu ceai. 

— In această noapte preşedintele Petrenko a ordonat Forţelor 
Speciale din Vladimir să înconjoare complexul Bioaparat şi să 
stabilească un cordon sanitar. Ordinele au fost îndeplinite fără 
probleme. În următoarele câteva ore, a fost linişte, dar acum 
treizeci de minute, una din patrulele care făceau rondul a 
raportat că doi gardieni au fost găsiţi morţi - ucişi - la postul lor. 

Smith simţi un bulgăre de gheaţă în stomac. 

— Forţele Speciale au interceptat pe cineva care încerca să 
iasă? 

— Nu, spuse Kirov clătinând din cap. Şi nimeni n-a încercat să 
intre. 

— Dar ce se întâmplă cu sistemul de securitate din interiorul 

complexului - mai ales cel din Pavilionul 103? 

Kirov se întoarse către Lara: 

— Pune banda! 

Lara îndreptă telecomanda spre un monitor fixat în perete. 

— Este înregistrarea făcută de camerele de luat vederi din 
interiorul Pavilionului 103. Notaţi, vă rog, ora din colţul din 
dreapta jos. 

Smith urmărea imaginile alb-negru de pe ecran. Un gardian 
înalt mergea pe coridor şi dispărea în Zona Doi. Un alt set de 
camere îl preluară în vestiar şi în zonele de decontaminare. 

— Stop! Smith arătă spre recipientul pe care gardianul, acum 
îmbrăcat cu costumul de protecţie, îl ţinea în mâna stângă. Ce 
este ăsta? 

— Ai să vezi imediat. Lara? 

Banda porni mai departe. Lui Smith nu-i veni să creadă când îl 
văzu pe gardian cum intră nestingherit în camera frigorifică şi 
începe să scoată fiolele. 

— Spune-mi că nu e variolă. 

— AŞ vrea, răspunse Kirov. 

Hoţul îmbrăcat în costum de protecţie îşi termină treaba şi se 
întoarse în prima cameră de decontaminare. 

— Dar unde sunt măsurile suplimentare de protecţie? întrebă 
furios Smith. Cum naiba poate cineva să intre acolo? 

— In acelaşi mod în care şi personalul vostru de la Institutul de 
Cercetări al Armatei poate să intre în seiful frigorific, ripostă Lara 
Teleghina. Sistemul nostru este un duplicat al sistemului vostru, 
domnule doctor. Folosim şi noi codurile electronice şi încuietorile 
codificate ca să reducem riscul prezentat de factorul uman. Din 
păcate, în ultimă instanţă se ajunge întotdeauna la un om. 

Lara făcu o pauză. 

— Gardienii de la Bioaparat sunt selecționați cu mare grijă, dar 
nu ai cum să vezi ce se petrece în inima sau în mintea unui om, 
nu-i aşa? 

Ochii lui Smith erau aţintiţi spre ecran, unde apăruse chipul lui 
Grigori lardeni într-un plan apropiat. 

— Nu-i pasă că este filmat. Ca şi când ar fi conştient că nu 
poate face nimic în privinţa asta. 

— Exact, spuse Kirov şi îi explică imediat de ce gardienii de 
serviciu nu pot umbla la benzile înregistrate în timpul serviciului 
lor. 

— Dacă nu am fi luat această măsură ar fi durat foarte mult 

până să-l identificăm pe hoţ. Dar aşa... 

— Da, e clar, ştia că nu se va mai întoarce niciodată acolo. 
Cum naiba a putut să treacă prin cordonul de carantină? 

— Vă rog să remarcaţi ora, spuse Kirov, arătând spre colţul 
ecranului. Furtul a fost comis înainte ca Forţele Speciale să fie 
instalate pe poziţie. Individul ăsta a avut un noroc porcesc: a 
reuşit să iasă cu câteva minute înaintea desfăşurării trupelor de 
către colonelul Kravcenko. 

— De asta a ucis gardienii din post. Se grăbea. 

— Nu sunt sigur. Kirov îl privi atent. La ce te gândeşti, 
doctore? 

— Individul ăsta avea un plan solid, spuse Smith. Foarte bine, 
ştie că este filmat de camere. Nu-i pasă. Probabil că şi-a luat 
anumite măsuri în privinţa asta. Totuşi nu cred că avea intenţia 
să-i ucidă pe paznici. Nu are nici o logică. De ce să-şi asume 
riscul ca trupurile să fie descoperite înainte ca el să apuce să 
fugă? Cred a trebuit să acţioneze mai repede decât anticipase. 
Știa că Forţele Speciale sunt pe drum şi ştia şi de ce. 

— Vrei să spui că avea un informator sau un complice afară? 
întrebă Teleghina. 

— Dumneata ce crezi, locotenente? ripostă Smith. 

— Vom analiza această posibilitate mai târziu, spuse Kirov. 
Acum trebuie să-i luăm urma acestui Grigori lardeni. Cantitatea 
de germeni de variolă pe care i-a luat... 

Smith închise ochii. O sutime din acea cantitate, dacă era bine 
dispersată, putea ucide milioane de oameni. 

— Ce contramăsuri ai iniţiat? 

Kirov apăsă pe un buton aflat pe biroul său şi un panou al 
peretelui se dădu la o parte, lăsând să se vadă un ecran. 
Acţiunea pe care o înfăţişa era în timp real. 

Arătă spre un punct roşu în mişcare. 

Un avion de transport lliuşin de la Serviciul de informaţii 
medicale - vânătorii noştri de viruşi - e în drum spre Vladimir. 
Numai ei vor intra în Bioaparat, nimeni altcineva. 

Arătă apoi spre un cerc albastru. 

— Aceasta este zona de carantină stabilită de Forţele Speciale. 
Aici - arătă spre trei puncte galbene - avem întăriri de la 
Sibiarsk, care sunt în drum. Este vorba de un batalion gata de 
luptă care va înconjura tot Vladimirul. 

Clătină din cap, apoi continuă: 

— Sărmanii oameni, când se vor trezi mâine dimineaţă vor 

constata că sunt prizonieri. 

Smith se întoarse către monitor, care continua să-l înfăţişeze 
pe bărbatul solid în costum de protecţie. 

— Şi cu el ce facem? 

Degetele Teleghinei alergau pe clapele calculatorului şi pe 
ecran apăru un dosar militar. Lara activă programul de traducere 
şi Smith obţinu o imagine şi mai clară a lui lardeni. Apoi alfabetul 
chirilic se transformă în cel latin. 

— Nu e tocmai tipul de individ de la care te-ai aştepta la aşa 
ceva, spuse el. Cu excepţia acestui fapt. Arătă spre paragraful în 
care se vorbea despre actul de violenţă al lui lardeni. 

— E adevărat, consimţi Kirov. Dar în afară de temperamentul 
cam violent nu există nici un indiciu cum că lardeni s-ar fi gândit 
la trădare. Gândeşte-te: nu are nici prieteni, nici rude în 
străinătate. A acceptat misiunea de la Bioaparat ca o modalitate 
de a-şi răscumpăra vina şi de a se reabilita în Forţele Armate. 

Se uită la Smith. 

— Dumneata cunoşti Bioaparatul şi mai ales sistemul lui de 
securitate. Este la nivelul tehnicii occidentale. Inspectorii 
internaţionali - printre care şi cei americani - au fost mai mult 
decât satisfăcuţi de acest sistem. 

Smith înţelese ce încerca Kirov să facă: să şi-l câştige ca 
avocat. Ruşii nu fuseseră neglijenţi. Securitatea lor era bună. Aici 
era vorba de un sabotaj intern, imposibil de prevenit sau de 
prevăzut. 

— Toţi trăim aceleaşi coşmaruri, domnule general, spuse 
Smith, numai că dumneavoastră v-aţi trezit într-unul real. 

Se sili să soarbă puţin ceai. 

— De cât timp este lardeni în libertate? 

Teleghina arătă spre raportul medical. 

— După cum susţine medicul de la Forţele Speciale, gardienii 
au fost asasinați cam în jurul orei 2.30 noaptea. 

— Acum trei ore... Ar fi putut ajunge departe în acest timp. 

Lara aduse pe ecranul mare o imagine cu cercuri concentrice - 
verzi, portocalii şi negre. 

— Bioaparatul este în centru. Cercul cel mai mic, cel negru, 
reprezintă distanţa pe care o poate acoperi un bărbat antrenat, 
cum ar fi un soldat, în pas alergător. Cercul portocaliu indică 
zona în care s-ar putea afla lardeni dacă a avut la dispoziţie un 
automobil sau o motocicletă. 

— Şi ce sunt triunghiurile astea? întrebă Smith. 

— Puncte de control stabilite de miliția locală. 

Lara observă expresia uimită din ochii lui Smith. 

— Instrucţiunile noastre îl descriu ca pe un asasin. De 
asemenea, am anunţat că este HIV pozitiv. Vă rog să mă credeţi, 
nici un miliţian nu se va atinge de el după ce-l va dobori. 

— Mă gândeam la ceea ce duce cu el. Dacă vreun glonţ 
găureşte recipientul... 

— Inţeleg îngrijorarea dumitale, dar dacă lardeni este 
descoperit, nu putem să-l lăsăm să plece. 

— Ce reprezintă ultimul cerc? 

— Posibilitatea cea mai rea: lardeni avea un complice care îl 
aştepta cu un avion gata de decolare la aeroportul din Vladimir. 

— Au fost decolări acolo? 

— Nici una înregistrată, dar asta nu înseamnă nimic. Noua 
Rusie are un surplus de piloţi cu experienţă, cei mai mulţi foşti 
membri ai forţelor aeriene. Pot să aterizeze pe o şosea sau pe un 
câmp, să ia încărcătura şi să dispară în câteva minute. 

— Preşedintele Petrenko a ordonat să se instaleze 
interceptoare în zonă, spuse Kirov. Orice avion de mici 
dimensiuni va fi verificat. Dacă nu respectă instrucţiunile, va fi 
adus imediat la sol. 

Peretele monitorului îl fascina pe Smith. Părea un organism 
viu, în permanentă mişcare, pe măsură ce simbolurile de pe el îşi 
schimbau poziţia. Şi, totuşi, avea sentimentul că în pofida 
măsurilor impresionante luate împotriva lui lardeni, ceva lipsea. 
Îşi plimbă degetul pe ecran, pe o linie lungă şi albă care începea 
la est de Vladimir şi ajungea până la Moscova. 

— Ce e asta? 

— Linia de cale ferată între Kolima şi Moscova, răspunse Kirov. 
Apoi se uită la Teleghina. A oprit noaptea trecută vreun tren la 
Vladimir? 

Teleghina se întoarse la claviatură. 

— Da, la ora 3. 

— Prea devreme pentru ca lardeni să-l poată prinde. 

Teleghina ridică din sprâncene. 

— Nu neapărat. După mersul trenurilor, ar fi trebuit să stea 
numai trei minute, dar a stat douăsprezece minute în plus. 

— De ce? întrebă Kirov. 

— Nu se cunoaşte motivul. De fapt, trenul opreşte numai 
atunci când sunt soldaţi care pleacă în permisie la Moscova... 

— N-au fost soldaţi, nu-i aşa? făcu Smith. 

— Bravo, doctore, spuse Teleghina. Nimeni nu era programat 
pentru permisie. 

Kirov se apropie de consola calculatorului. Ora asasinării celor 
doi gardieni era aproape de ora la care plecase trenul din 
Vladimir. Apoi fereastra calculă cât timp i-ar fi trebuit unui om ca 
să ajungă de la Bioaparat la gară. 

— Ar fi putut s-o facă! şopti Kirov. Ar fi putut prinde trenul, 
care n-a plecat la timp, conform programului. 

— A întârziat pentru că l-a reţinut cineva! strigă furios Smith. 
lardeni a ales bine. Ticălosul ştia că drumurile vor fi blocate mai 
devreme sau mai târziu. Nu avea avion. Avea însă un complice, 
care, dacă ar fi fost necesar, putea să ţină trenul pe loc suficient 
timp ca el să-l prindă. 

Smith se întoarse către Teleghina. 

— Şi tot ce avea de făcut era să călătorească liniştit până la 
Moscova. 

Teleghina lovea furioasă clapele, apoi ridică privirile. 

— Şaisprezece minute, spuse ea cu o voce răguşită. Ajunge la 
Moscova peste şaisprezece minute! 


Ivan Beria se mişcă când trenul trecu peste macaz. Nu-şi lua 
ochii de la Grigori lardeni. Stresul şi alergarea care urmase, 
combinată cu efectele coniacului, îşi făcuseră treaba. Gardianul 
de la Bioaparat căzuse într-un somn adânc la câteva minute 
după ce trenul plecase din Vladimir. 

Beria se aplecă peste lardeni, îşi încordă auzul şi prinse suflul 
încet al respirației lui lardeni. N-ar fi fost foarte greu să-l cufunde 
într-un somn şi mai adânc. 

II bătu pe obraz. 

— Aproape că am ajuns. E timpul să te scoli. 

Beria se uită afară în timp ce trenul îşi croia drum prin gara 
uriaşă. Il văzu în geamul trenului pe lardeni care căsca şi-şi rotea 
gâtul ca să-şi dezmorţească vertebrele. Vocea lui era răguşită de 
somn. 

— Unde mergem? 

— Pe drumuri separate, răspunse Beria. Te conduc prin gară 
până la un taxi. După aceea, eşti pe cont propriu. 

lardeni mormăi şi dădu să se îndrepte spre uşă. 

— Unde te duci? întrebă Beria. 

— La toaletă - dacă-mi dai voie. 

— Stai jos. Toată lumea din vagon vrea acelaşi lucru. Ar trebui 

să stai la coadă. Nu cred că e bine să te vadă atâta lume. 

lardeni se gândi o clipă, apoi se aşeză. Işi trecu mâna peste 
buzunarul canadienei ca să se asigure că documentele şi banii 
sunt acolo unde le pusese. 

Când trenul pătrunse în tunelul dintre depou şi gară, luminile 
de deasupra capului clipiră o secundă, se stinseră apoi se 
reaprinseră. 

Coridorul se umpluse de lume. Fiind înalt, lardeni îl putea 
urmări pe Beria, chiar şi în lumina aceea înşelătoare. Fără să ia în 
seamă înjurăturile, îşi făcu drum cu coatele spre ieşire. 

Trenul încetini şi apoi opri cu o smucitură. Conductorul ridică 
platforma care acoperea scările. Beria şi lardeni fură primii care 
coborâră şi porniră repede spre uşile care dădeau către gara 
propriu-zisă. 


Microbuzul mare gonea nebuneşte pe străzile pustii ale 
Moscovei. lnăuntru, Smith, Kirov şi Teleghina stăteau pe 
scaunele mari, rotative, fixate în podea. Teleghina era în faţa 
unui ecran de calculator care prezenta distribuţia magistralelor 
capitalei şi situaţia traficului la acea oră; vorbea permanent cu 
şoferul dându-i indicaţii. Kirov purta căşti la fel ca Teleghina. De 
când plecaseră din Piaţa Dzerjinski păstrase permanent legătura 
cu o unitate de elită a Serviciului Federal de Securitate. Îşi răsuci 
scaunul ca să stea cu faţa spre Smith. 

— Trenul intră în gară conform orarului. 

— Cât mai avem până acolo? 

— Treizeci de secunde, poate mai puţin. 

— Intăriri? 

— Sunt pe drum. Kirov făcu o pauză, apoi continuă: Cunoşti 
brigăzile noastre mobile? 

După ce Smith încuviinţă din cap, Kirov continuă: 

— Spre deosebire de unităţile SWAT de la FBI, noi preferăm să 
ne trimitem oamenii sub acoperire. Se îmbracă în comercianţi, 
angrosişti, muncitori... nu-i recunoşti decât când este prea târziu. 

Prin geam, Smith văzu gara, o clădire masivă din secolul al 
XIX-lea. Se încordă în momentul în care şoferul luă o curbă 
strânsă şi frână brusc în faţa clădirii principale. Se ridică înainte 
ca microbuzul să înceteze să se mai clatine. Kirov îl apucă de 
braţ. 

— Brigada mobilă are fotografia lui lardeni. O să-l prindă viu, 
dacă se poate. 

— O au şi pe a mea, ca nu cumva să mă împuşte din greşeală? 

— De fapt, da, dar oricum e mai bine să stai aproape de mine. 

Cei trei se strecurară pe sub porticul de la intrare şi intrară 
alergând în gară. Interiorul îi amintea lui Smith de un muzeu, 
totul era din granit şlefuit, iar acoperişul era format din cupole 
uriaşe de sticlă. In centru se afla o zonă largă, cu şiruri de bănci; 
de-a lungul pereţilor erau magazine cu suveniruri, răcoritoare şi 
gustări, cele mai multe închise la ora aceea. Smith aruncă o 
privire la tabloul mare cu plecări şi sosiri care atârna din tavan. 

— Câte alte trenuri urmează să sosească tot acum? 

— Avem noroc, răspunse Lara Teleghina. Acesta este primul. 
Peste douăzeci de minute încep să sosească trenurile cu 
navetişti. Aglomeraţia va fi de nedescris. 

— La ce linie? 

Lara arătă spre dreapta: 

— Acolo. Numărul şaptesprezece. 

In timp ce alergau către uşile care dădeau pe peroane, Smith 
se întoarse spre Kirov şi spuse: 

— Nu văd nici un om de-al dumitale pe aici. 

Kirov bătu uşor cu mâna receptorul de plastic pe care îl purta 
în ureche. 

— Te rog să mă crezi, sunt aici. 

Aerul de pe peron era îmbâcsit de fumul motoarelor diesel. 
Trecură în fugă pe lângă locomotivele portocalii şi gri, care se 
odihneau pe liniile de triaj şi ajunseră în dreptul şuvoiului de 
oameni care veneau din sens contrar. Se opriră şi începură să 
scruteze chipurile. 

— Mă duc să caut un conductor, spuse Teleghina. Poate că 
dacă îi arăt fotografia lui lardeni o să-şi amintească de el. 

Smith continuă să studieze trecătorii care mergeau pe lângă 
el, cu feţele umflate de somn, cu umerii gârboviţi sub povara 
bagajelor şi a valizelor legate cu sfoară. Se întoarse către Kirov: 

— Sunt puţini pasageri. Aştia au fost în ultimele vagoane. Cei 
care au fost în primele au ajuns deja în gară! 


Ivan Beria stătea în faţa unui stand cu ziare care tocmai se 
deschisese. Aruncă vreo câteva copeici şi luă un ziar. 
Rezemându-se de stâlp, se aşeză astfel încât să vadă intrarea de 
la toaleta bărbaţilor. 

Dată fiind şi doza de otravă cu efect lent pe care i-o pusese în 
coniac, Beria spera ca uriaşul gardian să nu mai iasă din toaletă. 

Se aştepta ca din clipă în clipă cineva să dea buzna afară 
strigând că un bărbat dinăuntru avusese o criză. 

Dar nu, lardeni ieşi vesel din toaletă, verificând ţărăneşte dacă 
şi-a încheiat bine fermoarul de la şliţ. 

Beria îşi strecură mâna în buzunarul hainei spre pistolul 
Taurus de 9 mm, dar ochii lui înregistrară ceva neobişnuit: un 
bărbat în salopetă, care tocmai golea un coş de gunoi în cărucior. 
Problema era că imediat ce-l văzu pe lardeni, uită cu desăvârşire 
de gunoi. 

Dacă este unul, înseamnă că sunt mai mulți. 

Beria se adăposti după stâlp, în aşa fel încât lardeni să nu-l 
poată vedea şi privi rapid de jur-împrejur. In câteva secunde 
surprinse cu privirea alţi doi oameni care nu-şi aveau locul în 
peisaj: un individ care căra pâine şi altul care voia să treacă 
drept electrician. 

Beria ştia foarte multe despre Serviciul Federal de Securitate, 
dar nu-i venea să creadă că veniseră acolo pentru el. Era clar că 
îl căutau pe lardeni. 

Amintindu-şi ce-i povestise lardeni despre felul cum plecase 
de la Bioaparat, Beria înjură în gând. Gardianul avea să plătească 
foarte scump pentru minciunile debitate. Beria îl urmări cu 
privirea cum merge printre şirurile de bănci către chioşcuri. Cei 
trei agenţi în haine civile porniră după el. Unul dintre ei vorbea în 
microfonul de la curea. 

In clipa aceea Beria observă un bărbat înalt şi spătos care 
tocmai intra pe peron. Nu era rus. In schimb, cel care venea în 
urma lui... Chipul generalului-maior Kirov rămăsese întipărit 
pentru totdeauna în memoria lui Beria. 

Beria observă că circulaţia din gară începuse să se 
aglomereze. Foarte bine. O să aibă nevoie de cât mai multă 
acoperire. leşi din spatele stâlpului exact atât cât era nevoie ca 
lardeni să-i prindă privirea. Spera ca urmăritorii lui lardeni să nu- 
şi dea seama ce-l determina pe acesta să se mişte în direcţia lui. 

Beria lăsă să treacă câteva secunde, apoi ieşi din nou din 
spatele stâlpului. lardeni era la mai puţin de cinci metri de el. 
Beria ţinea mâna pe armă, gata s-o scoată, când brusc lardeni se 
împiedică, se clătină şi apoi se prăbuşi pe pardoseală. Imediat 
cei care îl urmăreau se aplecară deasupra lui. 

— Ajutor... 

lardeni nu înţelegea ce se întâmplă cu el. Mai întâi simţi că 
pieptul îi ia foc; acum avea impresia că fusese prins între fălcile 

unei menghine uriaşe care îi storcea fără milă viaţa din corp. În 
timp ce se prăbuşea pe pardoseala de marmură, vederea i se 
înceţoşă; reuşi totuşi să recunoască trăsăturile bărbatului care îl 
adusese în această stare. Instinctiv întinse mâna spre el. 

— Ajută-mă... 

Beria nu ezită. Arborând o expresie îngrijorată, se duse direct 
spre bărbatul căzut la podea şi spre agenţii sub acoperire. 

— Cine sunteţi? întrebă unul din ei. Il cunoaşteţi pe omul 
acesta? 

— Ne-am cunoscut în tren, răspunse Beria. Poate că îşi 
aminteşte de mine. Dumnezeule, ia te uită! A început să 
delireze! 

Otrava îl împiedica pe lardeni să vorbească. Bolborosea făcând 
spume la gură. Beria se apropie şi îngenunche lângă el. 

— Trebuie să vii cu... începu să spună unul dintre agenţi, dar 
primul foc al lui Beria îi sfâşie gâtul. Al doilea îl nimeri pe celălalt 
agent în tâmplă. Al treilea îl lovi pe ultimul agent în inimă. 

— Impuşcați-l! 

Cuvintele rostite cu o voce tunătoare îl făcură pe Beria să 
tresară. Se întoarse şi descoperi că oamenii din gară se 
întinseseră pe jos şi pe sub bănci. În uşă stătea acum Kirov, 
arătând cu degetul spre el şi strigând către o tânără care venise 
prin spatele lui Beria. 

— Lara, împuşcă-l! 

Beria se răsuci şi se trezi faţă în faţă cu Lara Teleghina, care 
ţinea pistolul îndreptat către el. Cu vederea periferică mai prinse 
şi alte siluete care se îndreptau în fugă către ei. 

— Fugi! spuse ea încet. 

Beria nu aşteptă să i se spună de două ori şi alergă spre ieşire. 
După ce se asigură că Beria era salvat, Teleghina luă poziţia 
clasică pentru tragere. Liniştită şi calmă de parcă ar fi fost pe 
poligonul de trageri, îi împuşcă pe ceilalţi membri ai echipei sub 
acoperire. Apoi, fără să piardă nici o secundă, se răsuci pe 
călcâie ţintindu-l pe Kirov. 

Într-o fracțiune de secundă Smith înţelese că trădarea Larei îl 
împietrise pe general. Fără să stea pe gânduri, se aruncă peste 
rus exact cu o clipă înainte să audă împuşcătura. Kirov scoase un 
strigăt şi se prăbuşi la pământ sub greutatea americanului. 

Smith sări imediat apoi în picioare şi trase rapid două focuri de 
armă. Teleghina gemu când gloanţele lui Smith o atinseră şi se 
prăbuşi prelingându-se pe lângă stâlp. O clipă rămase aşa, cu 

capul atârnând într-o parte, apoi arma îi căzu pe pardoseală. 

Smith se întoarse către Kirov care se rezemase de uşă. Acesta 
îşi descheie tunica, ridică mâneca şi privi rana sângerândă 
provocată de glonţul Teleghinei în braţul lui. Scrâşni din dinţi. 

— A trecut dintr-o parte în alta. Am să supraviețuiesc. Vezi ce 
face lardeni. 

— Teleghina! 

— Naiba s-o ia! Sper că nu eşti un trăgător de elită. Amo 
mulţime de întrebări să-i pun. 

Smith porni în zigzag către mulţimea care se îngrămădea în 
jurul trupurilor neînsufleţite ale oamenilor lui Kirov. Când ajunse 
la Teleghina, înţelese dintr-o singură privire că aceasta n-avea să 
mai răspundă niciodată la nici un fel de întrebări. Se întoarse 
repede spre lardeni şi îşi dădu seama că lucrul era valabilă şi în 
cazul lui. 

Miliţienii şi poliţiştii invadau gara. Kirov, în picioare, crispat de 
durere, dar suficient de în putere dădea ordine scurte. În câteva 
minute, călătorii fură scoşi din zonă. Dând la o parte cu un gest 
nerăbdător un medic, Kirov se apropie de Smith şi îngenunche 
lângă cele două trupuri. 

— Spuma asta de la gură...? 

— Otravă. 

Kirov rămase cu privirile aţintite în ochii sticloşi ai Larei 
Teleghina, apoi întinse mâna şi îi cobori pleoapele. 

— De ce? De ce lucra cu el? 

— Cu lardeni? întrebă Smith scuturând din cap. 

— Probabil că şi cu el. Dar mă refeream la Ivan Beria. 

Brusc Smith îşi aminti de omul cu palton negru, care acum nu 
se mai vedea nicăieri. 

— Cine este? 

Kirov se strâmbă când medicul îl împinse obligându-l să se 
aşeze pe bancă pentru a se ocupa de rana lui. 

— Ivan Beria. Un sârb liber-profesionist. Are un dosar gros în 
Balcani. Şovăi o clipă, apoi continuă: Era şi unul din preferaţii 
KGB-ului. În ultimul timp şi-a oferit serviciile mafiei şi unor 
anumite cercuri de interese occidentale. 

Smith sesiză ceva deosebit în tonul lui Kirov. 

— E ceva personal, nu-i aşa? 

— Doi dintre cei mai buni oameni ai mei care lucrau sub 
acoperire în mafie au fost ucişi într-un mod deosebit de brutal, 
răspunse sec Kirov. Amprentele lui Beria erau peste tot. Am de 

gând să-l dau în urmărire generală... 

— Nu, nu te atinge de el! strigă Smith când medicul se apropie 
de trupul lui lardeni. Păşind peste cadavru, pipăi încet partea 
interioară a canadienei. 

— Documente de călătorie, spuse el, scoțând paşaportul şi 
biletul de avion al lui lardeni. 

Dintr-o dată degetele lui dădură peste ceva extrem de rece. 

— Daţi-mi nişte mănuşi! îi ceru el medicului. 

Câteva secunde mai târziu, Smith scoase încet recipientul de 
metal şi îl puse cu grijă pe pardoseala de marmură. 

— Am nevoie de gheaţă. 

Kirov se apropie ca să vadă mai bine. 

— Este intact, slavă Domnului! 

— Recunoşti modelul? 

— Este un model standard pentru transportul fiolelor de la 
Bioaparat la laboratoare. 

Spuse ceva foarte scurt în microfon, apoi se uită la Smith. 

— Cei de la arme biologice vor fi aici în câteva minute. 

In timp ce Kirov dădea ordine pentru evacuarea gării, Smith 
puse containerul într-o găleată cu gheaţă de care îi făcuse rost 
asistentul sanitar. Azotul din stratul izolant menținea containerul 
exact la temperatura de îngheţ, inactivând astfel virusul. Dar 
Smith nu avea nici cea mai mică idee cât timp va rezista 
încărcătura de azot. Era mai bine să ţină recipientul în gheaţă ca 
măsură suplimentară de precauţie până la venirea echipei de la 
armele biologice. 

Dintr-o dată Smith conştientiză că în gară se făcuse o linişte 
neobişnuită. Privi de jur-împrejur şi descoperi că milițienii şi 
poliţia se retrăseseră luându-i cu ei şi pe ceilalţi lucrători ai gării. 
Nu mai rămăseseră decât el şi Kirov, înconjurați de bodyguarzi. 

— Ai mai participat la lupte, domnule doctor Smith? întrebă 
Kirov. 

— Spune-mi Jon. Da, am participat. 

— Atunci ştii ce înseamnă liniştea asta... după ce s-au terminat 
focurile de armă şi ţipetele. Rămân numai supraviețuitorii. Făcu o 
pauză, apoi spuse: Cel care a supravieţuit mulţumeşte celui care 
i-a salvat viaţa. 

Smith încuviinţă din cap. 

— Ştiu că ai fi făcut şi dumneata acelaşi lucru. Spune-mi ceva 
mai multe despre Beria. Ce rol joacă el aici? 

— Beria nu este numai ucigaş. Dacă vrei să introduci sau să 

scoţi ceva din ţară, e omul care îţi poate garanta că treaba se va 
face. 

— Doar nu crezi că, el şi cu lardeni - cu ajutorul Teleghinei - 
au planificat şi executat singuri sustragerea mostrelor? 

— De executat, da. De plănuit, nu. Beria nu e foarte tare la 
strategie. Este - cum să spun? - un operator fiabil. Probabil că 
misiunea lui a fost să-l însoţească pe lardeni după ce acesta a 
părăsit Bioaparatul. 

— Să-l însoţească unde? 

Kirov ridică paşaportul canadian. 

— Granița  canadiano-americană este foarte  permeabilă. 
lardeni n-ar fi avut nici un fel de probleme cu introducerea 
variolei în ţara dumitale. 

Ideea aceasta îl făcu pe Smith să se cutremure. 

— Vrei să spui că lardeni era şi hoţul şi curierul? 

— Un tip ca lardeni nu are cum să-şi facă rost singur de un 
paşaport şi cu atât mai puţin să plătească serviciile lui Beria. A 
făcut-o altcineva. Cineva care a vrut să pună mâna pe mostrele 
de variolă şi a fost dispus să plătească regeşte pentru asta. 

— Imi pare rău că trebuie să te întreb: ce rol joacă Teleghina 
aici? 

Kirov privi în jos, distrus sufleteşte de trădarea ei. 

— Nu mi-ai făcut impresia că eşti un om care crede în 
coincidenţe, Jon. Gândeşte-te. lardeni era la post de mai multă 
vreme, dar stăpânii lui au ales tocmai acest moment ca să-l 
activeze. De ce a coincis asta cu venirea dumitale la Moscova? 
Ştiau că vii aici? Dacă da, au înţeles că era ultima lor şansă de a 
mai fura mostrele de la Bioaparat. Şi de ce i s-a ordonat lui 
lardeni să pună în aplicare planul furtului? Pentru că cineva i-a 
vândut pontul că Forţele Speciale porniseră la drum. 

— Teleghina l-a avertizat pe lardeni? 

— Cine altcineva? 

— Dar nici ea nu acţiona de capul ei... 

— Cred că Lara era ochii şi urechile celui care a plănuit 
această lovitură. În momentul în care a aflat că eşti la Moscova a 
luat legătura cu superiorii ei, care i-au spus să-l pună pe lardeni 
să acţioneze. Nu-şi puteau permite riscul de a renunţa la calea 
de acces pe care le-o furniza lardeni. 

Făcu o pauză şi se uită la trupul iubitei lui. 

— Gândeşte-te, Jon. De ce să fi riscat Lara totul - cariera, 
viitorul... dragostea - dacă nu pentru o recompensă uriaşă? 

Niciodată n-ar fi putut avea parte de aşa ceva în Rusia. 

Kirov privi în sus în timp ce uşa gării se deschidea şi echipa de 
la brigada împotriva bioterorismului intra în incintă, toţi erau 
îmbrăcaţi în costume de protecţie. În câteva minute, containerul 
pentru care muriseră Teleghina şi lardeni era închis într-un vas 
etanş de oţel inoxidabil şi introdus într-un camion blindat, care 
urma să-l ducă la laboratorul central de cercetări din Moscova, 
Institutul Serbski. 

— Am să-l dau în urmărire generală pe Beria, spuse Kirov în 
timp ce ieşea împreună cu Smith din gară. 

Smith se uită la duba vânătorilor de viruşi care se îndepărta de 
gară, escortată de câţiva motociclişti. 

— Generale, s-ar putea ca misiunea lui Beria să nu fi fost 
protejarea lui lardeni? 

— Ce vrei să spui? 

— lardeni era important - absolut indispensabil - în sensul că 
era omul din interior, cel care trebuia să intre şi să ia mostra. Dar 
ce valoare mai avea după aceea? Nu prea mare. lardeni n-a 
murit împuşcat de glonţ. Beria l-a otrăvit. 

— Unde vrei să ajungi? 

— La faptul că instrucţiunile lui Beria erau să protejeze mostra, 
nu pe lardeni. 

— Dar lardeni avea containerul cu mostre la el. Doar l-ai văzut 
şi dumneata. 

— Oare, generale? N-am văzut decât un container ca oricare 
altul. Nu vrei să ştii ce este înăuntru? 


Autobuzul care făcea naveta între gară şi aeroport rula pe 
străzile din ce în ce mai aglomerate ale Moscovei. Ivan Beria era 
unul din cei numai şase pasageri aflaţi în autobuz la acea oră 
matinală. Şedea în apropiere de uşa din spate şi urmărea cu 
privirile un şir de maşini ale miliției care se îndreptau în trombă 
spre gară. 

Daca ar ştii ei... 

Beria nu era îngrijorat la gândul că autobuzul ar putea să se 
oprească. Nici măcar generalul-maior Kirov, cel care pusese o 
recompensă de o sută de mii de ruble pe capul lui nu putea 
organiza o razie amănunţită într-un timp atât de scurt. Prima 
măsură ordonată de Kirov va fi verificarea taximetriştilor. 
Poliţiştilor din gară li se va arăta o poză a lui Beria şi vor fi 
întrebaţi dacă cineva cu respectivele semnalmente fusese văzut 

urcându-se într-o maşină particulară. S-ar putea ca Kirov să se 
gândească şi la autobuz, dar nu suficient de repede. 

Autobuzul hurducăi traversând o linie de tramvai, apoi se luptă 
să urce o rampă spre şoseaua circulară care înconjoară oraşul. 
Mai controlă o dată să vadă dacă recipientul primit de la lardeni 
se afla la locul lui, în buzunar. Confuzia şi deruta erau aliaţii lui. 
Aceştia îi vor oferi timpul de care avea nevoie. Când Kirov va 
cerceta cadavrul lui lardeni, va descoperi recipientul pe care i-l 
dăduse Beria gardianului de la Bioaparat. Kirov va crede că 
acesta conţine fiolele de variolă furate din Pavilionul 103. Primul 
lui gând va fi să le pună la loc sigur; nu avea nici un motiv să le 
verifice conţinutul. Intre timp mostrele vor ajunge bine mersi în 
Occident. 

Beria zâmbi şi se întoarse către geam. Se vedea deja 
impunătoarea clădire a aeroportului Şeremetievo. 


Motocicliştii se dădură la o parte în momentul în care duba 
coti şi intră în garajul de la subsolul Institutului Serbski. Maşina în 
care se aflau Kirov şi Smith se opri aproape de dubă astfel ca ce 
doi bărbaţi să poată urmări descărcarea în condiţii de maximă 
securitate a încărcăturii periculoase. 

— O să fie dus la laboratoarele de la nivelul patru, spuse Kirov. 

— Cât durează până aflăm ce este înăuntru? 

— Treizeci de minute, spuse Kirov. Aş dori să se poată mai 
repede, dar procedurile trebuie respectate. 

Smith nu avea obiecţii. 

Insoţiţi de o echipă a Securităţii Federale, se urcară în 
ascensor. Directorul institutului, un omuleţ firav, începu să 
clipească rapid când Kirov îl informă că biroul lui devenise pentru 
moment postul central de comandă. 

— Daţi-mi de ştire imediat ce aveţi rezultatele, spuse Kirov. 

Directorul îşi luă din cuier halatul şi ieşi grăbit. Kirov se 
întoarse către Smith. 

— Jon, ţinând seama de împrejurări, cred că este timpul să-mi 
spui care e misiunea ta şi pentru cine lucrezi. 

Smith medita la cuvintele generalului. Dată fiind posibilitatea 
ca ruşii să nu reuşească să reţină containerul pe teritoriul lor, 
trebuia să ia imediat legătura cu Klein. 

— Poţi să-mi faci legătura cu sistemul de comunicaţii? 

Kirov făcu un gest către consola de pe birou. 

— Toate liniile sunt securizate prin satelit. Am să aştept 

afară... 

— Nu, spuse Smith. Trebuie să auzi şi dumneata. 

Formă numărul care îl conecta în mod magic cu Klein. 

Vocea care-i răspunse era limpede şi calmă: 

— Klein la telefon. 

— Domnule, sunt în biroul directorului de la Institutul Serbski. 
Generalul-maior Kirov este alături de mine. Trebuie să vă 
informez... 

— Dă-i drumul, Jon. 

Smith avu nevoie de zece minute ca să-i facă o prezentare 
completă a evenimentelor. 

— Domnule, sperăm să avem rezultatele în - se uită la ceas - 
în cincisprezece minute. 

— Branşează-mă la monitor, să se audă în toată camera. 

O clipă mai târziu, vocea lui Klein inunda camera. 

— Generalul Kirov? 

— Da? 

— Numele meu este Nathaniel Klein. Fac aceeaşi muncă ca şi 
Valeri Antonov. De fapt, îl cunosc foarte bine pe Valeri. 

Smith observă cum Kirov păleşte brusc. 

— Domnule general? 

— Da, sunt aici. Eu... Inţeleg ce spuneţi, domnule Klein. 

Kirov înţelegea cât se poate de bine. Valeri Antonov era mai 
mult o umbră decât un om. Se spunea că este consilierul cel mai 
apropiat al lui Petrenko, dar nu apărea niciodată la şedinţele 
consiliului. Puţini erau cei care îl văzuseră vreodată. Faptul că 
Nathaniel Klein îl cunoştea foarte bine spunea totul. 

— Domnule general, spuse Klein. Vă recomand să nu alertaţi 
nici una din organizaţiile dumneavoastră de securitate până când 
nu vom avea mai multe informaţii. Dacă menţionăm numele bolii 
se va crea panică şi Beria o va folosi în avantajul lui. 

— De acord, domnule Klein. 

— Vă rog să înţelegeţi cum trebuie ceea ce vă voi spune: 
există ceva ce aş putea face eu sau vreo agenţie a SUA ca să vă 
ajut? 

— Apreciez oferta în mod sincer, spuse Kirov, dar în momentul 
de faţă este o chestiune internă a Rusiei. 

— Sugeraţi să luăm anumite măsuri preventive? 

Kirov se uită la Smith care dădu din cap că nu. 

— Nu, domnule. Incă nu. 

Un al doilea telefon de pe consolă începu să sune. 

— Domnule Klein, vă rog să mă scuzaţi. 

Kirov luă celălalt receptor şi ascultă atent. După ce rosti 
câteva cuvinte în rusă, se întoarse către Smith. 

Rezultatele testelor conţinutului primei fiole arată că este ceai, 
nu variolă, spuse el pe un ton stins. 

Respirația şuierătoare a lui Klein se auzi în încăpere. 

— Câte fiole mai sunt? 

— Incă cinci. Dar nu există nici un motiv să credem că 
rezultatele vor fi diferite. 

— Beria le-a schimbat! spuse Smith. 

— A luat recipientul de la lardeni şi i-a dat altul fals. 

Făcu o pauză, apoi continuă: De asta a fost otrăvit lardeni. 
Beria voia să credem că am prins hoţul la timp. 

— Este logic, spuse Kirov. Dacă planul iniţial al lui Beria ar fi 
reuşit, am fi descoperit furtul mult mai târziu. lardeni ar fi fost 
mort, iar identificarea cadavrului ar fi luat ceva timp. Beria ar fi 
avut suficient timp să-şi îndeplinească misiunea. 

— Dar care este exact misiunea lui? întrebă Klein. 

— Să scoată mostrele de variolă din ţară, spuse Smith încet. 

Kirov îl privi pe Smith. 

— Aeroportul! Cu siguranţă Beria s-a dus la Şeremetievo. 

Implicaţiile concluziei lui Kirov făcură să se lase o tăcere grea. 

Variola pe un avion comercial spre Dumnezeu ştie ce 
destinație... nebunie curată! 

— De ce Şeremetievo, domnule general? întrebă Smith. 

— Este singurul loc prin care ar putea să scoată containerul 
din ţară. 

— Mi-e teamă că are dreptate, Jon. Domnule general, ai vreo 
posibilitate să dai de Beria înainte ca acesta să ajungă la 
Şeremetievo? 

— Dat fiind avansul pe care îl are, n-am nici o şansă. Cel mai 
bun lucru pe care îl pot face este să-i dau telefon preşedintelui 
Petrenko ca să ordone închiderea aeroportului. 

— Vă sugerez să faceţi asta imediat. Dacă un avion cu Beria la 
bord decolează de pe acest aeroport, vom asista curând la un 
adevărat holocaust! 


Ivan Beria cobori din autobuz imediat ce acesta opri în faţa 
zonei plecărilor de la terminalul internaţional. Din cauza 
diferenţei de fus orar dintre Moscova şi capitalele din Europa 
Occidentală, cele mai multe zboruri decolau dimineaţa devreme. 

Cei care aveau treabă la Zurich, Londra sau Paris, sau chiar la 
New York, ajungeau acolo exact atunci când începeau să se 
învârtă roţile comerţului din aceste ţări. 

Beria privi atent patrulele care păzeau punctele de 
înregistrare. Văzând că nu există nici un fel de măsuri speciale 
de securitate, porni încet spre magazinul duty-free din aeroport. 
Pe drum se opri o clipă ca să arunce o privire la monitorul care 
afişa decolările din dimineaţa aceea. Zborul care îi fusese indicat 
tocmai începuse îmbarcarea. 

Beria se duse până la vitrina magazinului şi se prefăcu că 
studiază sortimentele de ţigări şi parfumuri. De fapt îl căuta pe 
omul cu care trebuia să se întâlnească. 

Trecu un minut, timp în care pasagerii intrară şi ieşiră din 
magazin. Beria începu să se întrebe dacă nu cumva persoana de 
contact era înăuntru. Apoi îl văzu pe cel pe care îl căuta: o pată 
strălucitoare de chelie care ieşea în evidenţă din mulţime. Se 
apropie şi observă şi a doua trăsătură distinctivă: ochii în formă 
de ou care îi dădeau lui Adam Treloar o expresie întotdeauna 
mirată, chiar perplexă. 

— David, spuse el încet. 

Treloar, care se foia în faţa intrării în magazin, fu cât pe-aci să 
leşine când se auzi strigat pe numele conspirativ. Privi înjur, 
încercând să-l identifice pe cel care-i vorbise. Apoi simţi că 
cineva îi atinge cotul. 

— David, am crezut că te-am ratat. 

Treloar privi ochii întunecaţi ai bărbatului din faţa lui. 

— Ai întârziat, şopti Treloar. De când te aştept... 

Il auzi pe Beria cum chicoteşte, apoi simţi o strânsoare 
incredibil de dureroasă în jurul braţului. Nu opuse nici un fel de 
rezistenţă când Beria îl conduse spre standul cu băuturi 
răcoritoare şi gustări şi îl făcu să se aşeze la o măsuţă. 

— Portocale şi lămâi... spuse Beria pe un ton cântat. 

Pentru o clipă, lui Treloar i se rupse filmul. Incercă desperat 
să-şi amintească restul frazei. 

— Spun... spun clopotele de la Saint Clemens! 

Beria zâmbi. 

— Dă-mi ce mi-ai adus. 

Treloar apucă o sacoşă mică de piele pe care o lăsase la 
picioare şi o puse pe masă. 

— Băutura. 

Treloar scoase o sticluţă mică de ţuică de prune pe care o 


115 


cumpărase de la magazinul hotelului. Beria deşurubă capacul şi 
duse sticla la buze, prefăcându-se că bea. Apoi i-o trecu lui 
Treloar, care îl imită. In acelaşi timp, Beria strecură containerul 
sub masă. 

— Zâmbeşte, spuse el pe un ton relaxat. Suntem doi prieteni 
care beau ceva împreună înainte de plecare. 

Lui Treloar îi ieşiră ochii din orbite când văzu că Beria 
deşurubează capacul recipientului. 

— Şi pentru că nu putem să terminăm sticla, îţi dau ţie restul 
ca să ai ce bea pe drum. 

Turnă cu grijă câteva grame de băutură în container. 

— Acum dacă inspectorii vor să verifice, poţi să-l deschizi şi 
să-i laşi să miroase ce este înăuntru. 

Impingându-şi scaunul în spate, Beria îl prinse pe Treloar de 
umăr: 

— Zbor plăcut! Apoi clipi din ochi. Şi uită că m-ai văzut 
vreodată. 


Ordinul pentru urmărirea lui Beria la toate punctele de 
verificare ajunse la Şeremetievo exact în momentul în care Adam 
Treloar trecea prin detectorul de metale. Gardianul care acţiona 
scanerul observă un obiect cilindric în bagajul lui de mână şi îi 
spuse americanului să se dea la o parte. Un alt gardian deschise 
bagajul, scoase containerul şi îl deşurubă. Simţind un miros clar 
de ţuică, înşurubă capacul la loc, i-l înapoie lui Treloar şi îi dădu 
şi un sfat: 

— Ţuica dumneavoastră este prea rece. Este mult mai bună 
caldă. 

In momentul în care un grup de poliţişti intră în trombă în 
terminal, Treloar şedea confortabil în fotoliul lui de la clasa întâi. 
Avionul companiei American Airlines 767 se desprinse de poartă 
exact în momentul în care securitatea aeroportului începuse să 
verifice din nou benzile de supraveghere ca să identifice un 
bărbat cu semnalmentele lui Ivan Beria. 

Zborul 1710, nonstop până la Londra şi de acolo până la 
aeroportul Dulles din Washington, aştepta la decolare în spatele 
unui Airbus cu destinaţia Paris. Ministrul Apărării îl găsi pe 
directorul de zbor din turnul de control după ce 1710 primise 
permisiunea de decolare. 

— Inchide-l! răcni directorul prin amplificator. 

Douăzeci şi două de feţe se întoarseră către el privindu-l cu 

uimire. 

— Ce să închidem? întrebă unul dintre controlori. 

— Aeroportul, imbecilule! 

— Tot aeroportul? 

— Da! Nimic nu mai pleacă de la sol. 

Toată activitatea din turn se concentră asupra transmiterii 
semnalului OPRIRE COMPLETA către avioanele care rulau pe 
pistă spre poziţiile de decolare. Nimeni nu mai avea timp să se 
gândească la cele care decolaseră deja. Intre timp, American 
1710 se ridicase deasupra Moscovei şi se apropia încet de 
altitudinea de croazieră de douăsprezece mii de metri. 

Luând în considerare diferenţa de fus orar, când Anthony Price 
opri maşina în faţa porţii de nord de la Fort Belvoir, Virginia, era 
miezul nopţii. 

După ce computerul îi scană actele de identitate, porni pe 
aleea care ducea la sediul generalului Richardson, o clădire 
masivă, în stil victorian, înconjurată de pajişti îngrijite. Aşa cum 
se aşteptase, Price văzu luminile arzând la etajul al treilea. 

Directorul adjunct al Agenţiei Naţionale de Securitate îl găsi pe 
Richardson în biroul lui, între rafturile pline de cărţi legate în 
piele, decoraţii şi diplome de merit din partea armatei, înrămate 
şi atârnate pe pereţi. Generalul se ridică în picioare în spatele 
biroului şi făcu un gest către tava cu cafea. 

— Imi pare rău că te-am sculat din pat la ora asta, Tony, dar 
am dorit să vezi cu ochii tăi. 

Price, care rareori dormea mai mult de patru ore pe noapte, îşi 
turnă o cafea, apoi veni lângă el ca să poată vedea ecranul 
computerului. 

— Ultimul mesaj de la Teleghina, spuse Richardson, arătându-i 
textul descifrat. 

Price citi primele câteva propoziţii, apoi îl privi. 

— Aşadar, la Bioaparat totul a mers conform planului. Atunci 
care e problema? 

— Citeşte şi restul. 

Price miji ochii. 

— Jon Smith? Ce naiba face ăsta la Moscova? 

— După cum susţine Teleghina, îşi bagă nasul în treburile 
noastre. Se pare că aproape l-a convins pe Kirov... 

— Dar Beria şi Treloar au scăpat cu bine... nu-i aşa? 

Richardson îşi frecă ochii obosiţi. 

— Tocmai acesta este motivul pentru care te-am chemat: nu 
ştiu. Teleghina ar fi trebuit să raporteze, dar n-a făcut-o. Uite, 
citeşte asta. 

Richardson apăsă pe câteva taste şi aduse pe ecran ultimele 
ştiri de la CNN. 

— A fost o problemă la gara din Moscova, spuse el. Un schimb 
de focuri. Ruşii au intervenit foarte rapid, aşa că nu avem prea 

multe detalii. Ar trebui să ne întrebăm ce s-a întâmplat cu 
Teleghina? 

— Dacă n-ai primit veşti de la ea, înseamnă că e moartă, 
spuse sec Price. 

— Sau prizonieră. Dacă Kirov a reuşit să... 

— Nici vorbă! Teleghina era profesionistă. Nu s-ar fi lăsat 
niciodată prinsă. Arătă spre ecran. Aici spune că au fost cel puţin 
cinci morţi - toţi din cadrul personalului de securitate. Ştiu că 
Beria e foarte bun, dar ca să omoare atâţia oameni ar fi avut 
nevoie de ajutor. Eu cred că Teleghina a intervenit. 

După o clipă de tăcere, Richardson spuse: 

— Chiar dacă Beria a scăpat cu viaţă, tot mai avem o 
problemă. Kirov şi Smith o să-i purice Teleghinei dosarul - 
mişcări, contacte, lucrări. S-ar putea să fi lăsat urme. 

Price începu să se plimbe pe valorosul covor oriental al lui 
Richardson. j 

— Mă duc la Fort Meade. Impuşcături într-o gară din Moscova? 
La naiba, ăsta e un act de terorism şi ține de Agenţia Naţională 
de Securitate. Nimeni n-o să se mire dacă am să-i pun pe oameni 
să lucreze la chestia asta. 

— Dar ce facem cu Smith? întrebă Richardson. 

— Face parte din armată, aşa că pune-te tu pe treabă. Trebuie 
să lucreze pentru cineva. In ceea ce mă priveşte, consider că a 
făcut prea multe legături. Mai întâi cu Juri Danko, apoi în Rusia... 

— Randi Russell este omul CIA sub acoperire la Moscova. 

— Nu cred că Smith a făcut cinci mii de kilometri pentru un 
fund de muiere. Trebuie să aflăm cine îi dă ordinele de marş şi 
după aceea să-i retezăm picioarele! 


Primul lucru pe care îl observă Randi Russell când dezactivă 
alarma şi deschise uşa de la Bay Digital fu acela că nu era 
singură. Deşi sistemul de securitate nu indica faptul că avusese 
loc vreo intruziune, femeia simţi mirosul slab de tutun. 

— Morcoveaţă, tu eşti? întrebă ea cu voce tare. 

— Sunt aici, Randi. 

Randi venise mai devreme, sperând să poată profita de linişte 
ca să se ocupe de câteva rapoarte cu care rămăsese în urmă. 

— Aici, unde? 

— In sala fişierelor. 

— La naiba! 

Scrâşnind din dinţi, Randi se duse până în fundul biroului. Sala 

fişierelor era de fapt o încăpere foarte mare, securizată, în care 
se ţinea echipamentul computerizat. 

Teoretic, era singura persoană care cunoştea combinaţia. 

Randi intră în încăperea cu temperatură constantă în care îl 
găsi pe intrus foarte ocupat să scoată de pe Internet cel mai 
recent joc video din fişierele confidenţiale ale unei companii 
electronice japoneze. 

— Morcoveaţă, ţi-am mai spus, încercă ea să pară severă. 

Saşa Rubliov - poreclit Morcoveaţă din cauza părului roşcat şi 
sârmos - se întoarse spre ea radiind de fericire, înalt şi zvelt, cu 
ochi de un verde strălucitor care le năucea pe fete, flăcăul de 
şaptesprezece ani era fără nici un dubiu un adevărat geniu în 
materie de computere. 

— Saşa, într-o bună zi ai să dai drumul la vreo alarmă şi o să 
mă suni din arestul poliţiei. 

Saşa se prefăcu ofensat. 

— Randi, cum poţi să spui aşa ceva. Sistemul tău de securitate 
este foarte bun, dar... 

Dar e floare la ureche pentru unul ca tine. 

Randi îl descoperise pe Saşa Rubliov la un seminar pe tema 
calculatoarelor organizat de Bay Digital la Universitatea din 
Moscova. Adolescentul isteţ îi reţinuse atenţia nu numai pentru 
că era cel mai tânăr din încăpere, ci şi pentru că, lucrând liniştit 
la un laptop spărsese cu dezinvoltură codul Băncii Centrale a 
Rusiei pentru a verifica nivelul rezervelor de aur. 

Randi îşi dăduse seama imediat că Saşa era un mic geniu în 
materie şi îl invitase la un cheeseburger şi o coca-cola. Aflase cu 
uimire că este fiul unui mecanic de metrou şi că avea un IQ care 
depăşea cu mult nivelurile obişnuite, însă, din cauza sistemului 
de învăţământ rigid şi demodat, rămăsese tot la nivelul liceului. 
In cele din urmă reuşise să obţină acordul familiei ca acesta să 
lucreze la Bay Digital câteva ore pe săptămână, în week-end. Pe 
măsură ce legătura dintre mentor şi învățăcel se consolidase, 
Randi îi dăduse acces la unele dintre cele mai avansate 
echipamente din birou, în schimbul promisiunii solemne din 
partea lui de a nu abuza de ele. Dar, ca un copil ce era, Saşa 
insista să-i aducă fel de fel de cadouri - informaţii - despre a 
căror sursă Randi nici nu voia să ştie. 

— OK, spuse ea. Ce era aşa de important că nu putea să 
aştepte să ajung eu aici? 

— Impuşcăturile de la gară. 

— Am auzit şi eu ştirile în timp ce veneam încoace. Şi ce-i cu 
asta? 

Degetele agile ale lui Saşa alergau pe claviatură. 

— Au spus că este opera rebelilor ceceni. 

— Şi? 

— Atunci de ce au închis aeroportul din Moscova? 

Randi se uită la ecran peste umărul lui Saşa. Acesta 
pătrunsese în serverul principal al Serviciului Federal de 
Securitate şi citea ultimele dispoziţii referitoare la închiderea 
aeroportului Şeremetievo. 

— Cecenii se pregătesc să atace aeroportul? întrebă el sceptic. 
Eu nu cred. Se întâmplă ceva serios, Randi. lar Securitatea nu 
vrea să afle nimeni de chestia asta. 

Randi rămase o clipă pe gânduri. 

— Inchide calea de acces, spuse ea calmă. 

— De ce? Folosesc cinci canale, chiar dacă îşi dau seama de 
intruziune, au să creadă că e cineva din Bombay. 

— Saşa... 

Tonul lui Randi îl făcu pe Saşa să închidă laptopul. 

— Randi, pari îngrijorată. N-ai de ce să fii. Căile de acces 
sunt... 

— Nu-i vorba despre asta, Saşa. Mă întreb: de ce au închis 
aeroportul? 


Închiderea unui aeroport mare este un adevărat coşmar. Când 
Smith şi Kirov ajunseră, sute de călători uimiţi se agitau de colo- 
colo, asediau ghişeele şi cereau angajaţilor de la liniile aeriene 
explicaţii pe care nimeni nu putea să le dea. Miliţieni înarmaţi 
erau postați la fiecare intrare şi ieşire, transformându-i pe 
pasageri în prizonieri virtuali. Patrule formate din câte trei 
poliţişti cercetau magazinele, toaletele, camerele de bagaje, 
zonele de marfă, încăperile personalului şi vestiarele. Circulau fel 
de fel de zvonuri şi nervozitatea creştea tot mai mult. 

— Cineva din camera de monitorizare afirmă că l-a văzut pe 
Beria pe una din înregistrări, îi spuse Kirov lui Smith în timp ce 
străbăteau coridorul plin de oameni. 

— Sper să fie aşa, răspunse Smith. Cei doi se îndreptară spre 
postul de comandă a securităţii aeroportului şi dădură buzna în 
încăperea care semăna cu un studio mare de televiziune. In faţa 
unei console de şapte metri şedeau şase tehnicieni care 
monitorizau cele nouăzeci de camere de luat vederi plasate 

strategic în întregul complex. Camerele aveau dispozitive de 
cronometrare şi erau operate prin telecomandă. Atingând câteva 
clape de pe claviatură, tehnicienii puteau să le orienteze în aşa 
fel încât să acopere o anumită zonă. 

Deasupra consolei se aflau ecrane fixate în perete care 
ofereau directorului de securitate o imagine de ansamblu, în 
timp real, privită de sus. Ascunsă undeva într-o zonă cu 
temperatură constantă se găsea aparatura video care înregistra 
cu conştiinciozitate tot ceea ce prindeau camerele. 

— Ce aveţi aici? întrebă Kirov. 

Directorul de securitate arătă spre unul din monitoare. 
Imaginea în alb-negru înfăţişă doi bărbaţi care şedeau la o masă 
într-un băruleţ. 

— Imaginea e cam proastă, admise el. Dar se pare că este 
vorba de omul dumneavoastră. 

Kirov se apropie ca să vadă mai bine. 

— Da, el este. Apoi se întoarse către Smith: Ce părere ai? L-ai 
văzut mai de aproape. 

Smith studie şi el imaginea. 

— El este. Crezi că stă de vorbă cu omul de lângă el? 

Kirov se întoarse spre director: 

— Poţi să măreşti imaginea? 

Directorul dădu negativ din cap. 

— Am făcut tot ce s-a putut cu echipamentul pe care îl avem. 

— Există şi alte imagini cu cei doi împreună? întrebă Smith. 

— Aceasta este singura. Camerele sunt programate. Au prins 
numai această imagine, înainte să se mute spre alt sector. 

Smith îl luă pe Kirov deoparte. 

— Generale, principala noastră ţintă este Beria, dar trebuie să 
aflăm cine este celălalt individ. Ce-ar fi ca serviciul vostru să 
scaneze banda? 

Kirov arătă către feţele şterse de pe ecran. 

— Uite cum cade lumina. Şi mai e şi stâlpul ăsta aici - nu 
putem face nimic ca să îmbunătăţim fotografia. Nu avem softul 
necesar. 

Smith încercă altă pistă: 

— Il cunoşti pe Beria mai bine ca oricine. Obişnuieşte să 
lucreze cu parteneri? 

— Niciodată. Beria operează de unul singur. Tocmai acesta 
este unul dintre motivele pentru care n-a putut fi prins niciodată: 
nu lasă pe nimeni în urmă care să ne conducă la el. Cred că îl 

foloseşte pe celălalt ca acoperire. 

Totuşi ceva din imaginea aceea nu-i dădea pace lui Smith. 

— Generale, eu cred că aş putea să îmbunătăţesc banda, 
spuse el. 

— La ambasada voastră? întrebă Kirov. 

Smith ridică din umeri. 

— Ce părere ai? 

— Foarte bine, spuse Kirov. 

— Teleghina avea vreun laptop sau un telefon celular? 

— Şi una şi alta. 

— Pot să le verific şi pe acestea. 

Kirov încuviinţă cu un semn din cap. 

— Am să pun un ofiţer să te escorteze la mine acasă. 
Amândouă se află în bucătărie. 

— Şi acum o ultimă întrebare, spuse Smith. Dacă Beria nu este 
în terminal? 

Kirov făcu ochii mari când îşi dădu seama de implicaţiile unei 
asemenea variante. 

— Am nevoie de denumirea zborurilor şi destinațiile ultimelor 
trei avioane care au decolat înainte de închiderea aeroportului, îi 
spuse el directorului. 

Smith se uită la ora imprimată pe banda video, apoi la ecranul 
pe care directorul de securitate afişa programul decolărilor. 

— Swissair 101, Air France 612 şi American 1710. Beria poate 
fi în oricare din aceste avioane. 

— Dă-mi înregistrările de la camerele care acoperă porţile de 
ieşire spre aceste curse, se răsti Kirov. Şi listele de pasageri. 

In timp ce directorul se repezea să îndeplinească ordinele, 
Kirov se întoarse către Smith. 

— S-ar putea ca Beria să se fi urcat în vreunul din avioane, Jon, 
dar e puţin probabil. Cred că a părăsit aeroportul, dar se află încă 
în oraş. 

Smith înţelese ce voia să spună Kirov. Erau trei avioane mari, 
cu peste o mie de pasageri în total, care se îndreptau spre 
Europa Occidentală. Era dispus Smith să creeze o serie de 
incidente internaţionale pe baza presupunerii că Beria s-ar afla la 
bordul unuia dintre avioane? 

— Dar dacă lucrurile ar sta invers? întrebă Smith. Dacă 
destinaţia lui nu ar fi Zurich, Paris sau Londra, ci Moscova, n-ai 
vrea să ştii? Sau te-ai mulţumi cu presupunerile? 

Kirov îl privi o clipă, dădu din cap şi puse mâna pe telefon. 


123 


Kirov era mai aproape de adevăr decât îşi închipuia. Beria 
ieşise din aeroport şi se afla încă în oraş. Dar nu pentru mult 
timp. Părăsise aeroportul aşa cum şi venise: cu autobuzul 
aeroportului, numai că de astă dată cobori la autogara centrală 
din Moscova. 

Beria intră în clădirea rece şi neprimitoare, se duse direct la 
ghişeu şi cumpără un bilet până la St. Petersburg. Mai avea de 
aşteptat douăzeci de minute. Se duse la toaleta care mirosea a 
urină şi a clor, îşi dădu cu puţină apă pe faţă şi ieşi din nou în 
autogară. Cumpără câteva pateuri unsuroase de la o femeie care 
stătea în spatele unei tarabe şi le înghiţi cu lăcomie, împreună cu 
un ceai fierbinte. lInviorat, se aşeză la rând, împreună cu 
pasagerii care aşteptau plecarea autobuzului. 

Beria studie chipurile pasagerilor din jurul lui. Majoritatea erau 
oameni în vârstă. Unii, după cum bănuia el, călătoreau cu toate 
bunurile agonisite pe lumea asta înghesuite în valize de carton 
sau boccele legate cu sfoară. Doborâţi de noile condiţii, invizibili 
pentru noua clasă de oameni cu bani, erau mai mult decât nişte 
anonimi. Nici un miliţian n-o să-şi bată capul să le cerceteze 
documentele; nici un fel de camere de luat vederi n-or să 
înregistreze momentul plecării lor. Şi, ceea ce era chiar şi mai 
bine, fiecare o să-şi vadă de treaba lui, nedorind să 
împărtăşească vecinului propriile necazuri. 

Beria se strecură spre spatele autobuzului, acolo unde se afla 
bancheta lungă care ocupa toată lăţimea vehiculului. Se ghemui 
într-un colţ şi ascultă scrâşnetul transmisiei când şoferul dădu 
înapoi. Puțin mai târziu huruitul motorului scăzu în intensitate, 
circulaţia de dincolo de geamuri se rări, iar Beria adormi. 


Smith şi Kirov avură nevoie de treizeci de minute ca să 
studieze benzile cu înregistrarea pasagerilor care se urcaseră la 
bordul celor trei avioane. 

— Sunt patru indivizi posibili, spuse Smith. Cam asta am 
constatat eu. 

Kirov încuviinţă. 

— Nu seamănă bine cu Beria, sunt de fapt nişte chipuri greu 
de definit. 

Smith se uită la ceasul de la postul de comandă al securităţii. 

— Primul avion, Swissair, va ajunge la Zurich peste două ore. 

— Hai să începem să dăm telefoane, spuse Kirov abătut. 

Încă din perioada de aur a terorismului, la începutul anilor '80, 
avioanele fuseseră nevoite să se lupte nu numai cu piraţii aerului 
care duceau fel de fel de explozive, ci şi cu cei înarmaţi cu arme 
chimice sau biologice. Kirov ceru imediat legătura cu omologii lui 
de la Securitatea Internă Elvețiană, cu Direcţia a Doua din Franţa 
şi cu MI 5 din Anglia. Când reprezentanţii celor trei agenţii fură 
gata, îi făcu semn lui Smith, care vorbea cu Nathaniel Klein pe o 
altă linie. II conectă pe Klein la convorbire, fără ca ceilalţi să ştie 
că americanul îi ascultă. 

— Domnilor, începu el, avem o problemă în curs de 
desfăşurare. 

Kirov nu insistă foarte mult asupra fondului chestiunii; le spuse 
celor care îl ascultau numai ceea ce trebuia să ştie pentru 
moment. Fiecare minut care trecea însemna mai puţin timp 
pentru pregătiri. 

— Spuneţi că este posibil, dar nicidecum sigur, ca acest Beria 
să se afle la bordul avionului nostru, zise francezul. Există vreo 
modalitate de a ne confirma acest lucru? 

— Aş dori din toată inima s-o putem face, răspunse Kirov. 
Dacă nu-l găsim pe Beria în următoarele două ore, trebuie să 
presupunem că s-a îmbarcat în unul din aceste avioane. 

— Dar dosarul lui? întrebă directorul de la MI 5. Mi s-a spus că 
în ceea ce ne priveşte avem foarte puţine date despre acest 
individ periculos. 

— Tot ce avem vă va fi trimis pe un canal securizat de e-mail, 
spuse Kirov. 

— Beria ştie că l-aţi urmărit la aeroport? întrebă elveţianul. 
Bănuieşte că ar putea fi arestat? Intreb, pentru că este absolut 
necesar să ştim la ce să ne aşteptăm: are Beria vreun motiv să 
dea drumul armei biologice la mijlocul drumului? 

— Beria este curier, nu terorist, spuse Kirov. Are tot interesul 
să livreze ceea ce a fost furat de la Bioaparat. Nu este nici 
ideolog, nici martir. 

Cei trei europeni de pe fir începură să discute între ei cum să 
acţioneze pentru a face faţă crizei iminente. Aveau puţine 
alternative şi acestea previzibile. 

— Întrucât primul avion aterizează pe teritoriul nostru, va 
trebui să începem de aici, spuse elveţianul. Vom trata cazul ca 
pe un posibil atac terorist şi vom lua măsurile de rigoare. Dacă 
Beria este în avion, va fi anihilat prin toate mijloacele disponibile. 
Vom pregăti personalul şi echipamentul necesar pentru a asigura 

fiolele de variolă. 

Făcu o pauză, apoi continuă: 

— Sau să facem faţă cât mai bine dacă se produce 
contaminarea. Pe de altă parte, dacă vom descoperi că Beria nu 
este la bord, vă vom informa imediat pe toţi. 

— Cât mai curând, mon vieux, spuse francezul. Air France 
soseşte la Paris la şaptezeci şi cinci de minute după ce 
aterizează avionul la Zurich. 

— Vă recomand să stabilim o linie deschisă pentru 
monitorizarea evenimentelor pe măsură ce se desfăşoară, spuse 
englezul. In felul acesta putem urmări procesul de eliminare - 
dacă va exista aşa ceva. 

— AŞ dori să vă amintesc ceva, Londra, spuse Kirov. Zborul se 
îndreaptă spre capitala dumneavoastră, dar este un avion 
american cu echipaj american. Am obligaţia să-l informez pe 
ambasador. 

— Numai să nu avem necazuri cu jurisdicţia, spuse omul de la 
Londra. 

— Sunt sigur că nu se va întâmpla nimic, spuse Kirov. Acum, 
dacă nu mai există alte comentarii sau sugestii, vă sugerez să 
încheiem convorbirea pentru ca să vă puteţi desfăşura forţele. 

Nu erau obiecţii. Cei trei interlocutori închiseră telefoanele 
unul după altul. Klein rămase singur pe linie. 

— Jon, vii acasă? întrebă el. 

— Imi permiteţi o sugestie, domnule? 

— Dă-i drumul. 

— Cred că ar fi mai bine pentru mine să rămân în arenă, 
domnule. Dacă generalul Kirov poate să-mi asigure un mijloc de 
transport, aş putea ajunge în spaţiul aerian european - înainte ca 
zborul Swissair să atingă solul. Aş putea monitoriza situaţia chiar 
pe parcursul zborului şi să-l îndrum pe pilot spre orice oraş pe 
care şi-l alege omul nostru ca destinaţie. 

— Ce părere aveţi, domnule general? întrebă Klein. 

— Imi place ideea să-l avem pe propriul nostru expert în arme 
chimice la faţa locului, răspunse rusul. Am să aranjez imediat 
chestiunea transportului. 

— Asta v-aş sugera şi eu. Noroc, Jon. Şi să ne ţii la curent. 


Douăzeci de minute mai târziu, Jon Smith intră escortat în 


apartamentul lui Kirov. Sub privirile vigilente ale gardianului, se 
duse în bucătărie, unde găsi laptopul şi mobilul care aparținuseră 

Teleghinei. 

Escorta îl duse apoi pe Smith până la ambasadă şi îl urmări cu 
privirea până când acesta dispăru pe poarta gheretei de pază. 
Apoi omul plecă şi nu mai apucă să vadă că Smith ieşise imediat 
din ambasadă şi pornise cu paşi repezi spre pasajul acoperit care 
se afla la mai puţin de un kilometru de ambasadă. Se simţi 
nespus de uşurat când o văzu pe Randi. 

— Oare de ce eram sigură că am să te văd astăzi? întrebă ea 
calmă. 

— Trebuie să stăm de vorbă, Randi. 

Sosirea lui Smith aduse zâmbete complice pe chipurile 
personalului, mai ales al unui tinerel cu părul de culoarea 
morcovului. Randi roşi. 

— Îşi închipuie că eşti iubitul meu, îi spuse ea lui Smith după 
ce intrară în biroul ei. 

— Oh... 

Randi izbucni în râs, dându-şi seama că îl luase prin 
surprindere. 

— Dar nu e chiar cel mai rău lucru pe care îl pot crede oamenii 
despre tine, Jon. 

— De fapt, trebuie să recunosc că mă simt măgulit. 

— Acum că am trecut peste capitolul ăsta, spune-mi cu ce pot 
să-ţi fiu de folos. 

Smith scoase celularul, banda video şi laptopul. 

— Aşa cum probabil că ai auzit, există o problemă la aeroport. 

— Ce problemă poate determina închiderea unui aeroport? 

— Randi, tot ce pot să-ţi spun este că vrem să găsim pe 
cineva. Te rog să mă crezi, este extrem de important să-l 
prindem. 

li explică apoi de ce are nevoie. 

— Trebuie îmbunătăţită imaginea. Ruşii nu au softul şi 
experienţa necesară ca să poată face treaba asta destul de 
repede. 

Randi arătă spre laptop şi celular. 

— Şi cu astea ce este? 

— Masacrul de la gară şi situaţia de la aeroportul Şeremetievo 
reprezintă rezultatul direct al comunicaţiilor dintre doi 
conspiratori, răspunse Smith. Nu mă aştept să obţinem prea mult 
de la celular, dar laptopul... poate au făcut vreun schimb de e- 
mail-uri. Nu ştiu. 

— Dacă aceşti conspiratori erau profesionişti - şi presupun că 


127 


da atunci cu siguranţă că au folosit un sistem de criptare şi 
protecţie. Ar putea să dureze ceva timp până reuşim să le 
spargem. 

— Aş aprecia foarte mult dacă ai vrea să te uiţi puţin la ele. 

— Asta ridică altă problemă. Sper că nu-ţi imaginezi că mă pot 
duce cu chestia asta la ambasadă. Sunt aici în calitate neoficială, 
sub acoperire. Nu am nici un contact cu rezidentul CIA de aici. 
Dacă am vreo problemă, trebuie să iau legătura cu sediul de la 
Langley şi să dau alarma. În momentul în care o fac, sediul va 
dori să ştie de ce am apăsat pe butonul de panică. 

Făcu o pauză. 

— Asta înseamnă că va trebui să-mi spui mult mai mult decât 
vrei sau... Poţi să-mi spui. 

Smith dădu din cap nefericit. 

— OK, înţeleg. Mă gândeam că poate... 

— N-am spus că nu există nici o alternativă. Randi îl puse 
rapid la curent cu problema lui Saşa Rubliov. 

— Nu ştiu ce să zic... făcu Smith. 

— Jon, ştiu la ce te gândeşti. Dar imaginează-ţi şi altceva: FBI- 
ul angajează hackeri adolescenţi ca să dea de urma teroriştilor 
cibernetici. Oricum eu o să privesc peste umărul lui Saşa. 

— Ai chiar atât de multă încredere în copilul ăsta? 

— Saşa face parte din Rusia cea nouă, Jon, o Rusie care 
priveşte spre lume, nu una care încearcă s-o ţină în frâu. Cât 
despre politică, pentru Saşa lucrul acesta este cel mai plicticos 
subiect din lume. Şi apoi, nu cred că ai subtilizat acest laptop. 
Presupun că ruşii au fost de acord să ţi-l încredinţeze. 

Smith încuviinţă din cap. 

— Aşa este. De acord. Eu trebuie să plec din Moscova cam 
într-o oră. Ai numărul meu. Sună-mă imediat ce geniul tău 
adolescent reuşeşte să obţină ceva. Smith îi zâmbi. Şi îţi 
mulţumesc, Randi. Foarte mult. 

— Sunt bucuroasă să te pot ajuta, Jon. Dar dacă e ceva ce ar 
trebui să ştiu... 

— Ai să auzi de la mine, nu de la CNN. Îţi promit. 

Elveţienii au una dintre cele mai bine organizate echipe de 
reacţie antiteroriste din lume. Admirabil pregătiţi, perfect 
echipați, bărbaţii cunoscuţi sub numele de Grupul pentru 
Operaţiuni Speciale se îndreptau spre aeroportul internaţional 
din Zurich la numai câteva minute după ce primiseră semnalul 
de plecare de la ministrul Apărării. 

Mai erau douăzeci de minute până la sosirea avionului şi 
grupul de comando se afla deja pe poziţie. Jumătate din 
componenţii lui purtau uniforma ofiţerilor elveţieni de frontieră, 
pentru a trece neobservaţi de pasagerii obişnuiţi cu trupe de 
securitate în uniforme distincte. Ceilalţi erau îmbrăcaţi ca 
mecanici, mânuitori de bagaje şi indivizi de la serviciul de 
catering - genul de oameni pe care te aştepţi să-i vezi în jurul 
aeroportului. Cei îmbrăcaţi în haine civile, înarmaţi până în dinţi 
cu pistoale mitralieră MP-5, grenade şi aruncătoare de fum, 
urmau să fie primul val al trupelor de asalt, dacă situaţia 
degenera într-o criză cu luare de ostatici. Patrulele în uniformă se 
aflau în cel de-al doilea perimetru, gata să intre în acţiune dacă 
Beria ar fi reuşit să se strecoare prin cordonul invizibil instalat în 
jurul avionului. 

Exista şi un al treilea grup, format din trăgători de elită ai 
armatei elveţiene, care ocupaseră poziţii pe acoperişurile 
terminalului internaţional şi pe hangarele din jur, de unde aveau 
o vedere perfectă spre avionul care se îndrepta spre ultima 
poartă. Acolo se va încerca cuplarea avionului la burduful de 
sosire. Incercarea urma să eşueze, iar comandantul navei să 
anunţe pasagerii că se va ataşa o scară pentru coborâre. 

In momentul în care pasagerii vor începe să coboare pe scară, 
trăgătorii de elită vor încerca să-l descopere pe Beria. Dacă 
manevra reuşea, cel puţin trei arme vor fi îndreptate în 
permanenţă către ţintă. In conformitate cu planul, comandourile 
în haine civile urmau să-l imobilizeze pe Beria şi să-l 
neutralizeze. Dacă se ivea vreo problemă din cine ştie ce motiv, 
trăgătorii de elită aveau permisiunea să execute foc asupra 
țintei. 

lmbrăcat într-o uniformă albă ca toţi cei care asigurau 

aducerea hranei pentru pasageri la bordul avionului, 
comandantul echipei menținea legătura prin radio cu turnul de 
control. El primi ultima informație: zborul 101 se apropia. 
Ordinele fură transmise rapid şi oamenii luară poziţia de tragere. 


Autobuzul intră în gara St. Petersburg exact în momentul în 
care avionul Swissair 101 atinse solul la Zurich. Mergând în urma 
mulţimii, Ivan Beria se apropie de terminal şi se îndreptă spre 
zona cu casete pentru bagajele de mână. Scoase din buzunar o 
cheie şi deschise una din casete scoțând apoi din ea o valiză 
ieftină. 

Toaleta arăta îngrozitor, dar cu ajutorul unui bacşiş oferit 
femeii de serviciu Beria obţinu o cabină mai curată, îşi dădu jos 
paltonul, sacoul şi pantalonii şi scoase din valiză o canadiană 
bleumarin, pantaloni gri şi o pereche de pantofi sport. In aceeaşi 
valiză mai era şi un palton, mai multe pungi de plastic pline cu 
suveniruri de la Muzeul Ermitaj şi un portofel conţinând un bilet 
de avion, un paşaport, cărţi de credit şi valută americană. Beria 
deschise paşaportul şi se uită la fotografia în care purta exact 
hainele pe care şi le pusese acum pe el. Işi spuse că arăta 
aidoma lui John Strelnikov, cetăţean american naturalizat, care 
lucra ca inginer constructor la o companie de construcţii din 
Baltimore. 

Beria înghesui în valiză hainele pe care le dezbrăcase şi ieşi 
din toaletă. Ajuns în gară, se opri la un chioşc cu gustări, puse 
valiza jos, îşi cumpără o coca-cola şi plecă. Dată fiind fauna care 
mişuna pe acolo, era de aşteptat ca valiza să dispară înainte ca 
el să iasă pe uşă. 

Ajuns afară se urcă într-un taxi şi îi oferi şoferului zece dolari 
peste preţul negociat dacă îl ducea la aeroport în treizeci de 
minute. Şoferul reuşi să ajungă chiar cu două minute mai 
devreme. 

Beria era sigur că fotografia şi semnalmentele lui fuseseră 
transmise tuturor punctelor principale de ieşire din ţară. Acest 
lucru nu-l nelinişti. Nu avea intenţia să intre în legătură cu 
autorităţile. 

Traversând terminalul de curând renovat, ajunse în zona 
rezervată turiştilor şi se strecură într-un grup de vreo şaizeci de 
persoane care aşteptau în faţa ghişeului de la Finnair. 

— Unde vă este ecusonul? Trebuie să aveţi ecuson. 

Beria îi zâmbi şăgalnic tinerei pe al cărei ecuson scria: 

OMNITOURS: TEZAURUL ŢARILOR. 

li întinse paşaportul şi biletul şi murmură: 

— L-am pierdut. 

Femeia oftă, îi luă actele şi îl duse spre un ghişeu de unde luă 
un ecuson de hârtie. 

— John Strei... 

— Strelnikov. 

— Foarte bine. O să scriem numai „John”, bine? 

Femeia luă un marker şi scrise numele pe ecuson, scoase folia 
de pe spatele acestuia şi îl lipi pe reverul lui Beria. 

— Să nu-l mai pierdeţi! îl dojeni ea. Altfel o să aveţi probleme 
la vamă. Vreţi să cumpăraţi ceva de la magazinul duty-free? 

Beria spuse că ar fi o idee bună. 

— O să primiţi paşaportul şi biletul după ce treceţi de serviciul 
de imigrare, spuse femeia şi plecă să rezolve altă problemă care 
se ivise între timp în grup. 

Pe asta se bazase şi Beria. Este mult mai bine să laşi un ghid 
american frânt de oboseală să se ocupe de vizele de ieşire şi de 
biletele de avion. După ce cumpără o sticlă de colonie pe care o 
puse în aceeaşi pungă cu suvenirurile de la Ermitaj, Beria se 
aşeză la coada formată în faţa biroului de verificare a 
paşapoartelor. Se uita la ofiţerii plictisiţi din cele două gherete de 
sticlă care ştampilau de zor paşapoartele primite de la ghid. 
Auzindu-şi numele, făcu un pas înainte, îşi recuperă paşaportul şi 
se duse spre punctul vamal din holul de plecare. Ajuns acolo se 
aşeză alături de un cuplu de vârstă mijlocie despre care 
descoperi că era din San Francisco. Intrucât el spuse că nu 
vorbeşte foarte bine englezeşte, cei doi se simţiră datori să 
susţină conversaţia. Beria află astfel că zborul companiei Finnair 
până la aeroportul Dulles din Washington va dura zece ore şi că 
masa va fi acceptabilă. 

Avionul || C-22 intră în spaţiul aerian german când lui Smith, 
aflat la bord, i se transmise că Beria nu se afla în cursa Swissair 
101. 

— Sigur? 

— Absolut, răspunse Klein la telefonul conectat prin satelit. Au 
studiat fiecare pasager în parte. 

— Cursa de Paris aterizează peste nouăzeci de minute. 
Oamenii sunt gata? 

— Cei cu care vorbesc eu aşa susţin. Mi-au spus că guvernul 
este înnebunit. Dacă se întâmplă ceva şi apoi se află că au 

permis avionului să aterizeze... cred că-ţi imaginezi ce se poate 
întâmpla... 

— Crezi că ar putea să se afle ceva de la guvern? 

— Tot ce se poate. Francezii au alegeri peste două săptămâni. 
Opoziția încearcă să folosească orice fel de muniţie pe care 
poate pune mâna. 

Smith se întoarse la o idee care îi venise încă la Moscova, dar 
pe care nu şi-o exprimase. 

— Domnule, ce-ar fi să le dăm o mână de ajutor francezilor? 

— Cum? 

— Airbus-urile lor nu sunt echipate cu sistemul SecFax. 
American 1710 poate primi transmisiuni sigure prin facsimilul 
satelitului. Aţi putea vorbi direct cu comandantul, să-l puneţi la 
curent şi să-i trimiteţi apoi prin fax fotografia lui Beria. 

Smith aşteptă. La capătul celălalt se lăsase tăcere. Ceea ce 
propunea el era cel puţin periculos. Dacă propunerea lui era pusă 
în aplicare şi se întâmpla ceva rău cu avionul american, 
consecinţele ar fi fost de-a dreptul dezastruoase. 

— Lasă-mă să verific ceva, spuse Klein în cele din urmă. Te 
mai sun eu. 

Câteva minute mai târziu, Klein reveni. 

— Am vorbit cu directorul american al securităţii de la Dallas - 
Fort Worth. Spune că 1710 are un poliţist la bord. 

— Şi mai bine. Pilotul trebuie să dispună de o modalitate de a 
comunica cu el. 

— Cu ea, Jon. 

— Scuză-mă. Aşadar, pilotul poate să comunice cu ea. După 
aceea ea se poate ocupa de cei din avion. 

— Trebuie să admitem şi posibilitatea ca Beria să călătorească 
incognito. 

— Kirov n-a pomenit nici o clipă că Beria ar fi un maestru în 
arta deghizării. Poate şi pentru că n-a operat niciodată în afara 
unui perimetru foarte familiar. Orice agent cu ochiul format 
poate să vadă prin stratul de machiaj. 

— Propui să-l informăm pe Kirov... Sau pe altcineva? 

— Este avionul nostru, domnule. Dacă agentul îl descoperă, 
putem să le dăm liber francezilor şi să-i avertizăm pe englezi că 
vine spre ei. Un avertisment dat din timp poate fi extrem de 
preţios. 

Urmă un alt moment de tăcere. 

— Foarte bine, Jon. Mă voi ocupa de treburile astea. O să te 

sun din nou. 


Simţind în nări o boare de parfum exotic, Adam Treloar se 
mişcă în fotoliul lui spaţios de la clasa întâi. Auzi foşnetul făcut 
de mătasea care se freacă de piele, apoi văzu nişte fese frumos 
modelate care treceau prin orizontul lui vizual. Ca şi când şi-ar fi 
dat seama că este privită, femeia, o tânără zveltă, cu părul roşu, 
se întoarse. Treloar roşi în momentul în care aceasta îl fixă cu 
privirea. Se simţi şi mai jenat când femeia zâmbi şi ridică din 
sprâncene ca şi când ar fi vrut să spună băiat rău ce eşti! Apoi 
femeia dispăru în spatele peretelui despărțitor, în zona în care se 
pregăteau băuturile şi mâncarea. 

Treloar oftă, dar nu pentru că ar fi râvnit la fată. Femeile, 
indiferent de vârstă, nu-l interesau din punct de vedere sexual. 
Aprecia însă frumuseţea sub toate formele. Un anunţ al pilotului 
îl smulse din reverie. 

— Doamnelor şi domnilor, dorim să vă informăm că vremea la 
Londra este închisă, burniţează şi sunt cincisprezece grade. 
Orarul de zbor a fost respectat, vom ajunge la Londra într-o oră 
şi cinci minute. 

Ce plictiseală, îşi spuse Treloar. 

Se gândea la inutilitatea acestor anunţuri, când femeia 
reapăru. Acum mergea mai încet, păşind cu grijă. Din nou Treloar 
se simţi scrutat de privirea ei rece; şi din nou roşi. 


Femeia se numea Ellen Diforio, avea douăzeci şi opt de ani, 
era expertă în arte marţiale şi trăgător de elită. Lucra de cinci ani 
în serviciul de protecţie al navelor aeriene în zbor, fiind a doua 
persoană din divizia ei de poliţişti specializaţi în protecţia 
avioanelor. 

Asta e, ultimul meu zbor şi tocmai acum trebuia să se 
întâmple. 

Cu cincisprezece minute mai devreme, Ellen Diforio se gândea 
la întâlnirea pe care o avusese seara trecută cu prietenul ei de la 
Washington. Visurile ei fuseseră întrerupte de anunţul aparent 
inofensiv că la magazinul duty-free de la bordul avionului exista 
o ofertă specială de parfum. Lean Patou 1000. Cuvintele parolei 
secrete o aduseră brusc pe Ellen în realitate. Numărase zece 
secunde în gând. Îşi luase poşeta şi se ridicase de pe locul ei de 
la clasa turist, îndreptându-se spre toalete. Mersese apoi mai 
departe la clasa întâi, ocolise blocul de serviciu şi intrase pe 

neobservate în cabină. 

Ellen Diforio citi mesajul directorului de securitate şi midie cu 
atenţie fotografia transmisă prin fax. Ordinul era clar: să 
stabilească dacă acel individ se află sau nu la bord. Dacă îl 
descoperea, nu trebuia să ia în nici un fel legătura cu el şi nici să- 
| deranjeze. Sarcina ei era să se întoarcă imediat la cabină şi să 
raporteze. 

Şi dacă are o armă? îl întrebă Ellen pe pilot. Nu se spune nimic 
despre vreo armă sau despre vreo bombă. Şi nu e vorba nici de 
armă biologică. Cine e individul? 

Pilotul ridică din umeri. 

— Tot ce ştiu este că englezii i-au pus pe foc pe cei de la SAS. 
E ceva foarte grav. Dacă se află la bord, o să-l prindă când 
ajungem la sol. 

Pilotul se uită fix la poşeta ei şi spuse: 

— Te rog să-mi faci o favoare - nici un fel de eroisme la bord. 

În timp ce străbătea compartimentul de clasa întâi, Ellen 
observă stânjeneala omului cu ochii în formă de ou. 

Clovnul ăsta nu poate fi. 

Era conştientă de efectul pe care îl exercita asupra bărbaţilor 
şi era decisă să-l folosească în favoarea ei. Indiferent că aveau 
şaptesprezece sau şaptezeci de ani, toţi o remarcau: care mai de 
care mai subtil. Dacă dorea, îi putea face să se uite direct la ea. 
Un mic zâmbet, un clipit din ochi erau suficiente. 

Compartimentul de clasa întâi era aproape gol. Nici nu se 
aşteptase să dea peste omul ei aici. Indivizi de tipul lui Beria se 
ascundeau de regulă în mulţime. Ellen trase perdeaua şi păşi în 
cabina mare de la clasa turist. Aceasta avea trei rânduri de 
scaune grupate câte trei şi separate prin două căi de acces. 
Prefăcându-se că se uită la suportul cu reviste, Ellen scrută 
primele şase rânduri din partea stângă: pensionari, elevi şi 
studenţi în vacanţă, familii tinere. Porni spre coada avionului. 

Câteva minute mai târziu, Ellen Diforio se afla la toaletele de 
la capătul părţii centrale. Se uitase foarte bine la toţi pasagerii, 
inclusiv la cei doi care ieşiseră de la toaletă. Toate locurile erau 
ocupate, dar nici unul dintre ocupanţi nu semăna cu omul ei. 

Acum urma partea mai complicată. 

Ellen se întoarse pe acelaşi drum pe care venise, intră în 
compartimentul de clasa întâi, ocoli peretele despărțitor din 
mijloc şi se întoarse la clasa turist. Se întinse prefăcându-se că 
vrea să scape de o crampă musculară. Câteva capete se 

întoarseră spre ea cu simpatie - şi apreciere în priviri - în 
momentul în care sânii se evidenţiară prin corsajul tunicii. 
Femeia încurajă privirile admirative cu un zâmbet şi porni de-a 
lungul coridorului din dreapta, mutându-şi ochii de la un individ 
la altul, fără a zăbovi prea mult asupra nici unuia dintre ei. Toate 
locurile erau ocupate. Bărbaţii citeau, dormeau sau lucrau la 
dosarele lor. Era bucuroasă că filmul se terminase şi obloanele 
hublourilor erau ridicate lăsând lumina soarelui să intre. 

Ellen Diforio ajunse din nou în partea din spate a avionului. 
Trecu pe lângă toalete, apoi străbătu coridorul din stânga dintre 
şirurile de scaune, verificând încă o dată ca să fie sigură că nu 
scăpase din vedere nici un scaun. Apoi se întoarse în cabina de 
zbor. 

— Omul nu este în avion, îi raportă ea pilotului. 

— Eşti sigură? 

— La clasa întâi şi business e curat. Nici un individ nu 
seamănă cu cel din fotografie. La clasa turist sunt două sute 
treizeci şi opt de oameni. O sută şaptesprezece sunt femei şi te 
rog să mă crezi, chiar sunt femei. Douăzeci şi doi sunt copii sub 
vârsta de cincisprezece ani; douăzeci şi trei sunt tineri de vreo 
douăzeci de ani. Din cei şaizeci şi trei de bărbaţi posibili, 
douăzeci şi opt sunt peste şaizeci şi cinci de ani şi chiar aşa şi 
arată. Alţi şaisprezece sunt peste cincizeci. Ceea ce înseamnă că 
ne rămân doar nouăsprezece candidaţi, dar nici unul nu se 
potriveşte cu fotografia. 

Pilotul dădu din cap către copilot. 

— Danny o să facă legătura cu Dallas. Spune-le ce ai găsit. 
Sau, mai bine zis, ce n-ai găsit. Asta înseamnă că pot să respir 
uşurat. 


Dispozitivul de comunicaţii de pe C-22 îi permitea lui Smith să 
tragă cu urechea la canalul pe care discutau operatorii francezi 
de la securitate. Ascultă cum agenţii de la Deuxieme Bureau 
raportează începutul debarcării zborului Air France 612. Trei 
sferturi din pasageri ieşiseră deja din avion şi Beria tot nu se 
vedea. Smith îşi îndreptă atenţia spre avionul american, care mai 
avea doar douăzeci de minute până să ajungă la sol, când 
telefonul prin satelit începu să piuie. 

— Aici Klein. Jon, am primit un raport de la Dallas. Poliţista de 
pe 1710 raportează că la bordul avionului nu este nici un individ 
cu semnalmentele lui Beria. 

— Imposibil! Francezii tocmai au terminat debarcarea. Nu e 
nimeni nici aici. Trebuie să fie în avionul american. 

— Poliţista susţine că nu. Este aproape convinsă că Beria nu 
se află acolo. 

— Aproape nu este suficient. 

— Ştiu. Am transmis constatările ei britanicilor. Ne-au 
mulţumit, dar nu le foloseşte cine ştie ce. SAS sunt pe poziţie şi 
vor rămâne acolo. 

— Domnule, va trebui să ne gândim la posibilitatea ca Beria să 
fi luat alt avion sau că foloseşte altă cale pentru a ajunge în 
State. 

— Crezi că este atât de nebun încât să încerce aşa ceva? Ştie 
cu certitudine că am luat toate măsurile ca să punem mâna pe 
el. 

— Beria a început o treabă, domnule. A ucis mai mulţi oameni 
pe parcursul executării ei. Da, sunt convins că vrea să ajungă la 
noi. Făcu o pauză, apoi continuă: Moscova este principala poartă 
aeriană a zborurilor spre Occident, dar nu este singura. 

— Sankt Petersburg? 

— Are o mulţime de zboruri spre Scandinavia şi Europa de 
nord. Aeroflot, Scandinavian Airlines, Finnair, Royal Dutch - toate 
aceste companii au curse regulate. 

— Kirov o să facă infarct când o să-i spunem că s-ar putea ca 
Beria să fi ajuns deja la Sankt Petersburg. 

— S-ar putea să fie şi mai departe, domnule. Individul ăsta nu 
fuge, urmează un plan bine stabilit. De aceea este mereu cu un 
pas înaintea noastră. 

Smith auzi ceva pe canalul francez. Se scuză grăbit, ascultă 
câteva clipe apoi reveni la Klein. 

— Parisul confirmă că avionul lor e „curat”! 

— Care e pasul următor, Jon? 

Smith reflectă o clipă. 

— Londra, domnule. Acolo cobor eu. 

Scrâşnind din frânele supraîncinse şi învăluit în mirosul de 
cauciuc ars, American 1710 ateriză pe aeroportul Heathrow. Ca 
urmare a instrucţiunilor primite de la comandamentul Serviciului 
Special al Aviației, pilotul îi informă pe pasageri că din cauza unei 
probleme mecanice ivite la burduf, turnul de control dispusese 
rerutarea avionului către acea parte a aeroportului unde se 
puteau instala scări mobile. 

Asistentele de zbor trecură pe la clasa întâi şi clasa business 
dând asigurări pasagerilor că vor reuşi să prindă zborurile de 
legătură. 

— Dar continuarea zborului spre Dulles? întrebă Treloar. 

— Timpul cât vom rămâne la sol va fi cât se poate de scurt, 
răspunse stewardesa. j 

Treloar se rugă în gând să fie aşa. Incărcătura de azot din 
interiorul recipientului mai ajungea pentru douăsprezece ore. 
Escala la Heathrow dura, de regulă, nouăzeci de minute; timpul 
de zbor până la Dulles era şase ore şi cincisprezece minute. 
După ce trecea frontiera şi vama, mai avea trei ore pentru a 
depune fiolele cu mostre de variolă într-un refrigerator. Nu prea 
exista timp pentru întârzieri neprevăzute. 

leşind pe scară, Treloar constată că avionul era parcat în 
apropierea unui hangar uriaş. In timp ce cobora treptele, văzu 
cum cărucioarele cu bagaje sunt încărcate în două autobuze ale 
aeroportului care aşteptau cu motoarele pornite lângă uşile 
hangarului. La baza scărilor, o tânără funcţionară a serviciilor 
vamale îl invită în hangarul care fusese amenajat temporar 
pentru procedurile de tranzit. 

In timp ce Treloar şi tovarăşii lui de călătorie parcurgeau încet 
drumul spre hangar, nu aveau nici cea mai mică idee că ochi 
atenţi le scrutau chipurile prin nişte telescoape puternice. N-ar fi 
putut să ghicească nici că tinerii în uniforme ale serviciului de 
vamă şi de frontieră, ca şi mânuitorii de bagaje, şoferii de pe 
autobuze şi cei de la întreţinere erau agenţi ai Serviciilor 
Speciale înarmaţi până-n dinţi. 

Exact înainte ca Treloar să dispară prin uşa care dădea spre 
hangar, se auzi un fluierat ascuţit. Treloar se întoarse şi văzu un 

avion mic care ateriza grațios la o sută de metri de ei. Îşi imagină 
că acesta aparţinea vreunui industriaş putred de bogat sau unui 
şeic; nici prin gând nu i-ar fi trecut că în interiorul acestui II C-22 
era un om care în acel moment primea descrierea exactă a 
semnalmentelor lui de la un trăgător de elită care întâmplător îl 
avea pe Treloar în obiectiv. 


— Britanicii spun că 1710 este „curat”, domnule. 

Vocea lui Klein veni şuierând prin canalul de legătură 
securizat. 

— Am primit şi eu acelaşi raport. Ar fi trebuit să-l auzi pe Kirov 
când i-am dat vestea asta. La Moscova s-a dezlănţuit iadul pe 
pământ. 

Şezând în continuare în avionul lliuşin, Smith urmărea 
activitatea din jurul avionului American 767. 

— Şi ce se aude cu Sankt Petersburg? 

— Kirov întocmeşte o listă a tuturor zborurilor care au decolat 
până acum. Adună benzile de înregistrare de la punctele de 
îmbarcare şi îi pune pe oamenii de la sol să-i interogheze pe 
angajaţi. 

Smith îşi muşcă buzele. 

— Asta va dura mult, domnule. Cu fiecare oră care trece, Beria 
ajunge mai departe. 

— Ştiu. Dar nu putem porni vânătoarea dacă nu avem o ţintă. 
Klein făcu o pauză. Care e mişcarea următoare? 

— N-am ce să fac la Moscova. l-am rugat pe cei de la 
American să mă ia la bordul zborului 1710 şi au fost de acord. 
Urmează să plece în aproximativ şaptezeci şi cinci de minute. În 
felul acesta voi ajunge la Washington mai repede decât dacă aş 
aştepta un avion de transport militar. 

— Imi displace ideea de a nu avea o legătură telefonică 
securizată. 

— Echipajul de la bordul avionului va şti că sunt la bord, 
domnule. Dacă primiţi vreo veste de la Moscova, o puteţi 
transmite prin radio către avion. A 

— Date fiind împrejurările, n-am încotro. Intre timp încearcă să 
te odihneşti puţin. Treaba abia acum începe. 


Anthony Price se afla în biroul lui luxos de la etajul al şaselea 


al sediului Agenţiei Naţionale de Securitate de la Fort Meade, 
Maryland. In calitate de director adjunct, Price răspundea de 

operaţiunile zilnice ale agenţiei. În momentul acela îl preocupa 
menţinerea controlului asupra situaţiei de la Moscova. 
Deocamdată ruşii se agăţau de povestea cu rebelii ceceni, ceea 
ce îi convenea de minune lui Price deoarece îi oferea un motiv 
plauzibil pentru a se ocupa de incident. Cu cât ruşii vor alerga 
mai mult după fantoma terorismului, cu atât mai uşor le va fi lui 
Beria şi lui Treloar să se strecoare prin ochiurile reţelei. Auzind o 
bătaie în uşă, Price ridică privirile. 

— Intră. 

Analista principală a lui Price, o femeie tânără şi voinică cu un 
aer de bibliotecară conştiincioasă intră în încăpere. 

— Ultimele ştiri în legătură cu incidentul de la Moscova, 
domnule, spuse ea. Se pare că generalul Kirov este foarte 
îngrijorat de anumite benzi video ale serviciului de supraveghere 
de la aeroportul Şeremetievo din Moscova. 

Price simţi cum i se usucă gâtul, dar reuşi să-şi păstreze vocea 
nealterată. 

— Serios? Şi cine este pe banda video? 

— Nimeni nu ştie, dar din anumite motive ruşii au arborat 
steguleţul roşu. Se pare însă că imaginea video este foarte slabă. 

Mintea lui Price lucra febril. 

— Asta e tot? 

— Deocamdată, domnule. 

— Vreau să urmăreşti problema cu banda asta. Dacă mai ai 
veşti, te rog să mi le transmiţi imediat. 

— Da, domnule. 

După ce plecă analista, Price se întoarse la computer şi căută 
zborurile care veneau spre Dulles. Exista doar un singur motiv 
pentru care ruşii se interesau de benzile de supraveghere video: 
Beria fusese văzut cu cineva. Şi acest cineva nu putea fi altul 
decât Adam Treloar. 

American 1710 urma să sosească peste mai puţin de şase ore. 
Instalaţiile ruseşti pentru analiza imaginilor şi mărire nu erau 
dintre cele mai perfecţionate. Maşinile lor vor avea nevoie de ore 
întregi ca să descifreze ceva. Intre timp, American 1710 va fi la 
sol şi Adam Treloar va scăpa. 

Price se rezemă de spătarul scaunului tapiţat cu piele, îşi 
scoase ochelarii şi începu să bată cu un pix în masă. Situaţia de 
la Moscova degenerase aproape într-un fi asco. Faptul că Beria 
scăpase din masacrul de la gară reprezenta un miracol. La fel de 
uimitor era faptul că ajunsese la timp la Şeremetievo ca să-i 

înmâneze lui Adam Treloar mostrele de variolă. Din păcate 
camerele de supraveghere surprinseseră o legătură între cei doi 
oameni. Kirov ştia. Imediat ce va reconstitui chipul lui Treloar, îl 
va trimite în băncile de date de la frontieră şi de la vamă. Va afla 
exact când intrase Treloar în Rusia şi când plecase. Va alerta 
legăturile CIA şi FBI de la ambasadă. 

Și după aceea vom începe să-l fugărim pe Treloar, fie şi numai 
pentru motivul că fusese văzut cu Beria... Oare bănuieşte Kirov 
că Treloar este adevăratul curier? 

Price nu credea. Deocamdată, totul demonstra că ţinta era 
Beria. Dar ruşii erau tot mai aproape. Buletinele care veneau de 
la Agenţia Naţională de Securitate din Sankt Petersburg arătau o 
activitate tot mai intensă a serviciilor de contraspionaj de acolo. 

Price afişă pe ecran alt set de sosiri. lată-l, zborul Finnair, aflat 
la cinci ore de Dulles. Oare ruşii vor fi în stare să pună cap la cap 
informaţiile şi să confirme faptul că Beria luase avionul de la 
Sankt Petersburg? Dacă dădeau alarma, cât mai dura până când 
FBI îşi va arunca plasa deasupra aeroportului Dulles? 

Nu foarte mult. 

— Ăsta e tot timpul de care dispui, prietene, spuse Price către 
ecran. 

Puse mâna pe telefon şi formă numărul secret al lui 
Richardson. Planul indica prezenţa lui Beria în Statele Unite ca pe 
o condiţie obligatorie. Acum, când demascarea lui Treloar părea 
inevitabilă, erau necesare schimbări. 


Generalul-maior Kirov nu dormise de douăzeci şi patru de ore. 
Trădarea incalificabilă a Larei Teleghina şi dorinţa nestrămutată 
de a-l găsi pe Ivan Beria îl ţineau însă în picioare. 

Privind afară pe fereastra biroului său, Kirov recapitulă 
situaţia. In ciuda celor transmise lui Klein, căutarea lui Beria era 
concentrată tot la Moscova. Auzise ce îi spusese americanul şi se 
arătase foarte sceptic cu privire la teoria conform căreia ucigaşul 
ar fi fugit la Sankt Petersburg ca să iasă din Rusia. Kirov era 
convins că eşecul din gară dăduse peste cap planurile iniţiale ale 
lui Beria. Fără îndoială că existase în apropiere un om de 
legătură gata să preia mostrele. La fel de adevărat era şi faptul 
că împuşcăturile s-ar fi putut să-l sperie. Evident că trebuia să 
mai existe şi un alt punct de întâlnire pentru astfel de cazuri. 
Peste o mie de oameni scotoceau oraşul; pentru monstrul din 
Balcani era foarte periculos să se mişte în voie prin Moscova. 

Cunoscându-l bine pe Beria, Kirov era convins că acesta se 
ascunsese undeva, în oraş. Dacă aşa stăteau lucrurile, era doar o 
chestiune de timp pentru a fi găsit. 

In ciuda acestei convingeri, Kirov era prea versat ca să mizeze 
totul pe o singură carte. Ţinându-şi promisiunea faţă de Klein, 
telefonase la şeful securităţii de la Sankt Petersburg. Serviciile 
Federale de Securitate aveau deja descrierea lui Beria şi 
semnalmentele acestuia: telefonul de la Moscova îi făcu să 
acţioneze mai vioi. Kirov dăduse instrucţiuni comandantului de la 
Serviciile Federale să-şi concentreze resursele pe staţiile de 
autobuz şi gări - locuri prin care Beria putuse ajunge în oraş. În 
acelaşi timp, listele de pasageri de la securitatea aeroportului şi 
benzile video urmau să fie verificate cu mare grijă. Dacă exista 
fie şi cea mai mică posibilitate ca Beria să se afle încă la Sankt 
Petersburg, Kirov trebuia anunţat fără întârziere. 


La două ore după ce American 1710 decolase de la Londra, 
Adam Treloar puse tava pentru mâncare pe braţul fotoliului. Apoi 
se ridică, se duse la toaletă, unde se spălă pe mâini şi pe dinţi 
folosind setul oferit de companie. In drum spre scaunul lui se 
decise să-şi mai întindă picioarele. 

Trase perdeaua de la clasa întâi, intră şi merse de-a lungul 
scaunelor din partea stângă a compartimentului cufundat în 
întuneric. Unii pasageri se uitau la filme pe ecranele personale 
video, alţii citeau sau dormeau. 

Treloar străbătu tot culoarul până la coada avionului, trecu 
prin clasa turist, ajunse până la toaletă şi se întoarse de astă 
dată pe partea dreaptă. Ajuns înapoi la clasa întâi, se opri brusc 
când un calculator îi căzu la picioare. Se aplecă să-l ridice şi să-l 
dea pasagerului de pe scaunul dinspre culoar; din întâmplare 
privi spre cel care şedea la fereastră şi părea că doarme. 

— Vă simţiţi bine? îi şopti pasagerul cu calculatorul. 

Treloar încuviinţă din cap şi făcu repede doi paşi înainte, 
strecurându-se în spatele perdelei de la clasa întâi. 

Imposibil! Nu se poate să fie el! 

Incercă desperat să se liniştească. Omul care dormea pe 
scaunul de la fereastră era Jon Smith. 

— Doriţi ceva, domnule? 

Treloar o privi pe stewardesa care venise la el. 

— Nu... mulţumesc. 

Se grăbi să ajungă înapoi la locul lui, se înfundă în fotoliu şi se 

înveli cu pătura. Treloar îşi amintea că îl cunoscuse pe Smith la 
Houston. Făcuse greşeala să dezvăluie faptul că îl auzise pe 
Reed vorbind despre Veneţia şi Smith. Reed îi amintise că Smith 
nu era treaba lui. li dăduse asigurări lui Treloar că nu exista nici 
un motiv ca drumul doctorului să se mai încrucişeze vreodată cu 
cel al lui Treloar. 

Atunci ce caută aici? Mă urmăreşte? 

Întrebările îl chinuiau în timp ce privea servieta, înghesuită 
lângă fotoliu. Paralizat de spaimă, încerca să-şi stăpânească 
panica. 

Gândeşte logic! Dacă Smith ar fi ştiut de variolă, nu te-ar fi 
lăsat să te urci în avion la Londra! Bineînţeles că nu! Acum aş fi 
fost deja în cătuşe. Aşadar, nu ştie. Se află aici absolut 
întâmplător. Aşa stau lucrurile. 

Raționamentul acesta îl calmă o vreme, dar imediat ce reuşi 
să răspundă la această serie de întrebări, apăru alta: poate că 
Smith ştia că el transportă virusul, dar n-a avut destul timp ca 
să-l aresteze în condiţii de securitate la Londra. Poate că 
britanicii refuzaseră să coopereze. Poate că Smith îl lăsa să se 
întoarcă acasă pentru că avea nevoie de timp ca să poată 
controla situaţia de la Aeroportul Dulles. Il vor aresta imediat ce 
va cobori... 

Treloar îşi trase pătura până sub bărbie. La lumina zilei şi în 
condiţiile de siguranţă de la Houston planul lui Reed păruse 
foarte simplu. Evident, exista şi un element de periculozitate, dar 
acesta era minim, în comparaţie cu recompensa care îl aştepta. 
Işi aminti şi de plăcerile cu care se desfătase la Moscova. 

Treloar scutură din cap. Memorase tot ceea ce trebuia să facă 
după ce sosea la Dulles. Acum prezenţa inexplicabilă a lui Smith 
îi dădea peste cap planurile elaborate cu grijă. Avea nevoie de 
îndrumări, de explicaţii, de cuvinte de îmbărbătare. 

Scoase mâna de sub pătură şi apucă telefonul pentru 
pasageri. In acel moment al misiunii sale, comunicațiile erau 
strict interzise. Dar Smith era doar la câţiva paşi de el, aşa că nici 
o regulă nu mai putea fi aplicată. Treloar scoase cartea de credit 
şi o introduse în fanta telefonului mobil. Câteva secunde mai 
târziu tranzacţia fu aprobată şi avu legătura. 


încăperea de lângă biroul lui Randi fusese aranjată ca un mic 


centru de conferinţe, dotat cu cele mai noi tipuri de aparatură 
audio şi video, cu monitoare cu ecranul plat şi un dispozitiv 

profesionist pentru montaj video care putea rivaliza cu tot ceea 
ce se găsea în secţia de animaţie de la studiourile Disney. 
Aproape în fiecare după-amiază de vineri personalul se strângea 
aici, pentru a vedea cele mai recente filme, transmise prin 
amabilitatea companiei Amazon. 

Aşezată alături de Saşa Rubliov, Randi îl urmărea mânuind cu 
rapiditate dispozitivul de mărire şi îmbunătăţire a imaginii pentru 
a scoate în evidenţă secvenţa înceţoşată de pe bandă. Saşa lucra 
la computer de câteva ore. Din când în când se oprea să mai ia 
câte o înghiţitură de coca-cola; apoi, fortificat, se reîntorcea la 
treabă. 

In tot acest timp Randi nu fusese altceva decât un observator 
tăcut. Era fascinată de modul în care Saşa scotea pixel după 
pixel din ceea ce părea să fie doar o nebuloasă fără contur. Incet, 
încet imaginea unui bărbat începu să devină tot mai clară. 

Saşa mai apăsă o ultimă clapă de pe claviatură, apoi îşi roti 
capul ca să-şi dezmorţească gâtul înţepenit. 

— Asta e, Randi, spuse el. Nu pot mai mult. 

Randi îl strânse de umăr. 

— Te-ai descurcat admirabil. 

Privea imaginea unei feţe cărnoase cu obraji buhăiţi şi buze 
groase. Ochii erau trăsătura cea mai şocantă: mari şi în formă de 
ou, parcă voiau să iasă din orbite. 

— E un om urât. 

Randi tresări la auzul vocii lui Saşa: 

— Ce vrei să spui? 

— Arată ca un monstru. Are ceva răutăcios în el. Făcu o pauză: 
Gata...? j 

— Nu ştiu, răspunse Randi îmbrăţişându-l pe Saşa. iți 
mulțumesc. M-ai ajutat enorm. Am nevoie de câteva minute ca 
să termin aici şi după aceea mergem să mâncăm ceva, de 
acord? 

Saşa arătă spre laptop şi spre celularul de pe masă. 

— Şi cu astea ce facem? 

— Poate mai târziu, zâmbi Randi. 

Imediat ce rămase singură, Randi stabili o legătură securizată 
pe e-mail cu unul din funcționarii superiori ai Ambasadei 
americane care era de fapt rezidentul CIA. Când acesta o 
recunoscu, îi transmise rugămintea să-i dea urgent toate 
informațiile pe care le deținea despre bărbatul din fotografia pe 
care i-o va trimite. Randi imprimă imaginea şi o introduse în fax; 

se uită la ceas şi îşi spuse că va primi răspunsul cam în treizeci 
de minute. În timp ce îşi lua poşeta gândul îi zbura la Jon Smith şi 
se întrebă de ce era atât de important pentru el acest om „urât”. 


— Calm, Adam, fii calm. 

Adam Treloar stătea înghesuit într-un colţ al fotoliului de lângă 
geam. Era bucuros că avea puţină intimitate în cabina de clasa 
întâi şi că motoarele zumzăiau monoton. Cu toate acestea 
vorbea în şoaptă. 

— Ce să fac, Price? întrebă el. Smith este la bordul avionului. 
L-am văzut cu ochii mei! 

Anthony Price se răsuci cu scaunul, ajungând cu faţa spre 
ferestrele cu geamuri antiglonţ. Alese la întâmplare un punct de 
pe cer şi îşi fixă privirea pe el. Apoi îşi goli mintea de orice 
altceva în afara problemei pe care o avea de rezolvat. 

— Dar el nu te-a văzut, nu-i aşa? încercă să vorbească pe un 
ton cât mai liniştitor cu putinţă. Şi nici n-o să te vadă. Dacă ai 
grijă. 

— Ce naiba face aici? 

Price ar fi dat orice să ştie lucrul acesta. 

— Nu sunt foarte sigur, spuse el precaut. Imediat ce închid 
telefonul am să încerc să verific. Dar ţine minte: Pe noi nu ne 
priveşte Smith. Şi nu ai absolut nici un motiv să te interesezi de 
soarta lui. 

— Nu mai încerca să mă minţi, sâsâi Treloar. Crezi că nu ştiu 
ce rol a avut Smith în afacerea aia oribilă cu Hades? 

— Smith nu mai lucrează la Institutul de Cercetări al Armatei, 
răspunse Price. Şi mai e ceva ce ar trebui să ştii: logodnica lui a 
fost ucisă în operaţiunea Hades. Sora ei lucrează la Moscova la o 
firmă mixtă. 

— Vrei să spui că Smith a fost acolo din motive personale? 

— S-ar putea. 

— Nu ştiu... murmură Treloar. Nu-mi plac coincidenţele. 

— Şi, totuşi, uneori există, spuse Price. Adam, ascultă-mă. O 
să am grijă de tine la Dulles. Ai să treci fluierând prin graniţă şi 
vamă. Un om de-al nostru o să te aştepte cu o maşină. Ai să 
ajungi acasă teafăr şi nevătămat, relaxează-te. 

— Ai grijă să nu se întâmple ceva. Dacă află că... 

— Adam! Vocea lui Price deveni dură. Nu trebuie să discutăm 
despre asta. 

— Scuză-mă... 


144 


— Să-mi telefonezi imediat ce ajungi în maşină. Şi nu-ţi face 
griji. 

Price întrerupse convorbirea. Treloar fusese întotdeauna 
veriga slabă a lanţului. Dar şi indispensabilă. Era singurul 
membru al grupului Compact care avea un motiv să se ducă în 
mod periodic în Rusia. In plus, ca om de ştiinţă ştia să mânuiască 
o mostră cu fiole de variolă. Asta nu-l împiedica însă pe Price, 
care îi detesta pe cei slabi, să-l dispreţuiască. 

— Numai să ajungi acasă, Adam, şopti el. Numai să ajungi 
acasă şi o să-ţi primeşti recompensa bine meritată. 

După ce ieşi din perimetrul oraşului Washington, Nathaniel 
Klein porni cu maşina pe drumul naţional 15. Când ajunse la 
Thurmont, Maryland, o luă pe drumul 77, trecu pe lângă 
Hagerstown şi ajunse în cele din urmă la o pancartă pe care scria 
OPRIREA,  INCETINIREA, INTOARCEREA ŞI  STAŢIONAREA 
INTERZISE. Pentru a întări acest avertisment, un soldat înarmat 
stătea în mijlocul şoselei. 

Klein trase pe dreapta maşina fără nici un fel de însemne, lăsă 
geamul în jos şi prezentă actele de identitate. Ofiţerul care 
fusese anunţat de sosirea lui Klein examină documentele. 
Satisfăcut, îi dădu instrucţiuni lui Klein cum să procedeze. După 
ce demară, telefonul din maşină începu să sune. 

— Klein la telefon. 

— Aici Kirov, de la Moscova. Ce mai faceţi, domnule? După cât 
se pare, mai bine ca dumneavoastră, gândi Klein. 

— Foarte bine, domnule general. 

— Am informaţii proaspete. 

Urmă o scurtă ezitare, ca şi când rusul ar fi încercat să 
găsească cuvântul potrivit. In cele din urmă spuse totul dintr-o 
răsuflare: 

— Beria a ajuns la Sankt Petersburg, exact aşa cum aţi bănuit. 
Sincer să fiu, nu-mi pot explica cum a reuşit. 

— Sunteţi sigur? întrebă Klein. 

— Absolut sigur. Pe şoseaua Moscova-Petersburg un şofer de 
autobuz a fost oprit la un punct de control. | s-a arătat fotografia 
lui Beria şi l-a recunoscut. 

— Cât de departe de Sankt Petersburg este punctul de 
control? 

— Aici am avut puţin noroc: la o oră de mers. Am concentrat 
imediat toate efectivele spre oraş şi mai ales în aeroport. Nici un 
avion american nu a decolat până acum. 

Klein respiră ceva mai uşurat. Indiferent unde se afla Beria, 
însemna că nu venea spre ei. 

— Există însă un zbor Finnair care a decolat în urmă cu 
aproximativ zece ore, spuse Kirov. Are la bord un grup de turişti 
americani. 

Klein închise ochii. 

— Şi? 

— Ofiţerul de la imigrări îşi aminteşte de un ghid care i-a dat 
un teanc de paşapoarte. Le-a parcurs pe îndelete. Unul i-a atras 
atenţia în mod deosebit pentru că era un nume rusesc pe un 
paşaport american. Ivan Beria se numeşte acum John Strelnikov. 
Dacă zborul Finnair îşi respectă orarul, va ajunge la Dulles în 
cincisprezece minute. 

Klein privea prin parbriz clădirile care începeau să prindă 
contur în faţa lui. 

— Domnule general, va trebui să revin cu un telefon. 

— Inţeleg. Vă urez succes, domnule. 

Klein trecu pe lângă clădirile rustice şi ajunse la una care avea 
în faţă un mic iaz. Coborî din maşină şi porni grăbit spre uşa de 
la intrare. Nathaniel Klein ajunsese la Apen, reşedinţa 
prezidenţială de la Câmp David. 

Construită în 1938 ca o zonă de odihnă pentru Franklin Delano 
Roosvelt, zona cunoscută sub numele de Câmp David era 
utilizată acum de mai mulţi funcţionari federali şi de familiile 
acestora. Gardul de securitate înconjura o suprafaţă mare, 
umbrită de stejari, carpeni, plopi şi tufişuri. Locuinţele pentru 
oaspeţi - folosite de demnitari străini - se aflau într-un complex 
separat şi erau legate de Aspen prin mai multe poteci. 

Printre trunchiurile copacilor, Klein zări silueta elicopterului 
prezidenţial, Marine One. Date fiind împrejurările, se bucură la 
gândul că zborul până la Washington dura doar treizeci de 
minute. 

Agentul de la serviciile secrete îi deschise uşa şi Klein 
pătrunse într-un foaier mic, lambrisat cu lemn de brad. Un al 
doilea agent îl însoţi prin salonul mare şi confortabil care servea 
drept birou prezidenţial. 

Samuel Adams Castilia, şeful executivului, şedea în spatele 
unui birou din lemn de brad şi examina nişte hârtii. Peste cămaşă 
purta o jachetă cu nasturi. Fostul guvernator de New Mexico se 
ridică şi îi întinse lui Klein o mână mare şi caldă. In spatele 
ochelarilor cu ramă metalică, ochii cenușii şi reci îl examinau pe 
vizitatorul din faţa lui. 

— De obicei mă bucur să te văd, Nate, spuse preşedintele, dar 
întrucât mi-ai spus că e vorba de o chestiune urgentă... 

— Imi cer scuze că vă deranjez acasă, domnule preşedinte, 
dar problema nu mai suferă amânare. 

— Este legată de ceea ce am discutat la Houston? 

— Mi-e teamă că da. 

Preşedintele îi făcu semn către una din canapele. 

— Pune-mă şi pe mine la curent, spuse el încordat. 

Cinci minute mai târziu, Castilia ştia mai mult decât ar fi vrut 
să ştie vreodată. 

— Ce propui, Nate? 

— Să lansăm programul FIREWALL, spuse Klein. Nu trebuie să 
iasă nici un pasager din terminalul acela. 

Elaborat în colaborare cu FAA, FBI şi Pentagon, FIREWALL 
reprezenta o reacţie de răspuns împotriva incursiunilor teroriste 
în Statele Unite. Dacă avertismentul sosea suficient de devreme, 
orice cale de intrare urma să fie inundată de forţele de 
securitate. Acestea aşteptau ţinta a cărei descriere şi 
semnalmente se aflau deja la dispoziţie. Klein ştia că era prea 
târziu ca să se facă aşa ceva la Dulles. Tot ceea ce putea face 
era să-i avertizeze pe agenţii aflaţi acolo, în uniformă sau sub 
acoperire şi să înceapă vânătoarea. In timp ce agenţii vor 
purifica zona, FAA va trimite lista pasagerilor la postul central de 
comandă. 

Preşedintele îl privi, încuviinţă din cap şi întinse mâna după 
telefon. Câteva secunde mai târziu vorbea cu Jerry Matthews, 
şeful FBI şi îi explica ce trebuie să facă. 

— Nu am timp să-ţi dau toate amănuntele, Jerry. Lansează 
programul FIREWALL. Am să-ţi trimit prin fax o descriere a 
suspectului. 

Preşedintele luă pagina pe care i-o întindea Klein şi o introduse 
în fax. 

— Numele lui adevărat este Ivan Beria. Este de naţionalitate 
sârbă. Acum îşi spune John Strelnikov şi călătoreşte cu un 
paşaport american fals. Nu este cetăţean american, repet, nu 
este cetăţean american. Jerry, încă ceva, este o situaţie de 
nivelul cinci. 

Cinci era nivelul cel mai înalt de pericol. Ca atare, individul în 
chestiune trebuia considerat nu numai înarmat a periculos, ci şi 
un pericol imediat pentru securitatea naţională. 

Preşedintele închise şi se întoarse către Klein. 

— O să-mi telefoneze din nou imediat ce va pune maşinăria în 
mişcare. M-a întrebat - evident, cu tot respectul - care sunt 
sursele mele de informaţie. 

— Apreciez poziţia dumneavoastră, răspunse Klein. 

— Este omul meu. 

După coşmarul cu Hades şi alegerile care urmaseră după 
aceea, Samuel Castilia jurase că Statele Unite nu vor mai fi 
prinse niciodată pe picior greşit. Deşi respecta activitatea 
agenţiilor tradiţionale, simţise nevoia de a avea un grup mic, de 
elită, condus de o singură persoană care să-i raporteze direct. 

După ce reflectase îndelung, Castilia îl alesese pe Nathaniel 
Klein ca să conducă Grupul de Acţiuni sub Acoperire Unu. 
Beneficiind de fonduri extrase cu grijă de la diferite 
departamente guvernamentale, folosind numai oamenii cei mai 
talentaţi şi mai loiali, Acoperire Unu se transformase dintr-o 
simplă idee în pumnul de fier al preşedintelui. De astă dată, îşi 
spuse Castilia, avem şansa să stopăm monstrul în loc să trăim 
oroarea pe care poate s-o răspândească. 

Soneria telefonului îl smulse din reverie. 

— Da, Jerry. 

Castilia ascultă, apoi puse mâna peste receptor şi se întoarse 
către Klein. 

— Au dat de urma lui Strelnikov. Serviciul imigrări i-a permis 
accesul în ţară cu opt minute înainte ca FIREWALL să intre în 
acţiune. Făcu o pauză. Vrei să mai menţii alerta, Nate? 

Brusc, Klein se simţi foarte bătrân. Beria îi păcălise din nou. 
Opt minute însemnau o veşnicie pentru unul ca el. 

— Jocul s-a schimbat complet, domnule. Va trebui să recurgem 
la un plan de rezervă. 

li prezentă rapid ceea ce avea de gând. Preşedintele reveni la 
telefon. 

— Jerry, ascultă-mă cu atenţie... 

Chiar în timp ce vorbea, directorul FBI alertă echipele 
antiteroriste de elită staționate la Punctul Buzzard. O descriere a 
lui Beria sosi pe ecranele computerelor lor din maşini. In treizeci 
de minute, primele grupe urmau să înceapă intervievarea 
dispeceratelor de taxiuri, a şoferilor, hamalilor, a tuturor celor 
care ar fi putut să-l vadă sau să aibă vreo legătură cu suspectul. 

— Anunţă-mă de îndată ce afli ceva, spuse Castilia şi încheie 
convorbirea. Apoi se întoarse către Klein. 

— Ce cantitate de germeni de variolă a fost subtilizată? 

— Suficientă pentru a declanşa o epidemie pe toată Coasta de 
Est. 

— Dar ce este cu rezervele noastre de vaccin - în afară de cele 
stocate la Institutul de Cercetări al Armatei în scopuri militare? 

— Ajung pentru o jumătate de milion de oameni. Anticipez 
următoarea dumneavoastră întrebare, domnule preşedinte: Cât 
ar dura să fabricăm altul? Mult prea mult. Câteva săptămâni. 

— Cu toate acestea, va trebui să încercăm. Dar Anglia, 
Canada, Japonia - nu putem cumpăra de la ei? 

— Au şi mai puţin decât noi, domnule. În plus, vor avea nevoie 
de el ca să-şi protejeze propria populaţie. 

Timp de o clipă se lăsă tăcere. 

— Există vreun motiv să credem că Beria a venit aici cu 
intenţia expresă de a da drumul virusului? întrebă preşedintele. 

— Nu, domnule. Ironia constă în faptul că Beria este singura 
noastră speranţă. Beria nu a făcut niciodată altceva decât să 
ucidă la comandă, a fost doar un „facilitator”. Politica lui se 
învârte în jurul preţului care i se plăteşte pentru serviciul 
furnizat. 

— Facilitator? Vrei să spui că furnizează germenii de variolă 
cuiva de aici? 

— Imi dau seama că este greu de crezut, domnule preşedinte. 
La urma urmelor, dacă un terorist vrea să lanseze un atac 
biochimic împotriva noastră, ar fi mult mai sigur să asambleze 
arma în afara ţării, nu în interior. 

— Dar variola este o armă gata asamblată, nu-i aşa, Nate? 

— Da, domnule. Chiar şi în această formă primară este extrem 
de destructivă. Dacă o pune în sistemul de aprovizionare cu apă 
al New York-ului se creează o criză de proporţii inimaginabile. 
Dar, domnule preşedinte, dacă se ia aceeaşi cantitate şi se 
procesează astfel încât să poată fi utilizată într-un sistem de 
dispersie cu aerosoli, se poate acoperi o zonă mult mai întinsă. 

Preşedintele gemu. 

— Vrei să spui, de ce să se irosească potenţialul când poate fi 
utilizat la maximum. 

— Exact. 

— Presupunând pentru moment că Beria este doar curier, cât 
de departe poate să ajungă? 

— Să sperăm că îl putem reţine în zona Washingtonului. Beria 
are foarte multe probleme: nu vorbeşte bine engleza, n-a fost 
niciodată în ţară şi cu atât mai puţin în această zonă. Intr-un fel 
sau altul va atrage atenţia asupra sa. 

— Teoretic, Nate. Dar nu se va înscrie la excursii pentru a 
vizita Casa Albă. O să-şi livreze pachetul şi o să plece naiba ştie 
unde. 

— Beria trebuie să aibă o legătură aici, admise Klein. Dar 
repet, zona geografică este limitată. Trebuie să mai ţinem seama 
şi de faptul că cei care se folosesc de Beria nu au interesul ca 
virusul să fie eliberat înainte de a sosi momentul. Aceasta 
înseamnă că au mijloacele necesare pentru a-l depozita în 
siguranţă, lucru ce presupune un laborator foarte bun. Nu trebuie 
să căutăm prin subsolurile caselor abandonate, domnule 
preşedinte. Pe undeva prin districtele din apropiere a fost creat 
fără îndoială un laborator echipat cu tehnică de ultimă oră exact 
în acest scop. 

— Foarte bine, spuse el în cele din urmă. Vânătoarea după 
Beria a început. O să începem să căutăm şi laboratorul, dar 
deocamdată trebuie să ţinem totul secret. Mass-media nu trebuie 
să afle nimic. Corect? 

— Da, domnule. lar în legătură cu mass-media: Kirov a făcut 
eforturi lăudabile ca să ţină situaţia din Rusia sub control, însă 
dacă se produce vreo scurgere de informaţii, totul va sări în aer. 
V-aş sugera să-i telefonaţi preşedintelui Petrenko şi să-l rugaţi să 
ia măsurile necesare ca să se păstreze discreţie totală. 

— Am reţinut. Acum ce este cu cel de-al doilea om pe care l-ai 
menţionat, cel cu care Beria se pare că s-a întâlnit la Moscova? 

— El e punctul sensibil, domnule, spuse încet Klein. Dacă 
punem mâna pe el, îl putem folosi ca să ajungem la Beria. 


Imediat ce avionul ajunsese la poarta de ieşire, Adam Treloar 
se ridică din fotoliu şi se îndreptă spre uşa din faţă. Restul 
pasagerilor de la clasa întâi rămaseră în urma lui, creând o zonă 
de protecţie între el şi omul de care nu voia să fie văzut. 

Treloar bătea darabana cu degetele pe servietă, nerăbdător să 
vadă uşa deschizându-se. Instrucţiunile primite erau precise. Şi 
le repetase de mai multe ori, până când ajunsese să le ştie pe de 
rost, ca pe o litanie, întrebarea era dacă va fi în stare să le pună 
în aplicare lară nici un fel de incident. 

Uşa se dădu la o parte, stewardesa păşi în lături, iar Treloar 
ţâşni ca din puşcă pe lângă ea. Străbătu grăbit burduful şi ajunse 
în coridorul puternic luminat care se termina cu o scară rulantă. 
Cobori şi se duse la gheretele serviciului de imigrare. Dincolo de 
ele se aflau caruselul pentru bagaje şi punctele de control vamal. 

Treloar se aşteptase ca aeroportul să fie mai aglomerat, însă 
Dulles nu era la fel de solicitat ca aeroportul Kennedy sau cel din 
Los Angeles; nici un zbor internaţional nu venise în acelaşi timp 

sau cu puţin înaintea lui American 1710. Se duse la un ghişeu 
liber şi îşi prezentă documentele unui ofiţer care examină 
paşaportul şi îi puse câteva întrebări de rutină despre locul unde 
fusese. Treloar îi spuse că fusese în Rusia ca să viziteze 
mormântul mamei lui. Ofiţerul dădu din cap cu un aer grav, 
mâzgăli ceva pe declaraţia vamală şi îi făcu semn să treacă mai 
departe. 

Treloar avea şi bagaje, dar nu intenţiona să-şi piardă timpul 
aşteptându-le. Trecând pe lângă transportoarele pentru bagaje, 
Treloar îndrăzni să se uite peste umăr. Jon Smith se afla la 
ghişeul de imigrări rezervat diplomaților şi echipajelor. Dar de 
ce...? Bineînţeles! Smith era de la Pentagon. Călătorea cu 
documente militare, nu cu un paşaport civil. 

Treloar se apropie de un agent vamal. 

— Nu prea aveţi bagaje, domnule, comentă acesta. 

Amintindu-şi instrucţiunile, Treloar îi spuse că îşi trimisese 
bagajele înainte, cu un serviciu de curierat ca să nu se lupte 
singur cu valizele. Cunoscând acest aranjament, agentul îi făcu 
semn să treacă mai departe. 

Cu vederea periferică îl zări pe Smith care se apropia de 
acelaşi agent. Coti spre dreapta, ca să iasă din câmpul vizual al 
lui Smith. 

— Nu, domnule, spuse agentul. La dreapta, vă rog. 

Treloar se întoarse brusc şi aproape fugi spre tunelul care 
făcea legătura cu terminalul. 


— Doctor Smith? 

Smith se întoarse spre agentul vamal care venea către el. 

— Da? 

— Sunteţi căutat la telefon. Puteţi vorbi de aici. Agentul 
deschise uşa unei camere pentru interviuri unde erau interogaţi 
pasagerii reţinuţi. Arătând spre telefonul de pe birou, omul 
spuse: 

— Linia unu. 

— Smith la telefon. 

— Jon, sunt eu, Randi. 

— Randi! 

— Ascultă, nu avem foarte mult timp. Individul din imagine a 
fost identificat. Este Adam Treloar. 

Smith strânse mai tare receptorul. 

— Eşti sigură? 

— Absolut sigură. Am reuşit să curăţăm banda video suficient 
de bine ca să obţinem un prinţ clar pe care l-am trimis la 
ambasadă. Nu-ţi face griji. Indiferent despre ce e vorba, pisica 
este tot în sac. Am spus că Treloar este un posibil investitor şi 
am cerut date obişnuite din dosarul lui. 

— Şi ce ai aflat? 

— Mama lui a fost rusoaică, Jon. A murit de curând. Treloar 
vine frecvent aici, presupun că se duce la mormântul ei. O şi a 
fost în acelaşi avion cu tine - American 1710. 

Smith amuţi de uimire. 

— Randi, nu ştiu cum să-ţi mulţumesc, dar trebuie să fug. 

— Ce vrei să fac cu laptopul şi celularul pe care mi le-ai lăsat? 

— Poţi să-l pui pe băiatul ăla genial să lucreze la ele? Aşa m- 
am gândit şi eu. Am să te sun imediat ce aflu ceva. 

Smith ieşi repede din birou şi porni spre punctul de control 
vamal unde-l găsi pe ofiţerul care îl chemase la telefon. 

— Am nevoie de ajutorul dumneavoastră, spuse el repede, 
arătându-i cartea de identitate. Mă interesează un pasager de la 
bordul avionului 1710. Puteţi afla dacă a trecut sau nu prin 
vamă? Se numeşte Adam Treloar. 

— A trecut acum două minute. Vreţi să...? 

Smith cercetă rapid chipurile celor din jur. Treloar nu putea să 
se strecoare afară. Nu aşa de repede. Apoi îl zări, doar o 
fracțiune de secundă, dar îl recunoscu. Stătea dincolo de uşa de 
sticlă care dădea spre trotuar şi spre parcarea plină de limuzine, 
maşini şi alte vehicule particulare. Smith se repezi înainte şi ieşi 
la timp pentru a vedea cum prada lui tocmai se pregătea să se 
urce într-un Lincoln. 

— Treloar! 

Alergând după el, Smith citi groaza din ochii lui Treloar şi 
remarcă servieta pe care acesta o strângea la piept. 

Treloar sări în maşină şi trânti portiera. Smith ajunse la 
vehicul, dar nu mai apucă decât să pună mâna pe mânerul 
portierei. Automobilul ţâşni şi îl trânti la pământ. Când reuşi să se 
ridice în picioare, Lincolnul era deja departe. 

Doi poliţişti veniră în fugă şi îl imobilizară, apucându-l de 
braţe. Treizeci de secunde preţioase se pierdură până când 
Smith reuşi să se identifice. Apoi îl sună pe Klein. 

— Ai reţinut numărul de înmatriculare? întrebă Klein. 

— Nu. Dar am reţinut ultimele trei cifre. Şi un semn portocaliu 
în colţul din stânga. Domnule, maşina este înregistrată la o 

agenţie guvernamentală. 

— Unde mergem? 

Geamurile despărţitoare negre dintre şofer şi pasageri nu-i 
permiteau lui Adam Treloar să-l vadă pe conducătorul auto. 
Vocea acestuia care venea prin nişte difuzoare ascunse era 
aspră. 

— Nu trebuie să vă faceţi griji, domnule doctor Treloar. S-au 
luat toate măsurile necesare. Vă rog să staţi cât mai confortabil 
şi să vă bucuraţi de acest drum. Nu vom mai comunica până la 
destinaţie. 

Ochii lui Treloar se pironiră pe încuietorile portierelor. Apăsă 
pe buton ca să le deblocheze, dar fără rezultat. Ce se întâmplă 
aici? 

In ciuda încercărilor de a-şi recăpăta calmul, Treloar lui reuşea 
să-şi şteargă din minte imaginea lui Smith: în avion, apoi în zona 
punctelor de control vamal şi momentul când îl zărise. Treloar 
consideră un miracol faptul că autobuzul aeroportului pornise 
înainte ca Smith să apuce să urce. Dar asta nu-l oprise. Smith era 
ca un câine sălbatic, nu voia să dea drumul prăzii cu nici un chip. 
Treloar îl zărise pentru o fracțiune de secundă în terminal, 
înainte să iasă alergând pe uşa aeroportului. Smith fusese cât 
pe-aci să-l prindă din urmă. Treloar fu scuturat de un fior când 
încercă din nou să deschidă portiera. 

Oricum, aici sunt în siguranță, îşi spuse el, încercând să se 
liniştească. Maşina mă aştepta aşa cum mi-au promis. Smith nu 
mă poate ajunge acolo unde mă duc eu acum. 

Raționamentul îi oferi un oarecare confort, însă erau şi alte 
întrebări care nu-i dădeau pace. De ce îl urmărea Smith? Bănuia 
că Treloar adusese mostrele de variolă? Sau ştia? 

Imposibil! 

Treloar era versat în privinţa procedurilor de alertă împotriva 
armelor biochimice. Dacă Smith ar fi avut cea mai mică bănuială 
că el este curierul, ar fi fost arestat imediat. 

Atunci de ce? Ce îl făcea pe Smith să se concentreze asupra 
lui? 

Treloar se lăsă pe spate, pe canapeaua moale şi privi pe 
geam. Maşina alerga pe autostrada care ducea de la parcurile 

industriale din apropierea aeroportului Dulles spre oraş. Şoferului 
nu părea să-i pese că ar putea fi oprit pentru exces de viteză. 

Foarte bine, îşi spuse şi Treloar. Cu cât ajungeau mai repede la 
destinaţie, cu atât mai repede va primi răspunsurile la întrebările 
lui. 


Ştirea că Treloar scăpase nu-i căzu prea bine lui Nathaniel 
Klein. 

— Ştiu că ai făcut tot ce ai putut, Jon, spuse el, vorbind la o 
linie telefonică protejată. Acum trebuie să ne descurcăm atât cu 
Beria, cât şi cu Treloar. 

Smith stătea ghemuit lângă un stâlp din faţa terminalului 
principal. 

— Înţeleg, domnule, dar cu Treloar avem un fir. Tăbliţele de 
înregistrare ale maşinii care l-a luat aparţin guvernului. 

— Le verific imediat, spuse Klein. Ceea ce nu înţeleg este de 
ce a fugit de tine. 

— Pentru că este vinovat, spuse Smith rece. Nu există alt 
motiv. Era clar că şi-a amintit de mine de la Houston. Şi atunci ce 
motiv avea să fugă? De ce îi era aşa de frică? Smith făcu o 
pauză. Şi apoi, de ce atâta grabă? Nici măcar n-a aşteptat să-şi ia 
bagajele. 

— Spuneai că avea o servietă. 

— Pe care o strângea la piept de parcă toate bijuteriile 
coroanei ar fi fost acolo. 

— Stai puţin, spuse Klein. Am primit ceva despre tăbliţele de 
înregistrare ale maşinii. 

Smith auzi zgomotul unei imprimante, apoi Klein reveni la 
telefon. 

— Maşina care îl aştepta pe Treloar este de la NASA. 

— Foarte bine. Treloar are o funcţie suficient de înaltă pentru 
a fi aşteptat de un şofer. Dar mai rămâne întrebarea: De cea 
fugit de mine? 

— Dacă într-adevăr fuge de ceva, Jon, n-ar fi aranjat să fie 
aşteptat de un mijloc de transport atât de bătător la ochi. 

— Ba da, pentru că nu se aştepta să dea peste mine şi nici să 
fie obiectul unei atenţii prea mari. Smith făcu o pauză, apoi 
continuă: Ce-ar fi să găsim maşina şi să întrebăm? 

— Hai să facem ceva şi mai bun. Să lansăm alertă federală 
BOLO pe numele lui Treloar. 

Implicaţiile acestei propuneri erau cu bătaie lungă. O alertă 

BOLO însemna că toţi poliţiştii pe o rază de o sută de kilometri 
vor avea fotografia şi semnalmentele lui Treloar însoţite de 
ordinul de a-l aresta imediat. 

— Acum, vreau să vii aici, la Câmp David. Preşedintele 
aşteaptă informaţii despre Beria. Vreau să le audă de la sursă. 


Limuzina Lincoln urcă bulevardul Wisconsin şi o coti pe o 
stradă lăturalnică şi liniştită. Fiind absolvent al Facultăţii de 
Medicină a Universităţii Georgetown, Treloar recunoscu imediat 
zona Volta - un sector învecinat cu campusul. 

Şoferul îi deschise portiera. Treloar şovăi, apoi îşi luă servieta 
şi cobori încet din maşină. Se uită pentru prima oară mai bine la 
şofer - un bărbat zdravăn cu o faţă pătrată, lipsită de orice 
expresie. Apoi privi clădirea frumoasă, recent renovată, cu 
cărămizi aparente albe şi cu uşile şi ferestrele tivite cu negru. 

Şoferul deschise poarta din fier forjat a gardului din jurul 
pajiştii. 

— Sunteţi aşteptat, domnule. 

Treloar străbătu cărarea pavată cu gresie şi când vru să pună 
mâna pe capul de leu cu care se bătea în uşă, aceasta se 
deschise brusc. Păşi într-un foaier spaţios cu lambriuri de lemn şi 
covoare orientale. 

— Adam, mă bucur să te văd. 

Treloar mai că leşină când auzi vocea lui Dylan Reed. 

— Nu fi şocat, spuse Reed, închizând şi încuind uşa. Nu ţi-am 
spus că am să fiu aici? Acum totul este în ordine. 

— Tocmai că nu este! explodă Treloar. Nu ştii ce s-a întâmplat 
la aeroport. Smith... 

— Ştiu exact ce s-a întâmplat la Aeroportul Dulles, i-o reteză 
Reed. Şi ştiu şi despre Smith. Privirile i se mutară spre servietă: 
Asta este? 

— Da. 

Treloar îi dădu servieta şi îl urmă pe Reed într-o bucătărie 
mică ale cărei geamuri dădeau spre o curte interioară. 

— Excelentă treabă, Adam, spuse Reed. 

Apucând un prosop, scoase recipientul din servietă şi îl puse în 
frigider. 

— Încărcătura de azot... dădu să spună Treloar. 

Reed se uită la ceas. 

— Ştiu. Mai ţine încă două ore. Nu-ţi face griji. Până atunci o s- 
o punem la adăpost. 

Făcu un gest spre o masă mică, rotundă, pentru micul dejun. 

— Ce-ar fi să stai jos? Am să-ţi pregătesc ceva de băut şi ai să- 
mi povesteşti totul. 

Treloar auzi zăngănitul cuburilor de gheaţă care cădeau în 
pahar. Apoi Reed se întoarse cu două pahare pline cu gheaţă şi o 
sticlă de whisky. După ce turnă cu generozitate, ridică paharul: 

— Bravo, Adam. 

Treloar bău pe nerăsuflate şi scutură violent din cap. 
Bunăvoinţa lui Reed îl nedumerea. 

Sub efectul alcoolului, cuvintele ieşeau repede din gura lui. Nu 
ascunse nimic, nici chiar aventurile de la Krokodil; nu-i mai păsa, 
Reed îi spusese de mult că ştie totul despre el. li povesti minut 
cu minut toată deplasarea astfel încât Reed să-i poată urmări 
raţionamentul. 

— Inţelegi? făcu el pe un ton plângăreţ. Faptul că Smith a 
venit cu acelaşi avion cu mine nu e o coincidenţă. Probabil că s-a 
întâmplat ceva la Moscova. Omul de contact, probabil că a fost 
urmărit. Ne-au văzut împreună, Dylan. Pot să facă legătura între 
mine şi el! Şi apoi, scena de la aeroport - Smith care încerca să 
mă prindă. De ce? Doar dacă ştia... 

— Smith nu ştie nimic. 

Reed îi umplu paharul. 

— Dacă ai fi fost suspectat, jumătate din FBI te-ar fi aşteptat la 
sosire. 

— Da, m-am gândit şi eu la asta! Nu sunt idiot! Dar 
coincidenţa... 

— Exact, asta este: coincidenţă. 

Reed se aplecă în faţă şi îi spuse pe un ton ferm: 

— Cred că în mare măsură a fost greşeala mea. Când mi-ai 
telefonat din avion ţi-am dat instrucţiuni pe care tu le-ai urmat 
cuvânt cu cuvânt. Dar am greşit. Ar fi trebuit să-ţi spun să nu 
fugi dacă Smith se apropie de tine. Poate că a vrut doar să-ţi 
vorbească amintindu-şi de tine de la Houston. Atât şi nimic mai 
mult. 

— Te rog să mă crezi, era mai mult decât atât, răspunse 
morocănos Treloar. Tu n-ai fost acolo. 

E adevărat. Dar m-am gândit tot timpul la tine... 

— Ascultă-mă, Adam, spuse Reed. Acum eşti în siguranţă. Ai 
făcut ce trebuia şi ai ajuns cu bine acasă. Gândeşte-te: ce 
acuzaţie ţi s-ar putea aduce? Ai fost la mormântul mamei tale. 
Toate lucrurile astea se pot dovedi. Te-ai plimbat puţin prin 

Moscova. Nu e nimic rău în asta. Apoi ai venit acasă. Aeroportul? 
Te grăbeai. N-ai avut timp să-ţi iei bagajele. Şi Smith? Nu i-ai 
întâlnit privirea. De fapt, nu l-ai văzut, nu-i aşa? 

— Dar de ce mă urmărea? întrebă Treloar. 

Reed îşi dădu seama că trebuia să-i spună adevărul. 

— Pentru că ai fost surprins pe o bandă video la Şeremetievo 
împreună cu persoana de contact. 

Treloar gemu. 

— Ascultă-mă, Adam! Au o bandă cu doi bărbaţi care stau unul 
lângă altul la un bar din aeroport. Asta e tot ce au! Nici o voce, 
nici altceva care să facă legătura între voi doi. Pentru că ştiu ce 
transporta curierul, se uită după toată lumea. 

— Ştiu despre mostrele de variolă? 

— Ştiu că /ipsesc şi că sunt la curier. Dar pe e/îl urmăresc, nu 
pe tine. Nimeni nu te bănuieşte pe tine de nimic. Pur şi simplu s- 
a nimerit să stai lângă el. 

Treloar îşi trecu mâinile peste faţă. 

— Nu ştiu dacă aş rezista... la un interogatoriu. 

— O să fie foarte uşor pentru că n-ai făcut nimic, repetă Reed. 
Chiar dacă vei fi supus la detectorul de minciuni, ce ai putea să 
spui? Cunoşti identitatea bărbatului care stă lângă tine? Wu. 
Trebuia să te întâlneşti cu el? Nu. 

Treloar mai luă o înghiţitură de whisky şi începu să se simtă 
ceva mai bine. 

— Sunt frânt de oboseală. Trebuie să dorm undeva unde să nu 
mă deranjeze nimeni. 

— Am aranjat. Şoferul te va conduce la Four Seasons. Ai acolo 
un apartament care te aşteaptă. Odihneşte-te cât doreşti. 
Telefonează-mi mai târziu. 

Inconjurându-i umerii cu braţul, Reed îl conduse spre uşă. 

— Maşina este afară. Adam, îţi mulţumesc. lţi mulţumim cu 
toţii. Contribuţia ta a fost imensă. 

Treloar era deja cu mâna pe mânerul uşii. 

— Şi banii? întrebă el în şoaptă. _ 

— La hotel ai să găseşti un plic. In interior sunt două numere. 
Unul este numărul contului, celălalt numărul particular al 
directorului băncii din Zurich. 

Treloar ieşi. Vântul se înteţise şi fu scuturat de un fior. Mai 
privi o dată în urmă şi nu văzu decât uşa neagră, acum închisă. 
Maşina nu se afla în faţa casei. Treloar o văzu la jumătatea 
drumului ce ducea spre blocuri. Işi spuse că neexistând locuri de 

parcare, îl aştepta în drum. 

In timp ce mergea spre maşină, cu stomacul încălzit de 
whisky, îşi repeta în minte cuvintele liniştitoare ale lui Reed. 
Avea dreptate: ceea ce se întâmplase în Rusia era acum de 
domeniul trecutului. Nimeni nu avea nici o dovadă împotriva lui. 
In plus, ştia atât de multe despre Reed, Bauer şi despre ceilalţi, 
încât aceştia vor trebui să-l protejeze mereu. Privi în faţă, căci se 
aşteptase să vadă maşina în stânga sa. Constată că era ceva mai 
departe, la câţiva metri de Wisconsin Avenue. Clătină din cap. 
Probabil că, obosit fiind, calculase greşit distanţa. Apoi auzi 
zgomotul uşor al unor paşi care se apropiau. 

Treloar văzu mai întâi pantofii, apoi pantalonii cu dungile 
impecabil călcate. Când ridică privirile, silueta se afla la mai 
puţin de cinci metri de el. 

— Dumneata! 

Ochii lui Treloar se căscară larg când îl văzu pe Beria. Treloar îi 
simţea mirosul, auzea şuieratul subţire care ieşea din nările lui 
Beria. 

— Mi-a fost dor de tine, spuse Beria pe un ton blând. 

Treloar scoase un strigăt slab în momentul când simţi o durere 
ascuţită în piept. Pentru o clipă îşi imagină că făcuse un infarct. 

— Când erai mic îţi plăcea să spargi baloane cu acul? Asta e 
tot, de fapt. Ca un balon. 

Treloar rămase cu ochii aţintiţi asupra acelei imagini, chiar şi 
atunci când vârful stiletului lui Beria intră în inima lui. Oftă şi 
simţi cum tot aerul îi iese din plămâni. Zăcea pe trotuar, vedea 
oamenii care mergeau pe bulevardul Wisconsin şi pe Beria care 
se îndepărta. Probabil că încercase să strige, pentru că Beria se 
întoarse şi se uită la el. Apoi ochii lui Treloar se închiseră, la fel 
ca şi portiera limuzinei negre. 


Dr. Dylan Reed şi-l scoase pe Adam Treloar din minte imediat 
ce uşa se închise în urma acestuia. Făcuse chiar el toate 
aranjamentele necesare, astfel încât ştia ce îl aşteaptă pe 
nefericitul om de ştiinţă. Se întoarse în bucătărie, unde îl 
aşteptau dr. Karl Bauer şi generalul Richardson - acesta din urmă 
îmbrăcat în muftiu. 

Richardson ridică spre el un telefon celular. 

— Tocmai am primit veşti de la Beria. Treaba s-a rezolvat. 

— Asta înseamnă că trebuie să ne mişcăm, răspunse Reed. 

Aruncă o privire în direcţia lui Bauer, care scosese deja 

recipientul din congelator şi îl deschidea pe masă. La picioarele 
lui se afla o ladă de titaniu uşor, de mărimea unei cutii frigorifice 
de picnic. 

— Eşti sigur că vrei să faci chestia asta aici, Karl? 

Bauer deschise recipientul înainte să răspundă. 

— Deschide lada, Dylan, te rog. 

Reed îngenunche şi trase de mânere. Se auzi un fâsâit uşor, în 
timp ce se dezlipea sistemul de etanşare. 

Interiorul era surprinzător de mic, dar Reed ştia că lada nu era 
decât o versiune puţin mai mare a recipientului care fusese adus 
din Rusia. Pereţii groşi, căptuşiţi cu capsule de azot lichid 
mențineau o temperatură constantă de minus două sute de 
grade Celsius. Inventată de Bauer-Zermatt A.G., lada era soluţia 
standard pentru transportul culturilor toxice. 

Folosind nişte mănuşi groase, cu căptuşeală specială, Bauer 
scoase recipientul interior în care se aflau fiolele. Se uită la ele şi 
îşi spuse că semănau cu nişte mici rachete, aliniate, gata de 
lansare. Diferenţa era că atunci când protocoalele vor fi 
schimbate, ele vor fi mult mai puternice decât orice armă 
nucleară din arsenalul american. 

Deşi Bauer lucrase cu viruşi mai bine de patruzeci de ani, nu 
uita niciodată cu cine are de-a face. Işi controlă cu atenţie poziţia 
mâinilor, verifică să nu fie umezeală pe masă sau în apropiere de 
picioarele lui şi cobori încet recipientul, spre o scobitură specială 
din ladă. Inchise capacul şi formă combinaţia alfa-numerică a 
încuietorii de siguranţă şi a termostatului. 

— Domnilor, cronometrul a pornit, zise el. 

Şirul de case de la Volta Place aveau o trăsătură caracteristică 
comună: fiecare dispunea de un mic garaj în spatele curţii care 
dădea spre o alee. Reed şi Richardson duseră lada în garaj şi o 
aşezară în portbagajul unei maşini Volvo brek. Bauer rămase 
puţin urmă ca să se asigure că nu lăsase nici o urmă care să facă 
legătura între cei trei bărbaţi şi locul respectiv. Nu-şi bătea capul 
cu amprentele digitale sau alte urme de acest gen; în câteva 
minute o echipă specială de curăţenie de la Agenţia Naţională de 
Securitate urma să sosească şi să spele totul pe dinafară şi în 
interior. Agenţia avea mai multe astfel de case conspirative în 
apropiere de Washington. Pentru cei din echipa de curăţenie, 
aceasta nu era decât unul din numeroasele lor puncte de lucru. 

In momentul în care intra în garaj, Bauer auzi sunetul prelung 
al sirenei poliţiei venind dinspre Wisconsin Avenue. 

— Se pare că Adam Treloar tocmai şi-a jucat ultimul rol, 
murmură el în timp ce toţi trei se urcau în maşină. 

— Păcat că nu este şi el aici ca să citească cronicile 
spectacolului, spuse Reed şi scoase maşina pe alee. 

Peter Howell stătea pe treptele de sus ale scării care ducea 
spre Galleria Regionale de la Via Alloro, cea mai prestigioasă 
galerie din Sicilia. Aceasta se mândrea cu tablouri de Antonello 
da Messina precum şi cu o admirabilă frescă din secolul al XV-lea 
aparţinând lui Laurana, Triumful morții, care îl atrăgea în mod 
deosebit pe Howell. 

Ţinându-se cât mai departe de turiştii care urcau şi coborau 
treptele, atent la oricine ar fi putut manifesta un interes prea 
mare pentru persoana lui, Howell îşi scoase celularul securizat şi 
formă numărul pe care i-l dăduse Jon Smith. 

— Jon? Aici Peter. Trebuie să stăm de vorbă. 

Aflat la şase mii de kilometri depărtare, Smith trase pe 
dreapta drumului naţional 77. 

— Dă-i drumul, Peter. 

Continuând să ţină sub observaţie pietonii care circulau în 
jurul galeriei, Howell îi descrise întâlnirea cu contrabandistul 
Franco Grimaldi, apoi atentatul la viaţa lui şi întâlnirea cu 
sergentul-major Travis Nichols şi partenerul acestuia, Patrick 
Drake. 

— Eşti sigur că făceau parte din armata SUA? întrebă Smith. 

— Absolut sigur, răspunse Howell. Am stat la pândă la cutia 
poştală. A venit un ofiţer la cutie - exact aşa cum a spus Nichols 
dar n-am avut cum să pun mâna pe el şi nici nu pot să intru în 
baza voastră de lângă Palermo. 

Howell făcu o pauză, apoi continuă: 

— Ce au de gând băieţii voştri, Jon? 

— Te rog să mă crezi că aş da orice să ştiu. 

Apariţia neaşteptată a personalului militar american - soldaţi 
în calitate de asasini - dădea o nouă dimensiune unei ecuaţii şi 
aşa complicate, care se cerea rezolvată imediat. 

— Dacă Nichols şi partenerul lui au fost ucigaşi de meserie, 
înseamnă că cineva trebuie să-i fi plătit, conchise Smith. 

— Aşa cred şi eu, răspunse Howell. 

— Ai vreo idee cum ai putea să-l dibui pe cel care i-a plătit? 

— Ca să fiu sincer, da, răspunse Howell, apoi începu să-i 
explice. 

Zece minute mai târziu, Smith gonea iar pe drumul naţional 
77. Ajunse la Câmp David, unde i se dădu o escortă militară până 
la Rosebud, camera de oaspeţi aflată cel mai aproape de Aspen. 
Îl găsi acolo pe Klein aşezat în faţa unui cămin, vorbind la 
telefon. Klein îi făcu semn să se aşeze, îşi încheie conversaţia şi 
se întoarse către Smith. 

— Era Kirov. Oamenii lui îi interoghează pe cei din complexul 
Bioaparat, încercând să descopere care au fost persoanele de 
contact ale lui lardeni. Până acum nu au avut noroc. lardeni nu a 
vorbit cu nimeni, n-a aruncat bani în stânga şi în dreapta şi nici 
nu s-a lăudat cu viaţa minunată pe care avea s-o ducă în 
Occident. Nimeni nu-şi aminteşte să-l fi văzut în compania 
vreunui străin. Kirov îi verifică acum convorbirile telefonice şi 
corespondenţa, dar n-aş putea spune că am mari speranţe. 

— Aşadar, cel care a luat legătura cu lardeni a făcut-o cu 
foarte mare grijă, remarcă Smith. S-au asigurat că era omul 
potrivit pentru treaba asta - fără familie, corupt şi capabil să-şi 
ţină gura. 

— Cam aşa ceva. 

— Ce a mai aflat Kirov? 

— Nimic. Şi e conştient de asta, se stropşi Klein. A încercat să 
nu pară uşurat că acum problema a devenit a noastră. Şi îl 
înţeleg. 

— Cu toate acestea, la rădăcina tuturor relelor se află viruşii 
ruşi de variolă, domnule. Dacă se aude că... 

— N-o să se audă. Klein se uită la ceas. Preşedintele aşteaptă 
un telefon de la mine peste cincisprezece minute. Ce putem să-i 
spunem? 

Smith vorbi repede şi succint, descriind tot ce se întâmplase în 
Rusia şi confruntarea cu Treloar de la Aeroportul Dulles. 
Sprâncenele lui Klein se ridicară în semn de uimire când Smith îi 
povesti că fuseseră implicaţi şi soldaţi ai armatei americane. Apoi 
Smith îşi prezentă părerile referitoare la continuarea acţiunii. 

Klein rămase o clipă pe gânduri. 

— In general îmi place, spuse el în cele din urmă. Dar anumite 
puncte ale planului vor fi greu de realizat. 

— Nu prea avem multe opţiuni, domnule. 

Răspunsul lui Klein fu întrerupt de un apel telefonic pe care 
secretara i-l transmise. Smith observă că ochii lui Klein deveniră 
strălucitori în timp ce asculta. Acoperi microfonul cu mâna şi 

şopti: 

— Treloar e dat în urmărire generală! 

Smith se aplecă în faţă încercând să audă. Klein se încruntă. 

— Eşti sigur? întrebă el în receptor. Nici un fel de martori? 
Nimeni n-a văzut nimic? 

Klein mai ascultă un timp, apoi spuse: 

— Vreau să-mi transmiteţi imediat prin fax rapoartele 
detectivilor şi fotografiile de la locul crimei. Şi, evident, anulaţi 
urmărirea generală. 

Receptorul zdrăngăni când îl aşeză în furcă. 

— Treloar, spuse Klein, scrâşnind din dinţi. Poliţiştii l-au găsit 
la Volta Place, în apropiere de Wisconsin, înjunghiat. 

Smith închise ochii, imaginându-şi-l pe bărbatul chel şi 
înspăimântat, cu ochii lui ca două ouă ieşite din orbite. 

— Sunt siguri că e el? 

— Au găsit asupra cadavrului paşaportul şi altele documente 
de identitate. El este. Cineva s-a apropiat foarte mult de el şi i-a 
înfipt în inimă un stilet, cel puţin aşa cred poliţiştii. Presupun că a 
fost o reglare de conturi. 

— O reglare de conturi... Au găsit ceva în apropiere de 
cadavru, o servietă? 

— Nimic. 

— A fost jefuit? 

— Banii şi cărţile de credit au dispărut. 

— Dar nu şi portofelul şi documentele de identitate. Astea au 
fost lăsate ca să ajute la identificarea cadavrului. Smith rosti 
încet: Beria. Indiferent cine se folosea de Treloar ştia că el este 
veriga de legătură. Veriga cea slabă. L-au folosit pe Beria ca să 
se descotorosească de el. 

— Cine... l-a folosit? 

— Nu ştiu, domnule. Dar treaba fusese rezolvată. Au virusul. 
Treloar era de prisos. 

— Beria... 

— De asta s-a dus Beria la Sankt Petersburg şi s-a urcat în 
avionul Finnair. Nu fugea. Venea încoace ca să elimine veriga 
slabă. 

— Oricine ar fi putut face lucru ăsta. 

— Execuţia? Da. Dar era mai bine să folosească un om care 
este - sau era - necunoscut pentru noi. Avem descrierea lui, dar 
nu avem amprente, nu-i cunoaştem obiceiurile şi nici metodele. 
Beria este perfect pentru că este anonim, aşa cum trebuie să fie 

un asasin. 

— Aşadar, la Şeremetievo s-a produs totuşi schimbul. 

Smith încuviinţă din cap. 

— Treloar a avut tot timpul virusul la el. Făcu o pauză, apoi 
adăugă: Şi eu care am stat la zece metri de el. 

Fără a-şi lua ochii de la Smith, Klein puse mâna pe telefon. 

— Să nu-l lăsăm pe preşedinte să aştepte. 


Smith fu surprins să-l vadă pe şeful executivului într-un 
costum de casă şi într-o ambianţă neoficială. După ce Klein făcu 
prezentările, Castilia spuse: 

— Reputația dumitale ţi-a luat-o înainte, colonele Smith. 

— Vă mulţumesc, domnule preşedinte. 

— Aşadar, care sunt ultimele noutăţi? 

Klein se lansă în explicaţiile referitoare la asasinarea lui Adam 
Treloar şi la modul în care aceasta se încadra în situaţia 
generală. 

— Treloar, rosti preşedintele. Aveţi vreo modalitate ca, 
folosindu-vă de el, să daţi de urmele celorlalţi conspiratori? 

— Vă rog să mă credeţi, domnule preşedinte, o să-i examinăm 
viaţa cu microscopul, răspunse Klein, însă nu am speranţe prea 
mari. Oamenii cu care avem de-a face sunt foarte grijulii când îşi 
aleg aliaţii. Cel din Rusia - lardeni - nu ne-a dat nici un fel de 
indiciu cu privire la cei care l-au plătit. Lucrul poate fi valabil şi în 
cazul lui Treloar. 

— Să ne întoarcem la „oamenii” ăia despre care vorbeşti. 
Crezi că ar putea fi nişte străini? Cineva ca Osama Bin Laden? 

— Nu văd nimic din „stilul” lui Bin Laden în chestia asta. Klein 
îi aruncă o privire lui Smith. Faptul că aceşti conspiratori au o 
arie de acţiune atât de mare - din Rusia până la NASA - 
demonstrează că au un plan sofisticat. E vorba de cineva 
familiarizat cu modul în care operăm noi şi ruşii, cu locul unde 
„ne ţinem bijuteriile”, cu modul în care le păzim. 

— Vrei să spui că cineva de la noi din ţară a orchestrat furtul 
din Rusia? 

— Virusul se află la noi în ţară, domnule. Omul care l-a furat ca 
şi cel care l-a transportat sunt morţi, ucişi de un asasin care până 
nu de mult era relativ necunoscut în Occident. Aici nu este vorba 
de vreo filieră arabă. Să mai adăugăm la aceasta faptul că 
materia cu care operăm nu este numai letală, ci necesită şi 
condiţii sofisticate pentru a fi transformată într-o armă biologică. 

Şi apoi este vorba şi de implicarea personalului militar al SUA, cel 
puţin la periferie. 

— Personal militar? se miră preşedintele. 

Klein se întoarse către Smith, iar acesta făcu un scurt rezumat 
al evenimentelor care avuseseră loc la Palermo. 

— Am să încep să fac săpături ca să aflu cât mai mult despre 
trecutul acestor soldaţi, spuse Klein. Apoi făcu o pauză. 
Răspunsul la întrebarea dumneavoastră, a continuat el, este da - 
se pare că cineva de aici conduce „spectacolul”. 

Preşedintele avu nevoie de câteva clipe ca să accepte ideea. 

— Monstruos, şopti el. Incredibil de monstruos. Domnule Klein, 
dacă am şti de ce vor virusul, poate am putea descoperi ce 
intenţionează să facă şi cine sunt oamenii ăştia. 

Klein vorbi din nou, vizibil frustrat: 

— Aşa este, domnule preşedinte. Dar acest „de ce” este un alt 
puzzle. 

— Dă-mi voie să rezum situaţia. Există o potenţială sursă de 
epidemie care se află pe undeva prin apropiere de Washington. 
Mai avem şi un ucigaş în libertate... 

— Domnule preşedinte, îl întrerupse Smith, s-ar putea ca 
tocmai ucigaşul să fie şansa noastră. 

— Vrei să fii ceva mai explicit, domnule Smith? 

— Conspiratorii i-au eliminat pe cei doi oameni pe care am fi 
putut pune mâna. Au adus asasinul exact în acest scop. Cred că 
îl ţin în rezervă pentru eventualitatea în care ar mai fi de făcut 
vreo treabă murdară. 

— Ce vrei să spui cu asta? 

— Beria este ultima noastră legătură cu conspiratorii. Dacă îl 
găsim şi reuşim să-l prindem viu, s-ar putea să ne dea suficiente 
informaţii ca să ajungem pe calea cea bună. 

— Dacă îl dăm în urmărire generală nu riscăm să ne facem 
prea multă publicitate? S-ar putea să-l speriem şi să-l punem pe 
fugă. 

— S-ar putea, domnule, interveni Klein, dar mai e ceva: Beria 
a asasinat cu sânge rece un om pe străzile Washingtonului. Beria 
nu este terorist, ci un ucigaş plătit. Dacă stabilim legătura între 
el şi acest asasinat, poliţiştii din cinci state vor fi pe urmele lui. 

— Da, dar vă întreb din nou: oare asta nu-l va face să se dea 
la fund? 

— Nu neapărat, domnule. Beria şi oamenii care îl comandă vor 
fi convinşi că ştiu care sunt forţele mobilizate împotriva lor şi 

cum să le ocolească. Se vor simţi în siguranţă considerând că 
ştiu care va fi următoarea mişcare a poliţiei. 

— In plus, dacă-l urmărim pe Beria pe ascuns, fără ca cei care- 
| plătesc să ştie ce facem noi, pericolul ca el să fie prins va fi 
considerat prea mare şi va sfârşi precum lardeni şi Treloar. 

— Punct ochit, domnule Smith, fu de acord preşedintele. 
Presupun că aveţi un plan în legătură cu Beria? 

— Avem, domnule, răspunse Smith calm şi începu să-l expună. 


Inspectorul Marco Dionetti de la Chestura din Veneţia cobori 
treptele clădirii poliţiei şi se îndreptă spre docul din faţa palatului 
său. Răspunse la salutul poliţistului şi se uită la barca ce dispărea 
printre celelalte şalupe de pe canal, iluminate feeric de la prora 
la pupa. 

Ajuns în faţa uşii de la intrare, Dionetti dezactivă sistemul de 
securitate înainte de a intra. Bucătăreasa şi menajera, două 
femei în vârstă, erau de câteva zeci de ani în serviciul lui. Nici 
una nu s-ar fi putut lupta cu un hoţ, iar palatul avea suficiente 
lucruri de valoare pentru a umple un muzeu de mici dimensiuni. 
Aceasta impusese anumite măsuri de securitate. 

Dionetti luă scrisorile care îl aşteptau în hol, se îndreptă spre 
salon, se aşeză pe fotoliu şi o deschise pe cea de la Banca 
Offenbach din Zurich. Sorbi din aperitiv şi începu să ronţăie dintr- 
o măslină în timp ce îşi studia contul. Americanii aveau multe 
defecte, dar niciodată nu întârziau cu plata. 

Pe Marco Dionetti nu-l interesau problemele de ansamblu. 
Puțin îi păsa de ce fraţii Rocca trebuiseră să omoare sau de ce 
fuseseră ucişi. E adevărat că avusese ceva mustrări de conştiinţă 
când îl vânduse pe Peter Howell. Dar Howell plecase în Sicilia şi 
nimeni nu avea să mai audă vreodată de el. Şi între timp, averea 
lui, datorită generozităţii americanilor, va continua să crească. 

După ce făcu un duş, Dionetti cină de unul singur la masa 
uriaşă unde ar fi putut încăpea uşor treizeci de persoane. După 
ce i se aduse cafeaua şi desertul, le dădu liber servitoarelor, care 
se retraseră în camerele lor aflate la etajul al patrulea. Dionetti 
lua câte o căpşună muiată în Cointreau şi visa cu ochii deschişi la 
vacanţa minunată care-l aştepta datorită  generozităţii 
americanilor. 

— Bună seara, Marco. 

Dionetti se înecă cu fructul din gură, nevenindu-i să creadă că 
cel care intra ca şi când ar fi fost un oaspete aşteptat era Howell. 


168 


Acesta se aşeză pe un scaun la celălalt capăt al mesei lungi. 

Dionetti scoase un pistol Beretta din buzunarul interior al 
sacoului şi îl îndreptă spre Howell. 

— Ce faci aici? întrebă el cu o voce răguşită. 

— De ce mă întrebi, Marco? Ar fi trebuit să fiu mort? Aşa ţi s-a 
comunicat? 

Gura lui Dionetti se deschidea şi se închidea ca cea a unui 
peşte aruncat pe uscat. 

— Nu ştiu despre ce vorbeşti! 

— Atunci de ce îndrepţi pistolul spre mine? 

Howell desfăcu pumnul încet şi puse pe masă o mică fiolă. 

— Ţi-a plăcut cina, Marco? Risotto-ul cu fructe de mare 
mirosea excelent. Şi căpşunile - îţi plac? 

Dionetti se uită la fiolă şi apoi la fructele rămase pe fundul 
bolului. Incercă să alunge gândurile negre care-l asaltau. 

— Nu-ţi vine să crezi că aş fi putut să-ţi otrăvesc fructele, 
Marco? La urma urmelor am reuşit să trec de sistemul de 
securitate. Servitoarele tale habar n-au avut că este cineva în 
casă. Ce mare lucru ar fi fost să pun câteva picături de atropină 
în desert? 

Ţeava armei începu să tremure când Dionetti înţelese ce-i 
spunea Howell. Atropină era o otravă organică, din familia 
belladona. Fără gust, fără miros, ucidea atacând sistemul nervos 
central. Dionetti se strădui să-şi amintească cât de repede 
acţiona otrava. 

— İn cazul unei persoane de înălţimea şi greutatea ta, cred că 
este vorba de patru-cinci minute, în funcţie de cantitatea pe care 
am folosit-o, îl informă Howell. 

Atinse cu mâna fiola de pe masă. 

— Aici am antidotul. 

— Pietro, trebuie să înţelegi... 

— Inţeleg că m-ai trădat, Marco. Asta este tot ce trebuie să 
înţeleg. lar dacă n-ai avea ceva ce-mi trebuie mie, până acum ai 
fi murit. 

— Dar pot să te ucid chiar acum, sâsâi Dionetti. 

Howell dădu din cap dojenitor. 

— Ai făcut un duş, mai ţii minte? Ţi-ai lăsat arma în haină. Am 
scos gloanţele, Marco. Dacă nu mă crezi, n-ai decât să tragi. 

Dionetti apăsă pe trăgaci. Se auzi un ţăcănit sec, care îi 
sugera sunetul cuielor bătute în sicriul lui. 

— Pietro, îţi jur că... 

Howell ridică mâna. 

— Timpul este esenţial pentru tine, Marco. Ştiu că cei care i-au 
ucis pe fraţii Rocca au fost soldaţi americani. l-ai ajutat? 

Dionetti îşi umezi buzele. 

— Le-am spus cum intenționau fraţii Rocca să fugă. 

— De unde ai ştiut? 

— Am primit instrucţiuni prin telefon. Vocea era distorsionată 
electronic. La început mi s-a spus să-i ajut pe fraţii Rocca; după 
aceea vor urma soldaţii. 

— Şi eu. 

Dionetti scutură furios din cap. 

— Şi tu, şopti el. 

Gura i se uscase. Vocea îi suna de parcă ar fi venit de undeva, 
de foarte departe. Simţea cum inima i se izbeşte de coaste. 

— Pietro, te rog! Antidotul... 

— Cine te plăteşte, Marco? îl întrebă Howell cu blândeţe. 

Ar fi fost o pierdere de timp să-l întrebe pe Dionetti despre 
americani. Evident că aceştia nu-şi declinaseră identitatea în faţa 
lui. Cel mai bun lucru era să ia urma banilor pătaţi de sânge. 

Bătu încet cu fiola în masă: 

— Marco... 

— Herr  Weizsel... Banca Offenbach din Zurich. Pentru 
Dumnezeu, Pietro, dă-mi antidotul! 

Howell îi aruncă telefonul mobil făcându-l să alunece de a 
lungul mesei. 

— Sună-l. Sunt sigur că un client de talia ta are telefonul lui de 
acasă. Şi ai grijă să aud şi eu prefixul de zonă. 

Dionetti începu să formeze febril numărul pe tastele 
telefonului. În timp ce aştepta să se stabilească legătura, nu-şi 
lua ochii de la fiolă. 

— Pietro, te rog! 

— Toate la timpul lor, Marco. Toate la timpul lor. 

Avionul ateriză pe Aeroportul Kona din Big Island imediat după 
apusul soarelui. Sub supravegherea lui Bauer, trei tehnicieni 
descărcară containerul cu viruşi şi îl aşezară într-o maşină care îi 
aştepta. Drumul până la complexul Bauer-Zermatt dură patruzeci 
şi cinci de minute. 

Complexul, cândva o clădire în care se efectuaseră cercetări 
medicale, fusese construit conform unor exigenţe speciale. 
Pentru a împiedica pătrunderea intruşilor, ieşirea germenilor 
patogeni mortali şi răspândirea lor în rândul populaţiei insulei, 
zona dintre stâncile de pe țărm şi câmpurile de lavă fusese 
excavată. Golul uriaş fusese căptuşit cu mii de metri cubi de 
beton, creând o structură cu mai multe etaje. Aceasta era 
împărţită în trei niveluri sau zone, cea de jos fiind rezervată 
laboratoarelor destinate viruşilor cei mai periculoşi. Când Bauer 
preluase construcţia, găsise la faţa locului tot ce îi trebuia. După 
un an şi cu o investiţie de o sută de milioane de dolari, facilităţile 
fuseseră aduse la zi şi operaţiunile începuseră să se desfăşoare 
în flux continuu. 

După ce maşina intră în garajul masiv, containerul fu 
descărcat şi transportat la un lift din apropiere. Ajuns la nivelul 
de jos, Bauer fu întâmpinat de Klaus Jaunich, şeful echipei de 
cercetare pe care o alesese cu multă grijă, Jaunich şi echipa lui 
formată din şase persoane fuseseră aduşi de la sediul din Zurich 
al companiei pentru a lucra cu virusul variolei. Toţi lucraseră ani 
de zile cu Bauer şi beneficiaseră de colaborarea cu el mai mult 
decât şi-ar fi putut închipui. 

Toţi ştiu că dețin anumite secrete care ar putea să-i distrugă 
într-o clipă, îşi spuse Bauer, zâmbindu-i lui Jaunich. 

— Mă bucur să te văd, Klaus. 

— Plăcerea e de partea mea, Herr Direktor. 

Jaunich putea servi drept subiect pentru un studiu al 
contrastelor. Era masiv ca un urs, avea şaizeci de ani şi o voce 
neobişnuit de blândă. Faţa lui ca o lună plină, încadrată de o 
barbă mare, amintea de cea a unui tăietor de lemne, dar 
impresia aceasta dispărea imediat ce zâmbea, arătându-şi dinţii 
mici, ca de copil. 

Jaunich le făcu semn celor doi colegi, îmbrăcaţi în salopete 
portocalii care îi făceau să semene cu nişte cosmonauţi. Aceştia 
ridicară containerul şi, ţinându-l între ei, intrară în prima din cele 
patru camere de decontaminare care precedau laboratorul 
propriu-zis. 

— Domnul director doreşte să supervizeze procedura? întrebă 
Jaunich. 

— Evident. 

Jaunich îi conduse spre mezaninul cu un perete de sticlă din 
care se vedeau camerele de decontaminare şi laboratorul. Din 
acest punct, Bauer urmări modul în care echipa de transport 
trecea dintr-o cameră în alta. Deoarece procedura de 
decontaminare era necesară numai la ieşirea din laborator, 
intrarea nu dură decât câteva minute. 

O dată ajunşi în interiorul laboratorului, oamenii deschiseră 
lada. Bauer vorbi în microfon: 

— Aveţi grijă la transfer, îi avertiză el pe cei doi oameni. 

— Ja, Herr Direktor, se auzi răspunsul în megafon. 

Bauer simţi cum se încordează în momentul în care cei doi îşi 
afundară mâinile în norul de azot şi scoaseră încet containerul în 
formă de revolver în care se aflau fiolele. Se deschise uşa spre 
camera frigorifică a laboratorului, care nu diferea prea mult de 
cea de la Bioaparat. 

— Nu avem foarte mult timp, murmură Bauer. Restul echipei e 
gata? 

— Absolut, îl asigură Jaunich. Tot procesul se va încheia în mai 
puţin de opt ore. 

— Veţi începe procedura fără mine, spuse Bauer. Eu am să mă 
retrag. Voi reveni în faza finală, când începe procesul de 
recombinare. 

Jaunich dădu din cap. Era clar că Bauer dorea să fie prezent la 
începutul a ceea ce ar fi putut însemna o piatră de temelie în 
ingineria chimică. Împrejurările în care virusul variolei fusese 
adus aici - indiferent care fuseseră acelea - îşi puseseră clar 
amprenta asupra bătrânului om de ştiinţă, înainte de a intra în 
atmosfera încordată din laborator, avea nevoie de odihnă. 

— Nu vă faceţi griji, fiecare etapă a procedurii va fi înregistrată 
pe bandă video, Herr Direktor. 

— Aşa şi trebuie, zise Bauer. Ceea ce vom face noi astăzi este 
fără precedent. Ruşii n-au reuşit, iar americanii sunt prea fricoşi 
ca să încerce aşa ceva. la gândeşte-te, Klaus: primii paşi în 

alterarea genetică a unuia dintre cei mai mari duşmani ai 
omenirii, începutul unei transformări care va face toate 
vaccinurile din trecut şi din prezent absolut neputincioase! 
Rezultatul? Arma perfectă într-un război. 

— Pentru care nu există decât un singur tip de tratament - 
carantina cea mai strictă, încheie Jaunich. 

Ochii lui Bauer străluciră de emoție. 

— Exact! Intrucât nu există nici un antidot cunoscut, orice ţară 
infectată trebuie să-şi închidă imediat graniţele. Să luăm de pildă 
lrakul. Bagdadul ignoră cererile noastre de a renunţa la un 
anumit curs de acţiune. Se ia decizia unei lovituri de avertizare. 
Mica noastră prinţesă este introdusă în apă sau în produsele 
alimentare. Oamenii contractează boala. Moartea face ravagii, 
numărul victimelor creşte exponențial, populaţia, disperată, vrea 
să fugă, dar frontierele sunt închise. Zvonul s-a răspândit: orice 
irakian trebuie considerat infectat. Chiar şi cei care vor încerca 
să fugă prin munţi vor fi urmăriţi şi măcelăriți. 

Bauer desfăcu braţele ca un scamator care dă drumul 
porumbelului. 

— Puf! Şi dintr-o dată duşmanul nu mai există. Nu mai poate 
lupta pentru că nu mai are armată. Nu mai poate rezista, pentru 
că infrastructura lui s-a prăbuşit. Nu mai poate rămâne la putere 
pentru că ceea ce a mai rămas din popor se va întoarce 
împotriva lui. Singura opţiune este capitularea necondiționată. 

— Sau să ne implore să-i dăm un vaccin, observă Jaunich. 

— Rugăminte care va ajunge la nişte urechi surde, întrucât nu 
există nici un fel de vaccin, spuse Bauer savurând momentul. 
Sau cel puţin aşa li se va spune victimelor. Bauer zâmbi şi 
continuă. Dar toate la timpul lor: mostrele trebuie să fie pregătite 
pentru recombinare. Dacă totul merge bine, putem să ne 
ocupăm şi de antidot. 

Işi puse mâinile pe umerii lui Jaunich. 

— Las această sarcină în mâinile dumitale care sunt mai mult 
decât capabile şi ne vedem peste câteva ore. 


În acelaşi timp la Houston, Megan Olson îşi conducea maşina 
în parcarea de la NASA rezervată membrilor navetei spaţiale. 
Cobori şi porni repede spre clădirea administrativă. Mesajul lui 
Dylan Reed o luase de la cina cu un inginer aerospațial destul de 
drăguţ, dar plicticos. Ultimul cuvânt care apăruse pe pagerul ei 
fusese URGENT. 

Megan trecu prin punctele de control şi intră în liftul care o 
duse la etajul şase. Deşi zona era puternic luminată, pe coridoare 
domnea o tăcere stranie. Uşa de la biroul lui Reed era dată în 
lături. Megan bătu şi intră în încăpere. 

Biroul era împărţit într-un spaţiu de lucru şi o zonă mult mai 
mare, destinată conferinţelor, dominată de o masă lungă, ovală. 
Megan clipi de câteva ori. La masă şedeau pilotul misiunii 
navetei, Frank Stone şi comandantul, Bill Karol. Alături de ei se 
afla directorul misiunii, Harry Landon şi directorul adjunct al 
NASA, Lorne Allenby. Ultimii doi păreau foarte obosiţi; de parcă 
tocmai s-ar fi întors după un zbor foarte lung. Megan se gândea 
că probabil aşa stăteau lucrurile. Având în vedere că până la 
data lansării rămăseseră mai puţin de patruzeci şi opt de ore, 
probabil că Landon şi Allenby fuseseră la Cape. 

— Megan, spuse Dylan Reed. lţi mulţumim că ai venit aşa de 
repede. Cred că îi cunoşti pe toţi cei de faţă. 

Megan murmură un salut şi se aşeză apoi pe un scaun liber, 
alături de pilotul misiunii, Frank Stone. 

Reed se frecă la ceafa, apoi se rezemă cu ambele braţe de 
masă, aţintindu-şi privirea asupra ei. 

— Ai auzit? 

Megan scutură negativ din cap. 

— Ce să aud? 

— Adam Treloar a fost ucis în după-amiaza aceasta la 
Washington. Reed făcu o pauză. O adevărată nenorocire. 

— O, Dumnezeule! Ce s-a întâmplat? 

— Poliţia din Washington nu ne-a dat prea multe amănunte, 
răspunse Reed. Adam tocmai se întorsese din Rusia - mama lui 
este înmormântată acolo. Avea o rezervare la hotel, aşadar 
presupun că intenţiona să-şi petreacă noaptea acolo şi dimineaţa 
să ia avionul spre Cape. Mergea prin apropiere de Wisconsin 
Avenue - nu e o zonă rău famată din câte mi s-a spus când l-a 
acostat un ticălos. Reed îşi trecu mâinile prin păr. Ce s-a 
întâmplat după aceea nu putem decât să bănuim. Nimeni n-a 
văzut şi n-a auzit nimic. In cele din urmă un trecător l-a găsit şi a 
chemat poliţia. Adam era deja mort. Dădu din cap nefericit. Ce 
pierdere incredibilă! 

— Dylan, suntem cu toţii şocaţi de cele întâmplate, spuse 
Lorne Allenby, funcţionar superior în conducerea NASA, dar 
trebuie să mergem înainte. 

Reed dădu din cap în semn că este de acord cu aceasta. Când 

se întoarse către ea, Megan simţi cum inima începe să-i bată mai 
tare. 

— Tu eşti rezerva lui Treloar. Datorită situaţiei create, vei 
prelua operaţiunile, ca specialistă în cadrul misiunii. Eşti 
pregătită, Megan? 

Megan simţi că i se usucă gura, dar reuşi să-şi păstreze 
calmul. 

— Desigur. Nu e acesta modul în care doream să fiu inclusă în 
misiune, dar răspunsul meu este: da, sunt pregătită. 

— Nici nu-ţi închipui cât de fericiţi suntem cu toţii să auzim 
asta, spuse Reed. Se uită de jur-împrejurul mesei. Aveţi 
întrebări? 

Frank Stone, pilotul misiunii, luă cuvântul: 

— Nu am nici o întrebare, vreau să-mi exprim doar încrederea. 
Eu am pregătit-o pe Megan. Ştiu că este gata. 

— Şi eu susţin acelaşi lucru, spuse Bill Karol, comandantul. 

— Landon? întrebă Reed. 

Directorul misiunii se foi pe scaun. 

— Am citit rapoartele de instruire. Ştiu că Megan poate să facă 
experimentele pe care le-ai planificat cu Adam. 

— Mă bucur să aud asta, spuse Allenby. Cei din Congres 
urmăresc misiunea cu ochi de vultur. Ţinând seama cât s-a 
investit în aceste experimente, rezultatele trebuie să fie pe 
măsură. Se întoarse către Megan. Să aduci ceva care să ne pună 
pe toţi într-o lumină cât mai bună. 

Megan reuşi să schiţeze un zâmbet slab. 

— Am să mă străduiesc. Privi la cei din jurul mesei. Şi vă 
mulţumesc pentru votul de încredere. 

— Foarte bine, spuse Reed. Atunci am să convoc restul echipei 
mâine. Ştiu că unii dintre voi suferiţi din cauza diferenţei de fus 
orar, aşa că am să vă las toată noaptea la dispoziţie. Ne vedem 
mâine dimineaţă. K 

Toţi dădură din cap recunoscători şi se grăbiră să plece. In 
încăpere rămaseră numai Megan şi Reed. 

— Tu eşti şeful programului de cercetări biomedicale, Dylan, 
spuse ea încet. Tu şi Treloar aţi fost prieteni foarte apropiaţi. Ce 
sentimente încerci acum, când eu am să-i iau locul? 

— De fapt, nu pot spune că l-am cunoscut chiar aşa de bine pe 
Adam. Ştii cum era - destul de taciturn. Cu toate acestea, se 
încadrase în echipă. Adevărul e că îi simt lipsa. Făcu o pauză 
înainte de a continua: în ce te priveşte, nici nu mi-aş fi putut dori 

o rezervă mai bună. 

Megan încercă să-şi stăpânească sentimentele contradictorii. 
O parte din gânduri îi fugeau deja la toate amănuntele pe care 
trebuia să le aibă în vedere: pregătirea de la Cape, integrarea în 
echipă şi procedura de lansare. Ştia că, de regulă, echipa intra în 
carantină cu şapte zile înainte de lansare, dar în ultima vreme 
perioada se scurtase. Oricum, va trebui să se supună unui 
examen medical foarte amănunţit, ca să fie sigură că nu duce cu 
ea nici un fel de germeni periculoşi. Pe de altă parte, nu putea 
scăpa de imaginea stranie a lui Adam Treloar. Reed avea 
dreptate: Treloar fusese un singuratic. Faptul că nu-l cunoscuse 
personal o ajuta să se împace mai uşor cu ideea morţii lui. 
Totuşi, modul în care murise îi dădea fiori. 

— Te simţi bine? o întrebă Reed. 

— Foarte bine. Incerc doar să mă obişnuiesc cu ideea. 

— Haide. Te conduc până la maşină. Încearcă să dormi bine. 
Mâine trebuie să pornim cu toată viteza înainte. 


Megan avea o mică garsonieră într-un complex de 
apartamente destinate personalului detaşat pe un timp limitat la 
NASA. După o noapte cu un somn agitat, se trezi şi se duse la 
bazinul de înot. Când se întoarse la garsonieră, găsi un bilet lipit 
pe uşă. Trecând peste şocul iniţial, Megan se îmbrăcă repede, 
cobori la parter, ieşi grăbită pe uşă şi traversă drumul spre 
cafeneaua de vizavi. La acea oră matinală, localul era aproape 
pustiu. Il zări imediat. 

— Jon! 

Acesta se ridică dintr-un separeu din colţul cel mai îndepărtat 
al localului. 

— Bună, Megan. 

— Dumnezeule, ce faci aici? întrebă ea, strecurându-se pe 
locul din faţa lui. 

— iți spun imediat. Făcu o pauză. Am auzit că ai fost inclusă în 
misiune. Meriţi pe deplin acest lucru, indiferent de împrejurări. 

— Mulţumesc. Aş fi preferat ca lucrurile să se fi petrecut altfel, 
dar... 

Chelneriţa se apropie de masa lor şi cei doi comandară micul 
dejun. 

— Imi pare rău că nu mi-ai telefonat mai devreme. Plec la 
Cape peste câteva ore. 

— Ştiu. 

Megan îl studie cu atenţie. 

— N-ai făcut tot drumul ăsta numai ca să mă feliciţi - deşi mi- 
ar plăcea să cred asta. 

— Sunt aici din cauza celor întâmplate cu Treloar, spuse 
Smith. 

— De ce? După cum spun ziarele, poliţia din Washington se 
ocupă de caz. 

— Aşa este. Dar Treloar era medic militar cu grad superior şi 
un membru important al echipei de la NASA. Am fost trimis aici 
ca să aflu ceva din trecutul şi din activităţile lui, ceva care ar 
putea să ne dea un indiciu cu privire la motivul pentru care a fost 
asasinat. 

Megan clipi şi se încruntă. 

— Nu înţeleg. N 

— Megan, ascultă-mă. li iei locul în echipă. Ai lucrat cu el. 
Orice îmi poţi spune despre el îmi este util. 

Tăcură amândoi în momentul în care chelneriţa se întoarse cu 
comanda. Brusc ideea de a mânca îi provocă lui Megan o 
senzaţie de greață. Se concentră şi încercă să-şi pună ordine în 
gânduri. 

— In primul rând, aproape toată pregătirea mea a fost 
supravegheată de Dylan Reed. Intr-un fel, titlul de medic-şef te 
induce în eroare. Nu este ca atunci când distribui aspirine sau 
truse de prim ajutor. Sarcinile de aici sunt de cercetare pură. In 
calitate de şef al grupului de cercetări biomedicale, Dylan Reed a 
conlucrat cel mai strâns cu medicul-şef, adică cu Treloar. De 
asemenea, a repetat toate experimentele cu mine, pentru 
eventualitatea că ar fi trebuit să iau locul lui Treloar. Aşa că eu 
nu am conlucrat niciodată foarte strâns cu Treloar. 

— Dar ca persoană? Avea pe cineva mai apropiat? Ce se 
vorbea despre el? 

— Era un singuratic, Jon. N-am auzit să aibă întâlniri cu femei 
şi în nici un caz vreo legătură stabilă. Pot să-ţi spun că nu era 
prea amuzant să lucrezi cu el. Avea o minte strălucită, dar îi 
lipseau personalitatea şi umorul. Era ca şi când o parte din el - 
geniul medical - ar fi prosperat, în timp ce restul nu evolua. 

Megan făcu o pauză: 

— Cercetările tale pot să aibă vreun impact asupra lansării? 

Smith dădu din cap. 

— Nu există nici un motiv. 

— Ştii ceva, cel mai bine ar fi să-ţi dau numele oamenilor care 


177 


au lucrat direct cu el. Poate că vei obţine nişte informaţii de la ei. 

Smith era sigur că are toate acele nume - poate chiar şi unele 
în plus. işi petrecuse toată noaptea studiind dosarele personale 
ale lui Treloar, trimise de FBI, Agenţia de Securitate Naţională şi 
NASA. Totuşi ascultă cu multă grijă numele pe care le înşira 
Megan. 

— Zău că asta e tot ce ştiu, încheie ea. 

— Mai mult decât suficient ca să am cu ce lucra. Mulţumesc. 

Megan reuşi să schiţeze un zâmbet. 

— Dată fiind problema de care te ocupi, nu cred că am vreo 
şansă să te conving să vii la lansare. Aş putea să-ţi fac rost de un 
loc bun. 

— AŞ dori să pot veni. Poate am să te văd la Edwards, când te 
întorci. 

Baza aeriană Edwards din California era primul punct de 
aterizare al navetei. 

O clipă tăcură amândoi, apoi Megan spuse: 

— Trebuie să plec. 

Jon întinse mâna peste masă şi o apucă strâns pe a lui Megan. 

— Să te întorci cu bine acasă. 


Pierdută în gânduri, Megan se întoarse în garsoniera ei. Adam 
Treloar era mort - asasinat iar Jon Smith apăruse pe neaşteptate 
la Houston. Evitase cu mare grijă să-i spună cine îl trimisese. O 
interogase cu multă îndemânare, dar nu-i dăduse în schimb 
nimic. De fapt, ce făcea Smith acolo? Pe cine urmărea şi de ce? 

Megan puse mâna pe telefonul digital codificat şi formă 
numărul pe care îl memorase cu multă vreme în urmă. 

— Aici Klein. 

— La telefon Megan Olson. 

— Megan... Credeam că eşti deja pe drum. 

— Plec peste câteva clipe, domnule. S-au întâmplat însă 
anumite lucruri şi am crezut de cuviinţă să le aflaţi şi 
dumneavoastră. 

li prezentă pe scurt discuţia avută cu Smith. 

— Dacă aş spune că a fost evaziv ar însemna să folosesc un 
eufemism. Se poate face ceva pentru el? 

— Nimic. Smith se află acolo în calitatea lui de expert al 
Institutului de Cercetări Medicale al Armatei. 

— Nu înţeleg, domnule. Ce rol are el aici? 

Klein făcu o pauză. 

— Ascultă-mă cu atenţie, Megan. La Bioaparat, în Rusia, s-a 
produs o spargere. 

Klein făcu o pauză şi Megan îşi ţinu respiraţia. 

— S-a furat o mostră, continuă el. Adam Treloar s-a aflat la 
Moscova în acel moment. Ruşii l-au înregistrat împreună cu 
curierul care transporta materialul. S-a efectuat un transfer. 
Suntem siguri că Treloar a introdus materialul respectiv în ţară. 
După ce şi-a jucat rolul, a fost lichidat. 

— Şi ce s-a întâmplat cu obiectul pe care îl transporta? 

— A dispărut. 

Megan închise ochii. 

— Şi ce a adus aici? 

— Viruşi de variolă. 

— Dumnezeule mare! 

— Ascultă-mă, Megan. Am bănuit că Treloar a fost cumpărat. 
Acum suntem siguri. Problema care se ridică este următoarea: 
are sau nu complici în misiunea navetei? 

— Nu ştiu, spuse Megan. Pare imposibil. Oamenii par devotați. 
Din câte îmi dau eu seama, nu pot fi bănuiţi. Făcu o pauză şi 
continuă: E drept că nici pe Treloar nu l-am suspectat! 

— Nimeni nu l-a suspectat, răspunse Klein. Nu te învinui. 
Important este acum să găsim viruşii de variolă. Noi presupunem 
că se află pe undeva prin zona Washingtonului. Indiferent cine îi 
are, nu doreşte să-i transporte mai departe decât e nevoie, altfel, 
de la Londra, Treloar ar fi luat un avion direct spre orice altă 
destinaţie - Chicago, Miami, Los Angeles. Inseamnă că a avut un 
motiv pentru a veni la Washington. Bănuim că locul de 
depozitare se află acolo. 

— Şi tot mai doriţi să-mi continuu misiunea şi să plec cu 
naveta? 

— Neapărat. Dar atât timp cât pasărea n-a intrat încă în 
colivie, să nu atragi atenţia asupra ta. Dacă observi ceva dubios, 
dă-mi telefon imediat. Făcu o pauză. Şi, Megan, dacă nu mai 
avem ocazia să stăm de vorbă, drum bun şi să te întorci cu bine 
acasă. 

Klein întrerupse legătura şi Megan rămase cu ochii pironiţi la 
aparatul pe care-l ţinea în mână. Se simţise tentată să-l întrebe 
pe Klein dacă nu cumva Smith lucra pentru Direcţia lui şi dacă 
acesta fusese motivul pentru care se purtase atât de evaziv. Ca 
şi ea, Jon Smith era un om fără rude sau relaţii apropiate, 
specialist în probleme de criză. Megan îşi aminti de ziua când în 

timpul uneia dintre scurtele ei vizite acasă, Klein apăruse ca prin 
minune în viaţa ei, oferindu-se s-o introducă într-un serviciu cu 
totul special, unic, conferind o nouă dimensiune şi importanţă 
existenţei ei. Işi mai amintea că o avertizase că s-ar putea să nu 
cunoască niciodată vreun alt membru al Direcţiei Unu şi că 
prezenţa ei era extrem de utilă datorită reţelei din care făcea 
parte, a bărbaţilor şi femeilor cărora li se putea adresa în orice 
clipă pentru a le cere informaţii, favoruri sau protecţie. 

Klein n-o să-mi spună niciodată... Şi nici Jon... dacă este 
implicat. 

Işi verifică din nou bagajele şi se gândi la ceea ce îi uraseră 
Jon şi Klein: să se întoarcă cu bine acasă. Dacă Klein nu găsea 
viruşii de variolă, mai merita oare să se întoarcă acasă? 


Oficiul de securitate de la NASA ocupa colţul de nord-est al 
clădirii administrative de la etajul al doilea. Smith prezentă 
cartea de identitate de la Pentagon şi aşteptă până când ofiţerul 
de serviciu o scană cu ajutorul computerului. 

— Unde este comandantul dumitale? întrebă Smith. 

— Domnule, îmi pare rău. Tocmai efectuăm schimbul de ture. 
Domnul colonel Brewster a părăsit clădirea, iar domnul colonel 
Reeves vine puţin mai târziu din... din motive personale. 

— Nu pot să-l aştept pe colonel. Dă-mi drumul să trec. 

— Dar, domnule... 

— Domnule locotenent, ce fel de permis de trecere am? 

— COSMIC, domnule. 

— Ceea ce înseamnă că pot să examinez tot ceea ce este în 
această clădire, inclusiv ultimul raport asupra stării sănătăţii 
dumitale. Corect? 

— Da, domnule! 

— Acum că ne-am lămurit, uite ce o să facem: vei respecta 
procedurile în vigoare pentru a-mi da drumul în interior. Nu vei 
menţiona nimănui faptul că am intrat, cu excepţia domnului 
colonel Reeves, cu care vei vorbi între patru ochi. Dacă domnul 
colonel doreşte să discute cu mine, îl informezi că mă găseşte în 
sala dosarelor. 

— Da, domnule. Doriţi să vă aduc ceva anume din sală? 

— Doresc să le spui celor de acolo să mă ignore. Şi acum să 
mergem, domnule locotenent. 

In timp ce intra pe uşa blindată, Smith îşi spuse că atitudinea 
lui arogantă îşi făcuse efectul scontat: subordonatul fusese 

copleşit. Omologul lui, colonelul Reeves, va fi furios, curios, dar şi 
precaut. Existau motive întemeiate pentru ca Reeves să nu 
dorească să întrebe de Smith. 

Din punct de vedere tehnic, NASA era un program civil. La 
începutul anilor '70, când agenţia se decisese în cele din urmă 
asupra tipului de navetă de care avea nevoie şi de modul în care 
dorea s-o lanseze, descoperise că nu e nevoită să apeleze la 
ajutorul aviaţiei. Şi astfel se încheiase un pact cu diavolul: în 
schimbul recunoaşterii de către Pentagon a navetei drept „un 
dispozitiv militar esențial”, NASA putea să recurgă la 
lansatoarele de rachetă Atlas şi Titan şi să beneficieze în acelaşi 
timp de un flux continuu de venit. Cealaltă faţă a medaliei era că 
agenţia era la dispoziţia bunului plac al Pentagonului, Colonelul 
Reeves avea un rang superior în ierarhia NASA, dar cei care 
deţineau mult râvnita legitimaţie COSMIC a Pentagonului erau 
adevărații stăpâni. 

Smith îl urmă pe locotenent printr-un labirint de coridoare 
până la o uşă blindată. După ce formă numărul codului, ofiţerul 
deschise uşa şi se dădu la o parte ca să-i facă loc lui Smith să 
intre. In cameră era cu cel puţin câteva grade mai răcoare decât 
în restul încăperilor de pe acelaşi etaj. Nu se auzea decât 
zumzetul maşinilor, zece din cele mai rapide computere 
construite vreodată, legate la băncile de date şi la terminalele PC 
ale diferitelor birouri individuale. 

Smith simţi ochii personalului din camera dosarelor pironiţi 
asupra lui, dar curiozitatea lor fu de scurtă durată, îl urmă pe 
ofiţer la un punct de lucru situat mai departe de celelalte. 

— Acesta este calculatorul colonelului Reeves, spuse ofiţerul 
de serviciu. Sunt sigur că nu va avea obiecţii. 

— Vă mulţumesc, domnule locotenent. Presupun că nu va 
dura prea mult - cu condiţia să nu fiu deranjat. 

— Am înţeles, domnule. Ofiţerul îi dădu lui Smith un telefon 
celular. Formaţi trei-zero-nouă când terminaţi. Am să vin să vă 
iau. 

Smith se aşeză în faţa monitorului, activă computerul şi 
introduse în el discheta pe care o adusese. În câteva secunde, 
toate sistemele de protecţie fură deblocate şi întreaga reţea 
NASA de la Houston se afla la dispoziţia sa. 

Informaţiile pe care le primise Smith despre Adam Treloar de 
la celelalte agenţii federale nu reprezentau decât punctul de 
pornire. Smith venise la Houston ca să înceapă urmărirea lui 

Treloar de acolo unde acesta trăise şi muncise. Avea nevoie de 
registrele cu telefoanele date şi primite, e-mail-urile date şi 
primite, orice putea să însemne o urmă lăsată de defunct, 
electronică sau de altă natură. 

Aici va afla cum trăise Treloar, cu cine vorbise şi cu cine se 
întâlnise. Avea să despoaie viaţa trădătorului ca pe o ceapă, 
foaie cu foaie, căutând orice indiciu care ar putea însemna prima 
verigă de legătură din lanţul conspirației. 

Smith apăsă pe câteva taste şi începu cu ceea ce părea să fie 
o întrebare cât se poate de logică: cine ştiuse că Treloar fusese 
în Rusia? In această încâlceală de fibre optice şi cifre s-ar putea 
să găsească instrucţiuni şi nume legate de aceasta. 

Când Dylan Reed ajunse la biroul său, habar n-avea că Smith 
îşi începuse deja cercetările. Era atât de preocupat de agenda lui 
aglomerată din acea dimineaţă, încât aproape că nici nu luă în 
seamă bing-ul computerului său, care îi semnaliza o alertă. 
Formă absent mai multe cifre, cu gândul tot la întâlnirile pe care 
urma să le aibă. Numele care apăru pe ecran îi atrase însă 
atenţia: Adam Treloar. 

Cineva şi-a băgat nasul aici! 

Mâna lui Reed se repezi spre telefon. Câteva secunde mai 
târziu îl asculta pe ofiţerul de serviciu care îi explica prezenţa lui 
Smith în sala dosarelor. 

Reed se strădui să-şi păstreze calmul. 

— Nu, e foarte bine, îi spuse el ofițerului. Te rog să-i comunici 
domnului colonel Reeves să nu-l deranjeze pe vizitatorul nostru. 

Vizitatorul nostru! Un intrus! 

Lui Reed îi trebuiră câteva clipe ca să-şi adune gândurile. Ce 
naiba făcea Smith aici? De la Washington se auzise că poliţia 
ancheta moartea lui Treloar ca pe un caz banal de omucidere, 
fără nici un fel de implicaţii speciale. Până şi presa credea acelaşi 
lucru, fapt care-i bucurase pe Reed Bauer şi Richardson. 

Naiba să-l ia pe Smith! Işi aminti cât de înspăimântat, aproape 
îngrozit fusese Treloar când îi vorbise despre Smith. Acum, 
aceleaşi degete de gheaţă care dansaseră pe spinarea lui Treloar 
începuseră să-l chinuiască şi pe el. 

Reed trase adânc aer în piept. Bauer avusese dreptate când îi 
sugerase să pună steguleţul roşu pe toate dosarele legate de 
Treloar, pentru eventualitatea că cineva ar dori să-şi bage nasul 
în ele. 

Și iată că acel cineva venise şi... 

Cu cât se gândea mai mult la acest lucru, cu atât era mai 
puţin surprins de faptul că Smith se afla acolo. Tenacitatea 
recunoscută îl făcea să fie un personaj periculos. Reed încercă să 
se calmeze înainte de a forma numărul de telefon al generalului 
Richardson de la Pentagon. 

— La telefon Reed. Vă amintiţi de eventualitatea aceea despre 
care am vorbit? S-a transformat în realitate. Făcu o pauză, apoi 
continuă: Ascultaţi-mă până la sfârşit şi cred că veţi fi de acord 
cu mine: trebuie să punem în aplicare planul. 

O maşină a serviciilor secrete îl aştepta pe Jon Smith la ieşirea 
de pe Aeroportul naţional Ronald Reagan. Când ajunsese cam la 
jumătatea drumului spre Camp David, primi telefonul pe care îl 
aştepta. 

— Peter, unde eşti? 

— Tot la Veneţia. Am veşti interesante pentru tine. Fără să 
mai intre în detalii în legătură cu interogatoriul pe care i-l luase 
lui Dionetti, Peter Howell îi relată lui Smith despre filiera 
elveţiană - Herr Weizsel de la Banca Offenbach din Zurich. 

— Vrei să stau puţin de vorbă cu ticălosul de elveţian, Jon? 

— Mai bine rămâi pe loc până primeşti din nou veşti de la 
mine. Ce e cu Dionetti? Nu vrem să dea alarma pe undeva. 

— N-o s-o facă, îl asigură Howell. Suferă de o toxiinfecţie 
alimentară severă şi va mai rămâne în spital încă cel puţin o 
săptămână. In plus, ştie că deţin anumite dosare financiare cu 
care pot să-l ruinez printr-un singur telefon. 

Howell nu consideră necesar să intre în detalii. 

— Am să stau pe loc până primesc veşti de la tine, spuse el. 
Dacă e nevoie, pot să ajung la Zurich în două ore. 

— Am să te ţin la curent. 

Şoferul îl lăsă pe Smith la Rosebud, unde îl aştepta Klein. 

— Mă bucur să te revăd, Jon. 

— Mulţumesc, domnule. Aţi auzit ceva de variolă? 

Klein dădu negativ din cap. 

— Uită-te puţin la asta, spuse el şi îi întinse lui Smith o foaie 
de hârtie făcută sul. 

Schița în cerneală prezenta câteva trăsături ale lui Beria, dar 
nu era suficient de clară pentru a-l identifica pe asasin, în 
general, înfăţişarea lui Beria nu se evidenția prin nimic deosebit, 
un avantaj major pentru ucigaşul de profesie care era. Numai 
printr-un noroc cu totul deosebit poliţia ar fi putut da peste el; 
asta dorea Klein să-i facă să creadă pe stăpânii lui Beria. Cu 
câteva mici schimbări cosmetice, Beria era în siguranţă: cei care 
îl angajaseră vor aprecia că posibilitatea de a le fi folositor pe 
viitor este mai mare decât aceea de a fi prins. 

Smith făcu hârtia sul şi îşi bătu cu ea palma mâinii stângi. 

Considera că Klein risca enorm: împiedicând accesul poliţiei la 
adevăratul chip al lui Beria, limita şansele de capturare a 
acestuia. Pe de altă parte, exista şi un avantaj: când portretul- 
robot nerelevant va ajunge pe stradă şi stăpânii lui Beria îl vor 
vedea, nu se vor speria. Investigarea morţii lui Treloar era de 
aşteptat. Faptul că un martor ocular oferise poliţiei o descriere 
generală nu va stârni îngrijorare. Smith nu credea că stăpânii lui 
Beria vor deveni neatenţi, dar vor fi ceva mai relaxaţi nesesizând 
nici o ameninţare imediată pentru planul lor pe termen lung. 

— Cum a mers treaba la Houston? 

— Treloar a fost al naibii de grijuliu, spuse Smith. Indiferent ce 
contacte a avut şi-a acoperit cu grijă toate urmele. 

— Dar ţi-ai îndeplinit misiunea de bază. 

— Am tulburat apele. Indiferent cine este cel care l-a trimis pe 
Treloar, acum ştie că mi-am băgat nasul pe acolo. Făcu o pauză 
Şi continuă: Preşedintele a acceptat recomandările 
dumneavoastră cu privire la vaccin, domnule? 

— A discutat cu companiile de produse farmaceutice. Au fost 
de acord, răspunse Klein. 

In împrejurările actuale era esenţial ca principalele companii 
de produse farmaceutice să realinieze capacităţile de producţie 
pentru a fabrica o cantitate cât mai mare de vaccin într-o 
perioadă de timp extrem de scurtă. Chiar dacă viruşii furaţi erau 
modificaţi genetic, vaccinul existent ar putea să aibă cel puţin un 
efect parţial. Dar fabricarea cantităţii necesare ar fi însemnat 
întreruperea altor fluxuri de producţie. Pierderile suferite în acest 
caz, ar fii uriaşe, ca şi costurile legate de producerea noului 
vaccin. Faptul că preşedintele fusese de acord să compenseze 
pierderile companiilor reprezenta doar jumătate din ceea ce 
trebuia făcut. Companiile vor dori să ştie de ce este nevoie de 
vaccin atât de urgent şi unde se produsese o epidemie atât de 
puternică. Intrucât o astfel de informaţie nu putea fi ascunsă - ea 
ajungând în mod inevitabil la presă - presupusul loc unde 
chipurile ar fi izbucnit epidemia trebuia să se afle undeva foarte 
departe, dar să aibă o populaţie destul de densă. 

— Am hotărât se recurgem la arhipelagul indonezian, spuse 
Klein. Haosul intern din acea regiune a întrerupt aproape total 
circulaţia informaţiilor din şi înspre acea zonă. Nu mai sunt nici 
un fel de turişti, iar Jakarta a interzis activitatea presei străine în 
ţară. Vom spune că au izbucnit mici focare de variolă, care ar 
putea duce la înmulţirea virusului şi la răspândirea maladiei, 

dacă scapă de sub control. De aici nevoia producerii unei 
cantităţi atât de mari într-un termen atât de scurt. 

Smith se gândi o clipă. 

— Imi place ideea, spuse el în cele din urmă. Actualul regim 
din Indonezia este un paria în ochii majorităţii guvernelor. Totuşi, 
se va produce panică în momentul în care se va răspândi zvonul. 

— N-avem ce face, spuse Klein. Cel care are virusul o să-l 
folosească foarte curând - e vorba de câteva săptămâni, dacă nu 
chiar zile. Imediat ce îi vom identifica pe conspiratori şi vom 
recupera virusul putem afirma că diagnosticul iniţial şi rapoartele 
au fost greşite. Că, de fapt, nu a fost vorba de variolă. 

— Să dea Domnul să fie aşa. 

Smith se întoarse brusc şi rămase uimit când generalul maior 
Kirov, îmbrăcat zdrenţăros, intră în încăpere. 

Bărbatul de vârstă mijlocie se transformase într-un individ cu o 
înfăţişare respingătoare. Purta un costum uzat, cravata şi 
cămaşa îi erau pătate cu cafea şi diverse sosuri, iar pantofii cu 
talpă subţire erau la fel de ponosiţi ca şi servieta ieftină din 
mână. Părul - de fapt o perucă - era lung şi încâlcit. Un machiaj 
discret, aplicat de o mână de expert, adăugase o roşeaţă de 
alcoolic şi accentuase cearcănele de sub ochi. Kirov arăta ca un 
comis-voiajor ratat pe care oamenii eleganţi care locuiau şi 
munceau în Dupont Circle nu se osteneau să-l bage în seamă. 

— Complimentele mele pentru deghizare, spuse Smith. A 
trebuit să mă uit mai bine ca să vă recunosc. 

— Să sperăm că va ţine figura şi cu Beria, spuse Kirov, pe un 
ton sumbru. 

După dezastrul de la Bioaparat şi de la Moscova, Kirov îl 
convinsese pe preşedintele Rusiei să-l trimită în Statele Unite ca 
să participe la prinderea lui Ivan Beria. Klein îşi spusese că Kirov, 
care stătuse un an la Washington şi cunoştea foarte bine 
cartierele în care trăiau diverse grupuri etnice, le va fi extrem de 
folositor. II convinsese şi pe preşedintele american, iar acesta la 
rândul lui insistase pe lângă Petrenko. 

Privind în ochii lui Kirov, Smith desluşi adevăratul motiv pentru 
care generalul se afla aici: Kirov fusese trădat de femeia pe care 
o iubea şi în care avea încredere; aceasta fusese coruptă de forţe 
invizibile legate de un asasin care îi scăpase. Kirov simţea o 
nevoie imperioasă să îndrepte lucrurile, să-şi recâştige onoarea 
de soldat. 

— Cum vrei să procedezi, Jon? întrebă Kirov. 

— Trebuie să trec pe acasă, răspunse Smith. După ce te 
instalezi, putem merge în Dupont Circle. 

Intrucât Ambasada rusă nu era informată de prezenţa lui Kirov 
în oraş, Smith propusese ca generalul să stea cu el şi să 
folosească locuinţa din Bethesda ca bază pentru vânătoarea 
împotriva lui Beria. 

— Eşti sigur că nu ai nevoie de o acoperire mai solidă? întrebă 
Klein. 

Oricât de multă încredere avea Klein în calităţile şi instinctele 
lui Kirov, îi era greu să-i trimită pe amândoi pe teren fără nici o 
acoperire. E adevărat că Smith se dusese la Houston ca să caute 
o urmă lăsată de Treloar, dar intenţia lui fusese să tulbure firele 
reţelei prin care Treloar mai era legat de conspiratori, de stăpânii 
lui. Dându-le de înţeles că era dispus să cerceteze chiar în locul 
în care locuise şi lucrase Treloar, Smith spera să provoace o 
reacţie care să-i oblige pe stăpânii lui Treloar să încerce să pună 
mâna pe el... Asta presupunea scoaterea lui Beria din vizuină. 

— Nu putem risca. Beria ar putea să-şi dea seama de 
acoperire, spuse Smith. 

— Domnule Klein, zise Kirov, înţeleg şi împărtăşesc 
îngrijorarea dumneavoastră, dar vă promit că nu i se va întâmpla 
nimic lui Jon. Am un avantaj net faţă de orice acoperire aţi putea 
să-i oferiţi. Eu // cunosc pe Beria. Chiar dacă este deghizat, îl voi 
recunoaşte imediat. Există anumite comportamente şi gesturi pe 
care nu le poate ascunde de mine. Se întoarse către Smith. Ai 
cuvântul meu. Dacă Beria este acolo şi încearcă să te atace, al 
nostru este. 


Nouăzeci de minute mai târziu, Smith şi Kirov intrau în casa lui 
Smith de la Bethesda. Kirov remarcă tablourile, carpetele de 
perete şi obiectele de artă adunate din întreaga lume. 
Americanul era un om umblat. 

In timp ce Smith făcea duş şi se schimba, Kirov se instală 
confortabil în camera de oaspeţi. Apoi, la o cafea, examinară o 
hartă mare a Washingtonului, concentrându-se asupra cartierului 
multietnic Dupont Circle. Întrucât Kirov cunoştea bine zona, 
planul fu repede întocmit. 

— Ştiu că n-am discutat despre asta cu Klein, spuse Smith 
când erau pe punctul de a pleca. Dar... 

li întinse un pistol SIG-Sauer. 

Kirov se uită la el şi dădu negativ din cap. Apoi se duse în 

dormitor şi apăru cu un obiect care semăna cu o umbrelă 
neagră. Îşi plimbă degetul mare pe mâner şi brusc din vârful ei 
ţâşni o lamă de cincisprezece centimetri. 

— Am adus-o de la Moscova, spuse Kirov pe un ton nepăsător. 
Lama este înmuiată într-un lichid tranchilizant pentru animale. 
Poate să pună jos un bivol în câteva secunde. În plus, dacă din 
cine ştie ce motiv poliţia voastră mă opreşte, pot să explic foarte 
uşor prezenţa unei umbrele. Cu pistolul ar fi ceva mai greu. 

Smith încuviinţă dând din cap. E adevărat că el era momeala, 
dar treaba urma să fie făcută de Kirov. Se bucura că rusul n-o să 
dea ochii cu Beria neînarmat. 

Smith îşi puse pistolul în tocul de sub sacou. 

— Foarte bine. În acest caz, îţi dau patruzeci de minute avans; 
apoi te urmez. 


Strecurându-se pe străzi ca o umbră, Kirov studia atent 
trecătorii. Ca şi alte zone aflate în apropiere de centrul 
Washingtonului, Dupont Circle cunoscuse o revigorare. Cu toate 
acestea, între cafenelele elegante şi buticurile designerilor se 
înghesuiau brutării macedonene, magazine cu covoare turceşti, 
prăvălii sârbeşti pline cu obiecte din alamă bătută şi din cupru, 
restaurante şi cafenele greceşti. Kirov ştia cât de mare va fi 
atracţia unei lumi familiare pentru un om care operează într-un 
mediu necunoscut, chiar dacă era un ucigaş înrăit. Acest 
amestec de etnii era exact mediul în care ar fi putut să se piardă 
Beria. Aici putea găsi mâncarea cu care era obişnuit, putea să 
asculte muzica cu care crescuse, să sesizeze accentele pe care 
le recunoştea. Kirov, cunoscător a mai multor limbi slave, se 
simţea şi el ca acasă în acel mediu. 

Ajuns într-un pătrat mărginit de magazine şi tarabe, Kirov se 
aşeză la o masă aflată sub o umbrelă mare. O chelneriţă croată 
care vorbea prost englezeşte îi luă comanda. Rusul îşi ascunse 
un zâmbet când o auzi pe femeie cum rostea fel de fel de 
invective la adresa proprietarului. 

Sorbind din cafeaua tare şi dulce, Kirov supraveghea atent 
trecătorii. Remarcă bluzele şi fustele colorate ale buneilor şi 
pantalonii fără dungă şi jachetele de piele ale bărbaţilor. Dacă 
Beria o să vină aici, cu siguranţă că o să poarte hainele groase şi 
practice ale muncitorilor iugoslavi - poate şi o şapcă, care să-i 
umbrească faţa. Kirov nu se îndoia că-l va recunoaşte. 
Experienţa lui îi spunea că există ceva ce nici un asasin nu poate 


188 


ascunde: expresia ochilor. 

Kirov era conştient că existau şanse ca Beria să-l recunoască, 
dar miza pe faptul că acesta nu avea nici un motiv să-şi închipuie 
că rusul ar putea fi în America. Grija lui principală era să se 
ferească de poliţie, indiferent cât de rare erau patrulele în zona 
aceasta. La rândul său, Kirov nu se aştepta ca Beria să apară din 
senin şi să se îndrepte spre o patiserie ca să-şi cumpere un 
pateu. Avea idee cam pe unde ar putea să hoinărească asasinul, 
dar nu ştia unde se afla în momentul acela. 

Kirov supraveghea peisajul care se schimba în permanenţă în 
jurul lui. Scruta intrările şi ieşirile din patrulaterul cu mese, unde 
oamenii apăreau şi dispăreau. Observă afişele puse în vitrinele 
magazinelor care indicau orele de funcţionare şi îşi notă în minte 
să verifice aleile şi punctele de alimentare din spate. 

Era locul ideal pentru ca Beria să-şi ducă la îndeplinire planul. 
Aici s-ar fi simţit avantajat, numai că un om prea sigur de sine 
devine uneori orb. 


Cam la un kilometru de locul în care Kirov contempla posibila 
scenă a evenimentelor, Ivan Beria deschise uşa apartamentului 
de două camere aflat la ultimul etaj al unei clădiri cu locuinţe de 
închiriat pe termen scurt. 

In faţa lui se afla şoferul Lincolnului, un tip masiv, tăcut, cu un 
nas care fusese spart cel puţin de câteva ori şi cu urechea 
stângă deformată, semănând cu o conopidă. Beria mai întâlnise 
asemenea oameni. Pe aceştia violenţa nu-i speria şi erau cât se 
poate de discreţi, mesageri perfecţi pentru stăpânii care îi 
angajau. 

Făcând semn şoferului să intre, Beria încuie uşa şi luă plicul pe 
care acesta i-l întinse. Il desfăcu şi citi conţinutul, scris în sârbă. 
Clienţii lui subestimau întotdeauna numărul de oameni care 
trebuia să fie eliminaţi. In cazul de faţă, Beria fusese deja plătit 
pentru paznicul rus şi pentru savantul american. Acum i se cerea 
să mai înlăture pe cineva. 

Se întoarse spre şofer şi spuse: 

— Fotografie? 

Fără să scoată o vorbă, şoferul luă scrisoarea şi îi dădu o 
fotografie a lui Jon Smith, făcută de o cameră de luat vederi a 
serviciilor de securitate. Fotografia era cât se poate de clară. 
Beria zâmbi gânditor. 

— Când? 

Şoferul întinse mâna ca să ia fotografia. 

— Cât de curând. Trebuie să fii gata şi să acţionezi imediat ce 
vei fi anunţat. 

După ce plecă şoferul, Beria se duse în dormitor şi îşi scoase 
din sacoşă celularul securizat cu legătură prin satelit. O clipă mai 
târziu vorbea cu un anume Herr Weizsel de la Offenbach Bank 
din Zurich. Contul respectiv tocmai fusese alimentat cu două 
sute de mii de dolari. 

Beria îi mulţumi bancherului şi închise. Americanii se grăbesc. 


Dr. Karl Bauer ieşi în pielea goală din camera de 
decontaminare finală. Pe banca din vestiar se aflau chiloţi, 
şosete şi o cămaşă. Un costum proaspăt călcat atârna de cârligul 
de pe uşă. 

Câteva minute mai târziu, Bauer se îndrepta spre mezaninul 
cu pereţi de sticlă unde îl aştepta şeful personalului, Klaus 
Jaunich. 

Jaunich se înclină uşor şi întinse mâna: 

— Admirabilă lucrare, Herr Direktor. N-am văzut niciodată aşa 
ceva. 

Bauer dădu din cap acceptând complimentul. 

După ce se odihni, Bauer se întoarse la laborator. Deşi lucrase 
aproape toată noaptea, se simţea plin de energie. Ştia din 
experienţă că nu era vorba decât de adrenalina care îl stimula şi 
că oboseala îl va răpune în cele din urmă. Şi totuşi, Jaunich avea 
dreptate: era o lucrare admirabilă. Făcând uz de puterea de 
concentrare pusese la lucru toată experienţa lui şi cunoştinţele 
de o viaţă pentru a face primul pas către transformarea unui 
virus şi aşa ucigător într-o furtună microscopică imposibil de 
oprit. Acum se simţea oarecum nedreptăţit pentru că nu putea 
să facă şi ultimii paşi spre desăvârşire. 

— Am ştiut chiar de la început, nu-i aşa, Klaus, spuse el, dând 
glas gândurilor. Am ştiut că n-o să putem vedea această 
realizare până la sfârşit. Fizica acestui pământ îmi refuză triumful 
final. Ca să-l desăvârşesc, trebuie să renunţ la el. Făcu o pauză. 
Acum depinde de Reed ca să ajungă acolo unde noi nu putem 
ajunge. 

— Atât de multă încredere într-un singur om, murmură 
Jaunich. 

— Va face ceea ce i se spune, răspunse scurt Bauer. Şi când 
se va întoarce, vom avea lucrul la care până acum nu am putut 

decât să visăm. 

II bătu pe umăr pe bărbatul masiv. 

— O să fie foarte bine, Klaus. Ai să vezi. Ce e cu transportul? 

— Mostra este gata pentru transport, Herr Direktor. La fel şi 
avionul. 

Bauer bătu din palme. 

— Perfect! Atunci trebuie să bem ceva ca să sărbătorim 
evenimentul. 

În lumina strălucitoare a reflectoarelor naveta arăta ca o 
statuie care prevestea noul mileniu. Megan Olson privea cu 
admiraţie naveta spaţială, fixată pe scheletul exterior gigantic şi 
flancată de două lansatoare de rachete mai mici, dar foarte 
puternice. 

Era ora două noaptea; o noapte fără vânt, scăldată în lumina 
lunii la Cape Canaveral. Megan aspira aerul sărat şi nervii îi erau 
întinşi la maximum din cauza nerăbdării. De regulă, echipajul 
începea pregătirea abia la ora trei. Megan reuşise să adoarmă 
după miezul nopţii. Gândul că în mai puţin de opt ore avea să 
pătrundă în spaţiu la bordul navetei îi tăia respiraţia. 

Megan se întoarse şi porni de-a lungul aleii paralelă cu 
clădirea în care era cazat echipajul. La o sută de metri depărtare 
strălucea gardul de sârmă care înconjura complexul. Auzi în 
depărtare huruitul unui jeep al serviciului de securitate care îşi 
făcea rondul. Securitatea de la Cape Canaveral era pe cât de 
impresionantă, pe atât de discretă. Poliţia aeriană în uniformă 
era cea mai vizibilă, un adevărat magnet pentru camerele de 
luat vederi ale televiziunii. Dar în afară de ea existau 
detaşamentele de poliţişti în haine civile, care mişunau prin 
complex douăzeci şi patru de ore din douăzeci şi patru, 
asigurându-se că nimeni şi nimic nu va periclita lansarea navetei. 

Megan tocmai se pregătea să se întoarcă în cameră, când auzi 
paşi în apropiere. Se întoarse şi văzu o siluetă care ieşi din 
umbra clădirii. 

Dylan Reed? 

Toată lumea glumea pe socoteala lui, spunând că acesta nu 
numai că nu aude ceasul deşteptător, dar ar fi putut să doarmă 
şi în picioare, dacă i s-ar fi dat voie. Atunci ce făcea aici aşa 
devreme, cu o oră înainte de apelul nominal? 

Aştepta pe cineva. Pe cine? Şi de ce nu ţinea seama de 
carantină? 

Carantina era o parte esenţială a procesului de lansare; de 
astă dată durata ei fusese redusă, din motive de forţă majoră. 
Era de neînchipuit ca un membru al echipajului să intre în 
contact cu cineva din afară într-un stadiu atât de avansat al 

procesului de lansare. 

Vizitatorul şi Reed înaintară spre un loc bine luminat şi Megan 
văzu ceva în jurul gâtului omului: un cârd de atestare a sănătăţii, 
care arăta că, indiferent cine era acesta, primise un permis de 
intrare din partea medicilor de la NASA. 

Constatând că musafirul lui Reed avea permisiunea să se afle 
într-o zonă interzisă, Megan dădu să se întoarcă în casă, dar ceva 
o făcu să rămână pe loc. Se bizuise întotdeauna pe intuiţie şi 
instinct; faptul că le dăduse ascultare îi salvase viaţa nu o dată. 
Acum îi şopteau că nu era cazul să facă pe persoana bine 
crescută şi să se îndepărteze, respectând intimitatea lui Reed. 

Megan se întoarse şi încercă să se apropie. Cei doi bărbaţi 
stăteau faţă în faţă astfel că ea nu auzea ce îşi spuneau. In 
schimb observă că musafirul îi dă ceva lui Reed: un cilindru 
metalic, strălucitor, cam de douăzeci de centimetri lungime. 

Megan văzu obiectul doar o frântură de secundă, după care 
acesta dispăru în buzunarul salopetei lui Reed. 

Musafirul îl apucă pe Reed de umăr, apoi se întoarse la maşina 
lui şi plecă. Reed rămase cu privirile aţintite asupra stopurilor 
roşii ale maşinii până când se pierdură în întuneric. Apoi se 
întoarse şi porni către apartamentul lui. 

Are emoții înaintea zborului ca fiecare dintre noi. Cineva a 
venit să-şi ia rămas-bun de la el. 

Dar explicaţia nu prea stătea în picioare. Reed era veteran: 
participase la şase misiuni cu navete spaţiale şi părea emoţionat 
de lansare. Nu putea fi vorba nici de vreo rudă. Din momentul în 
care începea carantina, nici un membru al familiei nu se mai 
putea întâlni cu cei din echipaj. Erau cazaţi într-o zonă specială 
aflată la patru kilometri de locul lansării. 

Aşadar, era cineva din cadrul programului. O persoană pe care 
eu n-o cunosc. 

Inainte de a se îndrepta spre sala de mese unde echipajul lua 
ultima masă înainte de lansare, Megan se opri în camera ei şi 
analiză situaţia. Ar fi putut deschide ca din întâmplare discuţia cu 
Reed. La urma urmelor, fusese sprijinitorul ei tot timpul, chiar din 
momentul în care sosise In NASA şi începuse să-l considere 
prieten. Apoi îşi aminti de Adam Treloar, de virusul de variolă 
furat şi de căutarea disperată care se desfăşură în cel mai mare 
secret. Directivele lui Klein erau cât se poate de clare: trebuia să 
raporteze orice lucru suspect. Deşi Megan era sigură că exista o 
explicaţie a comportării lui Reed, întinse mâna spre telefon. 

La ora şase şi treizeci de minute, echipajul intră în camera 
„curată” ca să se îmbrace. Pentru că Megan era singura femeie 
din misiune, avea o mică încăpere numai pentru ea. Inchise uşa 
şi aruncă o privire critică la costumul ei de lansare-intrare. 
Cântărind aproape patruzeci şi cinci de kilograme, acesta se 
compunea din peste cincisprezece piese individuale, inclusiv un 
dispozitiv de flotare, pantaloni gravitaţionali şi un scutec 
absorbant. Megan se întrebase la ce folosea acesta din urmă, 
până când Reed îi explicase cât de mare este presiunea 
exercitată asupra corpului uman la intrarea pe orbită. Era practic 
imposibil ca vezica să nu se golească. 

— Eşti foarte elegantă, Megan, spuse Frank Stone, pilotul 
misiunii, când fata intră în vestiarul bărbaţilor. 

— Cel mai mult îmi place emblema, spuse Megan. 

— Asta să i-o spui soţiei mele, zise Bill Karol, comandantul. Ea 
a proiectat-o. 

Fiecare misiune avea o emblemă unică, desenată fie de unul 
din membrii echipajului, fie de rudele acestora. Cea de acum 
reprezenta naveta pătrunzând în spaţiul cosmic. In interiorul 
conturului rotund erau înscrise numele membrilor echipajului. 

Echipajul se împărţi pe perechi. Fiecare verificând costumul 
celuilalt, ca să vadă dacă totul era în ordine. Apoi unul dintre 
specialiştii misiunii, David Carter, rosti o scurtă rugăciune în 
numele grupului. Momentul îi ajută să treacă peste apăsarea 
creată de moartea neaşteptată a lui Adam Treloar. 

Rămăseseră mai puţin de trei ore până la lansare când ieşiră 
din sediul lor într-un perimetru scăldat în lumina reflectoarelor şi 
a camerelor de luat vederi. Erau ultimele momente când cei de 
afară puteau să-i vadă. Toţi cei aflaţi acolo fuseseră triaţi şi 
verificaţi cu grijă şi posedau permise speciale. In timp ce 
traversa puntea, Megan salută cu mâna reprezentanţii presei. 
Când zâmbi, un reporter strigă: 

— Incă o dată! Te rog frumos! 

Drumul până la hangar nu dură decât câteva minute. O dată 
ajunşi acolo, membrii echipajului se urcară într-un ascensor care 
urcă la o înălţime de şaizeci de metri unde se afla camera albă. 
Aici îşi puseră paraşutele, căştile pentru comunicare, cele de 
protecţie şi mănuşile. 

— Cum te simţi? 

Megan se întoarse şi îl văzu alături de ea pe Reed. 

— Cred că foarte bine. 

— Ai emoţii înaintea zborului? 

— Aşa se numeşte ceea ce simt în stomac? 

Reed se aplecă spre ea. 

— Să nu spui nimănui şi eu simt la fel. 

— Tu? Nu se poate! 

— Ba mai ales eu! 

Poate că felul în care îl privea Megan îl făcu să rostească 
următoarea întrebare: 

— Ce s-a întâmplat? Vrei să mă întrebi ceva? 

Megan făcu un semn vag cu mâna. 

— Cred că momentul e de vină. Visezi, te pregăteşti, te 
antrenezi şi dintr-o dată te vezi aici. 

Reed o bătu prieteneşte pe umăr. 

— O să te descurci foarte bine. Aminteşte-ţi ce spunea 
Allenby: toţi ne bizuim pe experimentele pe care le-ai programat 
tu. 

— Doamnelor şi domnilor, a sosit timpul, strigă unul dintre 
membrii echipei de pregătire. 

Megan răsuflă uşurată când Reed se întoarse cu spatele spre 
ea. In timpul conversaţiei telefonice pe care o avusese cu Klein, 
şeful Secţiei Acoperire Unu îi spusese că va verifica de îndată 
cine este musafirul misterios al lui Reed şi îi va da de ştire. 
Intrucât nu mai primise de atunci nici o veste, Megan 
presupunea că şeful ei încă mai verifica sau ajunsese la un 
răspuns pe deplin satisfăcător, dar nu mai reuşise să ia legătura 
cu ea. N 

— Incepe spectacolul, anunţă Reed. li făcu un semn lui Megan. 
După dumneavoastră, doamnă. 

Megan trase adânc aer în piept, se aplecă şi trecu prin uşa 
care dădea spre platforma de lansare. In drum spre scară, ajunse 
la puntea mijlocie unde, pe lângă locurile de dormit, dulapurile 
cu alimente şi baie se aflau şi trei scaune speciale pentru ea, 
Randal Wallace şi David Carter, alţi doi specialişti din cadrul 
misiunii. 

Aşezându-se bine în scaunul de decolare, Megan se trezi pe 
spate, cu genunchii îndreptaţi spre tavan. 

— A treia misiune şi tot nu mă pot obişnui cu scaunele astea, 
mormăi Carter, în timp ce se strecura în scaunul de lângă ea. 

— Asta pentru că te-ai îngrăşat, îl înţepă Wallace. Mâncarea 
gătită în casă! 

— Cel puţin eu am o casă unde să gătesc, replică tăios Carter. 

Scuturând un trabuc imaginar, Wallace îl imită pe Groucho 
Marx. 

— Probabil că e dragoste. 

Flecăreala încetă în momentul în care echipa de pregătire 
intră şi îi fixă cu curele de scaune. 

— Microfoanele? 

Megan le testă pe ale ei şi dădu din cap atât cât se putea dată 
fiind poziţia. In timp ce colegii ei erau legaţi la rândul lor, asculta 
echipa de orbită care parcurgea lista de verificare a punctelor de 
control ale misiunii. 

Când îşi terminară treaba, membrii echipei de pregătire se 
îndepărtară. 

— Doamnelor şi domnilor, Dumnezeu să vă ajute. Să vă 
întoarceţi acasă sănătoşi. 

— Amin, murmură Carter. 

— Ar fi trebuit să-mi iau ceva de citit, mormăi Wallace. Megan, 
cum te simţi? 

— Cam moleşită, spuse Megan. Dacă n-aveţi nimic împotrivă, 
daţi-mi voie să-mi verific şi eu lista mea. 


La câteva sute de mile spre nord-est, Jon Smith îşi termina cea 
de-a doua ceaşcă de cafea. şi privi ceasul. Până acum Kirov 
trebuia să-şi fi ocupat poziţia de la Dupont Circle. Inainte să iasă 
din casă, Smith mai aruncă o privire la monitoarele conectate la 
camerele de luat vederi ale sistemului de securitate din exterior. 
Aşezată pe colţ, casa lui era înconjurată de copaci înalţi care o 
ascundeau de privirile vecinilor. Curtea din spate - o pajişte 
netedă, fără nici un fel de tufişuri sau arbuşti - nu oferea nici o 
posibilitate ca cineva să se ascundă. Senzorii de mişcare fixaţi în 
pereţii de piatră ai casei supravegheau fără încetare zona. 

Cel care ar fi reuşit să treacă de senzori, ar fi dat peste un 
sistem de alarmă foarte sofisticat, fixat între cele două geamuri 
ale ferestrelor duble şi la încuietoarea uşilor. Dacă acestea erau 
atinse în vreun fel, declanşau în acelaşi timp o alarmă sonoră şi 
un gaz paralizant printr-un sistem de aspersiune. Testat în 
închisorile federale, gazul dobora ţintele în mai puţin de zece 
secunde. 

Deşi Smith era convins că Beria nu va încerca să-l ucidă cu 
ajutorul unei arme cu bătaie lungă, consideră prudent să verifice 
încă o dată perimetrul. Mulţumit că totul e în ordine, se duse în 

bucătăria care avea legătură directă cu garajul. Tocmai voia să 
închidă micul televizor de pe masa din bucătărie când văzu o 
imagine care îl făcu să se oprească. Ezită o clipă, apoi zâmbi şi 
puse mâna pe telefon. 


Cu douăzeci şi unu de minute înainte de lansare, vocea 
directorului de zbor, Harry Landon, răsună în căşti: 

— Oameni buni, spuse el cu accentul lui tipic din Oklahoma, se 
pare că avem un eveniment neaşteptat. 

Deşi erau conştienţi de faptul că trei sute de oameni de la 
controlul misiunii ascultau fiecare sunet pe care îl făceau, 
membrii echipajului nu-şi putură reţine un murmur de 
nemulţumire. 

— Să nu-mi spui că trebuie să luăm totul de la capăt, mârâi 
Carter. 

— Care e problema? întrebă crispat pilotul. 

— Am spus eu că avem o problemă? Nu. Am spus că este un 
eveniment. 

Urmă o scurtă pauză. 

— Olson, ai terminat verificarea pentru zbor? 

— Da, domnule, răspunse Megan, în timp ce inima începuse 
să-i bată nebuneşte. 

Să nu-mi spui că am dat-o în bară, numai asta nu, lisuse 
Hristoase! 

— In acest caz, vrei să accepţi o convorbire telefonică? Megan 
încercă să se ridice, uitând că este fixată în scaun. Oare cine o 
suna? Dumnezeule! 

— Harry, spuse ea cuprinsă de panică. Nu ştiu dacă e o idee 
foarte bună. 

— Nu te mai fandosi atâta. Am să-ţi fac legătura numai ţie. 
Ultimul lucru pe care îl mai auzi Megan înainte de paraziţii din 
căşti fu exclamaţia lui Carter: „Şobolanii!” 

— Megan? 

Pulsul i se acceleră. 

— Jon? Tu eşti? 

— Nu puteam să te las să pleci fără să-ţi urez noroc. 

— Jon, cum de ai...? Adică, cum ai putut... 

— N-avem timp de explicaţii. Te simţi bine? Eşti gata? 

— Gata, da. Dacă mă simt bine? Tocmai încercam să mă 
obişnuiesc cu ideea că stau pe o tonă de combustibil lichid. 

— Voiam să-ţi urez drum bun... Ai grijă să te întorci teafără şi 

nevătămată. 

Megan zâmbi. 

— Aşa am să fac. 

— Îmi pare rău, copii, interveni Landon. E timpul. 

— Mulţumesc, Harry, spuse Megan. 

— O să te reconectez la reţea. Eşti gata? 

— Dă-i drumul. 

Megan se încordă pregătindu-se să răspundă unor glume, dar 
acestea nu fură rostite. In ultimele cincisprezece minute ale 
numărătorii inverse, membrii echipajului fură ocupați cu 
schimbul de instrucţiuni şi detalii. Inchizând ochii, Megan şopti 
câteva cuvinte din Psalmul douăzeci şi patru. Abia terminase 
când naveta se mişcă puţin. O clipă mai târziu se declanşă 
procedura de aprindere a combustibilului şi se auzi un zgomot 
puternic. Peste murmurul vocilor de la punctul de control, Megan 
auzi: Houston, Discovery s-a desprins! 

Rezervorul extern alimenta motoarele principale ale navetei, 
iar Megan avu impresia că este legată de o roată de tortură. 
Două minute şi şase secunde după desprindere, rezervoarele se 
dislocară de navetă şi căzură în ocean, de muie aveau să fie 
recuperate. Impinsă de rezervorul extern care alimenta 
motoarele principale, Discovery se lupta să învingă atracţia 
gravitaţiei. Cu cât se ridica mai sus şi mai repede, cu atât 
echipajul resimțea mai tare presiunea. Megan fusese avertizată 
că se va simţi ca şi când ar fi avut o gorilă aşezată pe piept. 

Fals. Mai degrabă un elefant. 

Şase minute mai târziu, la o altitudine de două sute cinzeci de 
kilometri, motoarele principale se opriră. Megan era uimită de 
tăcerea care se lăsase brusc şi de cât de lin devenise zborul. 
Intoarse capul şi înţelese de ce: dincolo de fereastra argintie se 
vedeau stelele. Discovery era pe orbită. 

În seara precedentă, Ivan Beria îşi dăduse întâlnire cu şoferul 
Lincolnului lângă staţia de metrou de la intersecţia străzii Q cu 
Connecticut Avenue. Şoferul îi aduse alte informaţii şi 
instrucţiuni. Beria le studie în timp ce maşina îşi croia drum spre 
cartierul rezidenţial Bethesda. 

Şoferul era necesar pentru că Beria nu-şi putea permite să fie 
văzut pe stradă şi, în plus, era un conducător foarte prost. EI, 
care putea dobori un om în câteva clipe, era pierdut şi 
dezorientat în circulaţia intensă a oraşului. Şi maşina mai oferea 
un avantaj: era perfectă pentru supraveghere şi filaj deoarece în 
Washington existau multe maşini luxoase. Lincolnul nu ar fi părut 
deloc deplasat într-un loc precum Bethesda. 

Apropiindu-se de casa lui Smith, şoferul încetini ca şi când ar fi 
căutat un număr anume. Beria privi atent casa în stil de conac, 
retrasă mult de la stradă. Remarcă şirul de arbori ce se înălţau 
de o parte şi de alta a proprietăţii şi care, după cum presupunea 
Beria, continua şi în spatele casei. Ferestrele erau luminate, dar 
nu văzu nici o mişcare în interior. 

— Mai fă un tur, îi spuse Beria şoferului. 

Beria examină celelalte case din apropiere. Majoritatea aveau 
jucării şi biciclete pe pajiştea din faţă, un coş de baschet 
deasupra uşii de la garaj şi o mică barcă cu motor agăţată de o 
remorcă pe alee. Spre deosebire de ele, casa lui Smith părea 
pustie. Beria îşi spuse că este casa unui om care trăieşte singur 
pentru că aşa îi place, pentru că munca lui cere solitudine şi 
discreţie. O astfel de casă fără îndoială că are un sistem de 
avertizare şi securitate mult mai sofisticat - poate chiar mortal - 
decât cele anunţate de companiile de securitate. 

— Am văzut destul, îi spuse el şoferului. O să mai venim din 
nou mâine dimineaţă. 

Acum, puţin după ora nouă dimineaţa, Beria se afla din nou pe 
bancheta din spate a Lincolnului care stătea cu motorul pornit la 
colţul cel mai îndepărtat de casa lui Smith. Omul de la volan 
coborâse şi fuma. Pentru oamenii care alergau pe lângă el sau îşi 
plimbau câinii, părea un şofer care îşi aşteaptă clientul. 

In liniştea ce domnea în interior, Beria revedea toate 

informaţiile despre Smith. Şeful lui dorea ca doctorul american să 
fie scos din circulaţie cât mai rapid cu putinţă. Existau, însă, 
câteva obstacole. Smith nu se ducea la un anume birou, iar casa 
avea un sistem de securitate foarte hun. In consecinţă, execuţia 
trebuia să aibă loc undeva în aer liber, atunci când se va ivi 
ocazia. O altă problemă era imposibilitatea de a prevedea 
programul lui Smith şi deplasările lui după ce ieşea din casă. 
Aceasta însemna că Beria trebuie să-l urmărească pe Smith cât 
mai de aproape cu putinţă şi să găsească un moment prielnic. In 
avantajul lui era faptul că americanul nu avea escortă şi, aşa 
cum îi spusese cel care îl angajase, nu era înarmat. Insă cel mai 
important era că Smith nu avea nici cea mai mică idee că este în 
pericol. Beria se uită la ceas; trecuseră patruzeci şi cinci de 
minute de când sosise. 

Lincolnul se înclină când şoferul se aşeză din nou la volan. 

— Smith iese din casă. 

Beria se uită prin parbriz în josul străzii, unde o maşină de 
culoare bleumarin ieşea cu spatele dintr-un garaj. După cum i se 
comunicase, aceasta era maşina lui Smith. 

— Aşadar, am pornit, spuse Beria încet. 


Smith se îndrepta spre oraş, uitându-se mereu în oglinzile 
retrovizoare. După câţiva kilometri reperă Lincolnul negru care 
trecea de pe o bandă pe alta de fiecare dată când făcea şi el 
acest lucru. Il sună pe Kirov pe celular. 

— Este Lincolnul de la aeroport. Mi-a luat urma. Cred că Beria 
muşcă momeala. 

— Sunt gata, îl asigură Kirov. 

Smith se uită din nou în oglindă. Lincolnul era la trei maşini în 
urma lui. 

O dată ajuns în oraş, Smith conduse cât de repede îi permitea 
circulaţia, schimbând benzile şi apăsând pe claxon. Spera că 
Beria îşi va imagina că a întârziat la vreo întâlnire importantă şi 
că îi va lăsa impresia unui om preocupat de altceva, cu garda în 
jos, deci o pradă uşoară. Dorea ca asasinul să se concentreze 
exclusiv asupra lui, pentru a nu-l observa pe Kirov. 

Se grăbeşte, îşi zise Beria. Oare de ce? 

— Se îndreaptă spre Dupont Circle, spuse şoferul. 

Beria se încruntă. Apartamentul lui se afla în acea zonă. Oare 
să-l fi descoperit Smith? Care era de fapt destinaţia lui? 

Maşina lui Smith luă viteză pe Connecticut Avenue, coti la 

stânga pe Strada R, apoi la dreapta pe Strada douăzeci şi unu. 

Unde se duce? 

Maşina încetini în timp ce Smith se apropia de capătul Străzii 
S. Beria îl urmări cum parchează maşina şi traversează Strada 
douăzeci şi unu. Această zonă cu restaurantele şi magazinele ei 
est-europene îi era foarte cunoscută. De când sosise la 
Washington, era singurul loc în care îndrăznise să meargă şi 
unde se simţea la largul lui. 

A venit aici ca să încerce să prindă o urmă. Sau cineva mi-a 
văzut portretul. 

Beria îşi văzuse portretul-robot în ziare şi considera că e 
departe de realitate. Şi, totuşi, poate că îl văzuse cineva, prin 
zonă, chiar dacă nu ieşise din casă decât după lăsarea 
întunericului. 

— Stai undeva unde să te pot găsi, îi spuse Beria şoferului. 

Şoferul arătă spre un restaurant din apropiere. 

— Am să stau în parcare. 

Beria cobori din maşină şi traversă strada la timp ca să-l poată 
vedea pe Smith cum trece pe sub o arcadă flancată de un bar şi 
un magazin cu postere. Acum ştia exact încotro se îndreaptă 
prada lui: spre micul pătrat dintre Strada douăzeci şi unu şi 
Florida Avenue. Işi spuse că Smith era isteţ: îl căuta într-un loc în 
care existau şanse să-l găsească. Dar Beria cunoştea locul acela 
şi îl controla cât se poate de bine. 

Beria dispăru pe sub arcadă, apoi intră într-o cafenea 
macedoneană. La una din mese, un grup de bătrâni jucau 
domino; melodia tărăgănată a unui cântec popular răzbătea prin 
megafoanele din interiorul şi din exteriorul cafenelei. II văzu pe 
Smith, care se îndrepta spre fântâna din centrul pătratului. Acum 
nu se mai grăbea, părea că se uita după cineva. Beria avu 
impresia că simte neliniştea lui Smith, care nu se simţea la largul 
lui într-un loc ca ăsta. Mâna i se afundă mai adânc în buzunar şi 
degetele se strânseră în jurul mânerului de plută al stiletului lui 
cu arc. 

Smith simţi vibraţiile pagerului în dreptul rinichilor. Kirov îi 
semnala că Beria se află în zonă la cincizeci de metri de el. 
Incetinind pasul şi mai mult, Smith se îndreptă spre un stand cu 
covoare. Se opri şi se uită la ceas, apoi privi în jur, ca şi când ar fi 
căutat pe cineva. La ora aceea erau mulţi oameni prin preajmă; 
cei mai mulţi, în drum spre lucru sau spre magazinele lor se 
opreau să bea o cafea şi să ia un pateu. Smith spera ca Beria să 

creadă că urma să se întâlnească cu un informator. 

Pagerul vibră din nou - de două ori. Beria era acum la 
douăzeci şi cinci de paşi de el şi se apropia. Smith simţi fiori de 
gheaţă pe şira spinării, în timp ce se plimba pe lângă covoarele 
expuse. Privi înjur, dar nu-i văzu nici pe Beria, nici pe Kirov. Apoi 
auzi nişte paşi uşori în spatele lui. 

Din punctul unde se afla - în faţa intrării unui magazin 
alimentar - Kirov îl reperase pe Beria încă din clipa când trecuse 
pe sub arcadă. Acum se apropia de el în diagonală, iar adidaşii 
lui nu făceau nici cel mai mic zgomot. 

Nu te uita în jur, Jon. Nu sări. Ai încredere în mine. 

Kirov avea în mână umbrela care se clătina uşor în mâna lui în 
timp ce se apropia de Beria. Exact în momentul în care acesta 
făcu un pas şi piciorul din spate se ridică puţin, Kirov lăsă 
umbrela în jos. Lama ascuţită ca briciul străpunse țesătura 
pantalonilor lui Beria şi pătrunse în carne. Beria se răsuci, cu 
stiletul în mână, dar Kirov era deja la doi metri în urma lui. Beria 
îl văzu şi ochii i se căscară de uimire. Chipul ăsta de la Moscova! 
Generalul rus din gară! Făcu un pas către Kirov. Piciorul drept i 
se îndoi şi alunecă. Stiletul îi căzu din mână, iar el se aplecă 
înainte. Drogul cu care era tratată lama umbrelei îi înceţoşa 
vederea, îi transforma muşchii în gelatină. 

Cu ochii sticloşi, Beria era vag conştient de faptul că două 
braţe puternice îl sprijineau. Kirov îl ţinea şi îi zâmbea vorbindu-i 
în sârbă: îi spunea ce băiat rău este şi de când îl caută. Beria 
deschise gura să spună ceva, dar nu reuşi decât să horcăie. Kirov 
îl trăgea tot mai aproape, şoptindu-i ceva. Simţi buzele lui Kirov 
care îi atingeau obrazul, apoi auzi un strigăt în sârbă din partea 
cuiva care îi insulta bărbăţia. 

— Haide, iubitule, să mergem, spuse Kirov blând. Hai să 
plecăm de aici până nu dăm de necaz. 

Beria se răsuci şi văzu nişte bătrâni care făceau gesturi 
hidoase spre el. Smith se afla şi el alături şi îl sprijinea de un 
umăr. Beria încercă să-şi mişte picioarele, dar descoperi că nu 
poate. Capul îi căzu pe spate şi văzu partea inferioară a arcadei. 
leşiră din patrulater. Zgomotul circulaţiei intense semăna cu cel 
al unei cascade. Kirov deschise portiera unei dubiţe albastre şi 
scoase un scaun cu rotile pliabil. II apăsă cu mâinile pe umeri 
obligându-l să stea jos. Apoi îi legă mâinile şi picioarele cu curele 
de piele. Aici bâzâitul unui motor electric şi înţelese că scaunul 
cu rotile fusese împins pe o rampă şi ridicat. Apoi Kirov împinse 

scaunul în dubă şi blocă roţile. Brusc totul dispăru, cu excepţia 
ochilor albaştri şi reci ai rusului. 

— Nici nu ştii ce noroc ai, ucigaş nenorocit ce eşti! 

Acestea fură ultimele cuvinte pe care le auzi. 


Veranda din spate a vilei lui Peter Howell de la Chesapeake 
dădea spre un heleşteu în care se vărsa un pârâiaş cu 
nenumărate meandre. 

Era seară şi trecuseră opt ore de când fusese prins Beria. 
Soarele care cobora spre apus încălzea faţa lui Smith care, 
instalat comod, se uita la doi ulii cum se certau pentru o pradă. 
In spatele lui se auziră paşii lui Kirov. 

Smith nu ştia cui aparţinea această cabană care, după cum îi 
spusese Peter Howell la Veneţia, era o locuinţă particulară foarte 
bine dotată. Curată şi confortabilă, cabana avea o cămară plină 
cu alimente. Sub pardoseala din camera principală, într-o mică 
ascunzătoare, se aflau mai multe arme, medicamente şi alte 
lucruri necesare care indicau fără putinţă de îndoială specificul 
muncii lui Howell. În spate, într-o clădire care semăna cu un fel 
de magazie pentru scule, se afla altceva. 

— A venit momentul, generale. 

— Ar trebui să-l mai lăsăm puţin, Jon. Nu vreau să mai facem 
chestia asta încă o dată. 

— Citesc şi eu aceleaşi articole de specialitate ca şi tine. Cei 
mai mulţi cedează după şase ore. 

— Beria nu face parte dintre aceştia. 

Smith traversă veranda şi se rezemă de balustradă. Din 
momentul în care concepuseră planul, ştiuseră că, dacă va fi 
prins, Beria nu va vorbi. Nu fără anumite „stimulente”. Nu era 
vorba de şocuri electrice sau bastoane de cauciuc, ci de 
substanţe sofisticate care, în anumite combinaţii, puteau da 
rezultate excelente. Prezentau, însă, dezavantaje. Nu puteai fi 
sigur că pacientul nu va face un şoc sau nu va avea o reacţie 
neaşteptată. Un astfel de risc era inacceptabil în cazul lui Beria. 
Acesta trebuia determinat să mărturisească, în condiţii de 
deplină siguranţă. 

Smith nu-şi făcea iluzii. Indiferent că era vorba de electricitate, 
de substanţe chimice sau de orice altceva, tot tortură se chema. 
Ideea de a accepta această metodă îi făcea rău, atât ca om, cât 
şi ca medic. Incerca să se convingă că, în cazul de faţă, era 
justificată. Conspirația din care făcea parte Beria putea să 

provoace moartea a milioane de oameni. Era vital să afle ce 
informaţii deţinea Beria. 

— Hai să-i dăm drumul, spuse Smith. 

In jurul lui Beria totul era alb. Când îşi recăpătă cunoştinţa, 
descoperi că se afla într-un tub cilindric, un fel de siloz, cu pereţii 
netezi, îmbrăcaţi într-un plastic lucios. Sus de tot, unde nu putea 
ajunge el, se aflau două lămpi fluorescente. 

La început, lui Beria i se păru că se află într-o celulă de 
închisoare. Gândul acesta îl liniştise. Avea o oarecare experienţă 
în domeniu. Apoi descoperi că încăperea era atât de strimtă încât 
nu se putea mişca. 

După o clipă i se păru că aude un fâşâit slab, ca un semnal 
radio venind de departe. Pe măsură ce orele treceau, semnalul i 
se părea tot mai puternic şi pereţii tot mai albi. Apoi începură să 
se strângă în jurul lui. Pentru prima oară Beria închise ochii o 
clipă. Când îi deschise, albul devenise şi mai puternic, dacă aşa 
ceva era cu putinţă. Acum nu mai îndrăznea să deschidă ochii. 
Zumzetul. Crescuse devenind muget şi, dincolo de el, Beria 
auzea şi altceva, ceva care semăna cu o voce omenească. Habar 
lui avea că cel care urla era chiar el. 

Fără nici un fel de avertisment, simţi că se clatină şi căzu 
printr-o uşă ascunsă pe care o deschisese Kirov. Apucându-l pe 
Beria de braţ, acesta îl trase afară şi îi aruncă imediat o glugă 
neagră pe cap. 

— Totul o să fie bine, îi şopti Kirov pe sârbeşte. Am să te scap 
de toată durerea, de toată durerea. O să-ţi dau apă, apoi vei 
putea vorbi cu mine. 

Brusc Beria îşi aruncă braţele în jurul lui Kirov, strângându-l 
aşa cum strânge un om care se îneacă o bucăţică de scândură. 
Kirov continuă să vorbească cu el şi să-l liniştească, până când 
Beria făcu primii paşi şovăielnici. 


Smith fu şocat de înfăţişarea lui Beria - nu pentru că ar fi fost 
speriat sau rănit, dimpotrivă. Arăta aşa cum îl văzuse Smith 
ultima dată. Cu toate acestea, existau şi nişte deosebiri. Ochii lui 
Beria erau sticloşi şi spălăciţi, ca cei ai unui peşte mort. Vocea îi 
era monotonă, fără nici un fel de inflexiuni sau intonaţii, de parcă 
se afla sub hipnoză. 

Se aşezară toţi trei în jurul unei mese mici cu un magnetofon 
mic între ei. Beria bău apă dintr-un pahar de plastic. Alături de el, 
Kirov îi urmărea toate mişcările. In poală ţinea un pistol acoperit 

cu o cârpă, aţintit spre umărul lui Beria. 

— Cine te-a angajat să-l ucizi pe gardianul rus? întrebă blând 
Smith. 

— Un bărbat de la Zurich. 

— Ai fost la Zurich? 

— Nu. Am vorbit la telefon. Numai la telefon. 

— Ţi-a spus cum îl cheamă? 

— Spunea că se numeşte Gerd. 

— Cum te-a plătit Gerd? 

— Banii au fost depuşi într-un cont la Banca Offenbach. Este 
tinut de Herr Weizsel. 

Weizsel! Numele pe care îl obținuse şi Peter Howell de la 
Dionetti... 

— Herr Weizsel... Te-ai întâlnit cu el? întrebă încet Smith. 

— Da, de mai multe ori. 

— Dar cu Gerd? 

— Niciodată. 

Smith îi aruncă o privire lui Kirov care dădu afirmativ din cap, 
în semn că îl crede pe Beria. Se aşteptase ca Beria să lucreze cu 
intermediari. Bancherii elveţieni erau cei mai buni în acest 
domeniu. 

— Ştii ce ai luat de la paznicul rus? 

— Microbi. 

Smith închise ochii. Microbi... 

— Ştii cum se numea omul căruia i-ai transmis microbii la 
aeroport? 

— Cred că David. Dar nu era numele lui adevărat. 

— Ştiai că urma să-l ucizi? 

— Da. 

— Gerd ţi-a spus asta? 

— Da. 

— A menţionat vreodată vreun american? Ai fost contactat 
vreodată direct de către un american? 

— Numai de şoferul meu. Dar nu ştiu cum îl cheamă. 

— Ai vorbit vreodată despre Gerd sau despre oricine 
altcineva? 

— Nu. 

Smith făcu o pauză, încercând să-şi ascundă frustrarea. Cel 
care conducea această operaţiune, indiferent cine era, construise 
un zid de protecţie impenetrabil între el şi asasin. 

— Ivan, acum nu mai vreau să asculţi. 

— Foarte bine. Beria îşi întoarse privirile şi le aţinti în gol. 

— Jon, nu mai are nimic de spus, zise Kirov. Poate că am mai 
putea obţine câteva detalii, dar n-are relevanţă. 

— Dar ce se aude cu Lincolnul? 

— Este un vehicul din parcul auto al NASA. Sunt zeci de maşini 
ca asta. Klein mai cercetează. Făcu o pauză. Ar fi trebuit să-l 
înhăţăm şi pe şofer. Probabil că a raportat că Beria a dispărut. 
Şefii lui îşi vor da seama imediat despre ce e vorba şi vor deveni 
mult mai precauţi. 

— Am mai discutat despre asta, îi aminti Kirov. Nu puteam 
pune mâna şi pe Beria şi pe şofer. Ne-ar fi trebuit ajutoare. 

— Beria ne-a dat două nume: Banca Offenbach şi acest 
Weizsel, spuse Smith, după care îi povesti despre filiera 
venețiană. 

Rusul ridică privirile: 

— Weizsel a avut de-a face în mod sigur cu Gerd. Precis că a 
stat de vorbă cu el, poate chiar s-au şi întâlnit... 

Smith îi completă gândul: 

— Poate că îi cunoaşte şi numele adevărat, nu-i aşa? 

Văzând că Beria nu apare, şoferul Lincolnului se îndepărtă de 
maşină. În acel cartier erau şanse mari ca maşina să fie furată în 
următoarele câteva ore. Apoi avea să fie dezmembrată într-un 
atelier şi vândută ca piese de schimb. Şi chiar dacă autorităţile 
vor găsi maşina, nu vor putea să afle mare lucru. Şoferul purta 
întotdeauna mănuşi; echipa de legişti nu prea avea ce să 
descopere. Numele lui nu apărea pe nici un document de la 
NASA. Maşina fusese luată pe numele unui şofer care în 
momentul de faţă lucra la Pasadena, în California. 

Ajuns în staţia de metrou de la intersecţia dintre Connecticut 
Avenue şi Strada Q, şoferul îl sună pe şeful său. li explică ce se 
întâmplase şi îşi exprimă părerea că asasinul fusese prins. De la 
celălalt capăt al firului primi instrucţiunea să se ducă de îndată la 
Aeroportul Dulles, unde într-o casetă pentru bagaje va găsi două 
genţi de voiaj; una cu bani şi acte de identitate, cealaltă cu haine 
de schimb. Tot acolo va găsi şi un bilet pentru Cancun, unde 
urma să rămână până va primi alte ordine. 

După ce vorbi cu şoferul, Anthony Price îi telefonă doctorului 
Karl Bauer, care se întorsese din Hawaii după ce-i dăduse 
mostrele de variolă modificată lui Dylan Reed, la Cape 
Canaveral. 

— Sunt probleme cu băiatul tău, spuse Price. Acum e chiar mai 
rău decât înainte. După ce îi dădu lui Bauer toate amănuntele, 
adăugă: Dacă Beria a fost prins, poţi să fii sigur că la mijloc se 
află Smith. In ultimă instanţă, Beria va vorbi - dacă nu cumva a 
şi făcut-o deja. 

— Şi ce-i cu asta? întrebă Bauer. Nu ne-a văzut pe nici unul 
dintre noi. Nu ştie cum ne cheamă. Treloar e mort. Urma se 
opreşte la el. 

— Urma trebuie să se oprească la Beria! se răsti Price. Trebuie 
să-l lichidăm. 

— Atât timp cât este păzit de Smith? Te rog să-mi spui şi mie 
cum crezi că putem s-o facem. 

Price ezită. Smith nu-l va ţine pe Beria într-o închisoare 
federală. Probabil că o să-l ascundă undeva unde nimeni nu-l 
poate găsi. 

— Propun să mergem mai departe conform programului, 
spuse el. Să creăm o diversiune. 

— Dar asta l-ar putea pune în pericol pe Reed şi tot proiectul. 

— Dacă nu acţionăm vom fi în pericol şi mai mare! Ascultă-mă, 
Karl, Reed urma să facă experienţa poimâine. Nu există nici un 
motiv să n-o facă acum. 

— Toate experimentele sunt programate, răspunse Bauer. Ar 
putea să pară ciudat dacă Reed va schimba accesiunea. 

— Date fiind împrejurările, o schimbare a succesiunii va fi 
ultimul lucru cu care îşi va bate capul cineva. Trebuie să realizăm 
mutaţia cât mai rapid şi să ne acoperim toate urmele. 

La celălalt capăt al firului se lăsă tăcerea. Price îşi ţinea 
respiraţia, întrebându-se dacă bătrânul savant va ceda sau nu. 

— Foarte bine, spuse Bauer în cele din urmă. Am să iau 
legătura cu Reed şi am să-i spun să urgenteze programul. 

— Spune-i să lucreze cât mai repede. 

— Atât de repede pe cât se poate. 

Price era la capătul răbdării. 

— Nu mai despica firul în patru cu mine, Karl. Spune-i să-i dea 
drumul şi gata. 

Karl Bauer rămase pe gânduri după ce închise telefonul. 
Anthony Price era unul dintre birocraţii cărora puterea aparent 
nelimitată li se urcă la cap. 

Bauer părăsi biroul şi luă ascensorul până la ultima încăpere 
de la subsol. Aici era inima centrului lui de comunicaţii, o 
încăpere de mărimea unui turn de control al traficului aerian 
unde tehnicienii, folosind sateliții particulari, luau în permanenţă 
pulsul electronic al imperiului Bauer-Zermatt. Mai exista încă un 
satelit care, până acum, rămăsese neactivat. Traversând 
camera, Bauer intră într-o încăpere separată şi se încuie pe 
dinăuntru. Se aşeză în faţa consolei, activă ecranul cu rezoluţie 
extrafină şi începu să apese pe claviatură. Satelitul, construit de 
chinezi la Xianpau, lansat de francezi din Noua Guinee, prinse 
viaţă. In ceea ce priveşte hardul, era un echipament relativ puţin 
sofisticat, construit pentru un singur scop şi cu o durată de viaţă 
foarte scurtă. După ce îşi va termina treaba, o încărcătură de 
exploziv va distruge orice dovadă a faptului că existase 
vreodată. 

Bauer intră pe frecvenţa NASA, îşi pregăti mesajul pentru 
transmitere, apoi deschise circuitele. Mesajul fu transmis 
satelitului, iar acesta la rândul lui îl transmise navetei. După ce 

îşi încheie misiunea, satelitul se dezactivă. Chiar dacă transmisia 
ar fi fost observată, nu s-ar fi putut stabili de unde venea. O dată 
satelitul redus la tăcere, impresia ar fi fost că mesajul venise 
dintr-o gaură neagră din spaţiu. 

Bauer se lăsă pe spătarul scaunului. Bineînţeles că nu va primi 
un răspuns direct de la navetă. Singura cale pentru a se asigura 
că mesajul lui fusese primit era să intre în sistemul de transmisie 
al navetei. Când o să audă vocea lui Reed o să-şi dea seama. 


Călătorind cu o viteză de douăsprezece mii de kilometri pe 
oră, la o altitudine de o sută şaizeci de kilometri, Discovery se 
afla pe cea de-a patra sa orbită circumterestră. Megan îşi strânse 
scaunul, îşi scoase costumul de lansare-reintrare şi îşi puse o 
salopetă comodă plină cu tot felul de buzunare. Observă că faţa 
şi partea de sus a corpului îi erau uşor umflate. Toate ridurile îi 
dispăruseră şi talia i se subţiase cu vreo doi centimetri buni. 
Faptul se explica prin aceea că nu exista gravitația care să tragă 
în jos fluidele din organisme. Peste vreo patru-şase ore, fluidele 
în exces aveau să fie eliminate prin rinichi. 

Cu ajutorul colegilor ei de echipă, Carter şi Wallace, Megan 
activă curentul electric de pe navetă, aerul condiţionat, 
iluminatul şi sistemul de comunicaţii. In timp ce lucra, Megan 
asculta discuţia dintre comandantul, Bill Karol, pilotul, Frank 
Stone şi controlul misiunii. Erau tot felul de replici de rutină 
despre starea navetei, viteză şi poziţie - până când auzi vocea 
uimită a lui Karol. 

— Dylan, auzi chestia asta? 

— Ce este? 

— A venit ceva pe circuit pentru tine, dar nu se spune de unde 
anume. 

Megan îl auzi pe Reed chicotind. 

— Probabil că vreunul din băieţii mei de la laborator căzut 
peste cască. Dar ce spune în mesaj? 

— Se pare că s-a produs o modificare în ordinea 
experimentelor voastre. Megan a fost împinsă în spate, pe locul 
patru. Tu ocupi primul cabina de încercare. 

— Hei, asta nu e corect, spuse Megan. 

— Ai tras cu urechea, nu-i aşa? spuse Reed. Nu te necăji, 
Megan. O să ai timp suficient. 

— Ştiu. Dar de ce s-a făcut schimbarea asta? 

— O să verific programarea chiar acum. 

— Vin şi eu. 

Plutind, Megan reuşi să ajungă sus, pe scara ce ducea spre 
puntea de comandă. Reed stătea suspendat ca un scafandru în 
spatele pilotului şi al comandantului, verificând jurnalul de bord. 

Aruncă o privire spre ea şi spuse: 

— Arăţi cu zece ani mai tânără. 

— Te rog, doar cu cinci. Şi mă simt umflată. Despre ce e 
vorba? 

Reed îi dădu jurnalul de bord. 

— Este o schimbare de ultim moment în programare pe care 
am uitat s-o menţionez. Am să fac mai întâi testele ca să scap de 
ele. După aceea o să ai locul la dispoziţie pentru tine şi microbii 
bolii legionarilor. 

— Speram să încep eu, spuse Megan. 

_ — Da, ştiu. E prima călătorie. Eşti emoţionată şi nerăbdătoare. 
In locul tău aş profita de timpul liber. Eu o să trudesc la vasul 
ăsta petri. 

— Vrei să te ajut la teste? 

— Apreciez intenţia, dar nu, mulţumesc. Reed luă jurnalul. Ei 
bine, cred că ar trebui să deschid Fabrica. 

Fabrica era porecla pe care o dăduse echipajul laboratorului 
spaţial. 

Megan urmărea pe monitor cum Reed se îndrepta spre puntea 
mijlocie şi plutea prin tunelul care făcea legătura cu laboratorul 
spaţial. Continua şi acum să fie uimită la gândul că numai pereţii 
curbi ai tunelului şi învelişul lor exterior îl despărţeau pe Reed de 
spaţiul îngheţat de afară. Se întoarse către Bill Karol. 

— Cine a transmis mesajul? 

Karol îşi verifică ecranul. 

— Nu este un nume, ci un număr. 

Megan tresări în sinea ei şi citi peste umărul lui. Numărul 
format din şase cifre îi era cunoscut, dar nu-şi putea aminti de 
unde. 

— Se vede că a fost cineva tare grăbit, remarcă Stone, pilotul. 
Probabil că este vreo indicație de ultim moment a laboratorului 
de la sol. 

— Dar ziceai că nu a venit prin controlul misiunii, spuse 
Megan. Am vrut să spun că nu se auzea vorbăria aia obişnuită. 
Dar la naiba, Megan, cine ar fi putut să-l trimită? 

In timp ce cei doi bărbaţi se întoarseră la îndatoririle lor, 
Megan se dădu înapoi. Ceva nu era în regulă. Işi amintise unde 

văzuse numărul: era numărul de identificare al lui Dylan Reed de 
la NASA. Totuşi, cum ar fi putut el să-şi trimită singur un mesaj? 

Imediat ce intră în laboratorul spaţial, Reed deconectă 
circuitele care controlau camerele de înregistrare a activităţii din 
laborator. Desfăcu clapa unuia dintre buzunarele salopetei şi 
scoase cilindrul gros de titaniu pe care i-l dăduse Bauer cu nici 
douăzeci şi patru de ore în urmă. Reed ştia că are de-a face cu 
un produs „fierbinte”, care fusese lăsat la căldură mult prea mult 
timp. Deschise congelatorul, strecură tubul înăuntru şi reconectă 
camerele de luat vederi. 

Uşurat că germenii de variolă se aflau în siguranţă, Reed 
începu să pregătească laboratorul pentru procedurile pe care 
urma să le execute. In acelaşi timp, se străduia să-şi imagineze 
ce se întâmplase acolo jos, pe pământ, ca să-l provoace pe Bauer 
să devanseze programul. După ultimele lui informaţii, Beria 
fusese trimis să-l lichideze pe Smith. Intrucât Bauer reuşise să-i 
transmită acest mesaj şi nu se semnalaseră de la sol nici un fel 
de evoluţii neobişnuite, concluzia logică era că Beria dăduse de 
un necaz suficient de serios pentru a-l determina pe Bauer să 
acţioneze. 

Reed ştia că Bauer nu ar fi luat legătura cu el dacă n-ar fi fost 
absolut necesar. Pilotul şi comandantul de zbor nu se vor sesiza 
din cauza unui singur mesaj în care lipsea confirmarea din partea 
controlului misiunii. Un al doilea mesaj, însă, ar stârni suspiciuni 
şi ar fi imediat cercetat. Întrucât în acel moment Reed nu avea 
cum să ia legătura cu Bauer, trebuia să manifeste o încredere 
oarbă şi să desăvârşească lucrarea pe care o începuse bătrânul 
elveţian. 

Reed şi-ar fi dorit să fie odihnit pentru lucrarea care urma, dar 
dată fiind situaţia, trebuia să ignore oboseala provocată de 
lansare şi să se înhame la muncă. Işi aşeză picioarele în suportul 
fixat în faţa mesei de laborator şi încercă să calculeze de cât 
timp va avea nevoie ca să-şi termine treaba. Dacă socotelile lui 
erau corecte, restul echipajului va fi la masă exact atunci când el 
îşi va încheia activităţile. Vor fi cu toţii în acelaşi loc, exact aşa 
cum îşi dorea el. 


În camera de zi de la Rosebud, Klein asculta, fără să facă 
vreun comentariu, relatarea lui Smith în legătură cu modul în 
care fusese prins Beria şi amănuntele interogatoriului care 
urmase. 

— Un ucigaş notoriu are relaţii cu o bancă elveţiană şi cu unul 
dintre funcţionarii ei superiori, murmură el. 

Smith arătă spre caseta de pe măsuţa de cafea. 

— Beria ne-a oferit mult mai multe informaţii. Câţiva oameni 
importanţi din Rusia şi din Europa Răsăriteană l-au avut pe statul 
lor de plată. Evenimente care pentru noi par să nu aibă nici un 
sens se pot explica prin asasinate şi şantaje în care a fost 
implicat Beria. 

Klein se încruntă. 

— Foarte bine. Avem aici o mulţime de gunoaie şi s-ar putea 
ca într-o bună zi să ne fie de folos. Dar acea „bună zi” nu va veni 
atât timp cât nu găsim viruşii de variolă! Unde se află acum Kirov 
şi Beria? 

— Intr-un loc sigur. Beria este sub influenţa unui sedativ 
puternic. Kirov îl păzeşte. Generalul a formulat o cerere: ar dori 
să-l ducă pe Beria înapoi la Moscova - pe tăcute - şi cât mai 
curând posibil. 

— Asta se poate aranja, evident dacă eşti convins că nu ne 
mai poate spune nimic. 

— Sunt sigur, domnule. 

— In acest caz, am să aranjez să fie transportaţi la baza 
Andrews. 

Klein se ridică şi începu să se plimbe prin faţa ferestrei mari. 

— Din păcate, faptul că l-am prins pe Beria nu a rezolvat 
problema. Ştii foarte bine că elveţienii păstrează cel mai mare 
secret asupra operaţiunilor lor bancare. Preşedintele ar putea să- 
i facă să deschidă Banca Offenbach fără a le spune de ce avem 
nevoie de cooperarea lor, dar ar dura mult. 

— Nu poate fi vorba de o operaţiune de la guvern la guvern, 
domnule, spuse calm Smith. Nu avem timp şi, la fel ca şi 
dumneavoastră, presupun că elveţienii or să ne întoarcă spatele. 
Făcu o pauză, apoi continuă: Dar Herr Weizsel s-ar putea să fie 
mai binevoitor. Peter Howell se află încă la Veneţia. 

Klein îl privi pe Smith şi înţelese despre ce vorbea. Timp de 
câteva clipe cântări riscurile. 

— Foarte bine, spuse el în cele din urmă. Dar asigură-te că 
înţelege că nu trebuie să dezvăluie nimic şi că nu trebuie să 
existe repercusiuni. 

Smith se duse în mica încăpere care devenise centrul de 
comandă al lui Klein de la Câmp David şi formă un număr de 
telefon. 


212 


— Peter, dă-i drumul spre Zurich. 

— Aşa îmi ziceam şi eu, răspunse englezul. Mi-am rezervat loc 
la primul zbor de mâine dimineaţă. 

— Peter, l-am prins pe Beria. Ne-a dat numele lui Weizsel, dar 
nimic mai mult. Trebuie să ştiu cine e cel care îl plăteşte. 

— Dacă Weizsel ştie, ai să ştii şi tu. Te sun de la Zurich, Jon. 

— Bine. Spune-mi, nu cumva ai la îndemână în recorder? Am 
ceva ce ar putea să-ţi folosească. 

Smith se întoarse în camera de zi şi îi spuse lui Klein că Peter 
era gata de plecare. 

— Aţi aflat ceva despre maşină? 

Klein dădu negativ din cap. 

— Imediat ce mi-ai dat telefon că l-aţi prins pe Beria, am luat 
legătura cu cineva de la poliţia din Washington. A dat maşina în 
urmărire generală, sub pretextul că a fost implicată într-o 
spargere. Deocamdată nici o veste. Nici despre şofer nu se ştie 
nimic. Făcu o pauză, apoi continuă: La început am crezut că 
există o explicaţie logică pentru numărul de NASA al maşinii. 
Acum... 

— Treloar era de la NASA, spuse Smith. De ce să nu vină o 
maşină de la NASA să-l ia de la aeroport? Nu se aştepta să fie 
urmărit. 

— Dar este acelaşi vehicul care te-a urmărit pe tine, nu-i aşa? 
Se uită cu atenţie la Smith şi continuă: Mai este ceva legat de 
NASA. Doctorul Dylan Reed a primit o vizită noaptea târziu; e 
vorba de o persoană pe care nu am reuşit încă s-o identificăm. 

Smith îi aruncă o privire pătrunzătoare lui Klein. Ştia că acesta 
trăia într-o lume în care secretele erau împărtăşite numai atunci 
când acest lucru era absolut necesar. Acum seful Secţiei Acţiune 
sub Acoperire Unu recunoştea că are o sursă chiar în inima 
agenţiei NASA. N 

— Megan Olson, rosti Smith. In acel moment, atât de aproape 
de lansare, nu putea fi vorba de nimeni altcineva. Ar fi trebuit să- 
mi spuneți, domnule. 

— Nu era nevoie să ştii, răspunse Klein. Şi, apropo, nici ea nu 
ştie nimic despre tine. 

— Atunci de ce îmi spuneţi acum? 

— Pentru că tot nu avem nici o pistă în privinţa germenilor de 
variolă. iți aminteşti? Eram convins că trebuie să fie pe undeva 
prin apropiere de Washington, pentru că acolo s-a dus Treloar. 

— Exact. De la Londra s-ar fi putut duce oriunde. 

— Acum mă gândesc că s-ar putea să existe o legătură între 
Treloar şi Reed. 

— De asta se află Megan acolo? Ca să stea cu ochii pe Reed? 
întrebă Smith. 

— Ce-ar fi să-mi spui ce ştii tu despre Reed, ceva care ar 
putea să ne dea vreun indiciu în legătură cu eventuala lui 
implicare. 

Smith dădu din cap. 

— Nu-l cunosc foarte bine pe Reed, dar reputaţia lui la 
Institutul de Cercetări al Armatei era ireproşabilă. Vreţi să încerc 
să văd ce pot să aflu? 

— N-avem timp, spuse Klein. Am nevoie de tine pentru 
altceva. Dacă nu rezolvăm misterul ăsta, o să avem suficient 
timp să-l cercetăm pe Reed după ce se întoarce naveta. 

Klein luă două dosare. 

— Acestea sunt dosarele celor doi soldaţi pe care i-a întâlnit 
Howell la Palermo. 

— Cam subţirele, domnule, observă Smith. 

— Nu-i aşa? Au fost „igienizate”. Date, locuri, misiuni, ofiţeri 
superiori - toate astea lipsesc, iar numărul de telefon pe care l-a 
dat Nichols nu există. 

— Cum aşa? 

— Nu în mod oficial. Nu am făcut mai mult, pentru că nu ştiu 
cu ce avem de-a face, însă trebuie să aflăm unde duce urma asta 
din armată. Vreau să faci exact ceea ce ai făcut la Houston: 
scutură puţin pânza păianjenului şi vezi ce fel de muşte se prind 
în ea. 


La trei ore după ce plecase din Veneţia, Peter Howell se 
înregistra la Grand Hotel Dolder din Zurich. 

— Aveţi vreun mesaj pentru mine? îl întrebă el pe recepţioner. 

Acesta îi înmână un plic gros. Îl deschise şi găsi înăuntru 
numai o foaie de hârtie parfumată cu o adresă pe ea. Deşi 
mesajul nu era semnat, Howell ştia cine este autorul lui - o 
doamnă octogenară care fusese implicată permanent în spionaj 
după cel de-al doilea război mondial. 

Cum naiba işi permite Weizsel să ia masa la Drumul Lebedei 
când are un salariu de funcţionar de bancă? se întrebă Howell şi 
îşi spuse că n-ar fi o idee rea să încerce să afle. 

După ce se schimbă şi îşi puse un costum elegant, luă un taxi 
şi se duse în inima cartierului financiar. Se făcuse deja ora opt şi 

cu excepţia câtorva intrări puternic luminate, zona era pustie. 
Deasupra uneia din ele atârna o lebădă aurită. 

In interior era cam aşa cum îşi imaginase Howell: pereţi 
lambrisaţi şi mobilă de epocă. Chelnerii purtau frac, argintăria 
strălucea, iar şeful de sală părea uimit de acel turist străin care 
îşi închipuia că poate să mănânce aici fără să-şi fi rezervat o 
masă. 

— Sunt oaspetele domnului Weizsel, îi spuse Howell. 

— A, Herr Wiezsel... aţi venit mai devreme, domnule. Masa 
domnului Weizsel este pregătită pentru ora nouă. Vă rog să luaţi 
loc în salon sau la bar, dacă preferaţi. Am să-l îndrum spre 
dumneavoastră. 

Howell se duse în salon unde, câteva minute mai târziu, era 
prins într-o conversaţie animată cu o tânără al cărei piept 
generos ameninţa să se reverse în orice clipă din decolteul adânc 
al rochiei de seară. La un moment dat îl văzu pe şeful de sală 
discutând cu un tânăr şi arătând spre el. 

— Ne cunoaştem de undeva? 

Howell privi peste umăr la bărbatul înalt şi zvelt, cu părul 
pieptănat peste cap şi ochii atât de întunecaţi, încât păreau 
negri. Weizsel părea să aibă în jur de patruzeci de ani. După cum 
arăta, cheltuia o avere pe haine şi stilist. 

— Peter Howell, spuse el. 

— Un englez... Aveţi treabă cu Banca Offenbach? 

— Am treabă cu dumneata. 

Weizsel clipi repede. 

— Trebuie să fie o eroare. N-am auzit niciodată de 
dumneavoastră. 

— Dar ai auzit de Ivan Beria, aşa e, bătrâne? 

Howell îl apucase pe Weizsel de braţ, chiar deasupra cotului. 
Gura lui Weizsel se strâmbă de durere şi furie când Howell apăsă 
cu putere pe un anumit nerv. 

— Avem o masă drăguță într-un colţişor liniştit. Ce-ar fi să bem 
ceva împreună? 

Howell îl conduse pe bancher spre o banchetă din colţ şi se 
lăsă să alunece lângă el, prinzându-l pe Weizsel într-o adevărată 
capcană. 

— Nu poţi să faci asta! şopti Weizsel, frecându-şi cotul. Avem 
legi... 

— N-am venit aici în numele legii, i-o reteză scurt Howell. Ne 
interesează unul din clienţii dumitale. 

— Nu pot discuta chestiuni confidenţiale! 

— Dar numele de Beria ţi-e cunoscut, nu-i aşa? Dumneata ai 
grijă de contul lui. Nu mă interesează banii. Vreau să ştiu doar 
cine îi alimentează contul. 

Weizsel privi în jur, străduindu-se să prindă privirea şefului de 
sală. 

— Nu te mai osteni, îi spuse Howell. l-am dat bani să nu ne 
deranjeze. 

— Eşti un infractor! declară pompos Weizsel. Mă ţii aici 
împotriva voinţei mele. Chiar dacă îţi dau ce doreşti, tot n-o să 
pleci... 

Howell puse pe masă un recorder mic, îl conectă la o cască şi 
i-o întinse lui Weizsel. 

— Ascultă... 

Bancherul se execută. După o clipă, făcu ochii cât cepele 
nevenindu-i să-şi creadă urechilor. Smith procedase bine 
trimiţându-i înregistrarea acelei părţi din interogatoriul lui Beria 
în care acesta menţionase numele lui Weizsel. 

— Aşadar, a rostit numele meu. Şi ce-i cu asta? Cine e omul 
ăsta? 

— Ai recunoscut vocea, nu-i aşa? 

Weizsel se foi neliniştit. 

— Să zicem. 

— Şi să zicem că îţi aminteşti că aparţine unui individ pe nume 
Ivan Beria. 

— Şi ce contează? 

Howell se aplecă şi mai mult spre el. 

— Beria este un ucigaş plătit. Lucrează pentru ruşi. Ce bani 
ruseşti mânuieşti, Herr Weizsel? 

Tăcerea bancherului era grăitoare. 

— Aşa mi-am zis şi eu, continuă Howell. Şi acum dă-mi voie să- 
ţi spun ce se va întâmpla dacă refuzi să cooperezi. Voi avea grijă 
ca ruşii să afle că vorbeşti despre banii lor - de unde vin, cum şi 
când sunt transferați şi alte amănunte pe care ei le cred în 
siguranţă, deoarece, te-au plătit pentru a păstra discreţia. 

Howell făcu o pauză, aşteptând ca vorbele lui să-şi facă 
efectul. 

— După ce ruşii vor afla chestia asta, vor fi foarte supăraţi - şi 
e de înţeles. O să ceară explicaţii şi nu vor accepta nici un fel de 
scuze. Increderea o dată spulberată, dragul meu Herr Weizsel, 
eşti un om terminat. Ai avut de-a face cu destul de mulţi ruşi ca 

să ştii că nu uită şi nu iartă niciodată. O să se răzbune, iar 
preţioasele dumitale legi elveţiene şi minunata voastră poliţie n- 
o să le stea în cale. Am fost destul de clar? 

Weizsel simţi cum i se strânge stomacul. Englezul avea 
dreptate: ruşii erau nişte barbari, se plimbau ţanţoşi prin Zurich 
şi îşi etalau bogăţia recent dobândită. Oricare bancher râvnea la 
o bucăţică din prada lor. Nu se puneau întrebări. O cerere 
formulată era o cerere satisfăcută. Ruşii mormăiau când era 
vorba de taxe, dar în cele din urmă plăteau. In acelaşi timp le 
dădeau foarte clar de înţeles unor brokeri precum Weizsel că nu 
puteau să fugă şi să se ascundă nicăieri dacă le înşelau 
încrederea. Englezul putea să facă în aşa fel încât să lase 
impresia că el, Weizsel, îşi trădase clienţii. Şi, indiferent ce-ar 
face şi ar spune, ruşii nu-l vor crede, o dată convinşi că au fost 
trădaţi. 

— Cum zici că îl cheamă? întrebă Weizsel în şoaptă. 

— Ivan Beria, răspunse Howell. Cine îi alimentează contul? 

Trecuseră cinci ore de când Dylan Reed se încuiase în 
laboratorul spaţial. In tot acest timp, monitorizase mişcările 
echipajului şi discuţiile prin intermediul căştilor. Megan Olson 
întrebase de două ori dacă are nevoie de ajutor; apoi dorise să 
ştie cât timp va mai sta acolo. Era nerăbdătoare să-şi înceapă 
propriul experiment. 

N-ar mai fi chiar aşa de nerăbaătoare, dacă ar şti ce se 
întâmplă aici, îşi spuse posomorât Reed. 

li răspunse lui Megan politicos, dar ferm, că trebuia să aştepte 
până îşi termina el treaba. Fiind nevoit să monitorizeze echipajul, 
munca durase mult mai mult decât îşi imaginase. Atenţia îi era 
distrasă şi de conversaţia continuă dintre echipaj şi punctul de 
control de pe pământ. Reed lucra cât putea de repede, oprindu- 
se doar ca să-şi mai odihnească mâinile, băgate adânc în 
mănuşile de cauciuc ataşate la cutie. 

Ceea ce făcea era de-a dreptul copleşitor. Privea prin 
microscop lumea în care mişunau germenii de variolă pe care nu- 
i mai văzuse până atunci, decât creatorul lor, Karl Bauer. in 
laboratorul lui din Hawaii, savantul elveţian reuşise să modifice 
virusul variolei astfel încât acesta îşi triplase dimensiunea. Acum 
avea posibilitatea să crească şi mai mult. Bauer fusese limitat de 
legile gravitaţiei; Reed nu mai era supus acestei restricţii. 

Bauer îşi începuse activitatea pe vremea uneia dintre primele 
misiuni ale navetelor spaţiale. Astronauții găsiseră o pungă cu 
sandvişuri vechi de două zile pe care uitaseră să le mănânce. 
Mâncarea era pusă într-o pungă de plastic sigilată, care plutea ca 
o geamandură. Când au deschis punga au constatat că aceasta 
n-ar fi plutit dacă bacteriile n-ar fi produs suficiente gaze ca s-o 
facă să se umile. 

Această observaţie întâmplătoare le oferise oamenilor de 
ştiinţă dovada de netăgăduit că bacteriile cresc mai repede într- 
un mediu cu gravitație redusă. 

Când citise raportul NASA referitor la acest fenomen, Karl 
Bauer trăsese imediat concluzia că lucrul era valabil şi pentru 
viruşi. Primele cercetări fuseseră promițătoare, însă îngreunate 
din cauza gravitaţiei şi Bauer nu reuşise să formuleze o concluzie 

definitivă. Au mai trecut câţiva anii buni până l-a găsit pe Reed şi 
modalitatea de a-şi efectua ultimele experienţe în spaţiu. 

Ceea ce vedea Reed acum erau germeni de variolă de zece ori 
mai mari şi mai puternici decât oricare alţii de pe pământ. 
Celulele de proteină, care pe pământ ar fi plesnit după ce 
ajungeau la o anumită dimensiune, îşi păstrau integritatea şi 
capacitatea letală. Ca armă de luptă, această tulpină nu avea 
egal. Reed se înfioră imaginându-şi cât de repede ar putea fi 
decimată populaţia de această tulpină mutantă, răspândită de o 
bombă cu explozie în aer. Din aparatul respirator, viruşii de 
variolă s-ar fi deplasat rapid în nodulii limfatici, apoi în splină şi în 
măduva spinării. În cele din urmă ar fi ajuns în vasele mici de 
sânge din piele. Cu o tulpină obişnuită de variolă, acest proces ar 
fi durat cinci până la zece zile. Reed estimă că perioada de 
incubație şi infecţie măsura acum câteva minute. Organismul nu 
avea nici o şansă să-şi organizeze apărarea. 

Reed îşi scoase mâinile din mănuşi şi rămase un moment 
nemişcat, încercând să-şi revină. Apoi activă microfonul din 
dreptul laringelui. 

— Hei, băieţi, tocmai am terminat. E ora mesei? 

— Tocmai ne pregăteam să te chemăm, răspunse Stone. 
Toată lumea a comandat biftec cu ou. 

Reed reuşi să râdă. 

— Aşteaptă să vezi cum arată. 

Făcu o pauză. 

— Nu vă faceţi probleme, în ce mă priveşte. Vreau să-mi 
termin treaba. 

— Foarte bine. O să-ţi mai păstrăm şi ţie biftec. Pe curând. 

Reed închise ochii străduindu-se să rămână calm. Inchise 
microfonul, dar nu şi dispozitivul de ascultare. Sunetele pe care 
le va scoate echipajul vor fi cumplite, dar trebuia să-şi dea 
seama cât de repede acţionează virusul, deci era obligat să 
asculte. 

Se întoarse la aparat, îşi introduse din nou mâinile în mănuşile 
de cauciuc şi umplu cu grijă tubuleţul cu virusul alterat de 
variolă. Asigură bine fiola, o scoase din compartimentul 
mănuşilor printr-o mică deschizătură pentru aer şi o puse în 
congelator. Apoi se duse până în fundul laboratorului şi deschise 
un dulap. In interior se afla o unitate mobilă extravehiculară, un 
costum folosit pentru ieşirile în spaţiu. Il îmbrăcă şi când se 
întinse să apuce casca, îşi văzu imaginea reflectată în vizor. 

Şovăi o clipă, în timp ce feţele colegilor săi pluteau pe suprafaţa 
de plexiglas. Erau oamenii cu care muncise şi alături de care se 
antrenase luni la rând, ba chiar ani de zile, oameni care îi 
plăceau, însă nu suficient de mult ca să-i fie milă de ei. 

In acea imagine, Reed văzu şi chipurile celor doi fraţi ai lui, 
ucişi în timpul unui atac terorist împotriva Ambasadei SUA din 
Nairobi şi acela al surorii lui, voluntară în Corpul Păcii, răpită, 
torturată şi în cele din urmă ucisă în Sudan. Ceea ce făcea Reed 
nu era în nici un caz pentru gloria ştiinţei şi nici pentru cea 
personală. Această tulpină nouă nu va vedea lumina zilei decât 
atunci când circumstanţele vor cere ca ea să fie eliberată. 
Generalul Richardson şi Anthony Price erau genul de oameni care 
nu tolerau pierderi ca cele suferite de Reed. Pentru ei, 
răzbunarea nu însemna numai să trimiţi câteva rachete de 
croazieră peste corturi sau buncăre, ci devastarea totală produsă 
de o armă imposibil de oprit. Ajutându-i să-şi făurească această 
armă, Reed era convins că punea un semn de recunoaştere pe 
mormintele fraţilor lui, că îşi ţinea astfel promisiunea făcută cu 
ani în urmă şi anume că sacrificiul lor nu va fi niciodată dat 
uitării. 

Reed îşi prinse bine casca şi se întoarse la dispozitivul de 
testare. Conectă furtunul de alimentare cu aer la conducta 
independentă pe care o foloseau membrii echipajului în timpul 
ieşirilor în spaţiu. Apoi sparse sistemul de etanşare al 
compartimentului cu mănuşi. În câteva secunde, particulele 
uscate de germeni de variolă de pe placă începură să formeze 
spori asemănători unor particule line de praf. Aceştia găsiră 
drumul către spărtura din compartimentul mănuşilor şi ieşiră 
afară. Reed privea fascinat sporii care pluteau în jurul lui. Pentru 
o clipă fu cuprins de spaima iraţională la gândul că s-ar putea să- 
| atace şi pe el, însă curentul de aer îi duse ca pe o cometă 
minusculă în tubul care făcea legătura între laboratorul spaţial şi 
corpul principal al satelitului. 


— Vii, Megan? întrebă Carter după ce îşi terminară raportul 
către punctul de control al misiunii. 

Strecurându-se printre locurile de dormit, Megan strigă peste 
umăr. 

— Da, mor de foame. 

În acel moment ambii membri ai echipajului auziră un fâşâit 
deasupra căştilor. 

— Discovery, aici este controlul misiunii. Am înţeles că vă 
pregătiţi de masă? 

— Afirmativ, răspunse Carter. 

— Discovery, instrumentele noastre indică o posibilă lipsă de 
presiune în sasul de aer de la puntea inferioară. V-aş ruga ca 
unul dintre voi să verifice. 

In căşti se auzi vocea lui Stone: 

— Megan, Carter, voi sunteţi cel mai aproape. 

Carter se uită la Megan cu ochii ieşiţi din orbite. 

— Zău că mi-e foame! 

Megan se apropie de unul din locurile de dormit şi scoase un 
pachet de cărţi de joc de sub o pernă. Rupse celofanul, le 
desfăcu uşurel ca să nu cadă nici una, apoi îi întinse pachetul lui 
Carter. 

— Alege o carte. Cea mai mare câştigă. 

Carter dădu ochii peste cap, întinse mâna şi scoase un zece. 
Megan scoase un şapte. 

Carter râse şi se îndreptă spre locul unde luau masa. 

— lţi păstrez şi ţie ceva! strigă el. 

— Da, sigur, mulţumesc. 

— Poţi să faci asta, Megan? întrebă Stone. 

Fata oftă. 

— Da, bineînţeles. Dar ai grijă să nu mănânce Carter totul. 

— İn regulă. Pe curând. 

Megan ştia că acest „pe curând” însemna cel puţin o oră. 
Pentru a verifica un sas de aer trebuia să-ţi pui costumul de 
ieşire în spaţiu. Apucă mânerele şi cobori scara care ducea spre 
puntea inferioară. Sasul de aer se, afla între compartimentul de 
bagaje şi echipamentele pe care le ducea naveta. Lumina roşie 
de deasupra uşii clipea, indicând o posibilă defecţiune. 

— Nu poate fi vorba decât de vreun contact, îşi spuse Megan 
şi împinse uşa. 


— la priviţi aici. 

Carter deschise o cutie cu suc de portocale, o ridică şi lăsă să 
curgă puţin lichid. Acesta formă un fel de sferă şi începu să 
plutească în faţa lui Carter, care luă un pai şi începu să soarbă. In 
câteva secunde, bula lichidă dispăru. 

— Foarte nostim, spuse Stone. Poţi să vii să faci scamatorii la 
ziua de naştere a băiatului meu, spuse el. 

— Oh, ai dat drumul la sos, strigă Randall Wallace. 

Stone se întoarse şi descoperi că, în timp ce stătuse de vorbă 
cu Carter, sosul pentru cocteilul de crevete pierduse contactul cu 
lingura. Luă o bucată de pâine şi încercă să recupereze picătura 
de sos. 

— Mă întreb ce tot face Dylan acolo, spuse Carter cu gura 
plină de friptură de pui pe care o mânca dintr-un săculeţ de 
plastic. 

— Dylan, ce faci acolo? întrebă Stone prin microfonul său. 

Nu se auzi nici un răspuns. N 

— Poate că e la toaletă, spuse Carter. li place fasolea. Probabil 
că a ascuns acolo vreo cutie. 

Fasolea, broccoli şi ciupercile nu făceau parte din meniurile 
astronauţilor. Excesul de gaze era mult mai dureros în spaţiu, iar 
medicii specialişti în zboruri nu ştiau cum se comportă gazele în 
condiţii de gravitație scăzută. 

Carter tuşi. 

— Mănânci prea repede, îl dojeni Stone. 

Răspunsul lui Carter fu înecat într-un acces de tuse. 

— Hei, poate că s-a înecat cu ceva, spuse Wallace. 

In timp ce Stone se îndrepta spre el, Carter îl apucă pe pilot de 
umeri. O altă criză paroxistică îl zgudui şi îl făcu să vomite sânge 
în aerul din faţa lui. 

— Ce naiba e asta! strigă Stone. 

Cuvintele îi fură retezate brusc când simţi o gheară în piept şi 
se apucă cu mâna de costum. Simţea că parcă tot trupul îi luase 
foc. Când îşi şterse faţa, mâna i se mânji de sânge. 

Karol şi Wallace priveau îngroziţi cum colegii lor se 
rostogoleau, dând din mâini şi din picioare neputincioşi. 

— Du-te sus la puntea de zbor şi închide-te acolo! urlă Karol. 

— Dar... 

— Acum! în timp ce îl împingea pe Wallace spre scară, se auzi 
o voce venind de la controlul misiunii. 

— Discovery, aveţi probleme? 

— Şi încă ce probleme! strigă Karol. Ceva îi sfâşie pe Carter şi 
pe Stone în bucățele... 

Trupul lui Karol se chirci spasmodic. 

— O, Dumnezeule! Se îndoi de mijloc, în timp ce un şuvoi de 
sânge îi ţâşni şi din nări. Auzi de undeva, de departe, vocea de la 
controlul misiunii: 

— Discovery, mă auzi? 

În mintea lui formulă un răspuns, dar înainte să poată rosti 


222 


cuvintele, o ceaţă îi învălui privirile. 

În timp ce lucra în sasul de aer de la puntea inferioară, Megan 
auzi strigătele şi gemetele în căşti. Apăsă pe butonul de 
transmisie al costumului spaţial. 

— Frank? Carter? Wallace? 

Nu auzi decât paraziți. Dispozitivul ei de comunicaţie nu 
funcţiona bine. Ignorând firele pe care le verifica, Megan apăsă 
pe levierul care deschidea sasul de aer. Spre groaza ei, acesta 
refuză să se clintească. 


În laboratorul spaţial, Dylan Reed strângea un cronometru în 
mâna înmănuşată. Viruşii mutanţi de variolă acționau cu o viteză 
înfricoşătoare. Ştia că trebuia să măsoare exact în cât timp 
infectează şi distrug echipajul. Bauer fusese de neclintit: numai 
testul pe subiecţi umani putea garanta adevărata putere letală a 
noului tip de virus. Dar ca să facă asta, Dylan ar fi trebuit să 
deschidă ochii, ceea ce nu îndrăznea, pentru că era sigur că le-ar 
fi văzut şi chipurile. 


La mii de kilometri depărtare, într-o altă lume, Harry Landon, 
directorul misiunii stătea în biroul lui de la capătul holului unde 
se afla controlul misiunii. După douăzeci de ani la NASA, din care 
zece petrecuţi în cazanul sub presiune care era Cape, Landon se 
obişnuise să se odihnească ori de câte ori avea posibilitatea, 
ştiind că era capabil să se trezească imediat ce apărea o alertă. 

Landon simţi apropierea mâinii înainte ca aceasta să-i atingă 
umărul. Se întoarse şi se trezi faţă în faţă cu chipul îngrijorat al 
unui tânăr tehnician. 

— Ce este? întrebă el. 

— A apărut o problemă pe Discovery, răspunse tehnicianul 
agitat. 

Landon sări în picioare de pe patul de campanie, îşi luă 
ochelarii de pe un seif cu dosare şi o porni spre uşă. 

— Ce fel de problemă? Mecanică? De zbor? Ce este? 

— Umană. 

Fără să-şi încetinească ritmul paşilor, se întoarse şi strigă 
peste umăr: 

— Cum adică, umană? 

— E vorba de echipaj, se bâlbâi tehnicianul. Ceva nu e în 
regulă. 

Ceva nu era în regulă, ceva nu era deloc bine, ba era chiar 
teribil de rău. Landon înţelese asta dintr-o privire când intră în 
camera de control a misiunii. Toţi tehnicienii erau aplecaţi peste 
consolele lor şi apelau Discovery. Din frânturile de propoziţii pe 
care le auzi, Landon înţelese că la bordul navetei Discovery nu 
mai răspundea nimeni. Se duse spre postul lui de comandă şi 
strigă: 

— Legătură vizuală! 

— Nu avem legătură vizuală, domnule! îi răspunse cineva. 
Aparatul lor de transmisie video nu funcţionează. 

— Atunci daţi-mi legătura radio! 

Landon îşi puse căştile şi încercă să-şi stăpânească vocea. 

— Discovery, aici directorul misiunii, răspunde, te rog. 

Nu auzi în căşti decât paraziți. 

— Discovery, repet, aici este directorul misiunii... 

— Aici Discovery, către controlul misiunii. 

Vocea strangulată din căşti îi îngheţă lui Landon sângele în 
vine. 

— Wallace, tu eşti? 

— Da, domnule. 

— Ce se întâmplă acolo, băiete? 

Landon fu nevoit să mai asculte nişte paraziți. Când se auzi 
din nou vocea lui Wallace, acesta începuse să tuşească, de parcă 
s-ar fi înecat cu ceva. 

— Wallace, ce s-a întâmplat? 

— Controlul... Controlul, mă auzi? 

— Wallace, spune-ne... 

— Suntem cu toţii pe moarte... 

În perioada de pionierat a zborului navetelor, la începutul 
anilor '80, fuseseră stabilite procedurile pentru cazurile de 
defecţiuni sau tragedii. Ele se aflau consemnate în aşa-numita 
Carte Neagră şi fuseseră puse în aplicare pentru prima dată în 
ianuarie 1986, după dezastrul lui Challenger 51-L. 

In ziua aceea, Harry Landon fusese prezent la controlul 
misiunii. Işi amintea şi acum expresia de groază de pe chipul 
directorului misiunii, atunci când naveta explodase la şaptezeci 
şi trei de secunde după lansare. Il văzuse pe director cu lacrimile 
şiroind pe faţă, luând Cartea pentru a da telefoanele necesare. 

Lui Landon îi tremurau degetele în timp ce căuta febril cheia 
ca să descuie sertarul pe care se rugase de atâtea ori în gând să 
nu fie niciodată nevoit să-l deschidă. Cartea era o broşură 
subţire; Landon o deschise la prima pagină, întinse mâna după 
telefon, dar se opri. Se ridică în picioare şi îşi conectă căştile la 
sistemul de interfon pe care îl auzeau toţi membrii personalului. 

— Doamnelor şi domnilor, spuse el sumbru. Atenţie, vă rog... 
Vă mulţumesc. Aţi auzit cu toţii ultimele cuvinte de pe Discovery. 
Dacă această informaţie este exactă atunci ne aflăm în faţa unei 
adevărate catastrofe. Cel mai bun lucru pe care îl putem face 
pentru oamenii noştri de acolo este să urmăm procedurile şi să 
fim gata să reacţionăm la orice cerere de ajutor. Continuaţi să 
monitorizaţi toate aspectele zborului şi starea navetei. Dacă 
apare o abatere sau orice lucru anormal - indiferent cât de 
nesemnificativ - vreau să ştiu. Echipa care răspunde de date să 
revadă toate înregistrările, toate conversațiile, toate transmisiile. 
Indiferent ce s-a întâmplat acolo, s-a întâmplat rapid; dar trebuie 
să fi existat un element care a declanşat totul. Vreau să ştiu care 
a fost acela. 

Landon făcu o pauză, apoi continuă: 

— Imi închipui ce e în mintea şi în sufletele voastre. Ştiu că 
ceea ce vă cer este foarte greu, dar nu avem voie să ne pierdem 
speranţa că ar mai putea exista supraviețuitori. Pentru aceştia 
lucrăm. Indiferent cine a rămas în viaţă, trebuie adus pe pământ 
în deplină siguranţă. Nimic altceva nu mai contează. 

Privi în jur. 

— Vă mulţumesc. 

Liniştea care se aşternuse peste încăpere începu să se 
destrame. Landon se simţea uşurat de faptul că expresiile de 
tristeţe şi disperare fuseseră înlocuite de hotărâre şi înverşunare. 
Avusese întotdeauna încredere în oamenii cu care lucra, iar 
acum se dovedea că nu greşise. 

Primul telefon pe care îl dădu Landon fu la Rich Warfield, 
consilierul pentru ştiinţă al preşedintelui. Fizician de formaţie, 
Warfield cunoştea bine programul navetei, aşa că îşi dădu seama 
imediat de amploarea tragediei. 

— Ce să-i spun preşedintelui, Harry? întrebă el. O să vrea să 
ştie totul, până la cel mai mic amănunt. 

— Foarte bine, răspunse Landon. Mai întâi, nu am mai putut 
comunica cu Discovery de la ultima transmisiune a lui Wallace. 
Atunci Wallace ne-a spus că echipajul era pe moarte. Am să pun 
pe cineva să-ţi trimită înregistrarea, în cazul în care preşedintele 
doreşte să audă cu urechile lui. Cât despre navetă, aceasta pare 
să fie stabilă. Nu s-au produs nici un fel de modificări în 
traiectoria de zbor, sau în viteză. Toate sistemele de la bord 
funcţionează bine. 

— Spune-mi ce crezi că s-a întâmplat, îl rugă Warfield. 

— Alimentarea cu aer este normală, răspunse Landon. Aceasta 
înseamnă că nu există contaminanţi toxici. Nici fum, nici foc, nici 
gaze. 

— N-ar putea fi o intoxicație alimentară? îşi dădu cu părerea 
Warfield. Sau ceva la fel de banal? 

— Echipajul lua prima masă. Chiar dacă mâncarea ar fi fost 
contaminată, mă îndoiesc că toxinele ar fi putut acţiona aşa de 
repede, aşa de virulent. 

— Dar încărcătura? 

— Nu era un zbor secret. Laboratorul spaţial are menajeria lui 
obişnuită: broaşte, insecte şi şoareci pentru experienţe... 

— Dar ce este, Harry? 

Landon verifică din nou programul experimentelor. 

— Conform programării, Megan Olson ar fi trebuit să înceapă 
experimentele cu boala legionarilor. Acesta este singurul punct 
neobişnuit în program. Megan n-a mai apucat să-l înceapă. 

— Nu cumva s-a produs o scurgere pe undeva? 

— Există o şansă la zece mii să se întâmple aşa ceva. Avem 
tot felul de senzori care detectează orice scurgeri din dispozitivul 
de experimentare. Să spunem că a fost. Boala legionarilor nu 


226 


acţionează aşa de repede. Ceea ce a ucis echipajul a acţionat în 
câteva minute. 

Urmară câteva clipe de tăcere. 

— Ştiu că nu e domeniul meu, spuse în cele din urmă Warfield, 
dar dacă excluzi celelalte posibilităţi, singura explicaţie este că a 
scăpat vreun germene. 

— Intre noi fie vorba, sunt înclinat să-ţi dau dreptate însă n-am 
de gând să-i sugerez preşedintelui ideea asta. In momentul de 
faţă nu ştim nimic precis. 

— Dar preşedintele o să pună o mulţime de întrebări. Cred că 
ştii care va fi prima întrebare. 

Landon închise ochii. j 

— Asta este procedura, Rich. In timpul lansării, ofiţerul de 
serviciu care răspunde de securitate urmăreşte traiectoria 
zborului. Degetul lui se află permanent aproape de butonul de 
distrugere. Dacă ceva nu merge bine... îţi aminteşti de 
Chal/enger? După ce s-a spart rezervorul exterior şi naveta a 
explodat, rachetele au continuat să meargă şi apoi au ajuns 
înapoi la sol. Naveta are un sistem de distrugere care poate fi 
activat de noi în momentul în care începe să coboare. Fiind încă 
departe, dacă va fi nevoie, vom putea s-o distrugem fără să 
punem în primejdie populaţia de pe pământ. 

Landon făcu o pauză. 

— Rich, dacă îi spui chestia asta, aminteşte-i că el trebuie să 
dea ordinul. 

— Foarte bine, Harry. Am să-i transmit ceea ce ştim până 
acum. Să nu te miri dacă o să te caute chiar el. 

— Imediat ce mai aflu ceva, am să-ţi transmit, spuse Landon. 

— Harry, o ultimă chestiune: putem să aducem naveta jos pe 
pilot automat? _ 

— La naiba, sigur că putem. Intrebarea este dacă dorim aşa 
ceva? 

Landon dădu următorul telefon ofițerului de serviciu cu 
securitatea care aflase deja de accident. El îi explică tot ce ştia, 
apoi adăugă că zborul ar fi trebuit să dureze opt zile. 

— Este clar că acum nu mai poate fi vorba de aşa ceva, spuse 
el. Nu se pune problema dacă o aducem jos, ci când. 

Landon continuă să dea telefoane conform listei, care îi 
includea şi pe generalul Richardson şi pe Anthony Price. Pe lângă 
faptul că era şeful personalului forţelor aeriene, Richardson 
deţinea şi funcţia de codirector al Diviziei pentru Securitatea 

Spațială. Această direcție răspundea de identificarea şi 
monitorizarea tuturor obiectelor care se apropiau de pământ sau 
circulau pe o orbită în jurul acestuia. În calitatea sa de şef al 
Agenţiei Naţionale de Securitate, Price se afla pe listă deoarece 
naveta avea uneori misiuni secrete sponsorizate de aceasta. 

De fiecare dată când termina de dat un telefon, Landon se uita 
în jur, în speranţa că unul din oamenii lui îi va spune ceva nou. Işi 
dădea seama că se purta ca un om disperat deoarece în 
împrejurările date, orice conversaţie ar fi fost întreruptă dacă s- 
ar fi restabilit legătura cu naveta. 

In următoarele două ore, Landon continuă să dea telefoane. 
Era mulţumit că cel puţin deocamdată nu avea de-a face cu 
presa. Multe persoane de la NASA dezaprobau faptul că zborurile 
navetelor erau considerate ceva obişnuit şi nu se mai asigura 
popularizarea lor prin presă. In timpul nefericitei lansări a lui 
Challenger, CNN fusese singura reţea de televiziune care oferise 
imagini pe viu. Acum numai camerele de la NASA înregistraseră 
lansarea navetei Discovery. 

— Landon, linia patru! 

Landon nici nu se întoarse să vadă cine vorbeşte. Găsi canalul 
şi auzi vocea slabă care ajungea la el printre paraziți. 

— Controlul misiunii, aici Discovery. Mă auziţi? 


În laboratorul spaţial, Dylan Reed în costumul de protecţie, cu 
ghetele fixate în suporturile pentru picioare stătea în faţa 
panoului auxiliar pentru comunicare. Cele câteva ore în care 
întrerupsese legătura i se păruseră o eternitate. Inchisese radioul 
ca să nu fie nevoit să audă vocile desperate ale celor de la 
controlul misiunii. Acum, pentru a trece la următoarea fază a 
operaţiunii, trebuia să restabilească contactul. 

— Aici Discovery. Mă auziţi? 

— Discovery, aici directorul misiunii. Ce se întâmplă? 

— Harry, tu eşti? 

— Dylan? 

— Eu sunt. Slavă Domnului, Harry! Nu credeam că o să mai 
aud vreodată o voce omenească. 

— Dylan, ce s-a întâmplat acolo? 

— Nu ştiu. Eu sunt în laborator. Unul din costumele spaţiale 
prezenta nişte defecţiuni. Am urcat aici ca să verific. Atunci am 
auzit... lisuse, Harry, aveam impresia că îi strangulează cineva. 
Şi instalaţia de comunicare s-a întrerupt... 

— Harry, stai pe recepţie, da? încearcă să rămâi calm. Mai 
este cineva în laborator? 

— Nu. 

— Poţi comunica cu restul echipajului? 

— Nu. Harry, ascultă, ce... 

— Nu ştim, Dylan. Am primit un mesaj confuz de la Wallace, 
dar n-a putut să ne spună ce s-a întâmplat. Trebuie să fi fost 
ceva ce a acţionat foarte rapid. Credem că a scăpat vreun virus. 
Aveţi aşa ceva la bord? 

De fapt, ceea ce am eu aici este o navetă care reprezintă o 
uriaşă zonă fierbinte. 

— lisuse Hristoase, Harry! La ce te gândeşti? Uită-te la 
programul de zbor. Lucrul cel mai cumplit pe care îl avem este 
boala legionarilor, dar aceasta se află încă în congelatorul 
laboratorului. 

_ — Dylan, uite ce trebuie să faci, spuse Landon pe un ton ferm. 
Intoarce-te în navetă ca să vezi... Şi să ne spui şi nouă. 

— Harry! 

— Dylan, trebuie să ştim. 

— Dar dacă sunt morţi cu toţii, Harry? Ce pot să fac pentru ei? 

— Nimic, băiete. Nu poţi face nimic. O să te aducem înapoi, 
acasă. Nimeni nu-şi părăseşte postul până nu te întorci la sol, 
teafăr şi nevătămat. 

Landon ar fi vrut să adauge şi cuvintele „îţi promit”, dar 
acestea refuzară să i se desprindă de pe buze. 

— Foarte bine, Harry. Am să mă duc să verific în corpul 
navetei. O să ţin linia de comunicare deschisă. 

— Trebuie să verifici şi instalaţia video. Nu mai avem nici o 
imagine. 

Asta pentru că am aranjat eu camerele. 

— Perfect. Acum părăsesc laboratorul. 

Costumul de astronaut îi îngreuna considerabil mişcările, dar 
Reed pluti încet şi cu grijă prin tunelul de legătură. Cea mai mică 
zgârietură i-ar fi fost fatală. 

Priveliştea din încăperea de la puntea mijlocie îl făcu să se 
cutremure. Stone, Karol şi Carter fuseseră transformați în nişte 
cadavre umflate, pline de sânge şi acoperite de plăgi deschise şi 
pluteau sau erau agăţate de echipamentul din cabină. Incercând 
să nu se uite la ei, Reed se îndreptă spre scară. Ajuns sus, la 
puntea de zbor, îl găsi pe Wallace ghemuit în scaunul 
comandantului. 

— Controlul misiunii, aici Discovery. 

Landon răspunse imediat. 

— Dă-i drumul, Dylan. 

— l-am găsit pe toţi, în afară de Megan. lisuse, nu pot să-ţi 
spun... 

— Trebuie să ştim cum arată, Dylan. 

— Trupurile sunt umflate, pline de sânge şi de plăgi... N-am 
mai văzut niciodată aşa ceva. 

— Sunt semne de contaminare? 

— Nu. Dar n-am de gând să-mi scot costumul de protecţie. 

— Bineînţeles că nu. Poţi să ne spui ce mâncau? 

— Acum sunt pe puntea de zbor, cu Wallace. Am să cobor la 
ei. 

Câteva minute mai târziu, Reed reluă legătura. În realitate, nu 
se clintise din loc. 

— Se pare că ceea ce fusese la bord. Pui, unt de arahide, 
crevete... 

— Foarte bine, o să cercetăm sursa alimentelor chiar acum. 
Dacă au fost contaminate, s-ar putea ca agentul patogen să fi 
suferit mutații din cauza gravitaţiei scăzute. Landon făcu o 
pauză, apoi adăugă: Trebuie s-o găseşti pe Megan. 

— Ştiu. Am să verific la puntea mijlocie, la toaletă... Dacă nu 
este nici acolo, am s-o caut pe puntea inferioară. 

— la legătura cu mine de îndată ce o găseşti. Terminat. 


Slavă Domnului! 

Deşi butonul ei de transmisie nu funcţiona, Megan auzise toată 
discuţia dintre Reed şi Landon. Se repezi înainte şi casca i se lovi 
de uşa etanşă a sasului. Sute de întrebări i se învălmăşeau în 
cap: Cum se poate ca restul echipajului să fie mort? Ce i-ar fi 
putut doboriî? Să fi fost ceva din ceea ce aduseseră ei la bord? Nu 
trecuse nici măcar o oră de când îi văzuse pe Carter şi pe ceilalţi 
şi acum erau morți. 

Megan se strădui să rămână calmă. Privi firele din panoul 
deschis de deasupra uşii. Ceva nu era în regulă cu legăturile. 
Urmând instrucţiunile de pe uşa sasului, încercase să schimbe 
câteva legături, dar nu reuşise s-o găsească pe cea defectă. 

Relaxează-te, îşi spuse ea. Dylan o să vină jos în câteva clipe. 
Dacă n-o să mă găsească afară, o să-şi dea seama că sunt aici. O 
să deschidă uşa pe partea cealaltă. 

Megan încercă să se liniştească. Nu suferea de claustrofobie, 

dar avea senzaţia că sasul - nu mai mare decât un compartiment 
pentru mături şi găleți de sub scară - se strângea în jurul ei. 

Dacă ar funcționa nenorocitul ăsta de microfon! Ar fi fost 
grozav să se poată face auzită de altă fiinţă omenească. 

Atunci repară microfonul, îşi spuse ea. 

In momentul acela auzi din nou vocea lui Dylan în căşti: 

— Către directorul misiunii, mă aflu la puntea inferioară, încă 
n-am găsit-o pe Megan. Am să verific compartimentul de 
depozitare. 

Deşi ştia că în spaţiu sunetele erau estompate, Megan începu 
să bată în uşă cât putea de tare. Poate că Dylan o s-o audă. 

— Către directorul misiunii, am verificat aproape întreg 
compartimentul. Fără rezultat. 

Vocea lui Landon pluti către căştile lui Megan. 

— iți sugerez să încerci în sasul pentru aer. S-ar putea să fie 
acolo. 

Da, Încearcă sasul de aer! 

— Am înţeles. intrerup comunicarea până ajung la sasul de 
aer. 

Când se apropie de uşă, Reed văzu imediat chipul lui Megan în 
spatele hubloului. Bucuria şi uşurarea din ochii ei îl străpunseră 
ca o lance. Puse în funcţiune sistemul de comunicare. 

— Megan, mă auzi? 

Văzu cum Megan dă din cap că da. 

— Eu nu te aud. Microfonul tău e stricat? 

Megan încuviinţă din cap, apoi pluti şi arătă spre unitatea de 
comunicare încorporată în pieptul costumului ei spaţial. Făcu 
semnul universal cu degetul mare în jos, apoi se întoarse în 
dreptul hubloului. Reed se uită la ea. 

— Foarte bine. Am înţeles. Dar asta nu înseamnă nimic. 

Megan nu era sigură că îl auzise bine şi dădu din umeri în 
semn de nedumerire. 

— Nu înţelegi, îi spuse Reed. Bineînţeles că n-ai cum să 
înţelegi. Cum ai putea... Megan! Reed şovăi o clipă. Megan, nu 
pot să-ţi dau drumul de acolo. 

Ochii ei se măriră de groază. Nu-i venea să creadă. 

— Stai să-ţi spun ce se petrece aici, Megan. Este un virus. Un 
tip de virus cum lumea n-a mai cunoscut niciodată, pentru că nu 
este din această lume. A fost născut pe pământ, dar a primit 
viaţă aici, în laboratorul spaţial. La asta am lucrat eu. 

Megan dădea din cap şi buzele ei se mişcau cu repeziciune, 

pronunţând cuvinte neauzite. 

— Trebuie să încerci să rămâi calmă, continuă Reed. Ai auzit 
că am vorbit cu controlul misiunii. Cei de jos ştiu că toţi membrii 
echipajului sunt morţi. N-au nici cea mai mică idee de ceea ce s- 
a întâmplat aici. Şi nu vor avea niciodată. 

Reed îşi umezi buzele. 

— Discovery a devenit un fel de Marie Celeste, o navă fantomă 
blestemată. Evident, există diferenţe. Eu sunt în viață şi tu la fel 
- deocamdată. NASA poate să aducă naveta înapoi pe pământ. 
Atât timp cât eu sunt în viaţă, nu vor apăsa pe butonul de 
autodistrugere. 

Reed făcu o pauză. 

— N-o să fie nevoie. 

Megan simţi lacrimile fierbinţi care începuseră să-i curgă de-a 
lungul obrajilor. Era vag conştientă de faptul că începuse să tipe, 
dar aceasta nu avea nici un impact asupra lui Reed. Expresia lui 
rămase la fel de rece ca o banchiză polară. 

— Aş fi dorit să fi fost altcineva, nu tu, Megan, spuse el. 
Treloar trebuia eliminat şi tu erai rezerva lui. Nu, nu mă aştept să 
înţelegi. Întrucât eu am fost cel care te-a adus în cadrul 
programului şi ţi-am oferit această şansă, simt nevoia să-ţi dau o 
explicaţie. Vezi tu, trebuie să ne păstrăm un arsenal de arme 
biologice puternice. Toate tratatele pe care le-am semnat crezi 
că au vreo valoare în ţări ca Irak, Libia sau Coreea de Nord? Te 
asigur că nu. Aştia sunt mult prea preocupaţi de dezvoltarea 
propriilor arme. Ei bine, acum avem ceva care va depăşi de 
departe orice ar putea inventa ei. Şi vom fi singurii care au aşa 
ceva. O singură picătură este suficientă pentru a distruge orice 
ţară am alege. Sper să înţelegi ce vreau să spun. Dacă nu mă 
crezi, priveşte cât de repede a acţionat virusul de variolă, ce 
consecinţe are... 

Megan nu se mai simţise niciodată atât de neputincioasă. | se 
părea că are un coşmar. Nu-i venea să creadă că aceste cuvinte 
veneau din partea unui bărbat pe care crezuse că-l cunoaşte, din 
partea unui coleg, a unui mentor, o persoană în care avusese 
încredere deplină. 

E nebun. Trebuie să fac ceva să ies de aici! 

Când Reed vorbi din nou, parcă îi citise gândurile. 

— M-ai ajutat foarte mult, Megan, când te-ai încuiat aici. Focul 
va face restul. Nu ţi-am spus? Ei bine, în momentul în care vom 
ateriza, va fi o confuzie nemaipomenită. Singurul lucru la care se 

va gândi controlul misiunii va fi cum să mă scoată pe mine în 
siguranţă. După aceea, dacă mai explodează ceva, ei bine... 
Ridică din umeri şi continuă: Ai făcut şi tu parte din această 
istorie. N-am să te uit niciodată, nici pe tine, nici pe ceilalţi. 

Ochii lui nu se desprinseră nici o clipă de ai ei, în timp ce 
apăsa pe butonul de comunicare de la piept. 

— Către controlul misiunii, aici Reed. Mă auziţi? 

Megan auzi vocea lui Landon: 

— Te auzim, Dylan. 

— Am noutăţi. Am... am găsit-o pe Megan. Este moartă... la fel 
ca ceilalţi. 

La celălalt capăt urmă o clipă de tăcere. 

— Inţeleg, Dylan. Imi pare rău. Ascultă, vrem să te aducem 
înapoi. Poţi să ajungi la puntea de zbor? 

— Afirmativ. 

— Nu avem nevoie de nici un fel de ajutor, dar dacă ceva nu 
merge cum trebuie... 

— Am înţeles. Harry? 

— Da? 

— Ai deschis Cartea Neagră, nu-i aşa? 

— Da, Dylan. 

— Există un nume care nu e trecut acolo. Doctor Karl Bauer. El 
ştie mai mult despre viruşi decât oricine altcineva. Poate că ar 
trebui să te consulţi cu el în privinţa carantinei. 

— Am înţeles. Bauer va fi la locul de aterizare. Am pornit deja 
programul de întoarcere de urgenţă. Imediat ce vom avea o 
traiectorie fermă, o să-ţi dăm de ştire. 

Reed zâmbi abia perceptibil privind fix la Megan şi spuse: 

— Am înţeles, control. Aici Discovery, terminat. 

Elicopterul care îl aducea pe Jon Smith de la Câmp David 
ateriză în zona de transport mărfuri de la Baza aeriană Andrews. 
Smith sări afară şi păşi repede pe pistă spre camionul alb parcat 
în apropierea unui avion al direcţiei. 

— Bună, Jon, spuse generalul-maior Kirov, urmărindu-i cu 
privirea pe oamenii care scoteau o targă din camion. 

— A mers totul conform planului? întrebă Smith. 

— Da, răspunse Kirov. Oamenii aceştia - arătă spre militari - 
au venit la tine acasă exact la ora fixată. Au fost foarte rapizi şi 
eficienţi. 

Smith îl privi pe Ivan Beria, acoperit cu o pătură până la 
bărbie. 

— Se simte bine? 

— Tranchilizantele acţionează perfect. 

Când targa dispăru în interiorul avionului, Kirov se întoarse 
către Smith. 

— Îți sunt recunoscător - şi domnului Klein - pentru că mi-aţi 
dat voie să vă ajut. Aş fi dorit să fi putut face mai mult. 

Smith strânse mâna rusului. 

— O să menţinem legătura, domnule general. Cred că am scos 
tot ce se putea de la Beria, dar dacă mai apare ceva interesant... 

— O să fii primul care o să afle, îl asigură Kirov. La revedere, 
Jon Smith. Sper să ne reîntâlnim în împrejurări mai plăcute. 

Smith aşteptă până când Kirov se urcă la bord şi uşa se 
închise. În timp ce avionul lua viteză pe pistă, Smith se urcă în 
maşină şi ieşi din perimetrul de securitate. In timp ce se îndrepta 
spre autostradă, începu să se gândească la ceea ce urma. 


La Moscova, era miezul nopţii, dar luminile ardeau la 
Corporaţia Bay Digital. 

In sala de şedinţe, Randi Russell se afla la a patra ceaşcă de 
cafea şi se uita la Saşa Rubliov, care se străduia să extragă 
secretele din laptopul primit de la Jon Smith. Băiatul se afla în 
faţa claviaturii de mai bine de şapte ore. Randi îi propusese de 
câteva ori să întrerupă lucrul şi să se ducă la culcare, dar de 
fiecare dată Saşa o refuzase cu un simplu gest al mâinii. 

— Sunt foarte aproape, murmură el. Îmi mai trebuie doar 
câteva minute. 

Randi îşi dădea seama că Saşa nu măsura timpul la fel ca 
ceilalţi muritori. 

Termină cafeaua, se uită la zaț, apoi spuse: 

— Gata, asta este. Vorbesc foarte serios. 

Saşa ridică o mână şi continuă să scrie cu cealaltă. 

— Stai puţin... 

Apăsă pe o tastă şi îşi împinse scaunul înapoi. 

— Uite, spuse el mândru. 

Lui Randi nu-i venea să-şi creadă ochilor. Monitorul mare care 
fusese plin toată seara doar de serii interminabile şi ininteligibile 
de litere şi simboluri, se transformase pe neaşteptate într-o serie 
întreagă de e-mail-uri descifrate. 

— Saşa, dar cum...? Randi ridică privirile. Nu contează. N-am 
să înţeleg niciodată. 

Saşa o privi radios. 

— Persoana căreia îi aparţine acest laptop a folosit 
CARNIVORE, cel mai recent program de încriptare a FBl-ului. Se 
uită la ea şmechereşte. Credeam că nu-l au decât cei din 
America. 

— La fel am crezut şi eu, murmură Randi. 

Folosind mouse-ul, Randi parcurse e-mail-urile, nevenindu-i să- 
şi creadă ochilor. 

Ce naiba este acest Cassandra Compact? 


Ajuns la Bethesda, Jon Smith îşi pregăti o gustare uşoară şi o 
luă cu el în birou. In casă persista un miros slab de droguri. Smith 
deschise fereastra şi se aşeză la masă cu dosarele pe care i le 
dăduse Nathaniel Klein. 

Travis Nichols şi Patrick Drake... Amândoi sergenţi în armata 
SUA. Amândoi din acelaşi mic orăşel din mijlocul Texasului, unde 
tinerii optau fie pentru industria petrolieră, fie pentru armată. 
Veterani de război, participaseră la acţiuni în Somalia, în Golf şi, 
cel mai recent, în Nigeria. 

Interesul lui Smith se trezi brusc în momentul în care citi 
raportul asupra stării lor fizice de la Şcoala de studii militare 
avansate din Georgia. Nichols şi Drake fuseseră primul şi, 
respectiv, al doilea în promoţia lor. Erau nişte bărbaţi duri, reci - 
trăsături cultivate de instructori în cele mai periculoase tipuri de 
luptă. 

Apoi dispăruseră... 

Smith înţelese acum ce voise să spună Klein când îi vorbise de 
„lacune”. In fiecare din cei cinci ani din dosar, erau luni care 
lipseau. Comandanții lor nu făcuseră nici un fel de notări; nu se 
găseau nici un fel de ordine de transfer sau de drum. 

Cu experienţa lui în domeniul armatei, Smith ghici uşor unde 
putuseră să dispară Nichols şi Drake. In armată existau 
numeroase unităţi speciale. Cea mai cunoscută era Rangers. Dar 
existau şi altele, care recrutau cei mai duri soldaţi, cu experienţă 
de luptă. In Vietnam, erau cunoscute sub numele de Patrule de 
recunoaştere de lungă distanţă; în alte părţi ale lumii erau 
numite altfel. 

Smith ştia de trei asemenea unităţi, dar bănuia că sunt mai 
multe. Nu cunoştea nici o persoană din unităţile respective şi nici 
nu avea timp sau resurse să înceapă o investigaţie. Exista o 
singură pistă: numărul de telefon pe care Peter Howell îl 
smulsese de pe buzele lui Travis Nichols înainte ca acesta să-şi 
dea sufletul. 

Ora următoare, Smith concepu câteva planuri de acţiune. 
Alese apoi câte un amănunt din fiecare, le puse la un loc şi 
închegă un ansamblu coerent. Îl revizui o dată şi încă o dată, 
căutând punctele slabe, eliminând elementele discutabile, 
încercând să-şi creeze o situaţie cât mai avantajoasă. Ştia că în 
momentul în care va telefona acelei persoane încă necunoscute 
aflată la capătul unui fir care nu exista, viaţa lui va depinde de 
fiecare cuvânt rostit şi de fiecare gest făcut. 

__ Se întunecase când Smith se ridică şi se apropie de fereastră. 
In clipa aceea telefonul sună. 

— Jon, Randi la telefon. 

— Randi! Ce oră e la voi? 

— Nu ştiu. Am pierdut şirul orelor. Ascultă, Saşa a spart 
sistemul de protecţie al laptopului. Toate e-mail-urile - şi tot ce 
mai este acolo - sunt decodificate. 

Din tonul ei, Smith înţelese că Randi doreşte o explicaţie. 

— Am nevoie de ceea ce ai descoperit, Randi, spuse el calm. 
Nu pune nici un fel de întrebări. Nu acum. 

— Jon, mi-ai cerut să-ţi fac o favoare. Din puţinul pe care l-am 
citit, este vorba de un material de-a dreptul exploziv. Se fac 
referiri la Bioaparat şi la ceva numit Cassandra Compact. 

— Dar eu nu le-am văzut. Tocmai de aceea am nevoie de ele. 
Ca să aflu ce se întâmplă. 

— Trebuie să-mi spui un singur lucru. Această „situaţie”, 
oricare ar fi ea, este localizată în Rusia? Sau e ceva ce a ieşit de 
aici? 

Smith se mai lovise şi altă dată de încăpăţânarea lui Randi. 
Ştia că femeia nu caută gloria. Era o agentă inteligentă care 
încerca să-şi facă meseria cât mai bine. Trebuia s-o convingă 
cumva că interesele lor coincid. 

— A ieşit ceva, spuse el. 

Femeia făcu o pauză. 

— Nu ca Hades, Jon. Nu din nou! 

— Nu este vorba de aşa ceva, o asigură el. Avem o problemă 
aici, acasă. Te rog să mă crezi, ordinele vin de la cel mai înalt 
nivel. Inţelegi? De la ce/ mai înalt nivel, Ceea ce ai făcut tu mă va 
ajuta enorm. Te rog să mă crezi: nu mai poţi face nimic de acolo 
de unde te afli. Cel puţin nu în momentul acesta. 

— Presupun că nu doreşti să semnalez chestiunea la Langley. 

— Este ultimul lucru pe care ar trebui să-l faci. Te rog să ai 
încredere în mine, Randi, te rog. 

După o clipă de ezitare, Randi răspunse: 

— Nu se pune problema de încredere, Jon. Pur şi simplu nu 
vreau... N-aş putea suporta ideea că stau degeaba şi permit să 
apară o altă situaţie de genul Hades. 

— Nimeni nu doreşte aşa ceva. Şi nu se va întâmpla. 

— Cel puţin o să mă ţii la curent? 

— În măsura în care voi putea, răspunse sincer Smith. 
Lucrurile se mişcă foarte repede aici. 

— Foarte bine. Dar ţine minte ce mi-ai promis. 

— Oricum n-ai să auzi de la CNN! 

— lţi trimit conţinutul acum. Ce vrei să fac cu laptopul? 

Smith se gândi ce opţiuni avea. Ar fi trebuit să-i dea 
computerul lui Kirov. Dar dacă Lara Teleghina nu fusese singura 
trădătoare? În cazul acesta exista riscul ca anumite secrete 
importante să încapă pe mâinile cui nu trebuie. 

— Sunt sigur că ai un seif solid, spuse el. De preferinţă unul cu 
sistem de siguranţă împotriva hackerilor. 

— Am unul din depozitele cele mai bine securizate. Oricine 
încearcă să pătrundă acolo fără autorizaţie are o surpriză foarte 
neplăcută. 

— Bine. Şi încă un lucru: telefonul celular. 

— Avea o sumedenie de numere în memorie - toate de la 
armata rusă. Am să-ţi trimit copiile. 

Auzind un bing, Smith se întoarse către monitorul pe care 
apărea un mesaj. 

— Am început să primesc informaţiile tale, spuse el. 

— Sper că este ceea ce îţi trebuie. Randi ezită apoi adăugă: 
Noroc, Jon. Am să mă gândesc la tine. 

Smith îşi îndreptă atenţia spre e-mail-urile care veneau unul 
după altul. Expeditorul purta numele conspirativ de Sfinx, iar 
destinatarul de Mefisto. 

In timp ce continua să citească, uriaşa conspirație care se 
numea Compactul Cassandra începea să prindă contur în faţa 
ochilor lui. Lara Teleghina - Sfinxul - fusese în legătură cu 
Mefisto mai bine de doi ani şi îi furnizase informaţii strict secrete 
despre Bioaparat, personalul acestuia şi sistemul de securitate. 
Ultimele erau despre luri Danko şi Ivan Beria, pe care îi menţiona 
cu numele adevărate. 

Pe cine informai? Cine este Mefisto? 

Smith continuă să studieze e-mail-urile. Văzu ceva şi rulă 
înapoi. Era o felicitare. Mefisto primise o medalie. Se făcea 
referire la o ceremonie de la o anumită dată. 

Ziua veteranilor... 

Folosind codul de acces al Institutului Medical al Armatei, 
Smith pătrunse pe site-ul Pentagonului şi introduse data 
respectivă. Imediat pe ecran apărură informaţiile referitoare la 
ceremonie, inclusiv nişte fotografii. O imagine îl reprezenta pe 
preşedintele Castilia ţinând în mână o decorație, iar în faţa lui se 
afla militarul care urma s-o primească. 


— Eşti absolut sigur? întrebă Klein. 

Smith avu impresia că Nathaniel Klein este obosit, dar poate 
că de vină era legătura. 

— Da, domnule, răspunse el. 

Smith avusese nevoie de două ore pentru a-şi revizui planul 
elaborat înainte de a primi telefonul lui Randi Russell. li dădu 
repede toate detaliile lui Klein. 

— Mi se pare nespus de periculos, Jon, spuse Klein cu 
blândeţe. M-aş simţi mult mai bine dacă nu te-ai duce singur. 

— Vă rog să mă credeţi, mi-ar plăcea să-l am alături de mine 
pe Peter Howell, dar nu avem timp să-l aducem aici. Şi apoi, am 
nevoie de el în Europa. 

— Eşti sigur că vrei să începi imediat? 

— Dacă puteţi să-mi faceţi rost de lucrurile pe care vi le-am 

menţionat, sunt gata. 

— E ca şi făcut. Jon, o să porţi asupra ta un emiţător, nu-i aşa? 

Smith ridică o bucăţică mică de leucoplast din fibră optică, 
care semăna perfect cu cel folosit în mod curent. 

— Dacă se întâmplă ceva, cel puţin veţi şti până unde am 
ajuns, domnule. 

— Nici să nu te gândeşti la aşa ceva. 

După ce puse receptorul în furcă, Smith se reculese un 
moment. Se gândi la tot ceea ce se întâmplase până acum, la 
toate vieţile sacrificate pe altarul lui Cassandra Compact. Il văzu 
pe luri Danko venind spre el prin Piaţa San Marco... şi pe Katrina, 
văduva lui. 

Fără să mai ezite, puse mâna pe telefon, verifică dacă 
aparatul de înregistrare se află în funcţiune şi formă numărul pe 
care i-l dăduse Peter Howell. La capătul celălalt cineva ridică 
receptorul şi răspunse cu o voce alterată electronic: 

— Da. 

— Aici Nichols. Sunt acasă. Rănit. Trebuie să vin. 

Generalul Frank Richardson scutură absent trabucul în 
scrumiera de sticlă. 

— Repetă, spuse el la telefon. 

Se auzi o voce slabă, ezitantă: 

— ... aici Nichols... Rănit... mă întorc. 

Richardson strânse receptorul. 

— Du-te la punctul sigur Alpha. Repet: punctul sigur Alpha. Ai 
înţeles? 

— Am înţeles. 

Legătura se întrerupse. 

Richardson privea fix la telefon, ca şi când s-ar fi aşteptat ca 
acesta să sune din nou, dar liniştea din biroul lui era tulburată 
doar de ticăitul monoton al pendulului uriaş şi de comenzile 
îndepărtate ale patrulelor de la Fort Belvoir. 

Nichols... rănit... imposibil! 

Richardson trase din trabuc şi se concentră. Comandant cu 
experienţă, el îşi examină rapid opţiunile şi luă o decizie. Primul 
telefon sună la cazărmile de la bază. li răspunse o voce aspră. 
Interlocutorul lui intră în alertă. Al doilea apel îl puse în legătură 
cu Anthony Price, directorul adjunct al Agenţiei Naţionale de 
Securitate. Acesta nu dormea şi se afla destul de aproape, la 
casa lui de la ţară, din Alexandria. 

In timp ce Richardson îi aştepta pe cei doi bărbaţi, ascultă din 
nou înregistrarea convorbirii. Deşi telefonul lui special era 
prevăzut cu cel mai modern echipament de înregistrare, 
calitatea redării vocii interlocutorului său lăsa de dorit. 
Richardson nu-şi putea da seama dacă fusese chemat de la un 
telefon local sau din altă localitate, probabil că „Nichols” nu se 
afla prea departe, dacă era gata să se deplaseze la punctul sigur 
Alpha. 

Dar Nichols e mort! 

Gândurile lui Richardson fură întrerupte de o bătaie în uşa 
biroului. Vizitatorul lui, un bărbat înalt, solid, de vreo treizeci şi 
cinci de ani, cu părul de culoarea paiului, tuns foarte scurt şi cu 
ochi albaştri strălucitori, păşi în încăpere. 

— Bună seara, domnule general, spuse sergentul Patrick 

Drake, salutând regulamentar. 

— Pe loc repaus, răspunse Richardson şi făcu un gest către 
barul din colţ. la-ţi ceva de băut. O să ai mare nevoie, domnule 
sergent. 

Cincisprezece minute mai târziu, Anthony Price fu introdus în 
încăpere de aghiotantul generalului. 

— Bună seara, Tony. 

Price se uită la Drake şi ridică din sprâncene. 

— Ce se întâmplă, Frank? 

— lată ce se întâmplă, spuse Richardson şi apăsă pe butonul 
de redare al recorderului. 

Richardson urmări reacţia celor doi bărbaţi în timp ce ascultau 
scurtul schimb de cuvinte. Nu detectă nimic altceva decât 
uimirea cea mai autentică, iar în cazul lui Price şi îngrijorare. 

— Cum naiba a putut Nichols să dea telefon? întrebă Price. 
Apoi se întoarse către Drake: Ai spus că e mort! 

— Cu tot respectul, domnule, Nichols este mort. Drake se uită 
apoi la Richardson. Domnule general, am văzut cum Nichols a 
primit un cuţit în burtă. Ştiţi că nimeni nu poate supravieţui unei 
astfel de răni dacă nu primeşte îngrijiri medicale imediat - ceea 
ce n-a fost cazul. 

— Ar fi trebuit să te asiguri că e mort, se răsti Price. 

— Tony, ajunge! interveni brusc Richardson. Imi amintesc 
raportul dumitale, sergent Drake. Poate că e cazul să-i mai 
explici o dată detaliile domnului Price, aici de faţă. 

— Da, domnule. Drake se întoarse către Price: Omul nostru de 
contact, Franco Grimaldi, a fost neglijent. l-a permis lui Peter 
Howell să-şi dea seama de capcană. 

Howell l-a doborât mai întâi pe el, apoi a venit după Nichols şi 
după mine. Howell a reuşit să ia pistolul lui Nichols şi l-a 
împuşcat pe Grimaldi. In clipa aceea n-am avut de ales şi m-am 
retras. Mi se ordonase să conduc această operaţiune în mod 
clandestin. Dacă intervenea ceva pe neaşteptate, trebuia să mă 
retrag şi să aştept o ocazie mai bună. 

— Care n-a mai venit niciodată, spuse Price sarcastic. 

— Aşa e la război, domnule, răspunse Drake sec. 

— Ajunge cu cearta! se răsti Richardson. Drake a îndeplinit 
nişte ordine, Tony. Faptul că operaţiunea s-a dus pe apa 
sâmbetei n-a fost vina lui. Problema este, cine se dă acum drept 
Nichols? 

— Fără îndoială că Peter Howell, răspunse Price. E clar că 

Nichols a mai trăit suficient ca să-i dea numărul de telefon. 

Richardson îi aruncă o privire lui Drake: 

— — Sergent Drake? 

Cred că Nichols i-a dat numărul, domnule. Şi punctul de 
întâlnire. Altfel cel care a telefonat v-ar fi rugat să-i spuneţi ce 
înseamnă punctul sigur Alpha. Dar nu cred că a fost Howell. 

— De ce? 

— Howell locuieşte în această ţară. Deşi este la pensie, 
bănuim că se mai ocupă de anumite operaţiuni; am descoperit 
că el şi Smith au lucrat împreună în cazul Proiectului Hades. Cred 
că Howell este dispus să devină activ dacă Smith îi cere acest 
lucru, dar n-ar face asta decât din afara ţării. Acesta este şi 
motivul pentru care el şi nu Smith, s-a dus la Palermo. Eu cred că 
cel care a telefonat este Smith. 

Richardson încuviinţă din cap. 

— Şi eu cred la fel. 

— Smith... murmură Price. Toate firele duc la el. Mai întâi este 
la Moscova, apoi Beria dispare. Acum se află aci. Frank, trebuie 
să te ocupi de el o dată pentru totdeauna. 

— Da, fu de acord Richardson. Tocmai de aceea i-am dat 
instrucţiuni să se ducă la punctul sigur Alpha. Il privi pe Drake: 
Acolo o să-l aştepţi dumneata. 


Smith îmbrăcă o pereche de pantaloni negri, un pulover pe gât 
şi o jachetă neagră de nailon şi părăsi casa. Se urcă în maşină, 
demară şi ieşi din Bethesda. In timp ce conducea, privea mereu 
în oglinda retrovizoare. Nici o maşină nu-l urmărea pe străzile 
suburbiei. Nici când ajunse pe linia de centură nu văzu nici o 
maşină în urma lui. 

Smith traversă Potomacul şi intră în comitatul Fairfax, Virginia. 
La ora aceea, circulaţia nu era prea intensă astfel încât străbătu 
rapid ţinuturile din jurul Vienei, Fairfax şi Falls Church. La sud de 
Alexandria ajunse din nou pe malul râului şi merse de-a lungul lui 
aproape până la graniţa cu comitatul Prinţul William. Fluviul lat 
era mărginit de o pădure deasă. Pe măsură ce se apropia de 
graniţa comitatului, punctul sigur Alpha se contura tot mai clar. 

Centrala electrică din Virginia fusese construită în anii '30, 
când cărbunele era ieftin şi problemele de poluare necunoscute. 
Apariţia unor unităţi mai noi, mai curate, împreună cu protestele 
celor de la mediu, fuseseră suficiente pentru ca la începutul 
anilor '90 uzina de apă să se închidă. Toate încercările de 

modernizare a centralei eşuaseră din considerente bugetare. 
Clădirea se profila pe malul fluviului Potomac, întunecată şi 
masivă, semănând cu o fabrică părăsită. 

Smith o luă pe şoseaua cu două benzi care ieşea de pe 
autostradă, stinse farurile şi se îndreptă spre calea de acces. 
Parcă sub nişte copaci cam la un sfert de kilometru distanţă, îşi 
puse rucsacul în spate şi parcurse ultima parte a drumului pe jos. 

Primul lucru pe care îl observă când ajunse mai aproape fu 
gardul lucios acoperit cu sârmă ghimpată. Un lacăt mare fără 
urme de rugină atârna de lanţul masiv care lega porţile. 
Perimetrul era bine luminat, lămpile cu halogen dând o strălucire 
rece parcajului pustiu din faţa uzinei. 

Smith mai văzuse asemenea clădiri. Armata prefera 
construcţiile părăsite, dărăpănate unde îşi putea adăposti 
echipele speciale care efectuau genul de pregătire imposibil de 
realizat pe un teren obişnuit de instrucţie. Uzina de apă şi 
electricitate din Virgina întrunea toate condiţiile. 

Perfectă pentru punctul sigur Alpha, gândi Smith. El ocoli 
perimetrul înainte să găsească punctul de intrare corespunzător 
- acolo unde gardul se întâlnea cu malul râului. Se căţără pe 
stâncile alunecoase, ocoli gardul, apoi străbătu în fugă parcarea 
pustie până la cel mai apropiat zid. Ajuns acolo se opri ca să se 
orienteze şi examină cu grijă perimetrul. Nu văzu nimic, nu auzi 
nimic, dar intuiţia îl avertiza că nu este singur. Simţea cum 
tremura pânza de păianjen, dar nu vedea păianjenul... 
deocamdată. 

Strecurându-se pe lângă clădire, ajunse în faţă şi căută un loc 
prin care să se poată strecura în interior. 


La etajul al treilea, în umbra unei ferestre sparte, sergentul 
Patrick Drake îl urmărea pe Smith cu binoclul lui cu infraroşii. 
judecând după ceea ce citise în dosarul lui Smith, acesta nu 
făcea nimic fără să gândească. Era o calitate admirabilă pentru 
un soldat, dar în acelaşi timp îl făcea previzibil. lar în cazul de 
faţă vulnerabil. În mod fatal. 

Pe Drake îl adusese la uzină un elicopter. O maşină urma să-l 
aştepte după ce îşi termina treaba. Avusese timp să se 
familiarizeze cu planul fabricii, să-şi aleagă locul unde va ataca şi 
să găsească un punct favorabil de unde să-l observe pe Smith 
chiar de la intrare. 

Şi iată-l, se afla la uşa pe care Drake spera că o va găsi. Smith 

o încercă şi... o deschise. 

Drake se depărtă de fereastră şi traversă încăperea care 
adăpostise cândva pompele uzinei. Pantofii lui cu tălpi de crep nu 
făceau nici un zgomot pe podeaua de ciment. Ajunse la scară şi 
scoase pistolul Colt Woodsman cu amortizor. Era o armă de 
calibrul 22, armă de ucigaş, destinată atacului de aproape. Drake 
voia să-l privească în faţă pe Smith înainte de a-l ucide. Poate că 
groaza pe care o va citi în ochii lui îi va alina durerea provocată 
de pierderea partenerului său. 

Sau poate că am să-l împuşc mai întâi în burtă, ca să simtă şi 
el ce a simţit Travis. 

Două etaje mai jos, Drake se opri pe o platformă a scării şi 
deschise cu grijă o uşă care dădea spre altă cameră de pompare. 
Lumina lunii pătrundea prin ferestrele înalte şi scălda pardoseala 
de beton făcând-o să pară acoperită cu gheaţă. Mişcându-se 
repede de la un stâlp la altul, Drake se aşeză în aşa fel încât să 
aibă o vedere cât mai bună spre o altă uşă. Dat fiind locul pe 
unde pătrunsese Smith în clădire, acesta era singura intrare în 
încăpere. Ca orice bun soldat, Smith va verifica toate spaţiile pe 
care le întâlnea în drum, dar precauţiile lui nu-l vor salva, gândi 
Drake. Apoi auzi nişte paşi. Ridică piedica pistolului, ţinti uşa şi 
aşteptă. 


Smith privi uşa de metal plină de pete de rugină. Punctul sigur 
Alpha. Aici trebuia Travis Nichols să dea raportul şi tot aici 
posesorul acelei voci oribile ar fi trebuit să-l aştepte. 

Probabil că n-a venit singur. Şi-a adus şi întăriri. Câţi oameni 
or fi? se întrebă Smith scotocind în rucsac, din care scoase un 
obiect mic, rotund, de dimensiunile unei mingi de tenis. Apoi 
ridică pistolul şi deschise uşa cu vârful bocancului. 

Lumina lunii îl făcu să clipească şi făcu un pas peste prag. 
Ceva îl izbi în piept. Rucsacul îi scăpă din mână şi el făcu câţiva 
paşi înapoi, clătinându-se. A doua lovitură îl lipi de perete. 

Smith simţea că pieptul îi luase foc. Respiră gâfâind şi încercă 
să rămână în picioare, dar genunchii îi cedară. În timp ce aluneca 
de-a lungul peretelui, văzu o umbră care ieşea din spatele unui 
stâlp. 

Degetul mare dădu la o parte siguranţa grenadei din mână. Cu 
o mişcare slabă, aruncă grenada în cameră şi îşi acoperi repede 
ochii şi urechile. 

Drake înaintă spre Smith cu siguranţa vânătorului care ştie că 
a nimerit o dată în plin - de fapt, de două ori. Ambele gloanţe îl 
loviseră pe Smith în piept. Dacă nu era încă mort, colonelul avea 
să-şi dea duhul cât de curând. Se bucura la acest gând, când 
văzu sfera neagră care se îndrepta spre el. Instinctele şi reacţia 
lui erau admirabile, dar nu reuşi să-şi acopere ochii la timp. 
Grenada explodă, orbindu-l. Unda de şoc îl trânti la pământ. 

Drake era tânăr şi într-o formă excelentă. in timpul 
antrenamentelor şi în misiuni avusese parte de mai multe 
explozii. Imediat ce ajunse la pământ îşi acoperi capul ca să se 
apere de şrapnele. Nu intră în panică în momentul în care 
deschise ochii şi nu văzu nimic altceva decât o lumină albă. In 
câteva secunde, aceasta avea să dispară. Avea pistolul în mână. 
Ştia că îl lovise pe Smith şi că acesta căzuse. Tot ce avea de 
făcut era să aştepte să-şi recapete vederea. 

În clipa aceea Drake auzi sunetul sirenelor. Înjurând, se ridică 
clătinându-se în picioare şi se îndreptă spre fereastră. Văzu 
suficient de clar două puncte roşii care clipeau printre copacii de 
pe marginea drumului de acces. 

— La naiba! urlă el când auzi sirenele. Smith îşi adusese 
întăriri! Cine erau aceştia? Şi câţi? 

Vederea îi revenise aproape în totalitate la normal şi Drake se 
repezi spre locul unde îl văzuse pe Smith căzând. 

Smith nu mai era acolo! j 

Sirenele se auzeau din ce în ce mai tare. Injurând, Drake 
apucă rucsacul şi se îndreptă spre scări. leşi la timp ca să vadă 
două maşini care opreau în faţa porţilor. 

N-au decât să vină, îşi spuse el. Nu vor găsi decât un cadavru! 


Cu ochii pierduţi la firele care atârnau din panou, Megan Olson 
se străduia să-şi învingă disperarea. Pierduse şirul tuturor 
combinațiilor pe care le încercase, fără succes. Uşa sasului 
rămăsese închisă etanş. 

Singura ei consolare era faptul că îşi reparase microfonul, însă 
deocamdată nu voia să-l încerce. 

Calmează-te, îşi spuse ea. Undeva trebuie să fie o ieşire. Tot 
ce ai de făcut este s-o găseşti. 

La mai puţin de treizeci de centimetri, de partea cealaltă a 
uşii, se afla levierul de urgenţă. Tot ce ar fi trebuit să facă Dylan 
Reed ar fi fost să apese pe el. 

Dar în loc să facă asta o să te lase să mori. La fel ca pe toți 

ceilalţi... 

In ciuda eforturilor, Megan nu reuşea să-şi scoată din minte 
ceea ce făcuse Reed. În ultimele câteva ore ascultase discuţiile 
lui cu Harry Landon de la controlul misiunii, într-una din ele, 
făcuse o descriere a cadavrelor. 

Dar cum de obținuse mostra de viruşi? 

De la Treloar! Klein îi spusese ce se întâmplase la Bioaparat şi 
că Treloar ajutase la introducerea clandestină a mostrei ruseşti 
de virus de variolă în ţară. Dar cum adusese Treloar virusul la 
locul de lansare? El fusese ucis la puţin timp după ce sosise la 
Washington. 

Brusc îşi aminti de dimineaţa de dinaintea lansării când îl 
văzuse pe Reed de la distanţă, pe terenul de lansare împreună 
cu vizitatorul acela anonim, care se apropiase de el şi îi dăduse 
ceva. Să fi fost un transfer de ultim moment? 

Dacă ceea ce primise Reed era de fapt mostra de viruşi de 
variolă, îşi spuse Megan, atunci aceasta rămăsese stabilă până 
când naveta ajunsese pe orbită şi Reed reuşise s-o pună în 
congelator. j 

Laboratorul spațial! Işi aminti brusc de mesajul care fusese 
transmis la puntea de zbor. Câteva minute mai târziu, Reed 
schimbase programarea experimentelor. Explicase totul atât de 
firesc, încât nimeni, nici chiar ea, nu-i pusese nici o întrebare. 

Nici măcar atunci când ai văzut numărul de înregistrare al 
mesajului de la NASA. Numărul lui Reed. Şi te-ai întrebat cum 
putuse să-şi trimită lui însuşi acest mesaj... 

Megan clătină din cap. Întrebările îi veniseră în minte, dar ea 
le ignorase. Acceptase că acele evenimente reprezintă o 
coincidenţă, preferase să creadă în integritatea omului care o 
adusese printre stele. 

Intrebarea de ce participa Reed la un asemenea act barbar o 
chinuia. Chiar şi după ce recapitulă tot ceea ce ştia despre el, nu 
reuşi să găsească un răspuns. Se întâmplase ceva cu el, ceva ce 
le scăpase tuturor. 

Megan sperase o clipă că Reed se va răzgândi. O parte din ea 
nu putea să creadă că o va ucide cu sânge rece. Dar pe măsură 
ce orele treceau şi auzea ce discuta cu cei de la sol, fu nevoită să 
accepte că în ceea ce îl privea, ea era deja moartă. 

Megan se concentră din nou asupra firelor de legătură ale 
panoului. Auzind ce discuta Reed cu controlul de la sol al 
misiunii, intui cum intenţiona Harry Landon să aducă naveta jos 

şi, ceea ce era şi mai important, cât va dura operaţiunea. Mai 
avea timp să se gândească cum să scape de acolo. Dacă va reuşi 
se va duce direct la cea de-a doua unitate de comunicare aflată 
în partea inferioară a navetei. În caz contrar nu va avea de ales. 
Uşa se va deschide, dar nu era sigur că ea va supravieţui. 


Smith se ridică clătinându-se în picioare, îşi scoase geaca şi 
sfâşie vesta antiglonţ pe care o purta. Fusese calculată pentru a 
reţine gloanţe de 9 mm. Cu toate că oprise cu uşurinţă gloanţele 
din pistolul de calibru 22 al lui Drake, Smith se simţea de parcă 
ar fi fost lovit în piept de copita unui cal. 

Se urcă în maşină şi activă sistemul global de poziţionare 
inclus în tabloul de bord. Pe ecranul mic apăru o hartă a 
comitatului Fairfax pe care se mişca un mic punct albastru. 

Smith puse mâna pe telefon. 

— Aici Klein. 

— Sunt eu, domnule, spuse Smith. 

— Jon! Ai păţit ceva? Mi s-a raportat o explozie. 

— A fost opera mea. 

— Unde eşti? 

— In faţa unei uzine. Ţinta se mişcă - după cât se pare, pe jos. 
Indiferent pe cine aţi trimis, domnule şi-a făcut treaba bine. Au 
ajuns la timp ca să-l sperie pe Drake. 

— Şi Drake? A muşcat momeala? 

Smith se uită la punctul albastru care licărea. 

— Da, domnule. Este în mişcare. 


Sergentul Patrick Drake avu nevoie de câteva minute ca să 
traverseze pădurea din jurul uzinei şi zona pustie de agrement 
unde îşi parcase maşina. 

Porni maşina şi se îndreptă spre periferia Alexandriei unde opri 
într-o parcare din faţa ultimei unităţi din zonă. Drake intră în 
clădire, unde îl aşteptau generalul Richardson şi Anthony Price. 

— Raportează, sergent! spuse Richardson. 

— Ţinta a fost neutralizată, domnule, răspunse Drake mândru. 
Două lovituri în plin. 

— Eşti sigur? întrebă Price. 

— Ce mai vrei, Tony? se stropşi Richardson. Capul lui Smith pe 
tavă? Se întoarse către Drake: Pe loc repaus, sergent. Te-ai 
descurcat bine. 

— Mulţumesc, domnule. 

Price făcu un gest către rucsacul pe care îl adusese Drake cu 
el. 

— Ce e asta? 

— Ceva ce a lăsat Smith în urma lui. 

Desfăcu sforile şi goli rucsacul: două rezerve de muniţie, o 
hartă, un telefon celular, un recorder miniatural şi un obiect mic, 
rotund, care atrase atenţia lui Price. 

— Ce este asta? 

— O grenadă luminoasă, domnule, spuse Drake. E în ordine, 
domnule, are siguranţa pusă. 

— Lasă-ne o clipă singuri, sergent, spuse Price. 

In timp ce Drake se duse la toaletă, Price îl apucă pe 
Richardson de braţ. 

— Ajunge cu aiureala asta cu sergentul, Frank. Nici unul dintre 
noi doi n-ar fi trebuit să se afle aici. Drake ar fi putut foarte bine 
să ne comunice rezultatele la telefon. 

Richardson îşi smulse braţul. 

— Eu nu lucrez aşa, Tony. Am mai pierdut un băiat la Palermo. 
Avea un nume. Travis Nichols. Şi după cum probabil că ai 
remarcat, Smith ştia suficient de multe, dovadă că mi-a dat un 
telefon la Fort Belvoir, pe o linie pe care mi-ai garantat-o drept 
sigură! 

— Numărul era sigur! ripostă Price imediat. Omul tău a cedat. 

Richardson scutură din cap. 

— Ţinând seama de ceea ce ai făcut până acum, sunt convins 
că nu intenţionezi să-ţi murdăreşti mâinile, nu-i aşa? Preferi să 
dai ordine şi să-i laşi pe alţii să moară în timp ce tu urmăreşti 
rezultatele la televizor, de parcă ai asista la un meci. Richardson 
se aplecă spre interlocutorul lui. Eu nu mă joc, Tony. Fac acest 
lucru pentru că sunt convins că este necesar. Acţionez pentru 
ţara mea. Tu în ce crezi? 

— In acelaşi lucru, răspunse Price. 

Richardson se stropşi la el: 

— Dar ţi-ai pregătit culcuşul împreună cu Bauer-Zermatt, nu-i 
aşa? Imediat ce o să arătăm lumii o părticică din ceea ce e în 
stare să facă virusul, toată lumea o să cerşească antidotul. Şi 
printr-o pură coincidenţă, Bauer-Zermatt va anunţa că este pe 
cale să producă antidotul. Preţul lui va creşte în mod ameţitor. 
Sunt curios, Tony, câte acţiuni ţi-a dat Bauer? 

— Un milion, răspunse Price calm. Şi nu mi le-a dat, Frank, le- 
am câştigat muncind. Nu uita că eu l-am găsit pe Beria, cel care 

ţi-a păzit spatele, care a avut grijă ca nimeni să nu afle nimic 
despre ceea ce se petrece în Hawaii, aşa că nu mă mai plictisi cu 
aiurelile astea patriotice! 

Aruncă o privire la lucrurile pe care le scosese Drake din 
rucsac. 

— Acum să recapitulăm... 

Vorbele i se opriră în gât. 

— Ce s-a întâmplat? întrebă Richardson. 

Price apucă recorderul cu minicasete, examină învelişul 
exterior şi îl dădu la o parte. 

— Spune-mi că nu e adevărat, murmură el. 

— Ce este? întrebă Richardson. Smith l-a luat cu el ca să poată 
înregistra o mărturie. 

— Poate... 

Price scoase caseta şi trase afară unul din cele două ace care 
o fixau. Tot dispozitivul ieşi imediat. 

— Dar poate că nu! Se înroşi de furie. Am ştiut eu! Uită-te 
puţin, Frank! 

In locul gol rămas, Richardson văzu un emiţător dintre cele 
mai moderne. 

— Tot ce poate fi mai nou în tehnica supravegherii! sâsâi 
Price. Asta e opera băiatului tău. Smith ştia că dacă ceva nu 
merge cum trebuie, ucigaşul lui o să ia rucsacul. Cineva a 
ascultat fiecare cuvânt pe care l-am rostit. 

— Sergent, urlă Richardson. 

Drake ţâşni afară din baie, cu pistolul în mână. Richardson se 
duse cu paşi mari spre el şi îi arătă aparatul. 

— Mai spune-mi o dată, Smith e mort? 

Drake recunoscu emițătorul imediat. 

— Domnule, n-am ştiut... 

— E mort? 

— Da, domnule! 

— Asta înseamnă că nu ne mai poate spune unde este 
receptorul, zise Price. 

— Eşti credincios, Frank? S-ar putea ca rugăciunile să fie 
ultimul lucru care ne-a mai rămas. 


Uşa din faţă a unităţii se deschise. Richardson, Price şi Drake 
ieşiră şi se îndreptară fiecare către maşina lui. 

La cincizeci de metri de ei, ascuns în umbră, Jon Smith îi 
urmărea prin parbrizul automobilului. 

— Richardson, Price şi Drake, spuse el la telefon. 

— Ştiu, răspunse Klein. Le-am recunoscut vocile. Mai puţin cea 
a lui Drake. Le-a recunoscut şi preşedintele. 

Smith aruncă o privire către dispozitivul de transmisie, fixat pe 
scaunul din dreapta, care transmisese cuvintele conspiratorilor la 
Câmp David. 

— Am de gând să intervin, domnule. 

— Nu, Jon, uită-te în jur. 

Smith văzu două maşini negre care luau poziţie ca să blocheze 
intrarea centrală. Alte două se îndreptau spre ieşirea din spate. 

— Cine sunt ăştia, domnule? 

— Nu contează. Se vor ocupa de Richardson şi de Price. Stai 
ascuns până se termină totul şi după aceea pleacă imediat. Te 
aştept la Casa Albă. 

— Domnule... 

Parbrizul explodă spart de un glonţ. Smith se aruncă peste 
scaunul din dreapta, în timp ce alte două gloanţe pătrunseră în 
maşină. 


— Ai spus că e mort! urlă Price. 

— O să fie, răspunse sumbru Richardson. Urcă în maşină, 
sergent. De data asta verifică. 

Drake nu se mai uită înapoi. Zărise maşina ascunsă în 
momentul în care ieşise din clădire. Vehiculul lui Smith era 
parcat în umbră, dar Smith uitase de lumina lunii. Rece şi 
strălucitoare, aceasta scălda interiorul maşinii, luminându-l 
perfect. Drake trăsese primele focuri înainte ca Smith să-şi dea 
seama ce se întâmplă. Apoi Drake o porni spre maşină ca să se 
asigure că-l nimerise pe Smith. 

Ajunsese la cinci metri de automobil când farurile se aprinseră 
şi îl orbiră. Drake auzi urletul motorului, îşi dădu seama ce se 
întâmplă, dar nu reuşi să reacționeze destul de repede. Drake se 
răsuci atunci când cele două tone de metal îl izbiră. 

In spatele volanului, Smith se îndreptă şi apăsă pe acceleraţie; 
prinse cu vederea periferică nişte forme întunecoase ieşind din 
maşinile care formau blocajul, dar nu se opri. li văzu pe 
Richardson şi pe Price cum sar într-o maşină, care demară. 
Răsuci volanul şi încercă să le taie drumul. Timp de o fracțiune 
de secundă, văzu chipul lui Richardson prin parbriz, apoi simţi o 
izbitură puternică. Cele două maşini se ciocniră. Smith încercă să 
scoată maşina lui Richardson de pe drum. Apoi văzu cele două 

maşini care aşteptau la ieşire. Răsuci volanul şi apăsă pe frâne, 
intrând într-un derapaj controlat. 

Richardson simţi cum maşina lui se clatină, în timp ce 
vehiculul lui Smith ţâşneşte din loc. 

Apoi văzu şi el blocada. 

— Frank! strigă Price. 

Richardson apăsă pe frână, dar prea târziu. Maşina se izbi de 
autoturismele care formau blocajul. O bucată de metal îi 
pătrunse în gât şi Richardson fu aruncat prin parbriz. 

Smith sări din maşină şi o luă la fugă. Se apropie suficient de 
mult ca să vadă trupul lui Richardson întins peste capotă, înainte 
ca două braţe puternice să-l prindă. 

— E prea târziu! strigă o voce. 

Smith se luptă să se elibereze, dar fu târât înapoi. O clipă mai 
târziu, o explozie puternică îl azvârli la pământ. 

Gâfâind şi tuşind, Smith încercă să-şi recapete respiraţia, 
înălţă capul şi văzu cele trei vehicule cuprinse de flăcări. Se 
rostogoli încet într-o parte, ignorând umbrele care alergau în 
jurul lui. Cineva îl ridică; se trezi faţă în faţă cu un bărbat cu 
cagulă. 

— Locul dumneavoastră nu este aici, domnule. 

— Cine... sunteţi voi? 

Omul îi strecură în mână nişte chei. 

— După colţ este un Chevrolet verde. Luaţi-l şi plecaţi. Şi încă 
ceva! Domnul Klein mi-a spus să vă amintesc că aveţi o întâlnire 
la Casa Albă. 

Amorţit şi epuizat, Smith reuşi totuşi să conducă maşina până 
la Bethesda. Intră în casă, îşi scoase hainele în drum spre baie, 
dădu drumul duşului şi intră sub apa fierbinte. Incercă să se 
relaxeze şi să-şi alunge din minte imaginea maşinii lui 
Richardson care se izbise de blocaj şi flăcările mistuitoare care 
izbucniseră după aceea. 

Smith se duse clătinându-se în dormitor şi se prăbuşi gol peste 
pătură. Închise ochii şi îşi puse în funcţiune ceasul biologic de 
soldat, după care se cufundă în somn ca într-un tunel adânc şi 
întunecos. Simţea cum pluteşte spre capăt, ca un astronaut care 
îşi pierduse nava şi era condamnat să rătăcească fără odihnă 
prin cosmos. Când se trezi constată că strângea în mână pistolul 
luat de pe noptieră. Făcu un duş rece şi se îmbrăcă repede. În 
drum spre uşă îşi aminti că nu-şi verificase mesajele de pe 
robotul telefonic. Peter Howell îl anunţa să se uite în computer. 

Smith deschise computerul şi porni programul de decodare. În 
timp ce citea, era din ce în ce mai uimit. După ce făcu o copie, 
salvă textul într-un fişier securizat şi îi transmise un e-mail lui 
Howell, pe care acesta urma să-l primească direct pe celular: 
Bună treabă - chiar foarte bună. Vino acasă. Băutura o plătesc 
eu. J.S. 

Se lumina de ziuă, când Smith ieşi din casă şi porni pe străzile 
pustii spre poarta de vest de la Casa Albă. Gardianul îi verifică 
cartea de identitate pe lista computerizată şi îi permise să intre. 
Un caporal de la marina militară îl escortă apoi prin coridoarele 
tăcute din aripa de vest către un birou mic, unde îl aştepta 
Nathaniel Klein. 

Pe Smith nu-l miră înfăţişarea lui Klein. Şeful serviciul 
Acoperire Unu era nebărbierit şi cu hainele boţite. Obosit, îi arătă 
lui Smith unde să se aşeze. 

— Ai făcut o treabă nemaipomenită, Jon. Oamenii trebuie să-ţi 
fie foarte recunoscători. Presupun că ai scăpat teafăr. 

— Învineţit şi julit, dar în rest intact, domnule. 

Zâmbetul lui Klein dispăru. 

— N-ai auzit nimic, nu-i aşa? 

— Ce să aud, domnule? 

Klein dădu din cap. j 

— Bine... Asta e bine. Înseamnă că n-a scăpat nimic. Klein 
inspiră adânc şi continuă: Acum opt ore, Harry Landon, directorul 
de misiune de la Cape a fost anunţat că la bordul navetei 
Discovery a apărut o problemă. Când a reuşit să restabilească 
legătura radio a aflat că... Că, cu excepţia unui singur membru, 
echipajul este mort. 

Făcu o pauză şi când vorbi din nou vocea îi tremura. 

— Megan nu mai e, Jon. 

Smith încercă să vorbească, dar câteva clipe nu reuşi să 
articuleze nici un cuvânt. Apoi îşi auzi vocea, dar nu şi-o 
recunoscu. 

— Ce s-a întâmplat, domnule? Un incendiu? 

Klein dădu negativ din cap. 

— Nu. Naveta funcţionează foarte bine, dar ceva a pătruns în 
interior şi a ucis echipajul. 

— Cine este supravieţuitorul? 

— Dylan Reed. 

Smith ridică privirile. 

— Singurul supravieţuitor? E sigur? _ 

— Reed a examinat toată naveta. l-a găsit pe toţi. Imi pare 
rău. 

Smith mai pierduse şi alţi oameni apropiaţi loviți de o soartă 
năprasnică. Reacţia lui fusese cea tipică unui supravieţuitor. Şi-o 
aminti pe Megan aşa cum o văzuse la cafe barul din complexul 
NASA de la Houston. Apoi realiză că pur şi simplu nu mai există. 

— Landon şi ceilalţi de la NASA se dau de ceasul morţii, spuse 
Klein. Nu reuşesc să-şi explice ce s-a întâmplat. 

— Dar cum de a supravieţuit Reed? 

— Era îmbrăcat cu unul din costumele cu care se iese în 
spaţiu. Se pare că pregătea un experiment... 

— lar restul echipajului era în costume obişnuite de lucru, în 
salopete, spuse Smith. Nu aveau îmbrăcăminte de protecţie. 
Făcu o pauză. Aţi afirmat că n-a fost un incendiu, ci că cevaa 
pătruns înăuntru. 

— Jon... 

— Megan v-a spus că Reed s-a întâlnit cu cineva chiar înainte 
de lansare, îl întrerupse Smith. Bănuiaţi deja că există o legătură 
între Treloar şi Reed... Cum arătau cadavrele? 

— Landon spune că Reed le-a descris ca fiind umflate, 
acoperite de plăgi deschise, sângerânde. 

Smith se înfioră când legăturile i se stabiliră brusc în minte. 

— Am primit un mesaj de la Peter Howell. A avut o discuţie 
foarte lungă cu Herr Weizsel. A fost foarte cooperant, l-a invitat 
pe Peter la el acasă, unde au accesat computerele de la 
Offenbach Bank prin laptopul lui. Se pare că Ivan Beria avea o 
relaţie veche şi rentabilă cu banca, mai ales atunci când era 
vorba de un anumit client care îl solicita în exclusivitate: Bauer- 
Zermatt A.G. 

Klein era uluit: 

— Gigantul de produse farmaceutice? 

Smith încuviinţă. 

— In ultimii trei ani, Bauer-Zermatt a făcut zece depozite în 
contul lui Beria, două dintre ele exact înainte ca paznicul rus şi 
Treloar să fie lichidaţi. 

— Dar al treilea? întrebă Klein. 

— Acesta era pentru contractul referitor la mine. 

După o clipă de tăcere, Klein întrebă: 

— Ai vreo dovadă? 

Smith scoase o dischetă. 

— Avem şi dovada. 

Klein dădu din cap. 

— Foarte bine, Bauer-Zermatt l-a plătit pe Beria pentru a-i 
ucide pe rus şi pe Treloar. Asta face legătura între Bauer-Zermatt 
şi mostrele de virus furate. Se ridică două întrebări: de ce 
doreşte Bauer-Zermatt mostrele de virus? Şi cine din cadrul 
companiei a autorizat crimele şi plăţile? Arătă spre dischetă. 
Există vreun nume acolo? 

— Nu, răspunse Smith, dar nu este greu de ghicit. Un singur 
om putea să autorizeze angajarea cuiva de teapa lui Beria: Karl 
Bauer însuşi. 

Klein inspiră profund. 

— Foarte bine... Dar cum putem găsi amprentele lui Bauer pe 
ordinul de a se recurge la serviciile lui Beria sau pe banii plătiţi? 

— Evident că acestea nu există. Bauer este mult prea grijuliu 
ca să lase astfel de urme. Făcu o pauză. Mă întreb de ce Îi 
trebuie mostra de virus? Să facă un vaccin? Nu. Asta putem să 
facem şi noi. Să se joace cu ea? S-o modifice genetic? Poate. Dar 
de ce? Variola a fost studiată ani în şir Nu poate fi utilizată ca 
armă. Perioada de incubație este mult prea lungă, iar efectele nu 
sunt previzibile sută la sută Şi, totuşi, de ce vrea Bauer o 
mostră? Şi încă aşa mult încât e în stare să ucidă pentru ea? 

Îl privi pe Klein. 

— Ştii cum mor oamenii de variolă? Primele simptome sunt o 
usturime în cerul gurii, care se răspândeşte pe faţă şi pe 
antebraţe, apoi în restul corpului. Erup pustulele se formează 
coji, acestea încep să sângereze şi erup din nou. În cele din urmă 
apare şi sângerarea prin orificiile corpului. 

Klein îl privi perplex: 

— Exact aşa cum au murit membrii echipajului! şopti el. Vrei 
să spui că Bauer a introdus mostra de virus furată la bordul 
navetei Discovery? 

Smith se ridică în picioare şi încercă să-şi alunge din minte 
imaginea lui Megan. 

— Da. Asta este ceea ce vreau să spun. 

— Dar... 

— In spaţiu, în condiţii de gravitație redusă, poţi să transformi 
celulele, bacteriile, practic orice în cu totul diferit decât pe 
pământ. Făcu o pauză. Am eradicat variola de pe planetă, dar 
menţinem două seturi de monstre - unul aici, altul în Rusia. Am 
făcut acest lucru pentru că ne-a fost greu să ne decidem să 
distrugem definitiv o specie de pe faţa pământului. Adevărul este 
însă altul şi mult mai urât: ne-am gândit că ne-ar mai putea fi de 
folos. Poate în ideea că vom găsi o modalitate de a le transforma 
într-o armă. Sau dacă face altcineva acest lucru să avem 
suficient material ca să producem un vaccin. Bauer n-a mai vrut 
să aştepte. A descoperit probabil o modalitate prin care crede el 
că ar putea să obţină rezultate. Singura cale de a se convinge că 
nu greşeşte era un experiment într-un mediu unic, în care 
bacteriile cresc cu viteza fulgerului. Trebuia ca mostra să ajungă 
la bordul navetei. Şi a reuşit. 

— Dacă ai dreptate, Jon, spuse Klein cu vocea strangulată, 
asta înseamnă că Dylan Reed este mâna lui dreaptă. 

— E singurul supravieţuitor, nu-i aşa? Directorul programului 
de cercetări biomedicale de la NASA. Omul cel mai potrivit. 

— Vrei să spui că Reed şi-a ucis colegii? întrebă Klein. 

— Exact asta vreau să spun. 

— Dar de ce, pentru numele lui Dumnezeu? 

— Din două motive: ca să scape de posibilii martori şi... Vocea 
lui Smith se frânse. Şi ca să constate cât de repede poate ucide 
acest virus. 

Klein se prăbuşi pe scaunul lui. 

— E o nebunie. 

— Pentru că cel care a gândit-o este nebun. Nu unul furios, 
pentru că nu face spume la gură, ci unul care acţionează în mod 
perfid, insidios. 

Klein se uită fix la el. 

— Bauer... 

— Şi Richardson, Price, Treloar, Lara Teleghina... 

— Ca să-l înhăţăm pe Bauer avem nevoie de dovezi solide, Jon. 
Am putea încerca să-i urmărim convorbirile... 

Smith dezaprobă dând din cap. 

— Nu mai avem timp. lată cum văd eu lucrurile: bănuim că la 
bordul navetei se află o armă biologică şi că Reed deţine 
controlul asupra ei. Bauer şi complicii lui vor dori să distrugă 
toate probele care eventual au rămas acolo. Sunt sigur că nu 
vom găsi nici o dovadă a implicării lui Richardson sau Price. 
Bauer trebuie să aibă certitudinea că naveta se va întoarce cu 
bine pe pământ. Trebuie să-l scoată de acolo pe Reed cu 
mostrele lui. Când are NASA de gând să aducă naveta înapoi? 

— Peste aproximativ opt ore. Trebuie să aştepte o fereastră în 
atmosferă ca să poată ateriza la Baza aeriană Edwards din 
California. 

Smith se aplecă spre Klein: 

— Puteţi să mă duceţi la preşedinte chiar acum? 


Două ore mai târziu, după ce vorbiseră cu preşedintele, Smith 
şi Klein se aflau în sala mică de şedinţe de lângă Biroul Oval. 
Klein primi un telefon de la Cape. 

— Domnul Klein? Aici Harry Landon de la controlul misiunii. 
Am informaţiile pe care mi le-aţi cerut. 

Klein ascultă în tăcere, îi mulţumi lui Landon şi înainte de a 
închide telefonul, întrebă: 

— In ce stadiu se află coborârea? 

— O aducem jos cu grijă, răspunse Landon. Trebuie să vă spun 
că n-am făcut niciodată aşa ceva - exceptând simulările. Dar o 
să ne aducem oamenii jos. Aveţi cuvântul meu. 

— Vă mulţumesc, domnule Landon. Păstrăm legătura. 

Klein se întoarse către Smith. 

— Landon le-a telefonat tuturor celor din Cartea Neagră şi încă 
cuiva, la solicitarea lui Reed. 

— Lăsaţi-mă să ghicesc - Karl Bauer. 

— Evident. 

— E logic, spuse Smith. Vrea să fie la faţa locului atunci când 

coboară Reed cu copilaşul său. 

Klein încuviinţă din cap şi arătă spre monitorul cu circuit închis 
pe care apăru brusc o imagine. 

— E timpul să înceapă spectacolul. 

In ciuda îngrijorării care i se citea pe faţă - preşedintele, 
aşezat în spatele biroului său, părea la fel de autoritar şi 
controlat. 

După ce apăru ultimul membru al echipei, îi examină pe rând 
pe cei care îl înconjurau. 

Agenţia Centrală de Investigaţii era reprezentată de Bill 
Dodge, un om rece, auster, cu o expresie care nu trăda nimic, în 
timp ce răsfoia ultimele date de la NASA. 

Martha Nesbitt, consilierul pentru securitate naţională, stătea 
lângă Dodge. Veterană în Departamentul de Stat, Marti, aşa cum 
i se spunea, era celebră pentru viteza cu care evalua situaţia, 
formula decizia şi o punea apoi în aplicare. 

In faţa ei şedea secretarul de stat, Gerald Simon, care îşi 
scutura scamele inexistente de pe reverul sacoului, obicei ce 
dovedea că este frământat de incertitudini. 

— Sper că aţi avut suficient timp ca să vă adunaţi gândurile, 
spuse preşedintele. Date fiind împrejurările, trebuie să luăm 
urgent decizia corectă. Descovery va atinge „fereastra” prin care 
urmează să reintre în atmosferă în aproximativ o oră. Din acel 
moment, mai rămân patru ore până la începerea procedurii de 
coborâre. Şaptezeci şi cinci de minute mai târziu, naveta va 
ateriza la Edwards. Problema care se pune este simplă: vom 
permite aparatului să aterizeze? _ 

— Am o întrebare, domnule, interveni Martha Nesbitt. In ce 
moment pierdem capacitatea de a distruge naveta? 

— Nu există un astfel de moment, răspunse preşedintele, 
deoarece naveta este prevăzută cu un explozibil foarte puternic 
pentru autodistrugere, lucru care nu a fost niciodată dat 
publicităţii din motive lesne de înţeles. Utilizând releele de pe 
sateliți, putem activa mecanismul în orice moment. 

— Domnule preşedinte, încărcătura de explozivi a fost 
proiectată pentru a distruge naveta în spaţiu, spuse Bill Dodge. 
Este important să nu introducem agenţi de contaminare în 
atmosferă. 

— Asta e adevărat, spuse Castilia. 

— Dar la fel de adevărat este că nu ştim ce s-a întâmplat cu 
adevărat la bordul navetei Discovery, interveni Gerald Simon. 


257 


Cinci oameni devotați sunt morţi, dar unul mai trăieşte. Pe 
câmpul de luptă, întotdeauna ne adunăm morţii. lar dacă printre 
ei mai este şi un supravieţuitor, trebuie să-l scoatem de acolo. 

— Sunt de acord, spuse Martha Nesbitt. După ultimele 
informaţii, naveta este în perfectă stare de funcţionare. NASA 
cercetează în continuare ca să afle ce anume a putut provoca 
moartea echipajului. Pe bună dreptate se axează în special pe 
mâncarea şi lichidele furnizate. Ştim că bacteriile cresc foarte 
repede în condiţii de gravitație redusă. Este posibil ca ceva 
absolut inofensiv pe pământ să se fi transformat astfel încât să 
ucidă victimele înainte ca acestea să poată riposta. 

— Dar nu acesta este motivul pentru care nu putem aduce 
naveta jos? întrebă Gerald Simon. Sunt obligat să privesc 
această chestiune din perspectiva Departamentului de Stat. Ştim 
că pe acea navă avem ceva letal şi cu toate acestea intenţionăm 
să aducem nava jos? La ce primejdie în expunem? Pe noi şi restul 
lumii? 

— Poate că nu e vorba de nici un fel de pericol, ripostă Hill 
Dodge. Nu-i vorba de un film ştiinţifico-fantastic, Gerry. Şi nici de 
dosare-X despre o boală cumplită adusă de extratereştri. 
Indiferent ce a ucis acest echipaj a venit de pe pământ. E clar că 
aici nu avea acea capacitate letală pe care a dobândit-o acolo. 
Dacă nu mai există câmpul gravitațional, nenorocitul ăla de 
agent patogen moare. 

— Sunteţi dispuşi să riscaţi siguranţa ţării pe baza acestei 
teorii? întrebă Simon. 

— Cred că exagerezi, Gerry. 

— lar eu cred că ai o atitudine prea cavalerească! 

— Doamnelor şi domnilor, interveni preşedintele, restabilind 
liniştea în încăpere. Dezbateri, discuţii, comentarii - foarte bine. 
Dar fără ceartă şi împunsături - nu avem timp de aşa ceva. 

— NASA speră să poată stabili ce s-a întâmplat acolo? întrebă 
consilierul pentru securitate naţională. 

— L-am întrebat pe Harry Landon, spuse preşedintele. 
Răspunsul este nu. Deşi supravieţuitorul, Dylan Reed, este 
medic, nu are nici timpul, nici facilităţile necesare pentru a ajuta 
la efectuarea unei cercetări. Avem o descriere generală a stării 
cadavrelor, dar acest lucru nu este suficient pentru a se stabili 
cauza morții. 

Privi de jur-împrejurul camerei. 

— Un singur lucru este sigur: Harry Landon crede că nici 

măcar n-ar trebui să ne gândim la distrugerea navetei. De aceea, 
nici el şi nici cei de la NASA n-au fost invitaţi la discuţia noastră. 
După această precizare, ţinând cont că aţi avut cu toţii 
posibilitatea să studiaţi faptele, vom proceda la un vot 
preliminar. Bill, am să încep cu tine: salvare sau distrugere? 

— Salvare. 

— Marti? 

— Distrugere. 

— Gerry? 

— Distrugere. 

Preşedintele îi privi îndelung. Bill Dodge vorbi din nou: 

— Domnule, înţeleg de ce au votat colegii mei în felul acesta, 
dar nu putem ignora faptul că avem acolo un supravieţuitor. 

— Nimeni nu pierde din vedere acest fapt, interveni Martha 
Nesbitt. 

— Dă-mi voie să termin, Marti. Cred că am o soluţie. Dodge se 
întoarse spre grup. După cum bine ştiţi, eu port mai multe 
pălării, una dintre ele fiind aceea de codirector al Diviziei pentru 
Securitate Spațială. Inainte de tragicul său accident, împărţeam 
această funcţie cu Frank Richardson. Am anticipat riscul de a se 
produce un incident biologic - dacă asta este ceea ce s-a 
întâmplat - la bordul unui zbor cu sau fără pilot. Aveam în vedere 
în mod special navetele şi am conceput nişte mijloace speciale 
pentru o astfel de situaţie de urgenţă. 

— Şi unde se află acestea? întrebă Gerald Simon. 

— La baza noastră aeriană de testare de la Groome Lake, la 
optzeci de kilometri nord-est de Las Vegas. 

— Despre ce este vorba? vru să ştie preşedintele. 

Dodge scoase din servietă o casetă video. 

— Cel mai bine este să vedeţi singuri. 

introduse caseta într-un player de sub televizor şi apăsă pe 
buton. După câteva clipe, pe ecran apăru o imagine a deşertului. 

— Nu văd mare lucru aici, spuse consilierul pentru securitate 
naţională. 

— Aşa şi trebuie să fie, spuse Dodge. Am preluat această idee 
de la israelieni care au construit mai multe buncăre subterane, 
cu piste care nu seamănă a piste, ca să-şi ascundă avioanele. 

Pe ecran ceea ce părea un deşert începu să se încline uşor în 
jos, într-un unghi tot mai mare. Dodge opri imaginea pe ecran. 

— Aici pare să se termine pista, dar dedesubt există un sistem 
de cricuri hidraulice. Pista se întinde în realitate încă şase sute 

de metri şi coboară într-un buncăr subteran. 

Camera urmări pista în adâncime. De fiecare parte se aprinse 
un şir de lumini. Pe măsură ce camera cobora, în depărtare 
apăru un buncăr mare, din beton. 

— Aceasta este camera de izolare, explică Dodge. Zidurile ei 
sunt din beton armat şi cu o grosime de doi metri. Circulaţia 
aerului este asigurată printr-un sistem special de ventilatoare. 
Din momentul în care naveta va intra aici, camera se va închide 
etanş. O echipă specială îl va aştepta pe Reed şi-l va duce într-o 
cameră de decontaminare. O altă echipă va preleva mostre din 
interiorul navei pentru a stabili ce s-a întâmplat. 

— Şi dacă găsesc ceva? întrebă secretarul de stat. Ceva ce nu 
dorim să avem printre noi? 

— Atunci, după ce echipa este scoasă afară, se va întâmpla 
ceea ce o să vedeţi. 

Ecranul fu invadat de flăcări. 

— Focul va mistui absolut totul - vorbesc foarte serios - 
absolut totul. 

După ce îşi termină demonstraţia, Dodge scoase caseta. 

— Intrebări, observaţii? interveni preşedintele. 

— Procedura aceasta a fost testată? întrebă Martha Nesbitt. 

— N-am distrus până acum nici o navetă, dacă asta este ceea 
ce vrei să ştii. In schimb, armata a ars tancuri din care n-a mai 
rămas nimic. Forţele aeriene au ars rachete tip Titan. Te asigur 
că nu mai supravieţuieşte nimic. 

— Mie ideea asta îmi place, spuse Gerald Simon. Este 
important să-l scoatem pe doctorul Reed de acolo ca să aflăm ce 
s-a întâmplat. Dacă avem şansa să obţinem aceste informaţii şi 
să distrugem şi naveta, atunci sunt dispus să-mi schimb votul. 

In cameră se auziră murmure şi cuvinte de încuviinţare. 

— Am nevoie de câteva minute ca să mă gândesc la asta, 
spuse preşedintele şi se ridică în picioare. Am să vă rog pe toţi să 
rămâneţi aici. Nu întârzii mult. 


În camera de alături, preşedintele li se adresă lui Smith şi 
Klein, arătând cu mâna spre circuitul monitorului: 

— Aţi văzut şi auzit totul. Ce părere aveţi? 

— Nu vi se pare o coincidenţă ciudată existenţa acestei 
facilităţi de la Groome Lake? Ea nu numai că a fost creată special 
pentru situaţia de faţă, ci, mai mult, nimeni n-a auzit până acum 
de ea! interveni Klein. 

Preşedintele dădu din cap. 

— Nu mi-am închipuit niciodată că există un astfel de loc. Se 
vede treaba că Dodge a făcut rost de nişte bani de la bugetul lui 
„secret”, unde n-a fost nevoie să-şi bată capul cu părerea 
Congresului sau a altcuiva. 

— Acest loc a fost proiectat şi construit pentru un scop precis, 
domnule preşedinte: să adăpostească naveta, să scoată mostra 
şi apoi să distrugă naveta, spuse Smith. 

— De acord, zise Klein. Operaţiunea lui Bauer a fost plănuită 
cu mulţi ani înainte, domnule preşedinte. Richardson a avut 
nevoie de câţiva ani ca să realizeze această construcţie. Bauer n- 
ar fi intrat în această afacere dacă nu şi-ar fi găsit un complice în 
care să poată avea deplină încredere. Poziţia generalului 
Richardson cu privire la tratatul asupra armelor chimice şi 
biologice, pe care l-aţi semnat, este cunoscută. A încercat în fel 
şi chip să vă împiedice să-l semnaţi. 

— Şi în cele din urmă a depăşit linia de demarcaţie dintre 
patriotism şi trădare, spuse Castilia. li privi apoi pe cei doi 
bărbaţi. Mi-aţi prezentat planul dumneavoastră. Totuşi sunt 
obligat să vă mai întreb o dată: recomandaţi ca „lucrul” acela să 
ajungă la noi în ţară? 


Preşedintele se întoarse în Biroul Oval, unde îl aşteptau trei 
persoane. 

— Doamnelor şi domnilor, vă mulţumesc pentru răbdare, 
spuse preşedintele. După o analiză atentă am decis că naveta va 
ateriza la Groome Lake. 

Toţi dădură din cap în semn de aprobare. 

— Bill, vreau să văd detaliile complete ale acestei structuri şi 
planurile în vederea desfăşurării acţiunii. 

— Le veţi primi într-o oră, domnule, spuse directorul CIA. Aş 
dori, de asemenea, să vă amintesc că doctorul Reed a insistat ca 
doctorul Karl Bauer să fie prezent la locul de aterizare. Apreciez 
că prezenţa lui se impune. Doctorul Bauer este o autoritate de 
necontestat în problemele biologice şi chimice. In trecut a 
conlucrat strâns cu Pentagonul, inclusiv la proiectul de la 
Groome Lake şi are autorizaţie de acces de cel mai înalt nivel. Ne 
va fi de mare ajutor ca observator şi consilier. 

— Atunci întrerupem şedinţa, spuse preşedintele. Air Force 
One pleacă spre Nevada peste două ore. 

După ce îi trimisese lui Dylan Reed ordinul să schimbe 
programarea experimentelor, dr. Karl Maner se urcase imediat în 
avionul său şi pornise spre vest, spre complexul companiei lui 
care se întindea în apropiere de Laboratorul de Propulsie cu 
Reacţie din Pasadena, California. 

Ştiind că naveta nu putea ateriza decât la Groome Lake, Bauer 
avusese grijă să facă în aşa fel încât prezenţa lui în California să 
pară o simplă coincidenţă. Planul de zbor din Hawaii fusese trimis 
cu trei zile în urmă. Personalul din Pasadena primise dispoziţii să- 
| aştepte. 

Bauer se afla în biroul ale cărui ferestre dădeau spre Munţii 
San Gabriel, când primi primul telefon de la Harry Landon. Mimă 
stupefacţie şi profundă îngrijorare când directorul misiunii îi 
explică natura accidentului care avusese loc pe Discovery. Când 
Landon îi spuse că Reed ceruse în mod special ca el să fie 
prezent la Groome Lake, Bauer îi răspunse că, evident, o să-şi 
facă timp. Apoi îi sugeră lui Landon să ia legătura cu generalul 
Richardson pentru ca autorizaţia de a fi prezent la faţa locului să 
fie confirmată. 

Directorul misiunii, cu vocea strangulată de emoție, îi spuse lui 
Bauer că Richardson şi Price muriseră într-un accident de 
maşină. Stupefacţia lui Bauer fu de astă dată autentică. li 
mulţumi lui Landon şi deschise imediat calculatorul ca să afle 
detalii. Din toate relatările reieşea că moartea lui Richardson şi 
Price se datorase unui accident. 

Ceea ce înseamnă doi martori mai puţin. Foarte bine. g 

In ce-l privea pe Bauer, cei doi oameni îşi făcuseră treaba. li 
fuseseră de mare ajutor mai ales pentru că îl ţinuseră departe pe 
băgăciosul ăla de Smith. Cu ceea ce mai rămânea de făcut, 
Bauer putea să se descurce şi singur. 

Deşi se afla departe de sediul lui principal din Hawaii, Bauer 
avea totuşi posibilitatea să asculte comunicațiile dintre NASA şi 
Discovery. |n biroul lui exista o consolă mică, dar foarte 
puternică de comunicaţii, conectată la un laptop. Pe ecran se 
vedea traiectoria navetei; prin căşti, Bauer asculta schimburile 
de informaţii dintre Discovery şi controlul misiunii. NASA urma 

exact acele reguli ale jocului pe care le prevăzuse el. Se uită la 
ceas şi îşi spuse că, dacă nu apar alte complicaţii, naveta va 
reintra în atmosfera terestră cam peste patru ore. 

Bauer îşi scoase căştile şi închise laptopul. Peste câteva ore se 
va afla în posesia unei forme de viaţă cu totul noi, o entitate pe 
care chiar el o crease şi care, dacă va fi eliberată vreodată, va 
provoca cel mai mare dezastru întâlnit pe pământ. Gândul acesta 
îl făcu să ameţească. Faptul că mult timp de acum înainte nimeni 
nu va face legătura între el şi virus nu-l mai interesa în mod 
deosebit. Bauer gândea acum ca un colecţionar de artă care a 
cumpărat o capodoperă ca s-o ascundă de restul lumii. Bucuria, 
emoția, exaltarea erau cauzate nu de valoarea ei în bani, ci de 
faptul că aceasta era unică şi îi aparţinea /ui. Ca şi colecţionarul, 
Bauer urma să fie singurul om din lume care va putea privi la 
noul virus de variolă, îl va putea testa, îi va putea căuta secretele 
ascunse. Avea deja un adăpost pentru el într-o secţie specială de 
izolare strictă din laboratorul de pe Big Island. 


Aflat la o mie de kilometri vest de Mississippi, Air Force One îşi 
continua drumul spre vest. 

Preşedintele şi grupul de lucru din Biroul Oval se aflau în sala 
de şedinţe de pe puntea superioară şi parcurgeau ultimele 
rapoarte sosite de la controlul misiunii. Cam într-o oră, Discovery 
avea să se apropie de fereastra prin care va reintra în atmosfera 
terestră. După cum susţinea Harry Landon, toate sistemele de la 
bordul navetei funcționau normal. Deşi Dylan Reed se afla pe 
scaunul pilotului de la puntea de zbor, computerele de la 
controlul misiunii preluaseră comanda navetei. 

Vocea lui Landon umplu încăperea: 

— Domnule preşedinte! 

— Suntem cu toţii aici, domnule Landon, răspunse Castilla. 

— Suntem gata să aducem naveta în dreptul ferestrei de 
intrare, domnule. A sosit momentul să-l informez pe ofiţerul de 
serviciu pentru securitate dacă este sau nu cazul să deschidă 
canalul pentru autodistrugere. 

Preşedintele se uită de jur-împrejur. 

— Şi care sunt implicaţiile dacă deschideţi canalul? 

— Asta ar putea duce la anumite... defecţiuni, domnule 
preşedinte. Dacă rămâne închis, nu există nici o posibilitate ca 
pachetul de autodistrugere să fie activat. 

— Am să mă ocup de asta chiar acum, domnule Landon. 

Castilia părăsi sala de şedinţe, trecu prin cabina serviciilor 
secrete şi intră în sala de comunicaţii a avionului Air Force One. 
Intr-un spaţiu nu mai mare decât o cambuză, opt specialişti 
monitorizau consolele şi echipamentul de ultimă generaţie. 
Ecranate împotriva pulsurilor magnetice, aparatele puteau să 
trimită şi să primească mesaje codificate militare sau civile din 
oricare parte a lumii. 

Unul dintre cei trei tehnicieni de serviciu ridică privirile către 
preşedinte. 

— Domnule preşedinte! 

— Trebuie să trimit un mesaj, spuse Castilia calm. 


Baza aeriană Edwards se afla la o sută de kilometri nord de 
Los Angeles, în apropierea deşertului Mojave. Pe lângă faptul că 
adăpostea bombardierele de atac, avioanele de luptă şi servea 
ca zonă de aterizare obişnuită pentru navete, baza mai 
îndeplinea şi o altă funcţie, mult mai puţin cunoscută: era una 
dintre cele şase zone ale ţării destinate echipelor de reacţie 
rapidă care intrau în acţiune în cazul unor incidente biochimice. 

Practic necunoscută publicului larg, RAID semăna cu unitatea 
NEST, organismul specializat în căutarea şi recuperarea armelor 
nucleare furate sau pierdute. Oamenii erau cazaţi într-o clădire 
scundă, ca un buncăr, din partea de vest a aeroportului. Într-un 
hangar din apropiere se aflau un C-130 şi trei elicoptere 
Comanche care transportau echipa la locul incidentului. 

Camera de pregătire era o încăpere de dimensiunile unui 
teren de baschet. De-a lungul pereţilor existau douăsprezece 
cabine, separate prin perdele. În fiecare din ele se afla câte un 
costum special de protecţie cu aparat de respirat, arme şi 
muniţie. Cei unsprezece bărbaţi care făceau parte din această 
echipă de intervenţie rapidă îşi verificau armamentul. Ca şi 
echipele SWAT, aveau în dotare carabine de asalt, mitraliere şi 
diverse alte tipuri de arme auxiliare. Singura diferenţă dintre ei şi 
SWAT o reprezenta lipsa trăgătorilor de elită. Echipele RAID 
lucrau de aproape; responsabilitatea pentru asigurarea 
perimetrului cu ajutorul armelor cu bătaie lungă revenea echipei 
SWAT. 

Cel de-al doisprezecelea bărbat, comandantul Jack Riley, se 
afla în biroul lui de la capătul încăperii. El privi peste umăr la 
ofiţerul care stătea în faţa unei unităţi de comunicaţie portabilă 
şi se întoarse spre Smith. 

— Naveta este aproape de pământ, Jon, spuse el. Foarte 
aproape. 

Smith îl privi pe bărbatul înalt şi zvelt, alături de care se 
antrenase la Institutul de Cercetări Militare al Armatei şi ulterior 
participase la operaţiunea Furtună în deşert. 

— Ştiu, spuse el pe un ton coborât. 

Smith se uita la ceas. Plecase împreună cu Klein de la 
Washington spre Groome Lake cu două ore înainte ca 
preşedintele şi suita lui să se îmbarce la bordului lui Air Force 
One. Klein se dusese direct la locul de testare. Smith urma să 
vină împreună cu echipa RAID. În drum spre Edwards, şeful 
executivului îl informase pe Riley despre incidentul de la bordul 
navetei, dar nu intrase în detalii. li mai spusese, de asemenea, 
că Jon Smith se afla pe drum şi că Riley şi echipa lui urmau să 
execute ordinele pe care le vor primi de la el. 

— Ce se aude cu elicopterele? întrebă Smith. 

— Piloții sunt la locurile lor, răspunse Riley. Au nevoie doar de 
două minute ca să-şi ia zborul. 

— Domnule, avem legătura cu Air Force One, spuse ofiţerul cu 
comunicațiile. 

Riley puse mâna pe telefon, îşi spuse numele şi ascultă 
încordat. A 

— Am înţeles, domnule. Da, este chiar aici. li dădu receptorul 
lui Smith. 

— Da? spuse Smith. 

— Jon, aici preşedintele. Suntem la aproximativ şaizeci de 
minute de Groome Lake. Care este situaţia la dumneata? 

— Suntem gata de acţiune. Nu ne mai trebuie decât planurile 
camerei. 

— Sosesc imediat. Telefonează-mi după ce te uiţi peste ele 
împreună cu Riley. 

În momentul în care Smith închise telefonul, ofiţerul cu 
comunicațiile îi puse faxurile pe o masă de lucru. 

— Seamănă cu un incinerator industrial, murmură Riley. 

Smith încuviinţă. Schiţele arătau o zonă dreptunghiulară cu 
lungimea de vreo două sute de metri, lăţimea de cincizeci şi 
înălţimea de nouăzeci. Toţi cei patru pereţi erau dintr-un beton 
armat de tip special. O parte din acoperiş era de fapt o rampă 
care se închidea ermetic după ce naveta se afla în interior. La 
prima vedere, părea un parcaj sau o zonă de depozitare. Privind 
mai atent, Smith îşi dădu seama la ce anume făcuse aluzie Riley 

- pereţii erau plini de guri de conducte care, după cum susțineau 
schiţele, erau conectate la o reţea de gaze. Smith îşi imagină ce 
infern se putea dezlănţui atunci când li se dădea foc la toate. 

— Luăm drept bun faptul că naveta este curată pe dinafară? 
întrebă Riley. Nu a putut ajunge nimic în exterior? 

— Chiar dacă ar fi fost vreo scurgere, căldura degajată de 
reintrarea în atmosferă va face ca învelişul navetei să devină 
imediat steril. Nu, interiorul este zona fierbinte. 

— Adică terenul nostru de joc, spuse Riley. 

— Da, numai că de data aceasta s-ar putea să trebuiască să-l 
luăm de la altcineva, spuse Smith. 

Riley îl trase deoparte. 

— Jon, operaţia asta nu e la fel ca celelalte. Mai întâi îmi dă 
telefon preşedintele şi îmi ordonă să reunesc echipa. Nu-mi 
spune decât că o să mergem undeva, în Nevada. Apoi aflu că e 
un loc sinistru, la Groome Lake, acolo unde urmează să aterizeze 
de urgenţă naveta, pentru că a avut loc un accident biochimic. 
Acum am impresia că vrei să incinerezi naveta asta blestemată. 

Smith îl duse pe Riley ceva mai departe, pentru a nu fi auziţi 
de ceilalţi membri ai echipei. O clipă mai târziu, unul dintre ei îi 
făcu semn cu cotul colegului său: 

— la te uită la Riley. Parcă s-a înecat cu un os de peşte. 

În clipa aceea, Jack Riley îşi dorea să nu-l fi întrebat niciodată 
pe Smith ce era la bordul navetei spaţiale. 


Megan Olson fu nevoită să recunoască faptul că epuizase 
toate opţiunile. Nici una din combinaţiile pe care le încercase nu 
funcţionase. Sasul de aer rămânea blocat. 

Rezemată de uşă, Megan asculta discuţia dintre Reed şi 
controlul misiunii. Mai rămăseseră câteva minute până la 
intrarea navetei în fereastra atmosferei terestre prin care urma 
să se întoarcă pe pământ, timp în care trebuia să ia o decizie. 

Megan privi bolţurile cu exploziv aflate la fiecare colţ al uşii. In 
timpul antrenamentelor, instructorul i le arătase şi îi spusese că 
sunt inutile. Echipajul navetei nu avea nevoie de ele. Erau puse 
acolo numai pentru cazul în care echipa NASA de la sol ar fi 
trebuit să intre pentru o evacuare de urgenţă, după ce ateriza 
naveta. 

După ce naveta aterizează, subliniase instructorul. Şi numai 
dacă intrarea prin uşa principală, din cine ştie ce motive, nu este 
posibilă. | se atrăsese atenţia că dispozitivele erau acţionate de 

un mecanism cu cronometru care dădea echipei de la sol 
suficient timp să se pună la adăpost. 

„Dispozitivele acestea creează o explozie controlată”, îşi 
amintea ea cuvintele instructorului. „Cu toate acestea, trebuie să 
fie la mai mult de douăzeci de metri atunci când explodează.” 

Megan estimă că, în cel mai bun caz, se află la cinci metri de 
uşa etanşă. 

Dacă ai de gând s-o faci, fă-o acum! 

In timpul antrenamentelor speciale şi de la colegii ei, Megan 
aflase că pătrunderea şi coborârea prin atmosferă sunt şi mai 
dificile decât momentul lansării. Totul trebuia legat strâns, cu 
multă grijă. Dacă rămânea în sasul de aer va fi aruncată de colo- 
colo până îşi va pierde cunoştinţa sau poate şi mai rău. Costumul 
de protecţie va fi sfâşiat, astfel încât chiar dacă ar reuşi să 
supravieţuiască, germenii cărora le dăduse drumul Reed în 
cabină aveau s-o ucidă. Existau totuşi şi alternative. Trebuia să 
ajungă în laboratorul spaţial, să găsească monştrii creaţi de Reed 
şi să-i distrugă înainte ca naveta să se apropie de pământ. 

Megan se simţi cuprinsă de un calm neobişnuit, deşi inima îi 
bătea ca un ciocan în piept. Işi aţinti privirile asupra bolţurilor 
hexagonale vopsite în roşu şi cu un punct galben în mijloc. 
Impinse cu putere în perete şi pluti spre podea. Când ajunse la 
bolţul din dreapta jos, apăsă punctul galben. O plăcuţă mică de 
control ieşi din el. O comandă clipea: activat/dezactivat. Cu mare 
grijă, pentru că mănuşile costumului de protecţie o stânjeneau, 
apăsă pe activat. 

La naiba! 

Cronometrul se fixă imediat pe şaizeci de secunde, un timp 
mult mai scurt decât anticipase Megan. Se târî cât putu de 
repede spre următorul bolţ şi repetă operaţia. 

Impinse puternic în podea şi se agăţă de tavan ca să poată 
acţiona celelalte două bolţuri. Când termină, mai rămăseseră 
douăzeci de secunde. 

Se împinse cu putere în perete şi se îndepărtă cât putu mai 
mult de uşă. Deşi îşi trăsese vizorul, vedea cele patru puncte 
care pulsau în centrul bolţurilor. Ştia că ar trebui să se întoarcă 
cu spatele spre uşă sau să stea într-o parte, astfel încât explozia 
să n-o lovească în faţă. Cu toate acestea, continua să privească 
ca hipnotizată luminile clipitoare. 


Două niveluri mai sus, pe puntea de zbor, Dylan Reed primea 


267 


ultimele semnale de la Harry Landon, aflat la controlul misiunii. 

— Eşti exact pe traiectorie, spuse Landon. Reintrarea în 
atmosferă decurge normal. 

— Nu văd ecranul, spuse Reed. Cât va dura întreruperea 
comunicaţiilor? 

— Cincisprezece secunde. 

Întreruperea comunicaţiilor era normală şi dura aproximativ 
trei minute. Ea reprezenta perioada cea mai grea şi mai 
tensionată din întreaga misiune. 

— Te-ai legat bine, Dylan? întrebă Landon. 

— Cât am putut de bine. Costumul ăsta este cam greoi. 

— Ţine-te bine şi o să încercăm să-ţi facem aterizarea cât mai 
lină. Landon făcu o pauză şi continuă: Zece secunde... Noroc, 
Dylan. Reluăm legătura când ajungi de partea cealaltă. Şapte, 
şase, cinci... 

Reed se lăsă pe spate şi închise ochii. Se gândi că imediat 
după reintrare şi restabilirea contactului cu Landon va trebui să 
se ducă înapoi în laboratorul spaţial şi..: 

Naveta se zgudui, smulgându-l aproape pe Reed din curele. 

— Ce naiba e asta! Harry! 

— Dylan, ce s-a întâmplat? 

— Harry, a fost... 


Vocea lui Reed se întrerupse brusc. În căşti nu se mai auzeau 
acum decât paraziți. Landon se răsuci către tehnicianul de lângă 
el. 

— Pune înregistrarea din nou! 

— Ce naiba e asta! Harry! 

— Dylan, ce s-a întâmplat? 

— Harry, a fost... 

— O explozie! şopti Landon. 


Când ofiţerul cu comunicațiile intră grăbit în sala de şedinţe de 
la bordul avionului înmânându-i lui Castilia mesajul, acesta îl 
parcurse rapid şi se albi la faţă. 

— Eşti sigur? întrebă el, privind fix la ofiţer. 

— Landon este sigur, domnule. 

— Fă-mi legătura cu el. Acum! 

Se uită la cei din jurul mesei. 

— A explodat ceva în navetă. 

Bolţurile ţâşniră spre Megan, dar se opriră în perete. Deoarece 
naveta tocmai se înclinase la reintrarea în atmosferă, uşa, care 
altfel ar fi venit direct spre ea, fu aruncată spre stânga, se izbi de 
perete la numai câţiva centimetri de Megan, după care forţa 
reculului o aruncă în celălalt perete. 

Fără a mai sta pe gânduri, Megan se împinse cu picioarele în 
perete şi pluti spre uşă, apucând-o şi ţinând-o strâns cu 
amândouă mâinile. După câteva clipe, îi dădu drumul, o lăsă să 
plutească, ieşi prin gaura creată spre puntea inferioară, urcă 
scara spre puntea din mijloc şi se îndreptă spre uşa care dădea 
în tunelul ce ducea la laboratorul spaţial. 


A aruncat bolţurile în aer! Ticăloasa a aruncat uşa în aer! 

Reed îşi dădu seama ce se întâmplă când simţi vibraţiile 
puternice ale navetei. Confirmarea îi veni imediat de la ledul care 
clipea pe consolă, indicând o defecţiune la uşa etanşă a sasului 
de aer. 

Se eliberă anevoie din curelele de siguranţă, porni spre scară 
şi plonjă cu capul în jos, ca un scafandru. Nu dispunea decât de 
două minute pentru a o găsi pe Megan. Apoi zdruncinăturile 
rachetei nu-i vor mai permite să continue urmărirea. In plus, se 
va relua şi comunicarea. Reed nu se îndoia de faptul că 
instrumentele de la controlul misiunii înregistraseră explozia. 
Harry Landon o să-l asasineze cu întrebările, o să-i ceară fel de 
fel de explicaţii şi justificări. 

In timp ce plutea în jos pe scară, Reed îşi dădu seama că o 
admira pe Megan. |ţi trebuie mare curaj ca să arunci în aer uşa. 
S-ar putea să fie deja moartă. Văzuse de mai multe ori efectele 
exploziilor în spaţii atât de restrânse cum era sasul de aer. 

Reed ajunse la puntea mijlocie şi tocmai voia să treacă mai 
departe, când prinse o mişcare cu vederea periferică. 

Dumnezeule mare, este în viaţă! 

Reed se uită la Megan care, cu spatele la el, răsucea volanul 
ca de submarin de pe uşa tunelului. 


Stând alături de pilotul elicopterului, Jon Smith privea chipurile 
sumbre ale agenţilor RAID. Toţi purtau salopete de zbor, pe care 
aveau să le schimbe imediat ce vor ajunge la Groome Lake, cu 
altele de protecţie de nivel patru. 

Se întoarse către Jack Riley şi vorbi în microfonul ataşat de 
cască: 


269 


— Cât mai avem? 

Riley ridică un deget şi comunică cu pilotul. 

— Patruzeci de minute, îi răspunse el. Pot să pun pariu că 
Groome Lake ne-a prins deja pe radar. Incă vreo câţiva kilometri 
şi o să-şi trimită elicopterul în cercetare. 

Ridică din sprâncene: 

— Ce mai aşteaptă preşedintele? Air Force One este la sol de 
aproape o oră. 

Ca şi când asta ar fi aşteptat, o voce necunoscută răsună în 
căştile lui Smith. 

— Bluebird către RAID Unu. 

Smith răspunse imediat: 

— Aici RAID Unu. Dă-i drumul, Bluebird. 

Bluebird era numele conspirativ al lui Klein. 

— Jon? 

— Eu, domnule. Tocmai ne întrebam când o să ne chemaţi. 

— Avem 0... o problemă. Preşedintele a dat ordin să vi se 
permită aterizarea. Tu şi echipa ta veţi fi ataşaţi la suita lui. 

— Da, domnule. Dar vorbeaţi de o problemă. 

Urmă o scurtă ezitare. 

— Controlul misiunii raportează că a vorbit cu Reed exact 
înainte ca naveta să pătrundă în atmosferă. Ultimul lucru pe care 
l-a auzit Landon a fost o explozie, confirmată şi de computere. 

— Naveta este intactă? întrebă Smith. 

— Conform instrumentelor, Discovery se află pe traseul 
stabilit. Explozia a avut loc într-un sas de aer. Dintr-un motiv pe 
care nu-l cunoaştem, bolţurile au sărit în aer. 

— In sasul de aer... Şi unde era Reed în momentul acela? 

— Pe puntea de zbor. Landon nu ştie cât de mari sunt avariile 
şi nici dacă Reed mai trăieşte. Nimeni nu mai răspunde. 

Ultimul lucru pe care îl auzise Megan în căşti fusese schimbul 
de cuvinte dintre Reed şi Harry Landon, cu câteva clipe înainte 
ca bolţurile să sară în aer. După ce ajunse la puntea mijlocie îşi 
dădu seama că Reed o să vină jos să vadă ce s-a întâmplat. 
Trebuia să verifice dacă e moartă sau rănită. N-o s-o găsească în 
sasul de aer de la puntea inferioară şi atunci o să înceapă s-o 
caute peste tot. 

Megan ştia că nu avea unde să se ascundă. Naveta era mult 
prea mică. Exista o singură cale de scăpare. Se îndreptă spre 
puntea mijlocie, apoi pluti spre podeaua care se deschidea spre 
tunelul ce ducea la laboratorul spaţial. Apucă mânerele roții 
fixate pe uşă şi începu să învârtă, conştientă de faptul că se afla 
cu spatele spre scara care făcea legătura între cele trei niveluri. 
Oglinda mică pe care o pusese la baza tunelului avea să-i 
salveze viaţa. 

II văzu pe Reed cum coboară scara, cum şovăie o clipă. Şi se 
îndreaptă plutind spre ea nu înainte de a scoate din cutia cu 
scule un ferăstrău special. 

Megan învârtise roata de pe uşă până la refuz, dar continua să 
ţină mâinile pe mânere, prefăcându-se că aceasta se înţepenise. 
Privind în jos îl văzu pe Reed apropiindu-se, cu mâna dreaptă 
întinsă spre ea. In mâna lui, ferăstrăul semăna cu botul ascuţit al 
unui rechin. 

Megan lăsă mâna stângă în jos. Pe uşă era un buton care o 
deschidea după ce roata era învârtită la maximum. Cu ochii 
aţintiţi pe oglindă, aprecie distanţa dintre ea şi Reed. 
Sincronizarea trebuia să fie perfectă. 

Reed o vedea pe Megan trăgând de roată. Ridică ferăstrăul şi 
se apropie. Deoarece Megan stătea în picioare, îşi alese un loc 
între gât şi umăr. Dinţii ferăstrăului aveau să sfâşie costumul de 
plastic. Rezultatul va fi o depresurizare instantanee. Aerul din 
interiorul costumului va ţâşni afară şi cel contaminat va pătrunde 
în locul lui. Două, trei inspiraţii şi bacilii îi vor invada plămânii. 

In condiţii de microgravitaţie nu te poţi deplasa cu viteză. 
Când Reed începu să coboare şerpuind spre ea, parcă se mişca 
cu încetinitorul. Megan se împinse cu toată puterea şi se dădu la 

o parte din dreptul uşii. În acelaşi timp, apăsă butonul de 
deschidere. Cu un fâşâit abia perceptibil, uşa se deschise şi 
Reed, în derivă, pătrunse în spaţiul pe care îl ocupase Megan cu 
o secundă în urmă. Uşa grea îi prinse casca, dându-i capul pe 
spate, apoi îl târî după ea deschizându-se complet. Degetele i se 
descleştară şi scăpă ferăstrăul care rămase în aer. 

Uluit şi furios, Reed încercă să o apuce pe Megan în timp ce 
aceasta trecu pe lângă el plutind şi intră în tunel. Ajunsă în 
interiorul tunelului, găsi alt buton şi apăsă pe el, urmărind cum 
uşa începe să se închidă. 

Haide, haide! 

Uşa se închidea centimetru cu centimetru. Văzu strălucirea 
ferăstrăului care trecu la numai câţiva centimetri de mâneca ei. 
Când Reed se dădu înapoi ca să atace din nou, reuşi să închidă 
uşa şi să răsucească roata. Incuietorile căzură la locul lor şi 
Megan trase levierul de siguranţă ca să le ţină fixate. 

Vocea lui aspră făcu să-i sară inima în piept. 

— Ce fată deşteaptă eşti, Megan. Mă auzi? Ţi-ai reparat şi 
interfonul? 

Megan apăsă un buton de pe dispozitivul ei de comunicaţii şi 
auzi un păcănit. 

— Aud cum respiri, spuse Reed. Sau mai exact, cum gâfâi. 

— Şi eu te aud, dar nu foarte bine, spuse ea. Trebuie să 
vorbeşti mai tare. 

— Imi pare bine că nu ţi-ai pierdut simţul umorului, spuse 
Reed. E foarte ingenios ce încerci să faci. Ne jucăm de-a v-aţi 
ascunselea, nu-i aşa? M-ai aşteptat pe mine... 

— Dylan... 

Nu ştia cum să înceapă. 

— Crezi că eşti în siguranţă, nu-i aşa? zise el. Ai închis 
încuietorile de siguranţă şi eu nu pot intra. Dar dacă te gândeşti 
puţin, Megan, dacă laşi la o parte panica şi încerci să gândeşti 
cum trebuie, ai să vezi că nu e adevărat. 

Megan se strădui să înţeleagă ce voia să spună Reed, dar nu 
reuşi. 

— Indiferent ce faci, n-ai să părăseşti nava asta în viaţă, 
continuă Reed. 

Ridicând din umeri, Megan răspunse: 

— Dar nici tu n-ai să câştigi, Dylan. Am de gând să distrug 
oroarea pe care ai creat-o tu acolo. 

— Nu mai spune! Habar n-ai ce anume am făcut eu acolo. 

Ba da, ştiu! Şi încă foarte bine! 

— Am să găsesc eu ceva. 

— Când? Au rămas mai puţin de şaizeci de minute până la 
aterizare! Nu cred. Tot ce mai poţi să faci este să rămâi în viaţă 
în timp ce parcurgem ultimele etape ale reintrării. Şi mai ştii 
ceva, Megan? Chiar dacă găseşti ceva, ce o să faci? O să arunci 
totul prin orificiile de evacuare? N-ar fi o idee rea - dacă am mai 
fi încă în spaţiu. Şi, din moment ce nu ştii la ce anume am lucrat, 
cum poţi fi sigură că germenii vor muri în momentul în care intră 
în atmosfera terestră? Dacă îi arunci, rişti să /nfestezi totul în jur! 

Făcu o pauză. 

— N-ai văzut cadavrele, nu-i aşa? Mai bine. Dar dacă le-ai fi 
văzut, nu ţi-ar fi trecut nici o clipă prin minte să răspândeşti 
asemenea virus. 

Reed chicoti. 

— Acum te întrebi unde l-am pus? Unde l-am ascuns? O 
mulţime de întrebări la care n-ai timp să găseşti răspunsurile. În 
locul tău aş căuta ceva de care să mă agăţ cât mai bine. 

Megan auzi clicul din microfon când Reed întrerupse 
convorbirea, apoi simţi o uşoară smucitură, semn că naveta 
pătrunsese în alt strat al atmosferei. Fără să se mai uite în urmă, 
o porni prin tunelul care ducea spre laboratorul spaţial. 


Reed urcă înapoi pe puntea de zbor şi reuşi să se lege în 
scaunul comandantului în timp ce valurile de turbulenţă loveau 
naveta. Când zdruncinăturile încetară, verifică panoul de bord şi 
observă că motorul de manevră intrase în funcţiune, încetinind 
căderea navetei, astfel încât gravitația să poată reveni treptat la 
normal. Dacă totul mergea bine, gravitația avea să scoată 
naveta de pe orbită şi s-o aducă plutind lin spre pământ. 

Smuciturile se transformaseră într-o serie de vibrații şi viteza 
navetei scăzu de la douăzeci şi cinci de ori viteza sunetului la 
numai de două ori viteza sunetului. Apoi smuciturile încetară cu 
totul şi Discovery începu să plutească lin. Perioada de 
întrerupere a comunicaţiilor se încheiase şi Reed auzi vocea 
îngrijorată a lui Landon. 

— Discovery, mă auzi? Dylan, mă auzi? Tăcu şi adăugă după o 
pauză: Instrumentele noastre au înregistrat o explozie la bord. 
Poţi să ne confirmi? Ai păţit ceva? 

N-am timp de asta acum, Harry. 

Reed închise canalul de comunicare şi privi la panoul cu 

instrumente până găsi ceea ce căuta. Îi spusese lui Megan că 
greşea atunci când îşi închipuia că el nu poate trece de 
încuietorile de la uşa tunelului. Se întreba dacă Megan îşi dăduse 
seama despre ce vorbeşte. 

Probabil că nu. Deşi inteligentă şi capabilă, Megan nu era 
decât o novice. Nu avea de unde să ştie că există un întrerupător 
pe puntea de zbor care putea deschide închizătorile uşii de la 
tunel. 


În laboratorul spaţial nu prea aveai de ce să te agăţi, aşa că 
Megan improviză. In centrul laboratorului era un obiect metalic 
care semăna cu un scaun de tortură. Era locul în care se făceau 
diferite experienţe cu membrii echipajului, se măsurau efectele 
asupra articulaţiilor şi a musculaturii, presiunea intraoculară şi 
efectul asupra urechii interne. Membrii echipajului stăteau întinşi 
pe spate şi erau legaţi cu curele de mâini şi de picioare. 

Megan se legase şi ea în scaunul acela şi reuşise să treacă cu 
bine prin perioada de turbulenţă. Acum îşi desfăcu legăturile şi 
reuşi să se ridice în picioare. Se simţea ameţită din cauza 
scăderii volumului masei sanguine. Megan ştia că va avea nevoie 
de cel puţin câteva minute pentru ca acesta să revină la normal, 
pe măsură ce naveta se apropia de pământ. Procesul ar fi fost 
mai rapid dacă ar fi avut la îndemână nişte apă şi pastile cu sare. 

Dar nu ai. Şi timpul trece! 

Se uită la zecile de stative care serveau la diferite 
experimente. 

Gândeşte-te! Unde ar fi putut să le pună? 

Privirea lui Megan parcurgea totul, de la sistemul de măsurare 
a accelerării, la punctele critice ale laboratorului. Nu. Dădu să 
plece spre modulul de investigaţie vestibulară a microgravitaţiei, 
apoi se opri. 

Un virus... Reed a schimbat ordinea experimentelor. A vrut să 
fie primul, mi-a luat locul! inseamnă că avea nevoie de 
dispozitivul special pentru experimente, de Biorack! 

Megan se apropie de Biorack, îi puse sistemele în funcţie, dar 
fişierul computerului era gol. 

Indiferent ce făcuse, ştersese toate urmele. 

Se uită la compartimentul pentru mănuşi şi văzu că era gol. 

Aşadar, aici ti-ai făcut experienţele, ticălosule! Dar unde ai pus 
rezultatele? 

Megan verifică amândouă unităţile incubatorului, panourile de 

acces şi de control. Acesta se afla în funcţiune înainte ca ea să 
activeze sistemul de operare al Biorack-ului... 

„pentru că răcitorul este în funcţiune! 

Megan deschise răcitorul şi verifică tot conţinutul. Toate 
lucrurile erau la locul lor. Nu lipsea nimic şi nici nu fusese 
adăugat nimic. Mai rămânea congelatorul. 

Megan trase panoul în jos şi făcu repede inventarul 
conţinutului. La prima vedere, totul părea în regulă. 
Nemulţumită, trase un stativ cu eprubete pentru experienţe, le 
verifică marcajele, apoi puse stativul la loc. Repetă procedura cu 
alte două stative. In cel de-al treilea găsi un tub fără marcaj. 


Imediat ce naveta se stabiliză, Reed îşi desfăcu legăturile de 
siguranţă care îl fixaseră în scaunul comandantului, introduse un 
program de supervizare în computer, setă cronometrul şi activă 
secvenţa. Dacă raţionamentul lui era corect, ar fi trebuit să 
ajungă la uşa tunelului în clipa în care programul va da drumul 
încuietorilor de siguranţă. 

Reed urcă scara, trecu pe puntea de mijloc şi se îndreptă spre 
uşă. După câteva secunde încuietorile se deschiseră. Răsuci 
roata, deschise uşa şi începu să se târască prin tunel. Când 
ajunse la capătul acestuia, împinse uşa care dădea spre 
laboratorul spaţial şi o văzu pe Megan, care stătea lângă Biorack 
şi se uita în răcitor. 

Reed o cuprinse cu un braţ pe după piept şi îi seceră picioarele 
cu o lovitură. Gravitaţia făcu restul. Megan căzu, aterizând pe un 
umăr şi rostogolindu-se. 

— Nu te mai obosi să te ridici, spuse Reed în microfon. Mă 
auzi? 

Văzu cum Megan dă din cap că da, apoi deschise congelatorul 
şi scoase un stativ cu mai multe tuburi. Ştia exact unde îl pusese 
pe cel care conţinea viruşii de variolă şi îl găsi imediat. Puse 
tubul în buzunar unde avea o pungă securizată din plastic şi făcu 
un pas înapoi. Megan se rostogoli ca să-l poată privi. 

— Mai ai timp să opreşti totul, Dylan. 

Acesta dădu din cap. 

— Nu mai poţi să bagi duhul rău înapoi în sticlă. Dar cel puţin 
ai să mori ştiind că este al nostru. 

Reed nu-şi luă nici o clipă ochii de la ea în timp ce se îndrepta 
spre uşă. Păşi în tunel, închise uşa în urma lui şi o încuie. 

Ceasul de deasupra uşii arăta că mai sunt douăzeci de minute 

până la aterizare. 

Trecuse ceva mai mult de o oră de când Air Force One 
aterizase la Groome Lake, Nevada. Escortat de două avioane de 
interceptare F-15 Eagle, aterizase pe pista care fusese construită 
cu un deceniu în urmă pentru zborurile de încercare ale 
bombardierului B-2. Imediat ce şeful executivului cobori, câţiva 
soldaţi din forţele de securitate îl însoţiră spre o navetă care îi 
transportă la construcţia aflată cam la o jumătate de kilometru 
de acolo. 

Deşi era foarte cald, preşedintele insistă să meargă pe jos, 
împreună cu grupul, ca să examineze rampa care ducea în 
interiorul construcţiei. Privi pereţii buncărului din beton neted, 
întrerupt din loc în loc de gurile arzătoarelor de gaz. Totul îi 
amintea de un crematoriu gigantic. 

Ceea ce şi era în realitate... 

Preşedintele arătă spre o conductă mare care venea de la unul 
din pereţi până în mijlocul buncărului asemeni unui uriaş cordon 
ombilical. 

— Ce e asta? îl întrebă el pe un locotenent de aviaţie. 

Castilia se întoarse auzind bâzâitul discret al unui cărucior 
electric. Dr. Bauer se apropia împreună cu un ofiţer din forţele de 
securitate. Căruciorul electric se opri în dreptul grupului, Bauer 
se dădu jos şi, salutându-i pe cei din jur, se apropie de 
preşedinte. 

— Domnule preşedinte, spuse el pe un ton grav, mă bucur să 
vă revăd. Aş fi dorit să ne întâlnim în alte condiţii. 

Preşedintele ştia că ochii erau punctul lui slab. Intotdeauna îi 
trădau emoţiile şi stările sufleteşti. Incercând să nu se gândească 
la ceea ce îi spuseseră Klein şi Smith, se strădui să zâmbească şi 
să-i strângă mâna omului pe care îl respectase cândva şi care se 
dovedise acum un monstru. 

— Plăcerea este de partea mea, domnule doctor Bauer. Vă rog 
să mă credeţi, vă sunt recunoscător că vă aflaţi aici. Făcu un 
gest spre tubulatura uriaşă. Poate puteţi să ne explicaţi ce este 
asta. 

— Desigur. 

Bauer îi conduse spre conducta uriaşă, care semăna cu un 

cocon. Uitându-se în interior, preşedintele văzu că ultimii trei 
metri ai camerei erau separați de rest, formând un fel de boltă, 
un sas de aer. 

— Acest cocon portabil a fost proiectat şi construit chiar de 
mine, spuse Bauer. Poate fi dus oriunde în lume, instalat în 
câteva ore, apoi cuplat la o telecomandă. Cu ajutorul lui putem 
scoate un individ dintr-o zonă periculoasă în care este dificil sau 
chiar imposibil de pătruns, ca în cazul de faţă. 

— Dar de ce nu intrăm direct în navetă, domnule doctor? Cu 
siguranţă că lucrul acesta este posibil cu costumele de protecţie 
specială. 

— Posibil, domnule preşedinte. Nu însă şi recomandabil. Nu 
ştim ce anume se află la bordul navei. In momentul de faţă avem 
un singur supravieţuitor necontaminat - doctorul Reed. Este mai 
bine să-l scoatem pe el din navă şi să-l supunem unui proces de 
decontaminare, decât să trimitem pe cineva după el. În felul 
acesta nu riscăm un accident şi putem afla mai repede ce s-a 
întâmplat. 

— Dar doctorul Reed nu ştie ce s-a întâmplat, obiectă 
preşedintele. Şi nici ce facem noi aici. i 

— Nu putem fi siguri, răspunse Bauer. In asemenea 
împrejurări oamenii observă sau memorează mai mult decât îşi 
dau seama. In orice caz, vom trimite înăuntru un robot ca să ia 
probe. Acolo există toate ustensilele cu care este echipat un 
laborator. Intr-o oră am să vă pot spune cu ce avem de-a face. 

— Şi între timp naveta, un adevărat focar de epidemie, va sta 
aici, aşa cum aţi spus. 

— Puteţi da ordin să fie distrusă imediat, spuse Bauer, dar mai 
sunt şi trupurile celorlalţi membri ai echipajului în ea. Dacă avem 
posibilitatea să-i scoatem şi să le facem o înmormântare 
decentă, ar trebui să mai păstrăm naveta. 

Preşedintele se străduia să-şi stăpânească furia. „Grija” 
manifestată de asasin faţă de victimele lui era mai mult decât 
putea suporta. 

— De acord. Vă rog să continuaţi, se mulţumi el să spună. 

— După ce coconul va fi fixat la navetă, voi intra prin partea 
cealaltă, din spatele zidului, explică Bauer. După ce voi pătrunde 
în camera mică de decontaminare, o voi verifica şi o voi închide 
etanş. Abia atunci îi vom da instrucţiuni doctorului Reed să 
deschidă uşa navetei şi să păşească direct în zona de 
decontaminare. 

Bauer arătă spre conductele de PVC care străbăteau plafonul 
pe toată lungimea coconului. 

— Acestea sunt pentru electricitate şi detergent de 
decontaminare. Camera este echipată cu lumină ultravioletă, 
care distruge orice bacterie. Detergentul reprezintă o precauţie 
suplimentară. Doctorul Reed se va dezbrăca. Atât el, cât şi 
costumul lui, cu excepţia mostrei de care avem nevoie, vor fi 
curăţaţi în acelaşi timp. 

— De ce să curăţăm costumul? 

— Pentru că nu avem posibilitatea să-l distrugem în interiorul 
camerei, domnule preşedinte. 

Preşedintele îşi aminti de întrebarea pe care la rugămintea lui 
Klein urma să i-o adreseze. Aceasta trebuia formulată astfel încât 
să nu trezească nici un fel de suspiciuni. 

— Dacă costumul trebuie sterilizat, cum o să scoatem mostra? 

— Camera are un dispozitiv de trecere, explică Bauer. 
Doctorul Reed va depune mostra într-o tavă de transport, în 
partea cealaltă, eu am să rostogolesc tava spre compartimentul 
cu mănuşi. În felul acesta mostra va rămâne în permanenţă într- 
un mediu sigur. Cu ajutorul compartimentului cu mănuşi am să 
depozitez mostra într-un container securizat şi am s-o scot afară. 

— Şi vreţi să faceţi toate astea chiar dumneavoastră? 

— După cum vedeţi, domnule preşedinte, spaţiul din interiorul 
coconului este cam strimt. Da, am să lucrez singur. 

Și aşa, nimeni nu va şti ce faci cu adevărat. 

Preşedintele se îndepărtă de cocon. 

— Totul este absolut impresionant, domnule Bauer. Să sperăm 
că va funcţiona. 

— Va funcţiona, domnule preşedinte. Vom putea să salvăm 
măcar unul din flăcăii aceia viteji. 

Preşedintele se întoarse către grup. 

— Presupun că suntem gata. 

— Vă recomand să mergem în buncărul de observare, spuse 
directorul CIA, Bill Dodge. Naveta va ateriza în cincisprezece 
minute. Putem urmări totul pe monitoare. 

— Aţi mai luat legătura cu Reed? 

— Nu, domnule. Legăturile nu funcţionează. 

— Şi ce e cu explozia? 

— Aştept detalii, domnule preşedinte, răspunse Martha 
Nesbitt. Dar indiferent ce a fost, nu a afectat traiectoria navei. 

In timp ce se îndreptau spre intrarea în buncăr, Castilia 

întoarse capul şi privi înapoi. 

— Nu vii cu noi, domnule doctor Bauer? 

Expresia lui Bauer era sumbră, aşa cum se cuvenea să fie în 
momentul respectiv. 

— O, nu, domnule preşedinte. Locul meu este aici. 


Megan reuşi cu greu să se ridice în picioare. Pieptul îi zvâcnea 
acolo unde o lovise Reed şi simţea o durere ascuţită în şold. 

Timpul trece! Mişcă-te! 

Megan o porni clătinându-se spre scaunul pentru experienţe. 
Nu se îndoia de faptul că Reed va folosi sistemul de 
autodistrugere al navei pentru a scăpa de toate dovezile. Numai 
în felul acesta putea să-şi asigure spatele. Acesta era şi motivul 
pentru care n-o ucisese înainte să părăsească laboratorul spaţial. 
Megan se uită la scaunul pentru experienţe şi înţelese că acesta 
era singura ei speranţă. 

In laboratorul spaţial nu existau dispozitive de comunicare, dar 
în timpul testărilor medicale, membrii echipajului erau legaţi nu 
numai la instrumentele de înregistrare aflate la bordul navei, ci şi 
la o unitate care îi transmitea rezultatele direct medicilor aflaţi la 
controlul misiunii. Megan se instală în scaun şi îşi legă cu curele 
gleznele şi o mână. Cu cea rămasă liberă, fixă un microfon în 
dispozitivul de comunicare al costumului ei. Din câte ştia ea, 
dispozitivul transmitea numai semnale digitale, nu şi vocale la 
controlul misiunii. Totuşi nimeni nu-i spusese că o comunicare 
orală era imposibilă. 

Numai de m-ar auzi cineva de la capătul celălalt, se rugă ea şi 
activă panoul de instrumente al scaunului de testare. 


— RAID Unu către Vitrină, recepţie. 

Vocea pilotului care conducea elicopterul răsună în căştile lui 
Smith. O secundă mai târziu, auzi răspunsul turnului de control 
de la Groome Lake. 

— RAID Unu, aici Vitrina. Eşti în zona interzisă. Prezintă 
imediat parola. 

— Pălărie de alamă. 

Pălărie de alamă era numele conspirativ al Serviciilor Secrete 
pentru preşedinte. 

— RAID, aici Vitrina, veni răspunsul. Identificare pozitivă. Ai 
permisiunea să aterizezi pe pista R douăzeci şi şapte, L stânga. 

— R douăzeci şi şapte, L stânga, am înţeles, spuse pilotul. 

Aterizare în două minute. 
— Unde se află naveta? întrebă Smith. 
Pilotul intră pe frecvenţa NASA. 
— La treizeci de minute de sol. 


La controlul misiunii, Harry Landon urmărea parcursul navetei 
prin atmosferă pe un ecran gigantic. Aeronava era reprezentată 
de un punct roşu care cobora încet. In câteva minute, sateliții de 
joasă altitudine vor putea să transmită fotografii. Când Discovery 
va ajunge mai aproape, avioanele de recunoaştere ale flotei 
aeriene vor începe să filmeze. 

— Landon? 

Landon îl privi pe tehnicianul cu comunicațiile. 

— Ce e asta? j 

— Nu ştiu exact, domnule, răspunse acesta vădit derutat. li 
întinse lui Landon o foaie scoasă de imprimantă. A sosit chiar 
acum. 

Landon se uită la foaia de hârtie. 

— Este înregistrarea datelor medicale de la scaunul de testare. 
Scutură din cap. Trebuie să fie o defecţiune. Reed se află pe 
puntea de zbor. Pentru ca datele să fie reale cineva ar trebui să 
se afle pe acel scaun. 

— Da, domnule, fu de acord tehnicianul. lar acel cineva să fie 
viu. Dar priviți! Instrumentele scaunului sunt în funcţiune. 
Monitorul inimii dă semne de activitate. 

Landon lăsă ochelarii să-i alunece de-a lungul nasului. 
Tehnicianul avea dreptate: monitorul cardiac înregistra 
semnalele emise de un corp viu. 

— Ce naiba mai e şi asta? 

— Ascultaţi, domnule, spuse tehnicianul. Sunt ultimele minute 
de înregistrare audio. Am lăsat-o să meargă deşi... 

Landon puse mâna pe căşti. 

— Dă-i drumul! 

De când se declanşase catastrofa, Landon ascultase atâtea 
transmisii încât putea face imediat abstracţie de paraziţii de tot 
felul. Dincolo de aceşti paraziți auzi ceva care semăna cu o voce 
umană... o voce care venea din eter. 

— Aici Discovery... laboratorul spaţial... sunt în viaţă... repet, 
în viaţă... ajutor... 


Jack Riley şi echipa lui începură să sară afară din elicopter 

înainte ca rotoarele acestuia să se oprească. Smith privi la 
hangarele enorme aliniate ca nişte țestoase preistorice, cu 
acoperişurile vopsite în maro închis ca să se piardă în peisajul 
dezolant al deşertului. Spre sud şi vest erau lanţuri de munţi, iar 
spre nord-est doar deşertul, în ciuda gălăgiei făcută de oameni şi 
de maşini, baza părea cufundată într-o linişte stranie. 

Membrii echipei îşi aranjară lucrurile într-o camionetă care 
trăsese lângă elicopter, apoi se aşezară peste ele. Smith şi Riley 
porniră în urma camionetei. 

Interiorul hangarului era compartimentat pentru a oferi echipei 
intimitatea de care avea nevoie. Aşa cum spusese Riley, acolo se 
afla şi o unitate de comunicaţii, manevrată de o tânără femeie 
ofiţer. 

— Domnule colonel, spuse ea, aveţi legătura cu Bluebird. 

Smith îşi puse căştile pe urechi şi auzi imediat vocea lui Klein. 

— Jon, cum staţi? 

— Tocmai intenţionam să ne punem costumele de protecţie de 
nivel patru. Ce se aude cu naveta? 

— O să fie deja în cameră când ajungeţi acolo. 

— Şi Bauer? 

— Nu bănuieşte nimic. Şi-a pus deja costumul şi e gata să facă 
legătura între cocon şi navetă. 

Smith văzuse schiţele şi fotografiile invenţiei lui Bauer, dar nu 
fusese niciodată în interiorul ei. N 

— Jon, mai e ceva ce trebuie să ştii, spuse Klein. In urmă cu 
câteva minute, Landon a primit un mesaj din interiorul 
laboratorului spațial, o cerere de ajutor. Facem cercetări. Nu 
vreau să-ți dau speranțe deşarte, dar după voce părea să fie 
Megan. 

Jon fu cuprins de bucurie, dar în acelaşi timp se gândi la 
posibilitatea unor evoluţii cu consecinţe fatale. 

— Landon i-a spus ceva lui Reed? 

— Din câte ştiu eu, nu. Legăturile radio sunt tot întrerupte. Ar 
trebui să-i spun lui Landon să tacă din gură dacă se restabilesc. 
Stai puţin. 

Smith încercă să-şi stăpânească emoția. Gândul că Megan 
trăieşte îl făcea să spere. Apoi îşi zise că dacă Reed află, va 
încerca s-o ucidă înainte să părăsească naveta. 

— Jon? E în ordine. Landon spune că linia este tot întreruptă. L- 
am zăpăcit de tot când i-am cerut să nu-i spună nimic lui Reed 
dacă se restabileşte legătura. 

— Se poate deduce ceva din testele de voce? întrebă Smith. 
— Deocamdată sunt neconcludente. 

— Poţi să-mi transmiţi şi mie înregistrarea? 

— E destul de slabă. 

Smith închise ochii şi ascultă. După o clipă, spuse: 

— Ea este, domnule. Megan trăieşte. 

— Vitrină, aici Globul. Mă auzi? 

— Globule, vă auzim perfect. Ce vedeți? 

— Discovery a trecut de perdeaua de nori. Unghiul este bun. 
Coborârea corectă. Viteza bună. Se pare că va realiza o aterizare 
la punct fix. 

— Am înţeles. 

Schimbul de mesaje între Glob, avionul de vânătoare din 
fruntea escortei care însoțea naveta şi turnul de control de la 
Groome Lake era ascultat cu atenţie de toţi cei prezenţi. 

In buncărul de observare, preşedintele aruncă o privire scurtă 
de jur-împrejurul camerei. Toţi ochii erau aţintiţi pe monitoarele 
care o arătau pe Discovery alunecând prin aer. Pe un alt ecran îl 
văzu pe dr. Bauer gata să plece din zona de decontaminare. 
Preşedintele trase adânc aer în piept... Curând... foarte curând. 

Imbrăcat într-un costum de protecţie de nivel patru, Bauer 
intră în coridorul scurt dintre camera de decontaminare şi uşa 
masivă care îi permitea accesul direct în cocon. Ajuns acolo, privi 
spre camera de luat vederi montată în zid şi dădu din cap 
afirmativ. Uşa începu să se deschidă încet, lăsând să se vadă o 
cavitate tăiată în zidul de beton. Un capăt al coconului era ataşat 
la peretele cavităţii. Bauer păşi în cocon şi uşa începu imediat să 
se închidă. 

In faţă se deschidea un tunel lung, luminat în albastru. După 
ce uşa se închise etanş şi încuietorile se fixară, porni de-a lungul 
căii de acces acoperită cu un covor de cauciuc. Pereţii coconului 
erau dintr-un material plastic dur şi semitransparent. Prin ei, 
Bauer vedea contururile vagi ale zonei din jur, luminată de 
reflectoarele gigantice, în timp ce înainta către camera de 
decontaminare a coconului auzi un zgomot înfundat. Buncărul se 
lumină şi mai puternic în momentul în care rampa pistei fu lăsată 
în jos. 

— Aici Bauer, spuse el în microfonul ataşat la căşti. Mă auziţi? 

— Da, vă auzim, domnule, răspunse un tehnician din buncărul 
de observare. 

— A aterizat naveta? 

— Este foarte aproape de sol, domnule. 

— Bine, răspunse Bauer, continuând să meargă spre camera 
de decontaminare a coconului. 

De cealaltă parte a bazei, Smith, care asculta schimbul de 
replici, se întoarse spre Jack Riley: 

— Să mergem, spuse el. 

Echipa se urcă în două camionete cu prelată. Smith ar fi 
preferat să folosească nişte vehicule mai rapide, dar din cauza 
costumelor voluminoase de protecţie ale echipei fusese nevoit să 
renunţe. 

Uşile hangarului se deschiseră şi micul convoi o porni la drum. 
Aruncat încolo şi încoace pe bancheta din spate, Smith încerca 
să ţină cât mai drept un calculator Palm Top. Naveta se afla 
acum la o mie de metri deasupra deşertului. In ciuda eforturilor 
sale, gândurile îi fugeau mereu la Megan. Trebuia să ajungă la 
Reed şi să-l neutralizeze. Abia după aceea se putea duce s-o 
caute. 

Smith îşi aminti de obiecțiile lui Klein când îi explicase ce are 
de gând să facă. Acesta împărtăşea îngrijorarea lui pentru 
Megan, dar era conştient şi de primejdia la care se expunea 
Smith. 

— Nu ai certitudinea că o vei găsi în viaţă, Jon, spusese el. 
Trebuie să ştim mai întâi cu ce avem de-a face şi după aceea să 
te trimitem acolo. 

— O să ştim, răspunsese el încruntat. 

Vocea lui Riley răsună în căşti. 

— Jon, uită-te spre sud-est. 

Smith privi peste prelata camionului şi văzu nişte luminiţe 
strălucitoare care coborau rapid. De o parte şi de alta se aflau 
luminile de avertizare ale avioanelor de escortă. Il asculta pe 
Riley care anunţa distanţa până la contactul cu solul: 

— Cinci sute de metri... două sute... aterizat. 

Convoiul porni pe pistă paralel cu naveta. Smith văzu trecând 
pe lângă el botul navetei, apoi paraşutele ce se deschiseseră, 
pentru reducerea vitezei de rulare. 

— Acum vine şi cavaleria, spuse Riley. 

Trei maşini de pompieri şi un alt camion goneau în urma 
navetei, la o distanţă de o sută de metri. 

Smith le privi şi spuse: 

— Foarte bine, hai să-i dăm drumul. 

Cele două camionete porniră în urma vehiculului în care se 
afla Smith, mai întâi pe pista de rulare, apoi pe pista principală. 

— Bagă viteză, Jack! spuse Smith în timp ce naveta ajungea la 
rampa care cobora în buncăr. 

Riley se execută, mări viteza şi opri lângă rampă exact în 
momentul în care naveta dispărea. 

— Jon! strigă el, dar Smith sărise şi alerga spre buncăr. 
Parcursese deja două treimi din drum, când simţi cum rampa se 
zguduie şi începe să se ridice uşor. Alergă cât îl ţineau picioarele, 
dar constată că se afla la aproape trei metri deasupra podelei 
buncărului. Trase adânc aer în piept şi sări, rostogolindu-se la 
aterizare pentru a atenua şocul. Rămase întins pe spate şi urmări 
ridicarea lentă a rampei. Apoi se ridică în picioare, se întoarse şi 
văzu coconul, un vierme uriaş, monstruos, profilat în lumina 
limpede a reflectoarelor. In interiorul lui, o umbră se opri şi se 
întoarse încet către el. 


Dr. Karl Bauer urmări manevrele de parcare ale navetei, după 
care privi spre rampă. Pentru o clipă avu impresia că văzuse 
ceva căzând de pe rampă, dar alungă gândul când simţi cum 
aceasta se închide cu o zguduitură. 

— Controlul misiunii, aici Bauer. 

— Aici controlul, doctore, răspunse un tehnician. E totul în 
ordine? 

— Da. Procedez la conectarea coconului cu naveta. După ce îl 
vom scoate cu bine pe doctor Reed, am să etanşez din nou uşa. 
S-a înţeles? 

— Da, domnule doctor. Noroc. 


Prin peretele de plastic, Smith urmărea silueta lui Bauer care 
devenea tot mai neclară, pe măsură ce savantul se deplasa spre 
interiorul coconului. În timp ce se apropia pe furiş de navetă, 
Smith observă o spărtură rotundă în ciment. Apoi văzu şi 
celelalte locuri în care cimentul fusese străpuns de conductele de 
gaz. 


Pe puntea de zbor, Dylan Reed rămăsese legat în scaunul 
pilotului până când o lumină de pe consolă îi arăta că sistemele 
navetei se opriseră. Coborârea îl suprasolicitase nervos. La Cape, 
Reed văzuse mai multe simulări pe computer ale modului în 
care, în caz de avarie, computerele de la NASA puteau aduce pe 
pământ o navă. Işi amintea cum zâmbise încântat şi cât de 
minunat i se păruse totul. 

Reed îşi desfăcu curelele, se ridică de pe scaun şi se îndreptă 
spre scara de la mijlocul punţii. Aruncă o privire spre uşa 
tunelului care ducea la laboratorul spaţial, întrebându-se dacă 
Megan Olson supravieţuise. Oricum, nu mai conta. 

Cât durase  reintrarea în atmosferă, Reed întrerupsese 
canalele de comunicaţii. Nu mai suporta întrebările iscoditoare 
ale lui Harry Landon şi tonul lui îngrijorat. Dorea să se 
concentreze la ceea ce trebuia să facă. Se aşeză în faţa uşii de 
ieşire din navetă şi formă codul alfanumeric care elibera 
bolţurile, dar uşa trebuia deschisă din afară. 

Reed aruncă o privire la buzunarul în care pusese fiola cu 
viruşi de variolă şi brusc simţi că vrea să scape cât mai repede 
de ea. 

Haide odată! îşi spuse el nerăbdător. 

Simţi cum naveta se înclină uşor şi i se păru că aude fâşâitul 
aerului în momentul în care coconul se conectă la ea. Se uită 
neliniştit la panoul de deasupra capului şi văzu o lumină verde, 
care confirma că legătura fusese stabilită. 

Reed se pregătea să schimbe frecvențele de la radioul de pe 
costumul său când, fără nici un fel de avertizare prealabilă uşa 
se deschise şi se trezi faţă în faţă cu doctorul Karl Bauer 
îmbrăcat cu costumul de protecţie şi purtând masca pe faţă. 

— Dumneata! 


Conform planului iniţial, Bauer ar fi trebuit să-l aştepte pe 
Reed în partea aflată în carantină a camerei de contaminare. 
Intrucât Richardson şi Price dispăruseră, Bauer hotărâse să-şi 
îmbunătăţească schema. Apăsând pe levierele fixate pe panoul 
de control de pe piedestal, înălţă coconul în aşa fel încât capătul 
deschis să se potrivească perfect cu naveta. După ce etanşă 
totul, se concentră o clipă pentru a intra în noul rol, după care 
deschise uşa. Aproape că-i veni să zâmbească văzând figura 
uimită a lui Reed. 

— Ce faci aici? întrebă Reed. Ce s-a întâmplat? 

Bauer îi făcu semn să se dea înapoi, ca să poată intra el. 

— Richardson a murit, spuse el fără nici o introducere. Şi Price 
la fel. 

— Au murit? Dar cum... 

Bauer începu să amestece minciunile. 

— Preşedintele ştie despre virus. 

Chiar şi prin plexiglasul care îi proteja faţa, Bauer văzu că 

Reed pălise. 


— Imposibil. 
— Asta-i adevărul. Acum ascultă-mă. Mai avem o cale. Mă 
asculţi? 


Reed confirmă înclinând capul. 

— Bine. Acum dă-mi mostra. 

— Dar cum o să... 

— Cum o s-o scoatem de aici? O scot eu. Ascultă-mă. Nu ştiu 
ce anume au aflat Castilia şi oamenii lui despre Richardson şi 
Price. Poate că au făcut deja legătura cu ei. Nu ne putem permite 
să riscăm. Dacă vei fi percheziţionat, totul se va termina. De 
mine nu vor îndrăzni să se atingă. 

— Şi cu mine ce o să se întâmple? întrebă Reed, cuprins de 
panică. 

— Nimic. Ai cuvântul meu. Când se va termina totul, tu o să fii 
eroul, singurul supravieţuitor al unei misiuni care s-a sfârşit 
tragic. Acum dă-mi mostra. 

Reed scoase fiola din buzunar şi i-o întinse. Când Bauer o 
deschise şi vărsă conţinutul pe o masă de inox, Reed sări înapoi. 

— Ai înnebunit? strigă el. Asta e tot ce avem! 

— N-am spus că n-o să luăm o mostră. 

Bauer scoase un beţişor de curăţat urechile şi o capsulă mică 
de porțelan de dimensiunile unei pastile. Aplecându-se peste 
balta pe care tocmai o făcuse, muie beţişorul în lichid, apoi rupse 
vârful şi îl închise în capsulă. Reed privea uluit, nereuşind să 
înţeleagă. 

— Ai de gând s-o scoţi afară aşa? întrebă el. Cum rămâne cu 
procesul de decontaminare? 

— Ceramica va proteja mostra, răspunse Bauer. La urma 
urmei, partea inferioară a acestei navete este construită din 
acelaşi material, ca să apere nava de căldura generată de 
reintrarea în atmosferă. Nu te teme, Dylan. Totul este bine 
gândit. 

In mintea lui Reed se strecură îndoiala. 

— Şi eu ce-o să fac... 

Cu colţul ochiului mai apucă să vadă strălucirea scalpelului 
care îi sfâşie costumul şi carnea. 

— Nu! urlă el dându-se înapoi disperat. 

— Martorii nu fac parte din planul meu, spuse Bauer. Dacă te 
las să ieşi, anchetatorii te vor sfâşia în bucățele. Şi pentru că eşti 
un om slab, ai să vorbeşti. Suprimându-te, eu voi fi acela care va 

scrie capitolul final al poveştii navetei Discovery, oricât de trist ar 
fi el. 

Bauer făcu un pas lateral în momentul în care Reed încercă să- 
| apuce. Apoi Reed se prăbuşi şi începu să tremure violent. 
Trupul îi fu cuprins de convulsii şi coloana vertebrală i se 
încovoie ca un arc. Ţinându-se departe, Bauer privea fascinat 
cum acţiona monstrul pe care îl crease. Nu-şi luă ochii de la Reed 
nici în timp ce începuse să armeze secvenţa de autodistrugere. 

32 


Nu e vorba de jeturi de gaz. E altceva... Ce anume? 

Intrebarea persista în mintea lui Smith în timp ce se grăbea să 
ajungă sub aripa stângă la dispozitivul de aterizare. Bauer fie că 
nu ştia, fie scăpase din vedere faptul că mai există încă o intrare 
în navetă. Smith se urcă pe roţi, apoi pătrunse în dispozitivul de 
aterizare. Deschise o uşiţă mică, pătrunse înăuntru şi trase o 
manivelă în jos. Potrivind unul din capete într-o fantă, începu să 
răsucească. Puțin câte puţin, o uşă se desprinse de navetă. 

Smith o împinse la o parte şi urcă în interiorul 
compartimentului pentru instrumente situat în spatele 
laboratorului spațial. Trecu printre lăzile şi canistrele pentru 
experimente şi prin compartimentul de aprovizionare. In faţa lui 
se afla o uşă ovală, ca de submarin - intrarea din spate în 
laboratorul spaţial. 


În interiorul laboratorului spaţial, Megan Olson privea cu 
groază cum roata uşii din spate se învârtea din ce în ce mai 
repede. Stătea rezemată de scaunul pentru testări şi încerca să- 
şi învingă ameţeala şi greaţa. Deşi se legase cât putuse mai 
bine, şocul reintrării în spaţiu fusese extrem de violent. 

Incă nu este prea târziu. Incă mai pot să ies de aici. 

Agăţându-se de acest gând, cobori de pe scaunul pentru 
testări şi se îndreptă clătinându-se spre uşa care despărţea 
laboratorul de tunel. Câteva minute încercă în zadar s-o 
deschidă. Işi zise că ori era lipsită de puteri, ori uşa fusese 
încuiată din partea cealaltă. 

Căuta disperată o soluţie, când auzi sunetele care veneau 
dinspre compartimentul depozit. 

Oare de ce se întorcea Reed? Şi de ce pe acolo? 

Megan se uită înnebunită în jur încercând să găsească ceva 
care să-i poată servi ca armă, dar nu descoperi nimic. Apoi auzi 
fâşâitul unei uşi etanşe care se deschidea. Megan se trase într-o 
parte, cu mâinile ridicate deasupra capului. Elementul-surpriză 
era singura ei armă. 

Intâi apăru un picior, apoi o cască; Megan se pregăti să atace, 
dar în ultimul moment îşi dădu seama că omul nu purta un 

costum spaţial, ci unul aparţinând echipei pentru intervenţii în 
cazuri de accidente biochimice. 

— Megan! 

Megan încercă să se agaţe de Smith, dar mănuşile îi alunecară 
pe costumul acestuia. In clipa următoare, Smith o ţinea de umeri. 
Cele două vizoare transparente erau lipite unul de altul. Megan 
se sprijini pe umărul lui şi începu să plângă. După ce se mai 
potoli, se îndepărtă puţin ca să-l poată privi. 

— De unde ai ştiut? 

— Cei de la controlul misiunii te-au auzit. N-au înţeles foarte 
bine ce spuneai, dar cel puţin şi-au dat seama că trăieşti. 

— Şi atunci ai venit după mine... 

Se uitară o clipă unul la altul, apoi Smith spuse: 

— Haide. Trebuie să ieşim de aici. 

— Dar Reed... 

— Ştiu, îi spuse Smith. Lucra pentru Karl Bauer. 

— Bauer? 

— El era omul pe care l-ai văzut împreună cu Reed în noaptea 
de dinaintea lansării. Bauer se află la bordul navetei în momentul 
de faţă. A venit să ia virusul mutant de variolă pe care l-a creat 
Reed în condiţii de gravitație redusă. Dar n-o să scape chiar aşa 
uşor de aici, Megan. Trebuie să distrugă toate probele legate de 
ceea ce s-a întâmplat în timpul zborului. 

Smith îi spuse unde era parcată naveta şi îi vorbi despre 
camera uriaşă care era de fapt un crematoriu gigantic. Megan 
scutură din cap. 

— Nu, Jon, spuse ea. O să procedeze altfel. 

— Ce vrei să spui? 

Megan arătă spre un afişaj de deasupra capului pe care îl 
observase cu câteva clipe mai înainte. 

— A pus în funcţiune secvenţa de autodistrugere. O dată 
pornită, ea nu mai poate fi oprită. Avem mai puţin de patru 
minute ca să ieşim de aici, înainte ca naveta să explodeze. 


Un minut mai târziu, Smith şi Megan ieşeau din navetă. 

Megan se cutremură privind uriaşa cameră a morţii. Se 
întoarse către Smith, care închidea uşa prin care trecuseră ei. 

— Ce faci? 

— Mă asigur că nu va veni nimeni după noi. 

Sări pe una din roţi, apoi pe pardoseală. 

— Hai să mergem. 

Mişcându-se cât puteau de repede în costumele lor greoaie, 
ocoliră aripa. Megan rămase înmărmurită când văzu coconul lipit 
de uşa de jos a navetei şi de cavitatea din zid. 

— Pe aici trebuie să ieşim? 

— Este unica posibilitate. 

Când se apropiară de cocon, Smith observă că uşa navetei era 
închisă. În tunelul de plastic care ducea spre zona de 
decontaminare nu era nimeni. Smith scoase din costumul de 
protecţie un cuţit şi, cu câteva lovituri rapide, făcu o gaură în 
tunel. 

— Intră, îi spuse el lui Megan şi o urmă în interiorul coconului. 

Megan se întoarse în momentul în care nu mai simţi mâna lui 
Smith pe umăr. Acesta stătea cu privirile aţintite asupra uşii. 

— Jon, nu mai avem timp! 

Megan citi în ochii lui mânia şi furia care-l cuprinseseră şi 
înţelese ce intenţiona să facă. 

— Fugi prin tunel, spuse Smith. Nu te opri. Nu te uita în urmă. 
Dincolo de uşa blindată este camera de decontaminare. 

— Jon... 

— Du-te, Megan. 

Smith nu se gândea cât timp îi mai rămăsese ca să poată ieşi 
viu din încăpere. Ştia că cei ca Bauer, bogaţi şi puternici, rareori 
plăteau pentru crimele lor. Şi mai ştia că Bauer avea să încerce 
din nou. Undeva, cândva, va apărea un al doilea Cassandra 
Compact. 

Smith parcurse rapid zona de decontaminare, de dimensiunile 
unei cabine de duş şi ajunse la uşă. Prin hubloul dreptunghiular 
văzu cadavrul mutilat al lui Dylan Reed şi pe Bauer, care ţinea 
capsula de ceramică în palmă. 

Nu intenționează să scoată toată mostra. Nu e necesar. O 
picătură este suficientă. O picătură pe care o poate ascunde în 
costumul lui pentru a crea din nou acel monstru. 

Smith se ghemui, deschise un panou de la baza uşii şi puse în 
funcţiune închiderea manuală. Se ridică exact în momentul în 
care Bauer se întoarse cu o expresie de stupoare. 

Nu se poate...! 

Smith văzu buzele lui Bauer mişcându-se, dar nu-l auzi până 
nu schimbă frecvenţa căştii. 

— ... ce faci aici? 

Privi în tăcere cum Bauer apăsă pe clanţă şi urmări privirea lui 
nedumerită, apoi îngrozită când constată că uşa era blocată. 

— Ce faci aici? urlă Bauer. Deschide uşa! 

— Nu, doctore, răspunse Smith. Cred că am să te las acolo 
împreună cu creaţia dumitale. 

Chipul lui Bauer exprima groaza. 

— Ascultă-mă! 

Smith schimbă frecvenţa şi se îndepărtă de el. 

— Către controlul misiunii, aici Smith. Unde e Megan Olson? 

Auzi mai mulţi paraziți în căşti, apoi o voce cunoscută: 

— Jon, aici Klein. Megan e bine. Este în zona de 
decontaminare. Mi-a spus că a fost armată secvenţa de 
autodistrugere. 

— Bauer a activat-o. 

— Şi el unde este? 

— Tot înăuntru. 

După o clipă de ezitare, Klein răspunse: 

— Am înţeles. Deschidem uşa de detonare. Ai la dispoziţie 
doar câteva secunde. Grăbeşte-te! 

Smith văzu o uşă mare care începea să se deschidă. Cu 
sudoarea curgându-i şiroaie, Smith se strădui să se mişte cât mai 
repede. Se afla acum chiar în dreptul spărturii tăiate în perete la 
capătul coconului. 

Uşa se opri şi începu să se închidă. Mai avea de parcurs 
cincisprezece paşi. 

— Ce se întâmplă? întrebă el. 

— Uşa se închide automat, strigă Klein. Se închide etanş cu 
cinci secunde înainte de explozie. Jon, ieşi de acolo! 

Smith îşi adună toate forţele. Un pas, o secundă, încă un pas, 
altă secundă... 

Uşa se mişca, reducând dimensiunile deschiderii. Cu un ultim 
efort disperat, Smith se aruncă afară, lovindu-se de marginea uşii 
şi strecurându-se pe lângă ea anevoie, în timp ce aceasta se 
închidea în urma lui. 

Câteva secunde mai târziu pământul păru că se sfărâmă în 
bucățele. 


Deschise ochii şi constată mirat că în jurul lui totul era alb: 
plafonul, pereţii, cearşafurile. Rămase câteva clipe nemişcat, 
apoi îşi mişcă încet, cu mare grijă, mai întâi gâtul, apoi braţele şi 
picioarele. Işi simţea trupul zdrobit. 

Uşa se deschise şi Klein intră în cameră. 

— Unde sunt? întrebă Smith cu o voce slabă. 


293 


— Pe tărâmul celor vii, zise Klein. Doctorii spun că o să te faci 
bine. 

— Cum... 

— După ce a explodat naveta, Jack Riley şi oamenii lui au 
intrat în camera de decontaminare, te-au trecut prin toate 
procedurile, după care te-au scos de acolo. 

— Şi Megan? 

— E bine. Amândoi sunteţi bine. 

Smith îşi simţea membrele ca de gelatină. 

— S-a terminat, şopti el. 

Îl auzi apoi de undeva de departe pe Klein, spunând: 

— Da. Cassandra Compact a fost distrus. 

Epilog 


Conform relatărilor presei, generalul Frank Richardson şi 
directorul adjunct al Agenţiei Naţionale de Securitate, Anthony 
Price, muriseră într-un tragic accident de maşină, din cauza unei 
defecţiuni la frâne. Lui Richardson i se făcură funeralii militare, la 
cimitirul naţional Arlington, iar Price fu înmormântat în locul de 
veci al familiei, în New Hampshire. Preşedintele, având anumite 
obligaţii în străinătate, fusese absent la ambele ceremonii. 

Alte reportaje relatau prăbuşirea unui avion particular 
deasupra Oceanului Pacific. Avionul, care aparţinea companiei 
farmaceutice Bauer-Zermatt, se prăbuşise la o mie de kilometri 
vest de Los Angeles. La bord se aflase un singur pasager - Karl 
Bauer. 

Preşedintele Castilia declară doliu naţional pentru cea mai 
mare tragedie de la dezastrul navei Challenger. Cercetările la 
bordul navetei Discovery au stabilit că explozia fusese provocată 
de defecţiuni la pompele de alimentare în timpul coborârii spre 
Baza aeriană de la Edwards. 

— Şi ce se va întâmpla cu Megan? întrebă Randi Russell care 
stătea alături de Smith într-un mic cimitir numit Ţarskoie, situat 
pe malul râului Moscova. 

— Nu se mai numeşte Megan, răspunse Smith. Are un alt 
nume, o altă faţă, o altă identitate. Făcu o pauză. A supravieţuit, 
dar a fost trecută printre cei morţi. Nu exista altă soluţie. A 
trebuit să renunţe la viaţa ei de până atunci pentru a se păstra 
secretul asupra celor petrecute la bordul navetei. 

Randi dădu din cap. Auzise anumite zvonuri, conform cărora 
unul sau doi astronauți ar fi supravieţuit, dar cu timpul toţi 
uitaseră de incident. Când Smith venise la Moscova, Randi îl 
contactase ca să afle adevărul. Megan Olson fusese multă vreme 
prietenă cu Sophia... şi cu ea. Randi considera că are dreptul să 
ştie dacă Megan trăieşte. 

— Mulţumesc că mi-ai spus adevărul despre ea. 

Smith privi şirurile de pietre funerare. 

— Fără ajutorul tău, sfârşitul ar fi fost altul, rosti el încet. 

Smith făcu un pas înainte şi puse un buchet de flori pe 
mormântul lui luri Danko. 

— Fără cei curajoşi, unde am fi ajuns? 


Sfârşit 

